
1. JAKOB MEYER ZUM HASEN 


On kätte jõudnud soe sume suveõhtu. Meister Hans Holbein pühib pintslid vastu värviplekilist 
lappi hoolikalt kuivaks ning pistab õlisegutopsi, et need kõvaks ei tõmbuks. Eks tunta ju head 
kunstnikku ka korrashoitud töövahendeist! Ta hõõrub oma valutavaid silmi ja mõtleb 
kergendusega, et selleks päevaks on töö lõppenud. Nüüd tõmbab ta selga kerge kodukuue ja 
joob oma veini täielikus rahus, sest lapsed on juba voodis. Veel üks nädal pingelist tööd ning 
suur maal ongi lõplikult valmis. 

Samas kolksatab raudkoputi vastu välisust. Kes siis nüüd veel tuleb? Holbein jääb tusaselt 
kuulatama. Naine laseb, hilise külalise sisse ja Holbein kuuleb ehmatades kellegi sügavat 
kõmisevat häält. Härra Jakob Meyer zum Hasen! Kõigi pühade nimel, mida see siit tahab? 
«Hans, sulle on külaline!» hõikab Elisabeth ateljeesse. «Kuhu ma ta juhatan?» 

«Laske mind ometi töötuppa!» palub külaline. «Tahaksin nii väga oma pilti näha, ei jõua kohe 
enam kannatada. Kus see on? Süüdake palun küünlad, siin ateljees on ju täiesti pime.» 

«Tere õhtust, teie ausus!» lausub Holbein. «Tere tulemast, kuigi teie külastus mind pisut 
üllatab. Teie pilt on siin!» 

Meyer zum Hasen seab käed vaheliti ja uurib pilti sellise pilguga, nagu kontrolliks tema 
käsutada olnud linnasõdurite rivisid. 

Jakob Meyer zum Hasen — nomen est omen! Sellest on nüüd aasta möödas, kui Baseli 
vapper bürgermeister kahesaja relvakandja eesotsas Lyoni poole suundus, et seal Prantsuse 
armeega ühineda ja koos milaanolaste vastu minna. Tema, Jakob Meyer zum Hasen — väe- 
ülem lahingus! Ainult et Baseli lähistel ootas neid prantslaste saadik. 

«Me ei vaja enam teie abi, Baseli kodanikud, meil on nüüd teine lahinguplaan.» Saadik 
hüppas sadulast ja jalutas hobust ratsmeidpidi 

edasi-tagasi. Kuid Meyer zum Hasen jäi oma rahutult edasikippuvale ratsule istuma. 
«Kas te ei eksi, monsieur? On see teade tõesti minule, Jakob Meyer zum Hasenile, Baseli 
bürgermeistrile?» 


Prantslane silus naeratades oma musta habet. «Ei, ma ei eksi. Vaevalt, et keegi saabki teie 
nimega eksida, see on nii ainulaadne. Miks te mind ei usu? Miks te ei rõõmusta? Te pääsete ju 
sõjast ja surmast. Minu kaasmaalased annaksid palju, et see sõjaretk olemata jääks.» 

«Jah, need olete teie, prantslased! Teie ju ei oska õilsast võitlusest rõõmu tunda.» Meyer zum 
Hasen mõõtis pilguga relvastatud šveitslaste ridu. Kõik seisid liikumatute nägudega, see 
naeratav prantslane ajas neil südame täis. 

«Noh, kui te tingimata tapelda tahate, eks minge siis milaanolaste ja keisri juurde,» vastas 
saadik. 

«Mis meil keisriga pistmist? Ja itaallased on meile hoopis vastikud!» 

Prantslane kehitas õlgu ja ratsutas minema. Sveitslased jäid õhtuni üksiku vesiveski juurde 
laagrisse. Veski peremehed olid pakku pugenud, ilmselt ei usaldanud nad relvastatud mehi. 
Kui päike oli silmapiiri taha kadunud, pööras Jakob Meyer zum Hasen otsa ümber. Ranges 
rivikorras sammusid sveitslased Baselisse tagasi. Ent kohalejäänud sõdurid lasksid silmapilk 
väravad alla, kui nägid kauguses turvistikke läiklemas. Vaenlane linna all! Raevunult kloppis 
bürgermeister omaenese linna väravale. Siitpeale hakati teda härra Meyer Jänespüksiks 
hüüdma, sest isegi raad ei uskunud, et teda tagasi oli saadetud. 

Auväärsed raeliikmed istusid pikkadel pinkidel oma bürgermeistri ümber ja muhelesid. 
Raekirjutaja troonis laua ääres mugavas leen-toolis ja pani paberile kõik, mis higiseks 
muutunud linnapea ette kandis. Ka tema muigas ning kissitas vastu päikesele, mis läbi kõrgete 
akende sisse paistis. Rohekalt sirasid kumerad tinaraames klaasid, Viimne Kohtupäev raesaali 
otsaseinal hõõgus sügavpunast ja sinist; Sel kaunil pärastlõunal võeti Jakob Meyer zum Hasen 
ametist maha, kõigi tema kaitsekõnede peale raputasid raehärrad vaid päid. Kuid tema juba 
teadis, kust tuul puhus! Nad olid tõrksust täis, vaenulikud vana korra ja vana usu vastu. 
Polnud siis ime, et vana hea aeg oli otsa saamas! Talupojad heitsid endalt kannatlikkuse nagu 
kammitseva hilbu ja kogunesid mässuliste uljaspeade ümber, kelle nimed ühekorraga kõigil 
suus olid. Frankimaal oli talupoegade ninameheks Florian Geyer, Tüüringis keegi usust 
taganenud preester Thomas Müntzer. Polnud sestki kasu, et Baseli õpetatud meestest kõige 
õpetatum — Rotterdami Erasmus — Wittenbergi peaketseri Martin Lutheri 

kõvade sõnadega läbi võttis; ka Erasmuse enda mõtted ei käinud enam vana korra järgi. Ja 
naa-berlinnas Zürichis polnud korda enam ollagi: ketseripealik Ulrich Zwingli oli ausad ja 
usklikud preestrid minema kihutanud ning ketserid olid kõik linna kirikud üle võtnud. Aga 
linnakodanikud? Need käisid ringi, nagu poleks midagi juhtunud. Kas tõesti rippusid ka 
Baseli linnaisad juba uue usu küljes? E1, tema, Jakob Meyer zum Hasen, tahtis kindlaks jääda! 
Tahtis kindlaks jääda just nüüd, kus ta end nii alandatuna tundis. Ta põgeneb koos oma pere- 
konnaga Püha Jumalaema kaitsva mantli varju, nähku kõik ja võtku eeskuju! Ta laseb endale 
pildi maalida, nii ilusa ja vaga, et kõik linnakodanikud võivad sellest meelekosutust leida. 
Tellimuse annab ta linna parimale kunstnikule, noorele augsburglasele Hans Holbeinile, kes 
on talle juba mitmel korral teeneid osutanud. 

Kui Meyeri käskjalg Holbeini töötuppa astus, võttis viimane kohe töökuue seljast. 

«Oota pisut!» lausus ta teenrile. «Tulen koos sinuga härra Meyeri majja.» Ta tilgutas 
pesuvette lõhnaessentse, nagu teevad prantslased. 

«Pane valmis mu parimad rõivad!» käsutas ta naist. Neid jäiku riietusesemeid oli ta kandnud 
kaua aega tagasi, kuid sellest hoolimata tundis ta end neis kohe koduselt. Pilk ümmargusse 
võlvraamis peeglisse tõendas: siin seisab lugupidamisvääme mees! Tema juuksed ja habe olid 
hästi hoolitsetud, ta oli laiaõlgne, uhke ja rühikas. Peenelt kurrutatud särgikaelusel polnud 
kohalt nihkunud ainuski volt. Läikivast riidest püksid liibusid kitsalt, kingad olid valmistatud 
pehmest nahast. Nõnda astus Holbein endise bürgermeistri majja. 

Too maja oli ehitatud küll tugevaks ja vastupi-davaks, kuid ei kuulunud Baseli kõige 
uhkemate hoonete hulka. Kitsad teravkaared, kokkusurutud võlvid, väikesed aknad — vana 


aeg! Häbelik teenijapiiga juhatas meistri suurde jahedasse ruumi, kus Jakob Meyer zum 
Hasen ümmarguse laua ääres istus. Tema ees lamas mahukas foliant, selle kõrval seisis vägev 
veinipokaal. 

«Ah jõudsite pärale,» sõnas ta Holbeinile. «Ma ei pea külalistest küll enam lugu, aga teid ma 
ootasin. Olge teretulnud!» Ta võttis kapist teise pokaali ja valas täis. 

«See jook on minu oma viinamäelt.» 

Holbein noogutas tunnustavalt, võttis rist jalgadega toolil istet ja viskas jala üle põlve. 

«Ilus ilm täna, kas pole tõsi, meister Holbein?» 

Holbein noogutas. «Jah, ka minu ateljees oli täna väga valge.» 

«Käisite eile ka selle suure vihma ajalväljas?» 

«Ei. Ma käin üldse harva väljas.» 

Linnapea vaikis ja tõstis Holbeini terviseks karika. Kui see tühi oli, lausus: 

«Miks ma teid kutsusin... Ma tahan, et te mulle ühe pildi maaliksite, nimelt kaitsemantliga 
madonna. Te teate kindlasti, mida ma mõtlen.» 

«Ei,» vastas Holbein. 

«Kuidas ma teile seletaksin? Ma ei mõtle kaitsemantliga madonnat mitte mõne tavalise kiriku 
või kabeli jaoks, vaid minu enese maja tarvis. Mitte Hinz ega Kunz ei tule Jumalaema mantli 
varju kaitset otsima, vaid mina ise, Meyer zum Hasen koos oma perekonnaga. Minu mõlemad 
abikaasad — see, kes on surnud ja see, kes elab — ning loomulikult minu lapsed. Kas nüüd 
mõistate?» 

«Hm...,» pomises Holbein ja imetles vappidega ilustatud aknaid ning nende vahel rippuvaid 
kirjusid kahhelplaate. Siis tõstis ta pokaali vastu valgust ning nautis päikesekiirte mängu 
klaasil. Ettepanek ei ahvatlenud teda. Oleks jutt ainult portreest... Aga kaitsemantliga 
madonna! Uskus siis Meyer zum Hasen tõemeeli sellesse pilti? Jah, elanuks Holbein sada 
aastat tagasi! Tollal pidas iga tõsine kunstnik kaitsemantliga madonna maalimist suureks 
auks. Siis oli kombeks, et karsked daamid peitsid abiotsijaid oma mantli alla, seepärast otsiti 
abi ja kaitset ka Püha Jumalaema mantli varjust. Ja seda leiti, sest mantli jõusse usuti. Holbein 
aga enam ei uskunud. Kuidas suudaks ta seda siis maalida ja laotada kaitsvana ning varjavana 
üle linnapea perekonna. Jah, oleks jutt ainult portreedest! Meyer zum Hasenil oli väga 
väljendusrikas pea ja lihav ümmargune nägu, see oli mees, kes armastas rikkalikult kaetud 
lauda ja täidetud veinikannusid. Kitsas, enamasti kokkupigistatud huultega suu, jõuline lõug 
— Meyer zum Hasen polnud lobiseja. Suur talupojanina, väikesed umbusklikud silmad. Aga 
madonna? 

«Võib-olla tuli mu ettepanek ebasobival ajal, meister Holbein?» 

«Ei, teie kõrgeausus, ma tunnen end austatuna.» 

Kuid rüü, mida ta pildil pidi kujutama, oli siiski liiga vanaaegne. Kui õnnelik olnuks isa, kui 
ta tohtinuks maalida Augsburgi linnapead. Mõistagi polnud nii päris õige võrrelda, sest 
Baselis polnud esiplaanil kaupmehed nagu Augsburgis. Siin mängisid õpetlased esimest 
viiulit, ent neile ei kuulunud selliseid rikkusi nagu Fuggeritele või Weiseritele. Kitsas ja 
käänuline oli Baseli linn, kitsad ja käänulised olid ka enamiku tema elanike mõtted ja soovid. 
Varavalges alustati oma ausat käsitööd, täpselt lõunase kellalöögi ajal istuti lauda ja õhtul 
mõeldi töö üle järele. Ning kui hädaoht ähvardas, pageti Jumalaema kaitsva mantli varju. Jah, 
sellised olid baasellased ... 

«Miks te vaikite, meister Holbein?» 

«Ma pole pühakumaalija, teie ausus. Minu isa, jah, tema maalis 

veel madonnasid ja pühakuid. Need olid väga kaunid ja väga vagad ... Isejgi kaugelt tulid 
inimesed neid vaatama ning nende ette palvetama. Muidugi olen ka mina pühakute maalimist 
õppinud, õppeajal sai neid maalitud kuude ja aastate kaupa. Aga nüüd ...» 


«Aga nüüd? Kas ka teie olete üks neist, kes õpetavad, et inimene peab ainult enesele lootma ja 
end ise aitama? Et pühakud on selleks liiga kaugel, et tänapäeval veel kedagi õigele teele 
juhatada? Kas ka teie levitate neid valeõpetusi, meister Holbein? Ärge laske ärakaranud 
munkade lobal oma hinge laostada! Öelge, on siis veel midagi paremat, kui maalida 
Jumalaema ja meie armsaid pühakuid? Te olete seda Ju ometi õppinud.» 

«Jah, muidugi, aga...» 

Jakob Meyer zum Hasen oli Baselis ikka veel mõjukas mees, seda ei tohtinud juhtuda, et ta 
mõne teise poole pöördub. Kuigi Holbein oli kuulus, polnud ta Baselis ainus kunstnik. 

«Ma olen valmis teile selle pildi maalima. Kas see võiks olla itaalia laadis madonna, kaunis 
naine, täis võlu ja sarmi?» 

«Pähh, itaallased... Mul on neist kõrini! Ja nende naistest ei pea ma ammugi lugu.» Meyer 
zum Hasen polnud küll jalagagi Itaaliasse saanud, sest sõjakäik Milaano vastu oli ju nurjunud, 
kuid itaalia naised olid sellegipoolest kõik hoorad ja abielurikkujad. Ta tühjendas .pokaali, 
ilma et oleks Holbeini palunud kaasa juua. 

«Jätke mind oma itaallastega rahule, Holbein! Maalige mulle saksa moodi madonna!» 
Holbein noogutas ja ohkas nii hilju, et linnapea ei kuulnud. 

«Aasta pärast tahan oma pildi kätte saada, meister Holbein. Hinnast kõneleme pärast.» 
Paljude nädalate jooksul käis Holbein iga päev bürgermeistri majas. Kõigepealt joonistas ta 
peremeest ennast. Hulga aastate eest oli ta teda juba maalinud, tollal oli Meyer zum Hasen 
äsja linnapeaks valitud, lugupeetud ja edukas mees. Nüüd oli tipp juba seljataga ja kirev 
riietus ei tulnud enam kõne alla. Holbein joonistas vaid lihtsa rüü kontuurid, nõnda pääses 
võimas pea veel paremini mõjule. Meyeri naist Dorothead, sündinud Kannengiesser, joonistas 
ta üleni riietesse mähituna, nii nagu nõudis seisus ja Baseli naistemood. Lõuasideme ja pearäti 
vahelt vaatasid välja vaid leebed silmad ning tugev nina. Oige pisut kattis valge lõuend ka 
suud. Härra Meyer zum Hasenile meeldis joonistus väga; just sellisena tahtis ta oma naist 
näha — maailmast tagasitõmbununa, ainult talle ja tema üksildasele vanadusele elavana, ta oli 
verinoore Dorothea näinud kümme aastat tagasi, kuna ta kauem lesepõlve ei tahtnud pidada. 
1511. aastal oli surm esimest korda Meyer zum Haseni maja külastanud ja kaasa viinud tema 
esimese naise Magdalena; ta jäi kardetud ja kutsumata külaliseks ka edaspidi: 

Meyeri mõlemad pojad surid juba lapseeas. Nüüdki lootis ta veel poega, kuid seni oli naine 
talle vaid üheainsa tütre kinkinud. Anna oli tasane ja kahvatu laps, kes ei toonud majja elu, 
vaid vastupidi, muutis selle veelgi vaiksemaks. Tema näo joonistamiseks kulus Holbeinil vaid 
pool päeva. 

«Ja kuidas nägi välja teie esimene abikaasa, teie ausus? Kui ma teda õigesti kujutada tahan, 
peate mulle temast veidi rääkima.» 

«Kuidas ta välja nägi? Oh, sellest on juba nii kaua aega möödas, kui ta suri. Milline oli 
Magdalena...? Tõsine oli ta, kartlik ja väga usklik. Tegelikult tahtis ta begiiniks saada. Mul 
kulus tükk aega, enne kui ta endale võitsin, aga ma polnud ju eriti vilunud, teate küll... Hiljem 
oli ta uhke, et on Baseli bürgermeistri naine. Võib-olla polnudki ta abieluks loodud, ta suri 
meie kolmanda lapse, tüdrukukese sünnitamisel. Ma ei mäleta temast enam õieti midagi. 
Ainult seda, et ta väga tasa rääkis ja kui majas mõni uks kinni lükati, võpatas alati. Ta laulis 
meelsasti begiinide süngeid salapäraseid laule. Vanemad olid talle abiellu kaasa andnud 
pühakute elulood seanahkses köites, neid ta luges ikka ja jälle ...» 

«Kas te leinasite teda, teie kõrgeausus?» 

«Aga loomulikult, meister Holbein! Ent siis pidin endale uue naise vaatama. Teda te ju 
tunnete... Ta paistab küll tasasena, kuid tegelikult on väle ja elurõõmus. Väga elurõõmus... Ei 
pelga ühtki tööd! Ma olen temaga väga rahul.» 

«Ja teie surnud lapsed?» 


«Üks oli juba peaaegu noormees, mul on veel praegugi valus mõelda. Missugune elav ja tark 
poiss ta oli! Paigalistumisest ja raamatute vahtimisest ta suurt ei hoolinud, tahtis sõduriks 
saada nagu mina ning unistas alati sellest, kuidas ta Baseli linna suurt lippu kandes rünnakule 
läheb. Ta armastas kirevaid rõivaid ja lõbusaid seltsilisi. Jah, kahju poisist... Väiksem suri 
päris pisikesena, teda ma enam suurt ei mäleta . ..» 

Nüüd seisab Jakob Meyer zum Hasen pildi ees ja uurib seda. Ta ise põlvitab Jumalaema 
kõrval vasakul pool. Tõepoolest tema ise, just nagu elus. Meyeri vastas, teisel pool, põlvitab 
surnud Magdalena Baer. Tema ei vaja enam Jumalaema kaitset. Samas kõrval põlvitab teine 
abikaasa. Dorothea on näo ära pööranud. Kardab ta surnut? Vastupidi joonistusele on Holbein 
maalil tema näo katmata jätnud: Dorothea Kannengiesserit võib elu veel igast küljest rünnata. 
Magdalena Baer on maalitud teisiti: range profiiliga näos jätavad lõua- ja laubaside vabaks 
vaid tõrjuva suu, terava nina ning eemalviibivad silmad. Kogu ülejäänud kuju varjab must 
kirikumantel. Tema ei kuulu enam siia, ta põlvitab nagu kirikus. Kuid miks pole pildil näha 
külma siledat kivipõrandat, vaid paks pehme vaip? Niisugused vaibad on ainult 

rikaste majades: Augsburgis Fuggerite palees, toomhärrade ja prelaatide ruumides, ent mitte 
Meyeri majas. Majahärra vihkab võõramai-seid moode. Ja sellegipoolest on seal pehme 
villane vaip hõõguvais värves, vaip, mis isegi põlvedele mõnu teeb. Meyeri väike poeg seisab 
sellel paljajalu, pehme kude kõditab toredasti talda ja laseb pisikese jala mugavasti sisse 
vajuda. Tollel vaibal seisab ka Jumalaema — kaunis, õitsev naine, mitte elukauge 
taevakuninganna. Kauneim naine, keda Holbein kujutleda oskab ja keda ta ikka veel kunagi 
kohata loodab... 

Jah, Holbein on selle pildi juures vaeva näinud. See peab talle tublisti sisse tooma ning tema 
kuulsust suurendama. Veel on ta noor, veel pole kolme aastakümmetki elatud, kuid juba 
ammu on ta kuulus mees. Ühelgi Baseli kunstnikul pole sellist ateljeed ega selliseid tellimusi 
kui Holbeinil. Ruum, kus ta töötab, on suur ja avar, sisse seatud enam elu- kui töötoana. 
Seinad kaetud mustast puust tahvlitega, nurgas laiutab suur roheline kahhelahi, ülalpool 
rõõmustab silma värvitud palklagi. Suvel on siin meeldivalt jahe, talvel õdusalt soe. Riiulit 
ukse kohal kaunistavad haljad tinapeekrid. Järgmisel nädalal seisavad seal hõbepeekrid! Uks 
on raamistatud kauni ääreliistuga. Toa keskel on lai raske laud, selle juures kõva leentool. 
Laual lebab lahtilöödud raamat. Mitte piibel ega «Legenda aurea», millest pühakute elu- 
lugusid võib lugeda, ei, need on hoopis paganliku luuletaja Vergiliuse teosed, mida Holbein 
üle kõige armastab. 

«Meister Holbein, teie pilt ei meeldi mulle, ma ei võta seda vastu.» 

Holbein suunab küünlavalguse endiselt linnapea-le näkku. 

«Ma ei võta teie pilti, sest ma tahtsin teistsugust. See siin on paganlik!» 

«Paganlik? Kaitsemantliga madonna — ja paganlik?» «Jah, meister Holbein. Selle pildi ees ei 
saa ma palvetada, aga mul oli pilti just palvetamiseks tarvis. Saate aru?» 

«EI.» 

Meyer zum Hasen võtab taskust rahakoti ja kaalub seda käes. 

«Muidugi maksan ma teile töö eest. Kuid pilti ma ei võta, see ajab mind segadusse ... Palju 
tahate?» 

Holbein nimetab suure summa. Meyer zum Hasen loeb lauale veidi vähem. 

«Ma pole nii rikas kui arvate. Jah, teil oli õigus, te pole pühaku-maalija. Elage hästi!» Ja 
Meyer zum Hasen läheb. 

Holbein astub peegli ette ning põrnitseb endale näkku. Silmalaud on põletikuliselt punased, 
silmad tuhmid ning valutavad. Kangeil jalul läheb ta pesukausi juurde ja logistab kuuli. 
Veenõust langeb pihkudele vaid paar tilka, vesi on otsa saanud. Holbein niisutab silmi. Laup 
ja oimukohad valutavad. Värske õhu janus astub ta avatud 

akna juurde ja õhu käes hakkabki parem. Kuid õhturahu saab samal hetkel häiritud. Tänavale 
tuigerdavad kaks joobnut, nad hoiavad kõvasti teineteise ümbert kinni ja laulavad. Sõnadest 
võib vaid vaevu aru saada. Holbeini maja ees jäävad nad seisma ja nuuskavad nina, vajuvad 
ägisedes tänavasillutisele, pomisevad midagi ja õõtsutavad end edasi-tagasi. Nende riided on 
räpased. Joobnuid kohtab Baseli tänavail harva, sest linnakodanikud valvavad korra järele 
väga rangelt. Holbein pistab pea aknast välja ning hõikab alla meestele: 

«Kaduge siit minema, või ma kutsun vahimehe!» Peaks tõesti linnavalvurite juurde jooksma 
ja neile peapesu tegema, et nad ka paremini ei oska Baseli tänavate rahu valvata. Holbein 
hakkab end juba minekule seadma, kuid mõlemad joodikud on end üles upitanud. 

«Homme tulevad talumehed!» röögivad nad Holbeini poole. «Need kupatavad linnaisad 
minema ja raeõlu voolab siis meie kurku, ja-jah, meie kurku! Mats kupatab teid kõiki minema 
ja härra Meyer Jänespüksi kah, hä-hä-hää!» 

Holbein vaatab ehmunult tänavale. Kui neid sõnu nüüd keegi kuulis! 

«Kasige minema!» hüüab ta veel kord, siis aga pomiseb endamisi: «Jah, homme tulevad 
talumehed! Aga teile nad raeõlut küll kulistada ei anna. Nad kupatavad linnaisad minema, siis 
pole linnas varsti enam raha ja ka minul ei saa seda enam olema. Talupojad ei lase pilte 
maalida, nende lipul on talupojasaabas ja see pole kunstiteos... Kuid sellegipoolest peaksid 
nad linnaisad minema kupatama.. » Viimased sõnad lausub Holbein vaevukuuldavalt. 

Suur kärbes sumiseb läbi toa, Holbein nähvab talle vihaselt pints-lipuhastuslapiga. Küünlatuli 
on hulgaliselt öiseid putukaid sisse meelitanud, nende ebaloomulikult suured varjud hüplevad 
laes ja seintel. Mõned satuvad leegile liiga lähedale ning kukuvad kõrbenult põrandale. 
Lähedalasuvast Apolloniuse kabelist kõlab surmakelluke. Selle oli sisse seadnud üks kabeli 
vagadest asutajatest, manitsemaks Baseli kodanikke mõtlema surnutele ja omaenese surmale. 
Tavaliselt Holbein sel ajal juba magab ja kellahelid ei saa talle meenutada üht ega teist. Ent 
täna on kõik teisiti. Holbein silmitseb pilti. Ainus kuju, kes sellel näib elavana, on Meyeri 
surnud naine. Holbein pöörab pilgu ära ja hakkab lauale pandud raha üle lugema. Aga enne, 
kui ta sellega lõpule on jõudnud, lükkab ta mündid jälle kõrvale, kustutab küünla ning vajub 
sügavalt ohates toolile. 


II. ELISABETH HOLBEIN 


Elisabeth Holbein on oma mehele õhtusöögi ja kannutäie veini lauale pannud ning ootab. 
Mida see linnapea küll tahab? Kindlasti on neil mingi tähtis jutt, sel juhul ta ei lähe segama. 
Bürgermeister lahkub, uks paugatab kinni, kuid Hans ei tule. Elisabeth ei söanda ateljeesse 
minna, sest neil on täna juba pahandusi olnud. Millest see ometi tuli? 

Hans tõusis päeva hakul, istus molberti ette ja hakkas maalima, kuri korts kulmude vahel. Kui 
Elisabeth teda hommikusupile hõikas, mühatas ta pahaselt. Tuli küll kohe, kuid ahmis nii 
ägedalt, et põletas keele. 

«Kas sa ei võinud mind nii kaua maalida lasta, kuni supp oleks jahtunud?» 

Elisabeth vaikis, ainult ta lusikas kõiksus vastu taldrikut kõvemini kui tavaliselt. 

Holbein lükkas tooli laua äärest eemale, tõusis ja tahtis minna. 

«Ära unusta, kallis mees, et täna on maksutäht-päev! Sul tuleb raekotta minna, kahjuks ... Ma 
võtan su parema kuue välja ja harjan põhjalikult üle. Nähku inimesed, kellega neil tegemist 
on!» 

«Ma tean isegi, et maksud on vaja maksta, sa ei tarvitse mulle alati kõike meelde tuletada. Ma 
peaksin loll olema, kui neid oma parimais riietes maksma lähen. Nõutakse veel rohkem raha!» 
Ja läks raekotta kitlis. Elisabeth oli selle üle väga imestunud, sest muidu polnud talle 
moodsatest rõivastest ja. igasugu kaunistustest kunagi küllalt. Kittel haises õli ja värnitsa 
järele... Elisabeth pani laia karusnahkse kraega kuue kirstu tagasi ja lõi kaane kinni. 


Vaevalt oli meister majast välja saanud, kui saabusid külalised Väike-Baselist. Need olid 
Elisabethi sugulased, abielupaar koos tütrega. 

«Me tahaksime kangesti seda uut pilti näha, mida meister praegu 

maalib! Oleme sellest juba nii palju kuulnud ja siis mõtlesimegi, et...» 

«Ja-jaa, tulge aga sisse,» ütles Elisabeth ja tõmbas ateljees kiiresti laua ja tooli lapiga üle. 
«Näete, siin see ongi.» 

Külalised asusid pilti lähedalt uurima. 

«Astuge natuke kaugemale, muidu te ei näe ju midagi!» 

Holbein naasis kiiremini, kui Elisabeth oli arvanud. Ta andis külalistele kätt, siis aga pomises: 
«Diem perdidi... Kas teate, mida see tähendab? Kaotatud päev. Seda ütles üks Rooma keiser, 
kui ta päeva jooksul midagi kasulikku polnud korda saatnud. Ja minul on samuti päev 
kaotatud, kui mind kogu aeg segatakse.» 

Elisabethil oli piinlik. Kuidas küll külalised võimalikult kiiremini ära saata? 

«Mu mees on pisut üle töötanud ... Tal on nii vähe aega, härra Meyer zum Hasen juba ootab 
oma pilti.» 

Seda nime kuuldes noogutasid külalised aukartli-kult pead. Jaa, härra Meyer zum Hasen .. 
Nad jätsid jumalaga ning läksid. 

Tõtates kugistas Holbein suurepärast lõunasööki, mida Elisabeth nii suure hoolega oli 
valmistanud. Lausa kahju kallist vasikalihast ning õunakoogist, mis seekord eriti hästi oli 
välja tulnud... Sama hästi oleks Elisabeth võinud talle taldrikutäie jahukörti ette anda. Ja nüüd 
peab ta õhtusöögiga ootama! 

Sell tuleb ülemiselt korruselt. Ta on lapsed magama pannud. Seda teeb ta igal õhtul, 

«Kuidas on, Matthias? Kas lapsed on rahulikud? Jäävad nad varsti tuttu?» 

«Loodan, meistriproua ... Aga nad olid nii erutatud selle seemnest tõusnud puukese üle, ja 
alles see oli, kui ma seemne mulda pistsin... Eriti vaimustatud oli Annele. Aga tilluke 
kuusepuu on tõesti imearmas! Olete seda üldse näinud? Viis okast ajas mullast välja, pehmed 
nagu siid. Annele istus teise kõrval terve pärastlõuna, ütles, et see olevat kuusepoeg. 
Kuusepoeg! Ta leiutas ju päris uue sõna. Me peaksime lapse ükskord metsa kandma, eks ju, 
meistriproua? Ma teeksin seda hea meelega, kui ainult meister lubab.» 

«Jah, Matthias, küll me küsime ta käest. Tuleks ta nüüd ometi sööma! Mul on tunne, et tal oli 
täna must päev. Kuidas ta sinuga oli?» 

Sell võpatab pisut. 

«No-noh, lao aga välja, mulle võid ju julgesti rääkida. Kas ta pragas sinuga?» 

Matthias noogutab vaikides. «Miks?» 

«Ma ei tea... Mitte miski polnud talle meele järele. Kord ei tohtinud 

ma nii kõveras istuda, siis jälle nii kangelt, minu sinine paistis talle liiga roheline ja kui ta 
punast vaatas, pidid tal silmad pealuust välja kargama. Siis ei tohtinud ma enam üldse 
maalida, pani mu värve hõõruma nagu mingi õpipoisi. Ise ei pistnud enam ninagi lõuendi 
tagant välja. Ma ei julgenud köhatadagi! Muidu kutsub ta mind vahetevahel enda juurde ja 
näitab, kuidas silmalauge või ripsmeid maalitakse, aga täna ei. Ma ei lasknud sellest nina 
norgu, arvasin, et tal on lihtsalt paha tuju. Ja teate, mida ma siis tegin? Hakkasin laulma. Jah, 
teie naerate! Aga meister ei naernud. Pistis sõimama. Et jätku ma oma jorin järele. Et 
armulauludeks olevat ma veel liiga noor. Ma olen kaheksateist aastat vana! Palusin siis 
andeks, et olin meistrit seganud. «Ah, mis...,» mühatas ta ja kukkus siis epistlit lugema, et 
inimene peab oma soove, kalduvusi ja tundeid vaos hoidma... Noomis nagu koolmeister. 
Lõpuks saatis mu hoopis minema. Ma pidavat teid aitama ja lastega mängima. Vaat nii olid 
täna lood...» 

Elisabeth ohkab. 


«Ära pane seda meistrile pahaks, Matthias, ta on viimasel ajal liiga palju tööd teinud. 
Hakkame nüüd sööma!» 

«Aga meister?» 

«Sööb hiljem.» 

Nad õhtustavad vaikides. Miks meister ei tule? Tavaliselt on ta ju lastele alati head ööd 
soovinud. 

Elisabeth istub veel kaua üleval. Ka tema kuuleb Apolloniuse kabelist kostvaid kellalööke. Ta 
mõtleb oma surnud vanematele ja esimesele kaasale, Baseli nahaparkal Ulrich Schmidtile, kes 
katku suri. Ulrich oli samuti hoolas töömees, aga söögiaegadest ja öörahust pidas alati kinni. 
Elisabeth astub mööda nagisevaid trepiastmeid üles magamistuppa ja heidab voodisse. Kuid 
uni ei tule. Ta ootab tund tunni järel, siis tõuseb uuesti üles, süütab küünla ja põimib peegli 
ees oma juuksed kahte patsi. Elisabethil on imeilusad paksud pähkel-pruunid juuksed. 
Esimene mees oli armastanud nendega mängida, libistanud neid läbi sõrmede ja sosistanud: 
«Ühelgi teisel naisel pole nii kauneid juukseid kui sinul...» Ja Holbein? Ka tema on neid 
pakse läikivaid patse alati heal meelel vaadanud. Päeval kannab ta oma juukseid uhke 
kroonina ümber pea, praegu ripuvad patsid raskelt üle valge öösärgi alla. Ta näib ikka veel 
tütarlapsena. «Tahan oma mehe juurde!» 

Elisabeth astub ettevaatlikult trepist alla. Astmed kägisevad. Vaikselt avab ta ateljee ukse. 
Holbein ei pööra peadki. Elisabeth astub tasasel sammul mehe selja taha ja silitab tal hellalt 
üle juuste. Holbein pöörab pea ära ja lükkab end tooliga kaugemale. 

«Hans, mis sul viga on?» 

Holbein ei vasta. Elisabeth söandab veel kord ta pead silitada. Mees uriseb nagu koer. 
Elisabeth läheb välja ja toob küünla. 

«Puhu tuli ära, see segab,» turtsatab Holbein. «Ja sina, Elisabeth, segad samuti.» 

«Segan? Anna andeks, ma ei tahtnud sind sega-da,» vastab Elisabeth vaikse rahuliku häälega 
ning istub tema kõrvale. «On juba hilja, palun tule ometi ükskord magama! Sa oled täna nii 
pinge-liselt töötanud, isegi süües mõtlesid oma pildile. Ja lastele ei öelnud sa head ööd, isegi 
mitte Annelele, ta nii nuttis. Sa ei joonistanud talle mitte midagi, ometi sa tead, millise 
rõõmuga laps sinu tehtud koeri ja hobuseid järele joonistab! Kas siis tõesti peab ainult 
Matthias lapsega tegelema?» 

«Ei, see laiskvorst peab mind maalimise juures aitama, mitte sinu juures lapsetüdrukut 
mängima.» 

«Kuidas sa ometi räägid, Hans!» 

Hoibein vaikib ja mõtleb kolmeaastasele tütrekesele, kellele kuulub kogu perekonna eriline 
hool ja armastus, sest ta jalad on sündimisest saadik halvatud. Sealjuures on ta aga tark, elav 
ja isegi metsik laps. Ta mõistab juba, milline piin on olla kandetooli külge aheldatud, samal 
ajal kui viieaastane vennas Philipp ja kaheteistaastane Hermann — Elisabethi poeg esimesest 
abielust — majas ja aias ülemeelikult ringi tormavad. Ka tema tahaks nendega koos olla, kuid 
Hermann ei oska väikesega midagi peale hakata, ta pelgab tüdruku kehaviga, ja Philipp on 
veel liiga väike, et temast hoolida. Nii ongi sell see, kes tüdrukuga kõige rohkem tegeleb. Ka 
Holbein armastab last, laulab talle karedaid landsknehtilaule ja joonistab tahvlikesele loomi. 
Siis plaksutab Annele vaimustatult käsi ja Holbein on neil hetkedel õnnelik, et on kunstnik ja 
võib oma lapsele niisugust rõõmu valmistada. Täna aga tõrjub ta eemale mõtted ka haigest 
lapsest. 

«Ma juba kord ütlesin sulle, et sa segad ... Kõik segavad. Jäta mind rahule!» 

Küünal Elisabethi käes hakkab hubisema, kuskilt tuleb tõmbe-tuul ja siis istuvad nad 
pimeduses. Holbein loodab, et naine läheb nüüd tagasi, kuid too jääb paigale. Meest vihastab 
selline leebe kangekaelsus. Jääb aga siia, tema kõrvale istuma, vaikima ja ootama! Ei tea 
mida? 


Ent Elisabeth ei vaiki. 

«Su hääl on nii kähe, Hans, toon sulle ehk midagi juua? Sugulased tõid veini kaasa, neil seda 
külluses. Nad said möödunud aastal rikkaliku saagi.» 

«Kannus on veel veini. Ära tülita end.» 

«Joo see siis ära ja tule magama.» 

«Jäta juba! Kamandab mind nagu mõistmatut poisikest! 

Sul pole selleks mingit õigust, olgu küll, et sa minust seitse aastat vanem oled!» 

Elisabeth hüppab püsti. See on kõige rängem ja teenimatum etteheide, mida mees talle kunagi 
on teinud. Seda etteheidet on ta kartnud juba ammu, võib-olla isegi abielu esimesest päevast 
peale. Kui Baseli maalritsunfti äsja vastuvõetud noor meister — ta oli siis täpselt 21 aastat 
vana — noore parkalilese kätt palus, olid paljud rõõmsad. Kuid leidus ka kahtlejaid. Lell 
Nikolaus, aus ja hoolas kingsepp-meister, lausus: 

«Mõtle hästi järele, Elisabeth, sa oled temast seitse aastat vanem! Seitse aastat on pikk aeg! 
See ei jää ju sinu jaoks seisma. Vastupidi! Sinu aastad hakkavad nüüd palju kiiremini minema 
kui noorel maalijal. Tema loodab ja arvab end edu ning kuulsuse tee algul seisvat, teised 
arvavad ja loodavad seda samuti. Tema võimed on alles puhkemas ja kes teab, milliseid vilju 
nad võivad veel kanda. Sina aga oled praegu tipule jõudnud, küll tagasihoidlikule, aga just nii 
kaugele, kui üks naine üldse võib jõuda. Mõtle järele, Elisabeth!» 

«Ole tänatud hoiatamast, lell! Aga ma ju armastan teda.» 

Sellegipoolest kõhkles ta jaa-sõna andmisega. Muidugi tähendas abielu kindlust ja turvalisust, 
ning kes võiski noorele lesele pahaks panna, et ta oma rõõmutut ja kaitsetut põlve parandada 
tahtis. Kas pole aga elu kunstniku kõrval murerohkem kui lihtsa parkali kõrval? Liiatigi veel 
nii noore ja auahne mehe kõrval, kes on seitse aastat temast noorem. Mida mees temalt lootis? 
Kuid Holbein ei jätnud jonni. Ründas tema vanemaid, rääkis lell Nikolausega, otsis isegi 
Elisabethi pihiisa üles. Iialgi ei puudutavat ta nende vahel olevaid aastaid! Elisabeth ütles 
«jah». 

Elisabeth oli Holbeini elus esimene naine, keda ta mitte üksnes armastas, vaid ka usaldas. Ta 
armastas naise headust ja emalikkust ning Elisabeth täitis kannatlikult kõik tema soovid. 
Holbeini ema oli varakult surnud ja nii polnud poiss emaarmastust õieti tunda saanudki. 
Temaga oli tegelnud vaid teenija. Nüüd oii ta Elisabethi emalikkusest võlutud ja pidas seda 
oma ainuomandiks. Elisabethi poeg Hermann teda ei seganud. Alles siis, kui tema enese poeg 
Philipp ilmale tuli. sai ta armukadedaks, sest nüüd pidi ta Elisabethi ja tema emalikkust uue 
olevusega jagama. Ja kui Annele sündis, leidis ta end lõplikult vaeslapse ossa jäetuna. 
Tihtipeale nurises ta, et naisel pole tema jaoks enam üldse aega, ning alles pikapeale harjus 
tõsiasjaga, et nende elusfäärid olid nüüdsest lahutatud. Tema töötas, maalis ja teenis raha, 
Elisabeth hoolitses kodu ja laste eest ning tegi seda nii hästi, et mehel polnud miilegi üle 
muret. Vahel elas ta jälle nagu poissmees, sõi meelsasti üksi ja läks mõnikord naiseie sõnagi 
lausumata majast välja. Tol olid1 ju ometi lapsed ja küllalt tööd ... 

Elisabeth tunneb end äkki vanana ja väsinuna. Loomulikult ega siis kolmkümmend kolm 
aastat ei möödu jälgi jätmata. Ta hammustab huulde ja mängib patsidega. Jahedus paneb 
võpatama, ja ta märkab alles nüüd, et on paljajalu. Ta igatseb voodisse, kus võib nii palju 
unustada... 

Veel kord läheb ta välja, et küünal uuesti põlema süüdata. «On sul muresid, Hans?» 

«Jah, mul on muresid. Aga mis sina sellest mõistad . sina arvad et kui ma magama tulen, on 
kõik jälle hästi...» 

«Aga mida sina siis teha tahaksid?» 

«Välja tahan! Siin võib ära lämbuda.» 

«Oota, ma toon sulle paksu kuue, väljas on külm.» 


Holbein hüppab püsti. 

«Jäta mind oma neetud kuuega rahule! Siin võib segaseks minna! Juba hommikul vara pidid 
sa mind sellega ärritama. Mis ime siis et ma pole enam millekski võimeline... ja et pildid 
tagasi lükatakse. Päev läbi muudkui segatakse. Lähen ilma kuueta!» 

Välisuks langeb paukudes kinni. Toomkiriku tornis kuulutavad kellalöögid keskööd. Elisa- 
beth läheb tagasi magamistuppa, õnneks pole uksepaugatus lapsi üles ajanud, nad magavad 
rahulikult Kuid Elisabeth ei suuda rahuneda, ta nutab. Mis on tema mehega lahti? Miks ei jaga 
ta temaga enam oma muresid? Miks läheb ta öösel üksinda välja ja jätab oma naise üksi? 


III. MEISTER JAKOB STRASSBURGIST 


Baseli tänavail on pime ja vaikne, ainult kaev tänavanurgal vuliseb meloodiliselt. Päeval 
võtavad naised siit vett oma majapidamise tarvis, praegu võib ta end ööle pillata. Holbein 
istub suure basseini servale ja laseb parema käe vette libiseda. Nagu mingi võõras olevus 
liigutab see end kuupaistes helkivas veepeeglis. Kuuevarrukas saab märjaks. Holbein 
paljastab mõlemad käed ja pistab need küünarnukkideni vette. Jahedus hoovab õlgadeni välja. 
Ta seab pihud kamalusse, ammutab vett ja surub sellesse näo. 

Nüüd ta teab, kuhu minna: ta läheb meister Jakobi, Strassburgist pärit orelimängija juurde, kes 
praegu Baseli toomkirikus endale leiba teenib. See on Holbeini ainus sõber siin linnas. 
Sõprade leidmisega on Holbeinil alati raskusi olnud. Augsburgis seltsis ta vaid Andreas 
Huberiga, ilusa, õrna ja alati rõõmsameelse noorukiga, kes tema isa juures tasuta maalimist 
õppis. Kahjuks kaotas ta tolle peagi silmist. Comos ja Konstanzis ei sõbrunenud ta kellegagi. 
Luzernis õppis ta kogukonnavanema isalikku sõprust hindama. Ja siin, Baselis, sattus tema 
teele meister Jakob. Nad olid tutvunud siis, kui Holbein pidi orelitiibade juures tööd alustama. 
Jah, see oli olnud austav tellimus! Holbein istus tookord oreli ette ning jäi mõttesse. Mis moel 
pidid need inglid ja pühakud, keda tal maalida tuli, seda ruumi hingestama? Kas pidid nad 
olema aukartust-äratavad ja ebamaised, kaugel kõigist hädadest ja muredest? Või mänglevad 
nagu itaalia ingli-kesed, rõõmu ja vallatust täis? Kui ta seal nõnda istus, tulid aeglaselt treppi 
mööda üles organist ja tema järel lõõtsatallaja. Organist paistis olevat alla viiekümne mees, 
seljas lihtne argipäevakuub, nagu Holbeingi maalimise juures kandis. Ta blond habe oli 
ümaraks kärbitud ja samuti juuksed. Need ümbritsesid ta pead nagu õlgedest punutud müts. 
Mees meeldis Holbeinile esimesest pilgust. Organist astus kunstniku juurde, pani käe talle 
õlale ja lausus: 

«Ma tean, kuidas teie nimi on: te olete meister Hans Holbein, maalija Augsburgist. Ja ma 
oletan, et ka teie teate, kes mina olen: nimelt meister Jakob, orelimängija Strassburgist. 
Niisiis, oma isiku kohta ei tarvitse me kumbki enamat öelda, me võime teineteisele tähtsamaid 
küsimusi esitada. Üksipäinis nimega pole midagi ära öeldud. Ma ei tea veel, kes te olete ja 
mis te olete. .. Meil tuleb olulisemaist asjust rääkida: mina oma sisimaist meloodiaist, teie 
oma kujutlusse peidetud piltidest... Kuulsin, et hakkate orelitiibu maalima. Aidakem siis 
teineteist! Võib-olla näevad teie pildid kiiremini päevavalgust, kui ma neid helidega välja 
aitan võluda ja võib-olla libisevad ka minu sõrmed kergemini üle klahvide, kui mul teie 
maalitud pildid silme ees on. Niisiis, alustagem! Lõõtsapoiss, ma vajan õhku, palju, palju 
õhku ...» 

Tallaja hüppas suurtele lõõtsalaudadele, nohisedes seejuures ise sama kõvasti nagu orel, kuhu 
õhk nüüd sisse voolas. Meister Jakob istus kõvale orelipingile ning nihutas end paremat 
asendit otsides saaja sinnapoole. Ka Holbeinil oli kombeks nõnda teha, kui ta molberti ette 
istus ning pintslit veel kätte polnud võtnud. Nüüd vajutas meister Jakob klahvidele ja alustas 
jõulist ühetoonilist meloodiat. See oli üks neist vaimulikest rahvalauludest, mida esitati 


protsessioonidel ja palverännakutel ning mida tohtis laulda saksa keeles. Orelimängija laulis 
oma kauni kõlava häälega: 

Sind palume nüüd, Püha Vaim, 

kõrt et looks meis õige usu taim. 

Kaitsta võta, avita meid lõpu norust, 

kui koju pöördume siit hädaorust. 

Kürie eleison. 

Holbein ei armastanud palverännakuid ega protsessioone, samuti mitte neil lauldavaid laule, 
ometi tajus ta, millisev rõõmu ja sügava tõsidusega meister Jakob mängis ja laulis. Ja kuidas 
ta mängis! Kord saatis meloodiat kõrvalmotiiv, kord kõlas triller, kord muutus rütm: kord 
valitses meloodiat üksainus toon, kord järgnesid hüplevad heliread kiiresti üksteisele. Nüüd 
polnud see enam üksainus meloodia, vaid oli hargnenud kaheks, mis mänglesid vastakuti ning 
põimusid taas. Holbein, kes muidu ainult prantsuse ja itaalia lorilaule ning lautol saadetavaid 
seltskonnalaule armastas, nautis mängu. Ta sulges silmad ja nägi samas enda ees maalitud 
orelitiibu. Jah, just sellised pidid nad välja nägema! Ja sellistena ta nad teostas. 

Sestpeale algas nende sõprus ning muutus üha südamlikumaks. Holbein palus meister Jakobit 
oma äsjasündinud tütrekesele Annale ristiisaks. 

«Ei tea, kas minust saab teile head vaderit,» lausus meister Jakob. «Ja vaevalt et te minu 
vaderiandigi kunagi näete, ma pole rikas mees. Lubage, et olen teiega avameelne: ma näen 
väga hästi, et te olete külm inimene, meister Holbein, mul võib teie läheduses vilu hakata.» 
«Tehke mulle rõõmu ja tulge minu perekonda, meister Jakob! Teist kiirgab soojust.» 

Viimast lauset oli Holbein juba ükskord varem lausunud. Siis, kui ta Elisabethi kosis. Kas 
seda soojust oli jätkunud vaid nii lühikeseks ajaks? Oli tal jälle külm? 

Meister Jakob sai Annele ristiisaks. Ta külastas kunstniku maja regulaarselt, ehkki pikkade 
vaheaegade järel. Nad olid väga erinevate harjumustega inimesed. Meister Jakob oli ööhulkur, 
öösel voolasid helid tema sõrmede alt kõige kergemini. Holbein seevastu oli vara-tõusja, tema 
töö oli sõna tõsises mõttes päeva-töö. Kohtusid nad tavaliselt õhtul, siis, kui Holbein ateljees 
oma tööd lõpetas ning meister Jakob end kirikusse seadis. Enamasti vestlesid nad koristatud, 
puhtas töötoas, jõid klaasi veini ja siis kiirustas meister Jakob jälle oma armsa oreli juurde, 
Holbein aga läks magama. Kunagi ei saatnud ta sõpra öisel musitseerimisel. Ja vaid ühel 
ainsal korral oli meister Jakob Holbeini tööd pealt vaadanud, siis, kui Holbein oli parajasti 
Meyer zum Haseni pead maalinud. Meister Jakob imetles sarnasust, esitas palju küsimusi ja 
vajus sügavasse mõttesse. 

«Nii rõhutud, meister Jakob? Kas ootate, et ma ka teid kunagi maaliksin? Seda ma ei suuda. 
Teie olemuses on midagi, mida ma ei oska jäädvustada. Võib-olla on see teie soojus, teie 
kirglikkus. Loomulikult võin ma teie näojooni kujutada, nii nagu Meyer zum Haseni omigi, 
igaüks tunneb ära, et see olete teie. Kuid teie portree tuleks külm, kui see on läbi minu 
silmade nähtud, ja seda ei tohi olla! Teid ma ei taha külmana näha, teid mitte... Seepärast ei 
saa ma teid ka maalida.» 

Meister Jakob raputas pead ja hakkas naerma. 

«On aga teil minu pärast mure... Ma ei taha end sugugi maalida lasta, meiste"r Hans! Ma pole 
seda veel kunagi soovinud. Minu elu peab olema nagu muusika! Iga heli on olemas seni, kuni 
ta kõlab, ja kauemaks ta ei saa ega tohigi jääda, Fest muidu poleks muusikat. Ka mina ei saa 
ega tohi jääda, ka mina mitte... Seepärast ärgu olgu minust ka pilti.» 

Veel kaua mõtles Holbein selle lause üle. Iga kord, kui ta Meyer zum Haseni pead vaatas, tuli 
talle meister Jakob meelde. Meyer zum Hasen niisiis jääb, eeskujulikuna madonna mantli all 
kaitset otsides. Meister Jakob aga ei taha jääda, ta tahab olla nagu muusika? Holbein ei 
taibanud muusikast eriti palju. Laulumees oli ta vilets, nooruses 

19 


polnud ta lautot mängima ega laulukesi trallitama õppinud. Pintsel ja pliiats ei jätnud selleks 
aega. Head tantsumeest temast samuti polnud, ta pidas toda graatsilist samlemist niisama 
albiks kui arutut kepslemistki. Muusika, mis selle juurde kõlas, ei avaldanud talle mingit mul- 
jet. Kuid meister Jakobi orelimäng oli hoopis midagi muud. Selle helides hakkas ka Holbeini 
külm ja kaine olemus ohjeldamatult tantsima. Üht niisugust tantsu ihaldab Holbein ka tänasel 
ööl. Seepärast läheb ta nüüd meister Jakobi juurde. 

Kaugusest kostab vaikset kellahelinat. Tänava lõpus lööb kumama punane latern, selle valgus 
kõigub otseti maa kohal ja muutub lähenedes aina suuremaks. Ka kelluke kõlab lähemal. Sealt 
tuleb preester sakramendiga, tema ees astub sakristaan. Aeglasel sammul lähevad nad 
Holbeinist mööda, talle ühtki pilku heitmata. Preestril ja sakris-taanil on tõsine eesmärk, nad 
lähevad surija juurde. Surm on nende kolmas kaaslane. Kelluke kostab tasemini, laternakuma 
kaob, preester, surm ja sakristaan on nurga taha pööranud. Ka Holbein läheb edasi. Taevasse 
kuhjuvad pilved katavad tähed, Reini tagant hakkab puhuma külm tuul. Majade aknad on kui 
mustavad augud. Kõik laternad majauste ees on ammu kustutatud, ainult püha Rochuse, katku 
eest kaitsva pühaku kuju ees hubiseb lambike. Ja siis kõrgub Holbeini ees ähvardavana ja 
majesteetlikuna pilvisse pürgiv katedraalifassaad. Holbein tõstab pilgu ülespoole. Läbi 
vaikuse kaeblevad õrnad helid, aeglaselt libisevad nad üksteise järel tema poole. Just neid ta 
lootiski kuulda. Meister Jakob on kirikus! Holbein kujutleb sõpra avatud orelitiibade ees 
istumas ja mängimas. On kõik nüüd samuti nagu siis, kui ta meister Jakobit tundma õppis? 
Tema peab teadma, mida nüüd teha, kuidas maalida ja kuidas kõike lahendada. 

Kolm lööki kõmahtavad vastu suletud väravat. Möödunud talvel oli üks sünge mees öösel 
kirikusse tulnud ja isegi muusikahelisid kuuldes polnud ta nägu selginenud. Ta oli 
orelimängijale kallale tunginud ja raha nõudnud. Polnuks lõõtsapoiss vahele astunud, kes 
teab, mida mees veel oleks teinud... Sellest peale keerab meister Jakob alati kirikuukse raske 
võtmega kinni. Nüüd kuulatab ta koputust ja imestab. Lõõtsapoiss aga ohkab kergendatult, 
tema saab pisut hinge tõmmata. Ainult palga pärast on ta öösel jalul. Hoopis parema meelega 
magaks ta praegu, olgu kas või kõval kirikupingil. Mees raputab oma krampis sääremarju, 
tänane öö on teda hullupööra väsitanud. Meister Jakob jätab kahetsedes mängu pooleli, võtab 
raske kirikuvõtme, mis hädakorral ka relva ette käib ja astub mööda kitsast keerdtreppi ette- 
vaatlikult alla. Mõtlikult sammub ta läbi pika külglöövi, mille põrand on kaetud hauakividega. 
Seal all on haud hauas kinni. Ukse juures hüüab ta valjusti: 

«Kes seal on?» 

Kirik kajab süngelt vastu. 

«Mina olen, maalija Hans Holbein.» 

«Holbein, teie? Tulete minu juurde öösel nagu Nikodemus Jeesuse Juurde. Mis lahti on?» 
Jõuliselt keerab meister Jakob võtit lukuaugus ning lükkab ust. «sile hinged krääksatavad 
valjult, nõnda et lõõtsapoiss ehmatusest piimad lahti lööb, kuid samas vajub ta tagasi 
käsipõsakile ja magab edasi. 

Öömustas ukseavas seisab Holbein ja keerutab mütsi näpuvahel, paluvalt nagu mõni õpipoiss. 
«Andestage, meister Jakob, et ma teid nõnda südaööl segama tulen!» 

«Te olete igal ajal teretulnud, Holbein, aga praegu pole enam südaöö. Hommik on juba 
tulekul, varsti hakkavad kuked laulma. Isegi minul kipub väsimus kallale. Aga millest see 
tuleb, et te ei maga? Teie, kes te oma und alati nii kalliks olete pidanud?» 

Holbein kuuleb organisti hääles pilget. Kui palju kordi on meister Jakob talle ette heitnud liiga 
korrapärast elu, mis mitte millegi poolest ei erinevat naabrite omast! 

«Rahutus on unest tugevam. Mu rahu on kadunud, sest mu töö läks tühja.» 

Meister Jakob keerab ukse uuesti lukku. Küünal tema käes hakkab vilkuma. See põleb niigi 
halvasti. Toomhärradele ja bürgermeistritele oleks sellest valgusest igatahes vähe, nende 
hõbelühtreis põlevad jämedamad küünlad. Kuld meister Jakobi käes on vaid kõver tinalühter. 


Selle valguses on varjud väikesed, ümberringi laiutab pimedus. Lõõtsatallajat see väike 
küünlakuma all löövis ei ärata, tema näeb magusat und rikkalikust õhtusöögist ja raskest 
rahakukrust. Meister Jakob läheb mööda hauakive ees ja valgustab teed. Enne keerdtreppi 
jääb ta seisma ning lausub: 

«Kuidas saaksin mina teile rahulikku meelt anda, meister Holbein? Ma ei tea ju, kas ma isegi 
rahul olen. Lähme nüüd üles. Tõusutee on meie ees lahti ning see keerdtrepp lausa õnnistus. 
Kuidas? Kohe näete. Mingem! Vaadake ette, astmed on kiiva sõtkutud ja avaus kitsas, te teate 
seda. Tõus on raske. Te pole rahul? Miks?» 

«Meyer zum Hasen ei võtnud mu pilti vastu. Minu käes ei edene enam miski...» 

«Eksite, meister Holbein! Keerdtrepp teab seda asja paremini. Minge ainult aeglaselt ja 
ettevaatlikult! Te tulete ikka ja jälle samasse punkti tagasi, kuid ikka ja alati pöörde võrra 
kõrgemale. Ja nõnda palju kordi. Kas märkate? Kui üles tahate jõuda, peate tõusma. Tahate 
rahul olla, ei tohi te saavutatuga rahul olla. Tahate pettumusteta elada, peate pettumuse eest 
tänulik olema. Ainult edasi, ikka edasi!» 

«Kuhu, meister Jakob?» 

«Kas mina tean? Viimase pöördeni, lõppude lõpuni. Võib-olla nimetatakse seda jumalaks, 
võib-olla?» 

«Ega meid ometi keegi kuule?» sosistab ta. «Raad ei tohi minu jutust midagi teada saada, 
muidu ei lubata mul enam siin mängida. Näete isegi, Meyer zum Hasen ei võtnud teie pilti 
vastu, ja ma tean väga hästi, miks! Noh näete, olemegi üleval. Lõõtsapoiss? See meid ei sega. 
Magab nagu ront ja laskem tal magada. Miks te hingeldate, meister Holbein? On's teil tõusuks 
nii vähe jõudu?» 

Holbein naeratab kohmetult ja vajub orelipingile istuma. Tõuseb aga samas uuesti üles ning 
laseb pilgu ringi käia. Orelitiivad on pärani lahti, malbelt ja rahulikult naeratavad inglid ning 
pühakud läbi tuhmi hämaruse. Nad ei meeldi talle enam, kuigi kord olid need talle nii suurt 
kuulsust ja tunnustust toonud. Ent see oli olnud kiitus Holbeinile-kirikumaalijale. Ma pole 
kirikumaalija, teie ausus, ma pole pühaku-maalija ... Ma ei suuda teie madonnat maalida. Ma 
ei tea üldse, kuidas seda maalitakse... Ma ütlesin seda teile kohe... ei, tahtsin öelda... 
Alumisel oreliuksel ripub vaselõige. Meister Jakob on selle sinna kinnitanud. Holbein tunneb 
toda lehte küll, kuid pole kunagi vaevunud lähemalt vaatama, alati hirmust kadedaks saada. 
Jõuab tema võidu joosta graafikutega, keda niigi kõik kohad täis! Puulõige on tal küll endalgi 
meisterlikult käes, aga vaselõige? Too leht siin on Nürnbergi meistri Albrecht Düreri töö. 
Tema vaselõiked on laialt tuntud ja igal pool au sees. Kuid oma maalimisega pole ta küll nii 
kaugele jõudnud! 

Trepil istub käsipõsakil tiivuline naine. Ta paistab väga väsinuna. Põsk toetub rusikale, pilk 
on kaugusse suunatud. Mida ta näeb? See peab midagi sünget olema, sest naise silmad on 
sügavtõsised. Mingi isevärki imenaine, pärg peas ja sirkel käes. Põrandal vedelevad iga- 
sugused tööriistad ja mingi kera. Selle taga magab kägaras koer. Ka Holbein tunneb äkki 
väsimust. Ta ei suuda enam paljusid gravüüril kujutatud asju eraldada. Koos väsimusega tuleb 
tusk. See on tema enese pilk, mis kauguses eksleb, sihituna, rajatuna, ilma ainsatki sõbralikku 
vastupilku kohtamata. Melanhoolia ... Meister Jakob tõstab küünla ja valgustab Holbeini 
nägu. 

«Miks on teie silmad nii ähmased, Hans? Ma ütleksin isegi, et nad on põletikulised!» 
Holbein hõõrub laupa. 

«On ju hilisöö... Ja mina ei suuda endale ööst päeva teha, isegi siis, kui te mind pilkate. Teie 
olete üldse teistsugune inimene! Aga näete, mida minu silmad niisuguste katsete peale 
ütlevad. Võib-olla on mu väsimuses süüdi ka teie vaselõige. See teeb mind raskemeelseks ..» 

«Miks, meister Hans?» 


«Mul on hirm tolle naise ees, kes seal tühjusse põrnitseb. Kui mu silmad poleks nii ähmased, 
oleks ka minu pilk samasugune. Mulle on nüüd selge, minu rahulolematus on sama, mis tollel 
Melanhoolial. Ainult ma ei tea, miks?» 

«Ma võiksin teile vastuseks midagi ette mängi-da, aga selleks peaksime lõõtsapoisi äratama ja 
tema näol oleks meil üpris mõistmatu pealt-kuulaja. Kuulakem parem neid helisid, mis 
tummas orelis tallel on. Võib-olla olen nad siia kunagi sisse mänginud! Ainult näiliselt 
kaovad nad igaveseks, ainult näiliselt... Kui see pilt teid masendab, olete teel, millelt meister 
Albrecht Dürer ikka ja jälle ära pöörata tahtis. Ka mulle on need teed tuttavad... Seda naist, 
Melanhooliat, õpitakse tundma siis, kui arvatakse end olevat kõigi asjade, teadmiste ja 
kogemuste omanik. On see teiega nii, meister Holbein? On see nii?» 

Holbein kehitab õlgu. «Ma ei tea, meister Jakob.» 

«Te olete kuulus mees, meister Holbein, pigem rikas kui vaene ja isegi haige Annele ei 
koorma eriti teie elu. Saabub aeg, kus too naine, Melanhoolia, tuleb teie juurde ja kosib teid 
nii kirglikult, et te isegi öösel talle järgnete. Ma tean, see on sünge abielu, igaüks seda välja ei 
kannata. Ometi on see väga kasulik. Ainult nõrgad murduvad. Te ei tohi saavutatud vormides 
ja väärtustes rahuldust leida, muidu saab teist Melanhooliale mitte kaasa, vaid saak. Ja siis 
pole teist enam kunstnikku.» 

Hiiglaslikus kirikus vuhisevad ringi terved parved nahkhiiri. Holbein võpatab iga kord, kui 
mõni loom temast nii lähedalt mööda lendab, et ta õhu liikumist tunneb. Meister Jakob 
hakkab naerma. 

«Neid musti tuulispäid pole teil küll vaja karta, need on minu Igaöised sõbrad. Teil on ohtli- 
kum vaenlane, Melanhoolia ... Eks minagi püüa tollest naisest jagu saada. Palju aastaid tagasi 
ostsin selle pildi Nürnbergi aastalaadalt. Proua Dürer ise seisis ja müüs oma mehe töid. Naine 
oli osav kaupmees ning mees aus käsitööline, kes ei teinud mitte kingi, rõivaid, võtmeid või 
aknaid, vaid juhuslikult vasegravüüre ... Miks te mulle nii imestunult otsa vaatate? Niisugust 
elu peaksite ju teiegi veel mäletama, meister Holbein. Aga teie jaoks on see möödanik, sest 
teie peate tõeliseks kunstni-kuks saama. Ja seepärast annan ma teile nõu: minge reisima ...» 
Sellist nõuannet oli Holbein oodanud ja — kartnud. Juba viis aastat polnud ta ühtki pikemat 
teekonda ette võtnud. 

«Te arvate siis, et ma peaksin ...?» 

«Jah, meister Holbein, võtke kätte reisikepp nagu kunagi noorpõlves. Te olete ju palju ringi 
rännanud, nagu te ise jutustasite. Minge Isenheimi, palvetage oma isa haual, te olete talle nii 
palju tänu võlgu. Ja siis uurige Mathis Neitharti — hiljem nimetas ta end Gothartiks — 

suurepärast tööd... See haarab teid kindlasti ja muudab võib-olla teie meelt.» 

Holbein on jala üle põlve visanud ja istub käsipõsakil, küünarnukk põlvele toetamas. 

Isa... Talle meenub üks märtsipäev. Juba oli kevad oma soojade tuulte ja õierikkusega Ülem- 
Reinimaale jõudnud, kui Holbeini majja astus ühel ennelõunal külaline. Too kandis antoniidi 
koorihärrade pidulikku must-valget rüüd ning rinnal Antoniuse risti. 

«Ma sooviksin majahärraga rääkida, maalija Holbein nooremaga.» 

Holbein silmitses külalist, lootes uut tellimust. 

«Ma olen vend Paulus ja tulen Isenheimist. Jumal on teie armsa isa, maalija Hans Holbeini 
enda juurde kutsunud. Ta suikus veebruarikuu esimesel päeval õndsalt ja rahus.» 

«Kuidas? Kas isa on surnud?» küsis Elisabeth ehmunult. 

«Sängitasime ta ausalt mulda, ta oli ju meie kloostri üks lugupeetavamaid sõpru. Lugesime 
tema eest ka mõned hingemissad, sest olime talle viimaste piltide eest veel raha võlgu. Palju 
varandust temast maha ei jäänud, kindlasti tulete varsti ta hauale ja siis saate ka pärandi kätte. 
Seni on see meie isakese abti kambris varjul.» 

«Mis see võiks olla?» küsis Holbein. 


Antoniit kehitas õlgu. «On see teile nii tähtis? Tulge Isenheimi ja vaadake ise. Loomulikult 
olete meie külaline, me oleme kõigi jumalale meelepäraste maalijate sõbrad. Isenheimis leiab 
teie hing meister Mathise suurest altarimaalist troosti. Tema pildid liigutavad ka kõige 
kalgimat südant.» 

Külaline ei jäänud kauaks. Võttis väikese pruukosti ja raha, mida Elisabeth andis edaspidiste 
missade tarvis, siis teatas asjatoimetustest, mis tal ordu jaoks Baselis vaja korda ajada ning 
jättis hüvasti. Elisabeth tõmbus vaiksesse leina, kuigi ta äia kunagi polnud näinud. Holbein 
aga ei mäleta, et isa surm teda ennast eriti oleks liigutanud. 

«Te olete end oma nahas liiga hästi tundnud,» lausub meister Jakob. «Ja kedagi pole te endale 
lähemale lasknud kui ainult selle konte ümbritseva kestani, isegi mitte oma naist... Ometi on 
abikaasal õigus oma mehele veelgi lähemal olla ...» 

«Mis kasu tal sellest oleks? Ka mina ei taha teisele inimesele nii lähedale pugeda, et ma kõik 
tema hingesopid ära näen. Ei, seda ma ei kannata! Kui palju soppa ja mustust seal võib olla! 
Mul pole mingit lusti seda kõike näha. Võib-olla ma ei kannata seda vaatepilti üldse välja. 
Pistan plehku ...» 

Lõõtsatallaja norskab valjusti. Tema nürimeelsel näol lehvib midagi rõõmusarnast: ta 
rõõmustab unes une üle. Kui tal rahaga nii peenike pihus poleks, ei tarvitseks ta igal öösel 
selle narri orelimängija 

juures lõõtsa sõtkuda. Kuid teenistust on vaja, sest naine on talle .üheksa last sünnitanud, ja 
kõik üheksa on elus. Ainult üks poeg teenib juba omal käel leiba, teised karjuvad iga päev 
ninaesise järele. Kunagi polnud ta suutnud nii palju teenida kui vaja ning kord otsustas juba 
kerjama hakata. Siis ta sattuski meister Jakobile, kes temalt küsis, kas tal oleks julgust öösiti 
kirikus orelilõõtsa tallata. Kindla kohaga lõõtsatallajad keeldusid nimelt oma uneaega 
ohverdamast ja meister pidi sellest aru saama. Loomulikult oli ka vaesel piinatud isal hirm, 
aga häda sundis teda kartmatut nägu tegema ja öid kirikus mööda saatma. Ta ei kartnud mitte 
üksnes öist kirikut, vaid ka orelimängija ime-likke jutte. Need panid ta vaese pea lausa ringi 
käima. Kuid lõõtsamehe suures tulipunaste salkudega peas oli juba niigi segadust küll. Seal 
tekkisid kõige vastakamad pildid ja kujutelmad. Vagades ja pidulikes orelihelides kuulis ta 
laste karjumist. Meeldivat viiruki-lõhna hingates mõtles ta igatsevalt hapuka lõhnaga õllele, 
mida ta igal õhtul hirmu peletamiseks jõi, enne kui naine ta kodust välja näägutas: «Kasi 
kirikusse, laiskvorst! Talla oma sigitis-tele orelist raha välja, kui sa seda mujalt saada ei 
oska!» 

Lõpp unistusele öö soojas pesas veeta! Jälle välja, külma ja pimeduse kätte, arusaamatute 
helide maailma, mille loomisele ta vaid musklite jõul kaasa võis aidata. 

Nüüd aga lõtvuvad kõval kirikupingil lamava lõõtsamehe sääremarjad, unenägu selgitab kõik 
segased mõtted ja nõiub talle naeratuse näole. 

Holbein võtab meister Jakobi käest küünla ja valgustab magaja nägu. Valgus tungib laugude 
alla, kuid samas pigistatakse need veelgi kõvemini kinni ja lõõtsamees naeratab edasi. Järsku 
ta virgub, kargab üles nagu põgenema ehmatatud loom, vahib metsiku, ehmunud näoga enese 
ümber. Selle asemel, et lõõtsa tallata, magas ta hoopis! Meister Jakob kihutab ta oma 
teenistusest minema, ja kes talle seda pahaks paneks! Ehk saab veel midagi päästa? Ühe 
hüppega on kohmakas mees lõõtsalau-dadel, klammerdub ahastavalt talastiku külge ja laseb 
oma keharaskust ühelt poolt teisele langeda. Ei ainsatki heli! Läbi! Tema lapsed jäävad nälga 
ja surevad üksteise järel! 

«Miks see mees nii kangesti kardab?» küsib Holbein. «Nägi halba und või?» 

Meister Jakob istub orelipingile. 

«Noh, kui sa juba nii kõvasti pumpad, siis peab sellest ka midagi kasu olema. Olgu siis, 
jumala nimel.» 


Orel hakkab vaikselt laulma, hõbeselgelt ja värelevalt. Meister Jakob nimetab seda 
koidukeeleks. See on tervitus algavale päevale. Just nii peab hommik tulema, tasa ja 
mahedalt, mitte aga jõuliste, vallutavate helide saatel. On's aeg tõesti nii kaugel? Mängu 
katkesta 

mata pöörab meister Jakob end idapoolse hiigelakna poole. Jah, esimene päevakuma juba 
valgustab suuri ruute. Vaikne tiivasahin vilksatab viimast korda läbi nähtamatu ruumi ja 
nahkhiir poeb torni peitu, öine jaht on lõppenud. Nagu suured viinamarjad ripuvad nad 
kobaras tornitalastikul ja uinuvad päevaunne. Nüüd on punane kuma juba esimeste 
pühakufiguurideni jõudnud. See valgustab nende nägusid, nagu tahaks neid äratada. 
Koidukeele helilained kohtuvad esimese valguse lainetega. Meister Jakob nimetab seda 
silmapilku koidupul-maks. Sellest ühendusest sünnib uus päev. Ühtaegu tähistab see tema 
päeva kõrgpunkti, hüvastijättu öise musitseerimisega. Koidukeele õrnale laulule lisandub 
juubeldav jõuline flööt, mida toetavad tuhm-sügavad bassid, kes rõõmsana oreli kütkest 
vabanemise üle mööda piilareid ja turpe üles lendavad, et seal, teravate võlvikute all värel-des 
hajuda. 

Esimene päikesekiir tabab orelitiibu, mida kunagi oli maalinud meister Holbein — päeval, 
mitte öösel. Meister Jakob on veendunud, et pühakud orelitiibadel on nüüd ärganud ja 
orelikeelte ning vilede kiidulaulule kaasa hõiskavad. Ja kui ka orel vaikib, jääb Baseli kate- 
draalis kõlama inimkõrvale kuuldamatu pühakute ülistuslaul. Aeglaselt laseb orelimängija 
käed klahvidelt langeda. Lõõtsapoiss hüppab tailalaudadelt ja tunneb, kuidas kramp 
säärelihastes järele annab. Kohe seejärel astuvad kõik kolm pikkamööda ja ettevaatlikult 
järsust keerdtrepist alla. Meister Jakob annab lõõtsurile ära tema öise teenistuse — läikiva 
mündi. Punapea suskab selle kiiresti püksitaskusse. Siis jätab meister Jakob Holbeiniga 
sõnatult hüvasti ning komberdab kangeil jalul oma korterisse, mis asub siinsamas kirikuplatsi 
nurgal. Ta on liialt väsinud, et oma öise külalise pärast veel muretseda või seda sõnades 
väljendada. 

Koduuks on lukustamata, nii nagu ta selle jättis. Pole tugevat lukku ka tema väikese ja suure 
maailma vahel. Ta on poissmees, naistest ta lugu ei pea, lapsed teda ei sega — mistarvis 
lukud? Ainult kirikus istub ta luku taga. Kuid seal on lukupiir orelipingist küllalt kaugel, et 
mitte tema mõttelendu takistada. Siin, kodus, on aga kõik kitsas ja väike. Ta tõuseb mööda 
kitsast treppi oma magamiskambrisse. Trepiastmed on vanadusest vaevatud ja kägisevad igal 
sammul. Hommikupäike valgustab magamiskambri troostitut segadust. Tema ase on vilets, 
küljealuseks ainult loomanahad, tekk pole parem, see näeb välja, nagu oleks ta ainult 
lappidest kokku õmmeldud. Meister Jakob naeratab rahulolevalt, viskab riided seljast, tõmbab 
teravaninalised kingad jalast, mässib end teki sisse, heidab pikali ja vajub pikkamööda 
sügavasse unne. 


IV. JEANNE TRECHSEL 


Holbein on teel Isenheimi. 

Esimesel õhtul heidab ta heinakuhja. Hea tahtmise korral oleks ehk ööseks võõraste-majagi 
leidnud, kuid täna on heinakuhi talle armsam. Las olla kõik nagu varem, nagu siis, kui ta 
Augsburgist Baselisse või Baselist Itaaliasse rändas. Pehme hein lõhnab uimasta-valt. 
Ümberringi on vaikus. Läbi aukliku katuse vaatavad tema poole alla tähed. Holbeinil ei tule 
kaua und, esimest korda elus tunneb ta end üksijäetuna. Üksi on ta ju varemgi olnud, kuid 
mitte kunagi pole sellega kaasnenud üksildustunnet. Mitte kunagi pole keegi jätnud tema tööd 
vastu võtmata. .. Tühjusest põrnitsevad Melanhoolia kohutavad silmad. Ängistus rõhub 
rinnale. Kust võtta jõudu sellest vabaneda? Vastu hommikut viirastuvad talle unes lõputud 


lagendikud, kus kõnnib väsinud, näljane rändur — tema ise. Ärgates on kõik liikmed valu 
täis. Kui ta heintest välja poeb, on õhk värske ja puhas ning ta hingab seda ahnel sõõmul. Siis 
rapsib ta sõrmedega heinakõrred juustest, sirutab end paar korda ja astub edasi, põhja poole. 
Õhtul ronib ta jälle heinakuhja ning magab sel ööl paremini, sügavamalt ja unenägudeta. 
Järgmise päeva lõunaks jõuab ta liidulinna Mülhauseni väravasse. Siin tahab ta pisut puhata, 
reisimoona juurde osta ja mugava öömaja otsida. Sadamas tuleb maad kuulata ja leida laev, 
mis teda Kolmarini ühes võtaks. See osa rännakust teeb meele rõõmsaks. Laev libiseb vaikselt 
allavoolu ja siis on küllalt aega maastikku vaadata. Läänes Vogeeside rohetav müür, idast 
paistab vist Schwarzwaldki aimamisi ära. Ja jalad saavad puhata... Varsti on kõik seljataga — 
Isenheim, isa kalm, klooster, meister Mathise altarimaal ja abti sõnad — ning ta tuleb 
Baselisse tagasi. Võib-olla on siis kõik teisiti... 

Õhtul istub Holbein hämaralt valgustatud kõrtsitoas, kann punast veini ees. Ta on väsinud. 
Ent parajasti, kui ta magama minema asutab, saabub öömajja veel üks hiline külaline. 

«Hei, peremees!» 

Peremees jätab tinapeekri, mida ta parajasti puhastas, sinnapaika ja tõttab kõrvaltoast 
külalisele vastu. 

«Kas teil leidub peavarju mulle, kahele naisterahvale, paarile teenrile ja minu hobustele?» 
«Aga loomulikult, härra! Minu maja on teie käsutuses. Ütlesite, et naised?» Külaline 
noogutab. 

«Tulge siis, mu härra, ma näitan nende kambrid kätte.» 

«Selle asja ajab mu sulane joonde. Mulle tooge midagi juua!» 

Võõras istub kergendatult ohates valge linaga kaetud laua taha. Sulased tassivad sisse hulga 
nahaga kaetud kaste ja suuri kompse. Mõlemad naised, kelle näod vaid korraks vilksatasid, 
ruttavad oma magamiskambrisse. Holbein imestab endamisi, ta pole enne kuulnud, et naised 
avalikes öömajades ööbiksid. Ja mis ajast nad reisimas käivad? Kes see võõras küll on? Mees 
on parimas eas ja mitmevärviline hahkrõivastus sobib talle suurepäraselt. Tema ilusaid käsi 
ehivad juurte kalliskividega kuldsõrmused. Otsivalt laseb mees pilgu võõrastetoas ümber käia. 
Puha igapäevased näod. Ainult Holbein köidab ta tähelepanu. 

«Kas te ei tahaks minu lauda tulla? Ma ei armasta üksindust. Olge mulle natuke seltsiks!» 
Holbein kõhkleb viivu, kuid võtab siis oma veinikannu ja istub hilise külalise lauda. 

«Ma olen igav seltsiline. Kahetsete hiljem!» 

«Kuidas te nimi on?» 

«Ma olen Hans Holbein, maalija Baselist.» Võõras naeratab. 

«Kas te olete toosama maalija Holbein, kes kunagi Baseli kuulsa trükkali Frobeni tellimusi 
täitis ja Rotterdami magister Erasmuse raamatu «Narruse kiitus» on illustreerinud?» 

«Jah, mina see olen,» vastab Holbein mitte just ilma uhkuseta. «Ja kes teie olete, kui küsida 
tohib?» 

«Mina olen Melchior Trechsel Lyonist, trükkal ja kirjastaja.» 

Seda nime on Holbein tihti kuulnud, sel on omasuguste hulgas samasugune kõla nagu Fuggeri 
nimel kaupmeeste hulgas. 

«Väga rõõmustav tutvuda nii kuulsa kunstnikuga,» ütleb Trech-sfL «Tohin ma teile veel ühe 
kannu veini pakkuda?» 

«Tegelikult tahtsin ma küll magama minna, mul on homme pikk reis ees.» 

«Reis? Kuhu?» 

«Isenheimi, isa hauale.» 

«Nii kurva sõidu eel tuleb kann veini ainult kasuks. Hei, peremees, veel üks punane!» 

Peremees on hilise külalise üle rõõmus. Loodetavasti jääb too pikemaks ajaks! 


«Ja mis teil praegu käsil on, meister Holbein? Ma mõtlen, ateljees.» 

Holbein vaikib. 

«Millised plaanid teil on? Või peate paremaks neist mitte rääkida? Mõni plaan võtab ju aega, 
enne kui maalimisküpseks saab.» 

Järsku tunneb Holbein, et ta peab rääkima. «Võib-olla ongi nõnda parem,» mõtleb ta. 

«Pole mul mingeid plaane! Viimane pilt läks nurja. Kui ma Baselisse tagasi lähen, tuleb 
hakata tööd otsima. Ainult suured härrad mõtlevad, et maalija võib teha, mis just parajasti 
pähe torkab...» 

«Miks nii kibestunult? Muide, ma tulen just pikalt reisilt. Kas teate, kui tore on tundma 
õppida võõraid maid, võõraid Inimesi, käia mööda tundmatuid linnu, kuulata ja rääkida 
kõikvõimalikke keeli. Kust te üldse pärit olete, rfleister Holbein?» 

«Augsburgist.» 

«Ka mina käisin mõni aasta tagasi Augsburgis! Jaa, Augsburg, see on, itaalia linn saksa 
pinnal. Ma olen ka Viinis käinud ja kauges Krakovis. Eriti hea mulje jättis mulle Nümberg. 
Praegu tulen põhja poolt. Viibisin mitu nädalat Wittenbergi ülikoolis, mis nüüd Praha ja isegi 
Pariisi omast kuulsam on. Kes ajaga kaasa tahab sammuda, see valib õpinguiks Wittenbergi 
ülikooli.» 

«Wittenbergi? Kas seal ei ela mitte ketserid?» 

«Ketserid! See sõna teie suhu ei sobi, meister Holbein.» 

Holbeinil tõuseb veri näkku. Ta tunneb end väljanaerduna. 

«Nüüd olen rõõmus, et jälle kodulinna näen. Ligi aasta sai sealt eemal oldud. Meie pool on ka 
sügis ja talv meeldivad, mitte nii külmad kui põhjas, kus veel maikuus peab tänavale minnes 
karusnahksed rõivad selga panema.» 

«Mul elab üks sõber Avignonis, baasellane, doktor Bonifacius Amerbach,» sõnab Holbein. 
«Ta on seal oma stuudiumi pärast...» 

«Doktor Amerbach? Oo, ma tunnen ju Baseli doktorit väga hästi! Olen tal isegi kaks korda 
Avignonis külas käinud. Aga teie? Millal teie seal viimati käisite?» 

Holbein kortsutab kulmu, siis aga vastab vabalt ja sundimatult: 

«Ma pole kunagi Avignonis käinud ja Prantsusmaad ei tunne ma seni veel üldse.» 

«Noh, te olete noor mees, teil seisab veel palju reise ees. Aga kuulge, miks te ei võiks 
nendega kohe algust teha ja koos minuga Lyoni tulla? Lyonist Avignoni saab ju kergesti. Ma 
oleksin teie seltskonna üle väga rõõmus! Samuti minu tütar. Ja tõllas on ruumi küllalt. Nii 
soodsat pakkumist teile vaevalt niipea tehakse. Tulge meiega!» 

Holbein jääb keeletuks. Provence! sõita? Kas tal jätkub selleks raha? Aga võib-olla saab teel 
midagi juurde teenida? Võib-olla laseb Amer-bach end maalida ... Ta pole noort õpetlast 
enam mitu aastat näinud. Ta tunneb teda hästi, sest kord on ta teda juba maalinud. Viis aastat 
on sellest möödas, kui ta pildi molbertilt võttis, kuid veel praegu on tal sõbra iga näojoon 
täpselt meeles. Sellest tuli hea portree. Amerbach oli mees Holbeini maitse järgi: tark, 
hoolitsetud ja mehelikult veetlev. Kõik tema kujus järgis pilgu suunda, isegi pehme barett ja 
moodne lõuahabe. Tema tungid ja püüdlused kuuletuvad tahtele, tal on vaid üks eesmärk: 
teadus. Ta on suure Erasmuse õpilane, ta hindab oma õpetajat kõrgemalt kui ühtegi teist, kuid 
ainsaski tema pikkade tööpäevade ja -ööde mõttes pole armastust selle inimese vastu. Eras- 
mus teab, et ta pole armastatud ja mitte üksi Amerbachi, vaid ka teiste oma õpilaste poolt. 
Kuid Amerbach peab Baselisse professoriks saama, ta peab siin Rooma õigust õpetama, 
soodustamaks kogukonna võimu ja vähendamaks rüütlite ja vaimulike osa. Nüüd on ta varsti 
oma eesmärgil. Huvitav, milline ta praegu välja näeb? 

«Amerbach on Fortuuna soosik,» lausub Holbein. «Baselis ootab teda ees vaba ja muretu elu, 
raha ja soodustused, hiilgav karjäär...» 


«Ka teie võiksite Fortuuna, selle heitliku õnnejumalanna soosik olla, meister Holbein! 
Räägitakse, ta pidavat pime olema. Nii et kõik sõltub teist enesest. Haarake vaid kinni 
vihisevast rattast.» 

«Aga minu perekond? Kas ma tohin nad kolmeks-neljaks kuuks üksi jätta?» 

«On teil kindlameelne naine? On tal teie vastu usaldust?» 

Holbein jaatab, kuid see «jah» kõlab vaikselt ja ebakindlalt. 

Trechsel tellib rikkaliku õhtusöögi ja palub Holbeini sellest osa võtma. Peremees vaatab 
Holbeini nüüd hoopis teise pilguga. 

«See baasellane polegi vist mingi näljakoi,» ütleb ta naisele, «ega suursugune härra teda siis 
oma lauda poleks palunud. Teeni ka seda Holbeini, või mis ta nimi oligi, tähelepane-likult. 
Kalla talle veini!» 

Õhtu venib pikale. 

«Kas te ei sooviks mulle Mülhausenis seltsiks olla, meister Holbein? Mu hobused tahavad 
puhata ja ka mina olen pisut jõudeaega ära teeninud, tütrest ja tema teenijannast rääkimata. 
Need ei suutnud enam silmigi lahti hoida.» 

Holbein viivitab vastusega. 

«Noh, te võite ju veel järele mõelda.» 

Holbein ei suuda uinuda, olgugi et ase on pehme ja mugav. Vein on ta erguks teinud. Kas 
võtta Lyoni kirjastaja ettepanek vastu? Või rännata Isenheimi isa kalmule, nagu sai ette 
võetud? Kas ta tohib Elisabethi, kelle vastu ta nii ebasõbralik oli olnud, nii kauaks üksi ja 

teadmatusse jätta? Alles mitme tunni pärast rahuneb Holbein ja vajub haiglasse poolunne. 
Suurena ja ähvardavana kerkib ta ette Fortuuna ratas. See pöörleb ja pöörleb. Fortuuna ise 
seisab selle taga. Kuigi ta silmad on seotud, arvab Holbein tema mõnitavat pilku nägevat. 
Hüppa ometi! Haara kinni! Arg oled, arg ja kõhkleja! Kes rattast kinni ei haara, selle tõmbab 
ratas kodarate vahele. Pea seda meeles! 

Hommikul tunneb Holbein end nagu läbipeks-tuna. Ta seab end istuma põrandapesu järele 
lõhnavasse võõrastetuppa ja vaatab ootusärevalt uksele. Ehk tuleb Trechsel talle seltsiks? 
Samas astubki kirjastaja sisse. Nüüd ei kanna too enam reisirõivaid, vaid musta, hõbe-nööpide 
ja -pannaldega kaunistatud sametülikonda. Lühikeseks lõigatud hallid juuksed sobivad hästi 
tema värske pfüunijumelise näoga. Ta pole üksi, tütar saadab teda. 

«Tere hommikust, meister Holbein!» ütleb tütarlaps soravas, ent veidi võõralt kõlavas saksa 
keeles. «Isa juba rääkis mulle teist. Tähendab, te tahate koos meiega Prantsusmaale sõita?» 
Holbein kehitab õlgu. «Neitsi...» 

«Te pole ikka veel otsustanud? Oleks ju nii vahva koos reisida!» 

«Aga meie juba arutasime, kuidas me edasisõidul tõllad omavahel jagaksime,» naerab 
Trechsel. «Esimeses sõidaksite teie koos minuga, teises Jeanne koos teenijatüdrukuga ja 
kolmandas mõlemad reisisulased pakkidega.» 

Jeanne on ta nimi, Jeanne ... pikk ja sihvakas on ta, mustad juuksed langevad vabalt õlgadele. 
Ehteid pole ühtegi, ainult lihtsa tumehalli reisikleidi krael ja varrukail on pisut punast 
kaunistust. Jeanne'i näojume pole see, mis noortel patriitsitaridel. On näha, etta viibib tihti 
värskes õhus ega pelga päikesekiiri nagu need suursugused prouad, keda Holbein tunneb. Ja 
nii säravsiniseid silmi pole Holbein veel ühelgi inimesel näinud. 

«Noh, siis ei jää mul tõesti muud üle kui teiega koos Lyoni sõita ja sealt Avignoni, doktor 
Amerbachile külla.» 

«Teie otsust võib ainult kiita! Olge tervitatud meie reisiseltskonnas!» 

Holbein ei suuda Jeanne Trechselilt pilku pöörata. Midagi nagu puuduks selles näos, kuskil on 
mingi varjatud joon, mingi salapära. Mis see võiks küll olla? 

«Te vaatate nii kahtleva näoga mu tütart, meister Holbein! See on tõesti minu tütar, mitte mu 
salaarmuke, nagu tihti arvatakse. Võite julgesti uskuda.» 


Niisugust kahtlust poleks Holbeinil saanudki tekkida. Ta näeb väga hästi, et see tütarlaps on 
Trechseli tütar ja seda mitte üksi nende sarnasuse tõttu, vaid ka seepärast, et selged säravad 
silmad ja avalad teadmishimulised näojooned armukesele kuidagi ei passiks. 

«Jeanne on mul väga reisihimuline, meister Holbein. Juba neli aastat sõidame koos mööda 
Euroopat. Ei ta karda pikki ja raskeid teid, tormi, mässavaid jõgesid ega isegi mitte inimeste 
jutte.» 

«Mis ma seal Lyonis üksinda peale hakkan, kui sind ei ole?» 

«Tegelikult tuleks sulle hakata juba meest vaatama. Varsti oled üheksateist aastat vana, päris 
õige aeg tanu alla saada.» 

«Sellega on aega! Enne kui minust kuulekas kodukana saab, tahan natuke maailma näha ja 
vaadata, kuidas sa raha teenid. Küll on kahju, et ma mees pole ja trükkaliks ei saa hakata. 
Minu arvates on see kõige toredam töö maailmas!» 

«See ainult tundub sulle nii. Kui sa kogu aeg ainult raamatuid peaksid trükkima, oleks sul 
sellest varsti isu täis!» 

Trechselile on vägagi meeltmööda, et ilus tütar teda reisidel saadab, ja tema mehelepanekuga 
pole tal kaugeltki tõsi taga, sest siis jääks ta ju tema seltskonnast ilma ... 

Holbein ei tea, mida sellest jutuajamisest arvata. Need naised, keda ta seni on tundma 
õppinud, on hoopis teistsugused. Vaevalt, et keegi neist avalikus kohas nii vabalt ja 
sundimatult vestleks. Nüüd pöördub Jeanne jälle tema poole: 

«Te olete kunstnik? Siis on mul teile palju küsimusi. Kas te teate, millest värve saadakse? 
Mitu pilti te olete juba maalinud? Kaua ühe pildi maalimine aega võtab? Ja kas te teete neile 
ka raamid ise? Kas on ka niisuguseid inimesi, kellele teie pildid ei meeldi?» 

«Aga Jeanne, millisele küsimusele meister Holbein siis vastama peab? Sa ajad ta ju päris 
segadusse. Vabandage, meister Holbein, aga ta on mul alati niisugune!» 

Holbein hakkab naerma, aga tõsineb kohe. 

«Lubage, et ma vastan kõigepealt viimasele küsimusele. Jah, vahel tuleb tõesti ette, et mõnele 
inimesele minu tööd ei meeldi. Üks niisugune on härra Jakob Meyer zum Hasen, endine 
Baseli linnapea. Ta tellis minult kaitsemantliga madonna. Terve aasta töötasin selle pildi 
kallal, terve aasta! Ja siis ta tuli ning ütles pildist ära ...» 

«Kaitsemantliga madonna? Mis asi see on?» tahab Jeanne teada. 

«Kaitsemantliga madonna, see on pilt jumalaemast, kes on laotanud kaitset otsijate üle oma 
mantli.» 

«Kas Saksamaal maalitakse ikka veel nii vanaaegseid pilte? Mina olen neid ainult vagades 
raamatutes näinud,» lausub Trechsel. «Teie peaksite küll midagi muud maalima.» 

«Maalige mind!» hüüab Jeanne. «Mind pole veel kunagi maalitud. Huvitav, kuidas ma küll 
pildil välja näen? Kas te ei tahaks kohe minu joonistamisega pihta hakata?» 

Holbein naerab kohmetult. 

«Oodake ikka pisut, ma pean enne natuke mõtlema.» Oleks vast 

ahvatlev ülesanne, see aval õrn tütarlapsenägu paberile jäädvustada! 

«Ärge kiirustage, meister Holbein. Enne kui me edasi sõidame, teeme õige linnas ühe 
jalutuskäigu. Ka Jeanne võib kaasa tulla.» 

Mööda süngeid kirikuid ja käänulisi tänavaid käies unustab Jeanne pildi, kuid mitte Holbein, 
kel tütarlaps kogu aeg silmade ees püsib. «Sellest tuleks suurepärane portree,» mõtleb ta ikka 
ja jälle ega kuulegi, mida Trechsel talle vana liidulinna ehitistest jutustab. 

õhtul istuvad nad koos väikeses kambris, mille peremees nende tarvis korda on seadnud. 
«Kas nüüd joonistate mind?» küsib Jeanne. 


Holbein raputab pead. Enne kui joonistama hakata, tahab ta tütarlast lähemalt tundma õppida. 
Peagi läheb jutt ammendamatule teemale — raamatutele —, milles Trechsel end Holbeini 
imestuseks ja kadeduseks täiesti kodus tunneb. 

«Tulevik on rohkem kirja- ja trükisõna kui maalide päralt,» ütleb Trechsel, «ja sellele 
võistlusele peavad vastu ainult parimad kunstnikud.» 

Seda Holbein teab. Tema tahab parimate hulka kuuluda. 

Järgmisel päeval reisitakse edasi. Kui nad esimese vahepeatuse teevad, ei lähe Jeanne enam 
teenijanna juurde tõlda. 

«Mina tahan esimeses sõita,» teatab ta. «Sinuga, Maria, ei saa ju üldse juttu ajada, sa vastad 
ainult «jah» ja «ei», see on nii igav.» 

«Aga neitsi Jeanne!» oigab Marie. «Te ei või ometi niisama lihtsalt ühes meestega sõita!» 
«Miks mitte? Isa on ju ka seal!» 

Marie raputab pead, aga teha pole midagi. 

Kolmandal õhtul jõuavad nad Belforti. Holbein võtab reisipaunast väikese joonistustahvli ja 
kinnitab sellele paberi. Siis teritab söe ning -hakkab kiirete õrnade tõmmetega Jeanne'i pea 
kontuure visandama. Kuid oh häda, Jeanne hüppab iga natukese aja tagant üles, et vaadata, 
kuidas töö edeneb. 

«Püsige ometi paigal, neitsi Jeanne! Kuidas ma teid joonistada saan, kui te kogu aeg kohta 
vahetate.» 

Kuidagi ei suuda Jeanne ühes asendis ja ühe ning sama ilmega olla. Tema nägu peegeldab iga 
meenutust ja mõtet, iga soovi ja paha-meelekübet. Lõpuks paneb Holbein pliiatsi ohates 
kõrvale. 

«Tänaseks on küllalt! Te olete raske modell, neitsi Jeanne. Ma joonistan teid siis edasi, kui te 
ükskord nii väsinud olete, et end üldse liigutada ei jõua.» 

«Siis peate küll kaua ootama,» pistab Trechsel vahele. «Seni pole ma oma tütre juures veel 
sellist seisundit märganud.» 

«Kas te prantsuse keelt üldse oskate?» küsib Jeanne, kui nad läbi :Mömpelgardi krahvkonna 
vuravad. 

«Mitte just palju,» vastab Holbein. 

«Siis peate õppima! Ja minust saab teie õpetaja!» Jeanne ise räägib saksa, inglise ja itaalia 
keelt sama vabalt kui oma emakeelt. Holbeini mõnusal äraolemisel on nüüd lõpp, Jeanne istub 
tema kõrval, õpetab talle kõikvõimalikke raskeid sõnu ja nõuab nende lõputut kordamist. 

«Te väsitate mind, neitsi Trechsel!» «Häbi peaks teil olema! Noh, veel kord!» 

Mõne päeva pärast märkab ta lõpuks, et Holbein teda narrikeseks peab. Siis saab ta tigedaks. 
«Monsieur Holbein, mina suhtun neisse keeleharjutustesse tõsiselt!» käratab ta, käed rusikas 
ja jalgu trampides. Ta tumesinised silmad pilluvad välke ja suust tuleb nii sahvtiseid 
vandesõnu, et Trechseli reisisulased on naerust kõveras. 

Holbein vaatab teda imetlusega. Viha muudab Jeanne'i veel kaunimaks. 

«Aga neitsi Jeanne! Millega ma teie raevu ära olen teeninud?» küsib Holbein muiates. 

Jeanne näeb pilget, põrnitseb kunstnikule segaduses üksisilmi otsa, siis turtsatab: «Ah, jätke 
mind rahule!» 

Sel õhtul võib Holbein teda edasi joonistada. Jeanne'i nägu on rahulik, peaaegu kurb ja natuke 
nõutu. 

«Miks sa nii rõhutud oled, Jeanne?» küsib Trechsel, kui nad oma magamiskambritesse 
lähevad. «Võiksid parem rõõmustada, et kunstnik pole nii tõsine, kui me ennist kartsime.» 
Jeanne noogutab, kuid järgmisel päeval sõidab jälle koos oma teenijanna Mariega. 

Nii veerevad nad läbi Burgundia krahvkonna ja jõuavad ühel päeval väikesesse Gray asulasse 
Saõne'i kaldal, kus nad jõelaeva pardale peavad minema. Trechseli tellitud laev seisab juba 


kaks päeva kalda ääres. See on ruumikas alus ja mis sõidumugavusse puutub, siis seda ei 
maksa mööda viletsaid teid logiseva tõllaga võrreldagi. 

Esimesel päeval on Jeanne kogu aeg laevameeste juures ja küsib kõike, mis pähe tuleb. Ta 
surub isegi läbi oma tahtmise, et tal lubataks masti ronida ja purjesid seada. 

«Jeanne, ole ettevaatlik! See on ohtlik number!» hüüab Trechsel. 

«Olge rahulik, ma toetan teie tütart,» ütleb Holbein ja ronib mööda kõikuvat köisredelit üles. 
«Kui teie kaaslinlased seda teaksid, meister Holbein! Kuulus Baseli maalikunstnik turnib 
mastis nagu laevapoiss... Minu tütre juures pole see muidugi mingi uudis.» 

Õhtul on Jeanne jälle hoopis teistsugune. Malbe tütarlapsenäoga istub ta laua ääres ja 
valmistab isale ning teistele laevameestele toitu 

nii perenaiselikult, nagu oleks ta päev läbi, suur võtmekimp vööl, kuskil Augsburgi või Baseli 
patriitsimajas köögi, keldri ja aia vahet käinud. 

Millest see küll tuleb, et ta on iga kord isesugune? Järgmisel päeval maastik muutub. Mäed 
jäävad seljataha ning mõlemal pool jõge laiub avar org. Siin on äsja alanud puuviljakoris-tus. 
Õhtuti tassivad talupojad vankritest suuri korve ja säravad rõõmust, kui Jeanne vähese raha 
eest neilt midagi ostab. Veel kunagi pole Holbein nii palju õunu söönud kui sel Saõne'i-reisil. 
Ta mõtleb, et Baselisse tagasi jõudnud, tuleks ka endale aed vaadata. Muidu ei räägi ta oma 
kodulinnast midagi. Ja nii teadmishimuline kui Jeanne ka on, pole ta veel midagi tema elust 
pärinud. Holbein on selle üle üpris rõõmus. Mida peakski ta sellele elurõõmsale lapsele — või 
polegi Jeanne enam laps? — FElisabethist ja lastest, meister Jakobist või härra Meyer zum 
Hasenist rääkima. Päev läheb päeva järel ja Hol-beinile, kes veel kunagi nii pikka laevareisi 
pole teinud, tunduvad need liiga kiiresti mööduvat. Randutakse Auxonne'is, seejärel Seur- 
re'is. Aina võõrad salapärased kohanimed. Iga kord palub Jeanne natuke seisuaega, et ta 
Holbeinile linna saaks näidata. Ise tunneb ta neid kõiki. Trechsel jääb laevale. Ta on tööd 
alustanud ja istub nüüd igasuguste kirjade ja trükiste keskel. Päris hea, et tal endal pole vaja 
reisijuhti mängida! Holbeinile teevad need jalutusretked Jeanne'iga rõõmu. Mitte et ta neis 
võõrastes ja võrdlemisi räpastes linnakestes, kus suurt kirikut ümbritsevad hallide 
karpmajadega kitsad tänavad, midagi huvitavat leiaks, vaid selle innu pärast, millega Jeanne 
Burgundia linnu kiidab. 

Ühel päeval astub ta isa juurde, kes süvenenult oma raamatute taga istub, ja teatab: 

«Täna meie uhke laevuke kaugele ei sõida, sest täna tuleb meil — meister Holbeinil ja minul 
— palju linnu ja maakohu vallutada. Mina olen feldmarssal ja meister Holbein on 
landskneht.» 

Melchior Trechsel ähvardab teda sõrmega. 

«Pean su tingimata varsti mehele panema, muidu ajab see metsik elurõõm sind veel hukka.» 
Jeanne raputab naerdes nii ägedalt pead, et juuksed valge paela alt lahti tulevad. 

«Aga mina vannun, et ma eluilmas mehele ei lähe, mitte eluilmaski ... Kui sa Lyoni jääd ja 
enam reisima ei taha minna, muretsen endale meesteriided ja lähen üksi.» 

«Ja millest sa elada kavatsed, armas laps?» 

«Raha oskan ma isegi teenida. Kunstnikuks võin hakata iga kell!» 

«Tulge siis minu juurde õpipoisiks,» paneb Holbein ette. 

Jeanne raputab pead. «Ei, õpetajaks võtan ma endale mõne 

vanema ja vilunuma meistri! Võib-olla läheksin hoopis teie isa juurde...» 

«Jah, minu isa oli küll hea kunstnik, neitsi Jeanne, aga ta on juba surnud. Tänavu suri.» 
Kiirel sammul astub Jeanne Holbeini juurde, ta silmist on kadunud kogu ülemeelikus. Haarab 
mehe käe, kindla tugeva käe, mis ootamatust puudutusest võpatab. 

«Millist maali teie isa kõige rohkem harrastas?» küsib Trechsel, pilku raamatuilt tõstmata. 


«Kõige enam maalis ta altaritahvleid,» vastab Holbein. Ta parem käsi on ikka veel pehmete 
neiukäte haardes. 

«Mis asjad need altaritahvlid on? Kus neid kasutatakse?» küsib Jeanne. Ja Holbein hakkab 
pikalt-laialt seletama. Ta venitab oma selgitused meelega pikemaks, et Jeanne tema juurde 
seisma jääks. Ta räägib, et inimestes elavat juba iidsetest aegadest peale igatsus, soov näha 
kõike, millest kunagi kuuldud või millest lapsepõlves räägitud, kujutatuna ja värvilisena enda 
ees. Kunstnikud olevat ainsad, kes seesugust nõudmist võivad rahuldada. Jah, nad arvasid end 
isegi jumalikke saladusi kujutada võivat ja sellepärast maalisid nad lugusid pühakulegendidest 
suurtele puutahvlitele, mis kivise altarilaua kohale üles seati, et kõik kirikulised neid näha ja 
austada võiksid. 

«Ja mis on neil tahvlitel kujutatud?» tahab Jeanne teada. 

«Aga Jeanne, sa esitad täiesti liigseid küsimusi... Sa oled neid tahvleid küllalt näinud. Ma olen 
sulle ise näidanud, alles hiljaaegu vaatasime neid Strassburgis...» 

Holbein naerab. 

«Mina võin teile seda täiesti täpselt öelda, neitsi Trechsel. Kuulake, mida ma kõike ise 
maalinud olenl Ühel tahvlil kujutasin surnud Kristust hauas. Seni on see pilt kõigile vaatajaile 
hirmu nahka ajanud, aga surm on juba kord hirmus... Siis Baseli toomkiriku orell-tiivad, kuhu 
maalisin palju ingleid ja pühakuid... Siis altar raehärra Oberriedile, karjased ja kuningad 
Jeesuslast kummardamas. Ja lõpuks veel üks kaitsemantliga madonna, mis tegelikult on 
samuti altarimaal ...» 

«Kui mina oleksin kunstnik,» ütleb Jeanne, «ei maaliks ma mingil juhul altaritahvleid, mis 
pärast süngetesse kirikutesse üles pannakse ... Mina maaliksin kuulsate meeste portreid. 
Lutherit maaliksin ja Ulrich von Huttenit, võib-olla ka Melanchthoni või isegi Rotterdami 
Erasmust...» 

«Küll sul on kõrgelennulised plaanid, Jeanne! Kes teab, kas need mehed laseksidki sinul end 
maalida!» 

«Poleks ka sest midagi! Siis maaliksin jõge ja kaldamaastikke. Vaadake, me sõidame praegu 
läbi Bresse'i. Mäed, mis kaugelt läänest 

paistavad, on Monts du Charolais. Kured lendavad juba lõuna poole, lehed puudel muutuvad 
kollaseks ja punaseks. Varsti saabub suur Jumalagajätt. Vaadake, kõike seda ma maaliksin, et 
seda igaveseks Jäädvustada.» 

Lõpuks tõstab Trechsel pilgu raamatuilt. 

«Mispärast sa vaest monsieur Holbeini kogu aeg kinni hoiad? Laevalt ei saa ta ju ometi 
kuhugi põgeneda.» 

Jeanne hakkab pisut liiga valjusti naerma. 

«Ma ei pannud seda ise tähelegi! Olen ikka tõesti laps! Aga miks ei peaks ma teda kinni 
hoidma? Varsti jääme ju tema seltskonnast ilma, Lyon pole enam kaugel. Ainult mõned 
päevad saamegi veel üheskoos laeval olla.» 

Holbein on kurb, et Jeanne tema käest lahti laseb ja talle eelseisvat lahkumist nii otsesõnu 
meelde tuletab. Ta ise püüdis kogu reisi vältel sellele mitte mõelda, sest teab, et see hüvastijätt 
tuleb raskem kui Baselist lahkumine. 

Õhtul jäävad nad vaikse kalda äärde ankrusse ning Holbein läheb natukeseks ajaks maale, et 
jalgu liigutada. Pikk laevareis on need kangeks ja loiuks muutnud. Kas ta ikka leiab laeva, mis 
ta Lyonist edasi viib? Ka Jeanne on maale tulnud, ta istub kalda äärde suurele kivile. Trechseli 
reisisulased sammuvad tükk maad edasi, neil on tarvis leida talu, kust mingit toidukraami 
saaks osta. Varud on jälle lõpukorral. Kui Holbein viinamägedelt tagasi jõuab, näeb ta 
Jeanne'i kivil istumas. Neiu on käed põlvede ümber põiminud ning kiigutab end vaikselt 
edasi-tagasi, nagu ei suudaks ta keha veel lainete hällimist unustada. Holbein astub vaikselt 


tema selja taha ja paneb käe talle õlale. Jeanne võpatab, pöördub ja vaatab talle näkku. 
Pimedusest hoolimata tunneb ta kunstniku ära ja lausub rahunenult: 

«Ah see olete teie... Kas kurvastate ikka veel oma isa pärast?» 

«Ei, minu kurbuse põhjuseks on see, et me peagi Lyoni jõuame ja ma teiega hüvasti pean 
jätma.» 

«Aga miks? Minu pilt puhkab kindlas kohas teie reisikotis. Ja kas polnud see tore reis mööda 
Saönel? Natuke prantsuse keelt saite ka selgeks, mitte just palju, aga küllap olin ma vilets 
õpetaja.» 

Siis võtab Holbein noore tütarlapse käe, tema enda oma muutub seejuures pehmeks ja õrnaks. 
Jeanne ütleb kiiresti: 

«Oh, te ei tarvitse mind tänada, ma tegin seda hea meelega. Võibolla on teil sellest ka natuke 
abi, seal Avignonis.» 

«Mitte selle eest ei taha ma teid tänada ... ma olen tänulik, et... et sa üldse olemas oled, 
Jeanne.» 

Jeanne vaatab ööpimeduses edasiruttavale veele. Tal hakkab kõhe, sest Holbeini hääles kõlab 
midagi niisugust, mis tundub ohtlik ja mille 

ees tal on hirm. Ta tõmbab oma käe ära, tõuseb püsti ja üjleb nii rahulikult, et ainult ise oma 
hääle värisemist märkab: 

«Lähme, monsieur Holbein! Sulased on kindlasti varsti kanade, munade ja piimaga tagasi ja 
mul tuleb hakata isale õhtusööki tegema. Siis pean ka pisut emand Mariega tegelema, olen ta 
selle sõidu ajal päris hooletusse jätnud, õigusi et ta on kuldne hing ...» 

Holbein vihastub, kuid eelkõige enese peale. Tal on tegemist, et noorele tütarlapsele järgneda, 
kes kiirel sammul ees astub. Ja kui ta laevale viival plangul talle abistava käe tahab ulatada, 
jookseb neiu seda tähele panemata ise pardale. 

Järgmisel päeval Jeanne end tekil ei näita, ta on oma teenijanna juurde jäänud ja monsieur 
Trechsel räägib Holbeinile murelikult, et tütrel olevat peavalu ja ta tahtnud parema meelega 
voodisse jääda. 

«Loodetavasti pole ta tõsiselt haige! Siin läheduses, La Dombes's on palju mädasoid, mis juba 
igivanast ajast palaviku tekitajana on tuntud. Jeanne pole küll seni haigeks jäänud, aga kunagi 
ei või teada...» 

«Kindlasti pole tal too palavik,» lausub Holbein ebakindlalt. «Ta on selleks liiga terve!» 
Mäed nihkuvad jõele jälle lähemale, hõbehallide terrassidena 

järgivad viinamarjaaiad iga maastikul ainet. 

«Monts du Lyonnais,» sõnab Trechsel. «Homme oleme Lyoni 

sadamas.» 

Holbein hingab sügaval sõõmul Prantsusmaa päikesesooja õhku. «Hea, et see sõit lõpeb,» 
mõtleb ta. 

õhtul astub Jeanne sundimatult oma kajutist välja ning tervitab ka Holbeini sõbralikult, ent 
mees märkab ta pilgus midagi võõrast; silmad ei sära enam nii nagu varem, neid katab nagu 
mingi vari ja see muudab näo küpsemaks, mitte enam nii avalaks. See tõik ehmatab Holbeini, 
aga ta tunneb ka midagi heameele sarnast, sest nüüd on selge, et tütarlaps tema vastu 
ükskõikne pole. 

«Kas te ei tahaks Lyonis paar päeva meie külaline olla, meister 

Holbein?» küsib Trechsel. 

«Tänan küllakutse eest, monsieur, aga pärast nii pikka reisi vajate ka teie rahu ja külaline 
ainult segaks. Seda enam, et te tütar ei paista just terve olevat. Olen teie pikaaegse 
suuremeelse külalislahkuse eest väga tänulik, praegu aga tahaksin küll Avignoni edasi reisida. 
Kui sealt tagasi tulen, siis teen Lyonis meeleldi peatuse.» 


Trechsel soostub, tal on tõepoolest palju plaane ja kavatsusi, mis kohe tuleks korda ajada, ja 
seepärast on Holbeini küllatulek mõne nädala pärast, kui elu Lyonis juba vanasse rööpasse on 
läinud, sobivam kui praegu. 

Oma viimase öö laeval magab Holbein väga hästi, sellest hoolimata, et ankrusse ei jäädud, 
vaid öösel edasi sõidetakse, et järgmisel pgeval lõpuks Lyoni jõuda. Lainete loksumine vastu 
laevakülgi äratab teda väga vara, ja kuna ta enam magama jääda ei taha, hakkab ta 
joonistama. Tal tuli mõttesse Jeanne'ile lahkumiskingitus teha — fcavandada talle üks ilus 
kleit. Juba Augsburgis oli Holbein selle feunstiga loorbereid lõiganud. Ka Baselis esitati talle 
aeg-ajalt selliseid tellimusi, kuna teised kunstnikud need ilmselt pahameelega tegasi olid 
lükanud. Tema aga tundis rõivaste kavandamisest mõnu. mult Elisabethile polnud ta seni 
veel ainsatki kleiti visandanud. Miks? Jeanne kannab kogu aeg tumedaid rõivaid, ja küllap on 
need reisil kõige kohasemad. Aga teised värvid sobiksid talle paremini. Miks ei kanna ta 
näiteks punast või rohelist? Juba on Holbein joonistanud tagantvaates daami, kes kannab 
rikkalikku maaniulatuvat kleiti. Nägu pole äratuntav, küll aga pikad mustad juuksed. Ja nüüd 
veel "värvid! Kiiresti kannab ta akvarellvärves vajalikud toonid paberile: särava purpuri ja 
lopsakaid aasu meenutava sügavrohelise. Laev kõigub ja kontuuridest pole kerge kinni 
pidada, kuid ometi see õnnestub ja joonis tuleb välja nii puhas, nagu oleks see kodus töötoa 
vaikuses paberile pandud. Seejärel keerab ta joonistuse väikeseks rulliks ja ttstüb laevalaele, 
kuhu on juba kogunenud kõik selle ujuva majakese elanikud. Kaugusest on silmapiirile 
kerkinud Lyoni tornid, see tähendab, et ollakse sihil. Holbein tervitab monsieur Trechselit ja 
õnnitleb teda peatse kojusaabumise puhul, siis annab ta jooniserulli Jeanne'ile üle. 

Esimest korda Holbeini juuresolekul Jeanne punastab. Ta märkab seda ise ja ärritub, ärritub 
ka selle üle, et ta käed joonist lahti rullides värisevad. Kuid kleidikavandist satub ta otsemaid 
vaimustusse, ka Trechsel kiidab seda ja avaldab Holbeinile rohkesõnaliselt tänu. 

«See on teist kena,- meister Holbein, et te Jeanne'ile meelde tuletasite, et ta on noor daam, kes 
ükskord lõpuks ka mehele peab ininema.» 

Jeanne punastab selle peale veel enam, nii et ta isagi seda tähele paneb ja naerma hakkab. 
«Ega see abielu nii hull asi polegi! Minu poolest võid abikaasa ise valida.» 

Jeanne purskab järsku nutma ning tormab teisele poole reelingu äärde. Jahmunud Trechsel 
ruttab talle järele. Kuna tal pisarate pohlast ei õnnestu välja selgitada, paneb ta selle peavalu ja 
eilse halva enesetunde arvele. Holbeinil on kahju, et ta jumalaga-jätukingil sellised tagajärjed 
on, ent ta ei söanda Jeanne'i trööstima minna. 

Idast voolav Rhone neelab Saone'i endasse, otsekui oleks too Vftike tiik. Piimjasrohekail 
lainetel kiigub korraga terve hulk laevu, 

Kõikjalt kostab laule ja hüüdeid. Kuskil haugub ärritunult koer ja jääb lõpuks väsinult ulgudes 
vait. Siidiselt sinise taeva all tantsisklevad kirjud purjetupsud. Linn tuleb ikka lähemale ja 
lähemale. Juba on laeval kõik korvid ja kirstud pakitud, juba on Jeanne oma tumeda kleidi 
peale heitnud halli peleriini ning oma mustad juuksed kapuutsi alla peitnud. Nüüd pole ta 
enam rõõmus ega vallatu, vaid tõsine ja rusutud. Laevalt lahkub ta viimasena. Ta ei vaata 
Holbeinile isegi otsa, kui ta temaga jumalaga jätab. Kui külm on ta käsi! Trechsel kiirustab 
sulaseid tõlda otsima, mis nad koos pakkidega koju toimetaks. Mõne sõnaga teeb ta 
Holbeinile selgeks, kus asub nende maja ja siis veerevad nad mööda konarlikku sillutist 
minema, Holbein jõuab vaid lehvitada ning juba on tema reisikaaslased sadamamelusse 
kadunud. 

Holbein seisab reisisulasega, kelle Trechsel talle abiks on jätnud, võõra linna rahvamöllus. Tal 
pole mingit lusti linnaga lähemalt tutvuda. Koos sulasega otsivad nad laeva, mis mööda 
Rhõne'i Avignoni sõidaks, ja leiavad koguni saksa laeva — Nürnbergist pärit kaupmehed ja 
kaupmehesulased on valmis kunstniku kaasa võtma. Nürnbergla-sed tahavad oma paljude 


parvede ja väheste hõbedakangidega Marseille'sse sõita ning on oma plaani saksa 
põhjalikkusega kokku pannud. Kõik on ette arvestatud, iga peatus, iga ümberlaadimine ja 
isegi almused kerjustele, mis on küllalt suured, et saajatest mitte teeröövleid teha ja küllalt 
väikesed, et kaupmeeste rahakotte mitte liialt kergendada. Oma vaiksest reisikaaslasest ei tee 
nad väljagi. Rääkigu või olgu vait, oma asi! Sõiduraha on ta ära maksnud. Tahumatud laeva- 
mehed sõidavad omas maailmas, maanteede, jõgede ja hea või halva kuulsusega 
sadamakõrtside maailmas ning too vaikiv mees, kes nende maailma ei kuulu, ei sega neid. 
Nad ei häbene tema ees oma kahemõttelisi jutte ega tooreid rõõmu-purs-keid. Kuulgu või 
ärgu kuulgu! Mis neil temast... Olevat kunstnik. Ja siis? Ta magab koos nendega kõvadel 
laevalaudadel või kõrtsipõrandal läppunud õlgedel, ent näeb sellest hoolimata välja, nagu 
kavatseks just praegu hakata kirikusse minema. Peseb end iga päev, juuksed alati korralikult 
soetud. Kunagi ei ripu ta rõivail ainsatki õlekõrt. Teda võiks kaubahärraks eneseks pidada, 
sealjuures on ta vaid kunstnik... Ja ometi, kui üks hästisöönud olemisega kaupmeheõpipoiss 
tal pühapildikese palub maalida, ütleb võõras ära. Paluja on solvunud. 

«Kas te arvate, et ma ei jõua teile maksta? Mul on rohkem raha kui te arvate! Või arvate, et 
teie kunst on minu jaoks liiga hea? Minu isa tellib pilte hoopis teistelt kunstnikelt!» 

«Eks minge siis oma isa kunstnike juurde,» vastab Holbein silmagi pilgutamata. Ennasttäis 
poiss teeb talle ühtaegu nalja ja viha. Milline poos! Jah, seda tuleks tõesti joonistada! 
Noormees pungitab 

põski, kord üht, kord teist, kord mõlemaid. Kuna tal on ettepoole hambad, ei seisa õhk suus, 
vaid tungib vaikse vilinaga välja. Noormees on pöidlad nahkse vöö vahele pistnud, mis niigi 
armutult ta keskkohta pitsitab. Vööl tolkneb pikk puss ja ülisuur rahapung nagu kaupmehel, 
kes villaturule läheb. Loomulikult on see tühi, sest kes siis teel raha nii väljapaistval kohal 
kannab. 

«Milleks teil seda pilti vaja on?» küsib Holbein. Poisi suu on korraga õhust tühi. Milline 
küsimus! Milleks on vaja leiba ja pekki? Milleks on vaja parvi ja plaanvank-reid? Ja lõpuks, 
milleks on vaja veini, mida kaupmehepoiss täna rohkem on pruukinud, kui ta tervisele kasulik 
oleks. Milleks on vaja pühapilti? 

«Kaitseks loomulikult! Tahaksin heameelega püha Christophorust, et me õnnelikult kohale 
jõuaksime. Maanteedel ja jõgedel on ju ohtlik sõita, aga mis üks kunstnik ka sellest teab ...» 
«Üsna palju, sest ka minul on tulnud tihti teel olla. Aga püha Christophoruse abi pole mul 
tarvis läinud, sest ma pole oma kaugast kunagi nii nähtaval kandnud ega nii palju veini 
joonud; ja kui olengi, siis ainult head... Ma pole igale poole oma nina toppinud ja olen oma 
teed vaikselt käinud, sest praalimine on muusika varaste ja röövlite kõrvadele. Nii! Ja nüüd 
kaitsku teid püha Christophorus...» Ta lausub seda rahulikult, kuid on tegelikult vihane ning 
võtab nõuks laevalt lahkuda. 

Maastik hurmab teda iga päevaga ikka enam ja ta otsustab teed jätkata jalgsi. Kaupmehed ei 
pane talle pahaks, kui ta Valence'is nendega hüvasti jätab. 


Kui ta mõned päevad üksi Rhöne'i oru hõbedases valguses ja lühikeste paplivarjude vahel on 
rännanud, jõuab talle järele itaalia kaupmeeste voor. Kaupmehed kutsuvad teda kaasa sõitma. 
Holbein nõustub ja leiab nad olevat üsna lugupidamisväärsed. Itaallased on pärit Firenzest, 
kuigi mitte just kõige võimsamatest kaupmehesuguvõsadest. Üks Fugger nendega kindlasti ei 
kaupleks. Peagi käib jutt ringi, et nende uus reisikaaslane on maalikunstnik! Juba üksi see 
mõte täidab nad vaimustusega ja nad osutavad Baseli kunstnikule suurimat lugupidamist. Üks 
neist palub: 

«Maalige mulle üks ilus naine!» 

Holbein naerab ja täidab selle palve. Kiiresti visandab ta paberilehele noore tütrlapse. 
Iseenesest mõista on sel Jeanne'i näojooned. Ta joonistab teda sellisena, nagu ta teda esimest 


korda oli näinud: kelmika naeratuse ja pisut sagris juustega. Ta ei suuda seda pilti mälust 
kustutada, ja tal on ka küllalt aega meenutusteks, sest sõit Avignoni kestab kaua; see ei möödu 
silmapilguna nagu Lyoni-reis. Holbein tunneb end Itaallaste seltskonnas hästi, ta teab, et 
nende 

mustajuukseliste kaupmeestega on kerge jumalaga jätta. Juba aastaid tagasi koges ta, kui 
kerge oli tal lahkuda oma Como tuttavaist. Nägemiseni! Vanade sõpradena minnakse lahku, et 
kuskil kunagi uute sõpradena kohtuda. Ei mingeid koormavaid sidemeid. Õppigem kerge 
lahkumise kunsti... Kui voor paljude päevade järel Avignoni jõuab hüppab Holbein vankrilt 
kergejalgselt maha, viipab itaallastele jumalagajätuks sõbralikult ja asub kohe Bonifacius 
Amerbaclu maja otsima. 


V. ERASMUS ROTTERDAMIST 


Viimastel aastatel oli Holbein tihti unistanud reisimisest ja võõrastest linnadest. Saaks ainult 
välja ahistavast Baselist! Lõpuks on see unistus täitunud. Kuid nüüd linnavärava varjus seistes 
tunneb ta end võõrana ja mahajäetuna. Jah, ta igatseb koju. Juba mitu korda on ta 
möödakäijatelt küsinud: 

«Kas te, tunnete õpetlast, doktor Bonifacius Amerbachi Baselist?» Raputatakse pead, 
kehitatakse õlgu ... 

Kui vaevaline ja konarlik on ta prantsuse keel!. Jeanne'il oli täielik õigus tema üle naerda. 
Nüüd on tal oma oskamatuse pärast piinlik. Kuid Avignoni elanikud ei naera, nad vaid 
naeratavad viisakalt pro--vanslastele omase sarmiga. 

«Kuidas te ütlesite, monsieur? Doktor Bonifacius Amerbach? Milline kummaline nimi! 
Esimest korda kuuleme. Ei, kahjuks me ei tea, kus ta elab.» 

Kui ka kaheksas küsimine tulemusteta jääb, on Holbein vapustatud. Väsinult laskub ta 
kivihunnikule istuma. Kuhu pöörduda? Kõik tundub korraga ebareaalsena: uhked, toredad 
majad tänavakäärus, hallide katuste kohal lubikaljul kõrguva paavstipalee säravheledad seinad 
ja tornid, selle kõrgete võlvide all kumendavad varjud. Kuid see on tõelisus, olevik. Ja lähem 
minevik? Unenäoline sõit mööda Saõne'i? Ei, see ei saanud tõelisus olla! Ainult linnapea 
Meyeri poolt tagasilükatud madonnapilt on usutav tõelisus, ainult Elisabethi hoolitsev 
emalikkus ja halvatud laps... Mis maksab nende kõrval kaugele-reisinu kuulsus? 

Seni uskus ta, et kuulsus maksab end ühel päeval tagasi. Et kuulsus on kindel kapitalimahutus 
ja kergestisaadav krediit. Fuggeritega on ju nii. Kuna nad on kuulsad, saavad nad üha 
rikkamaks. Ja kuna nad on rikkad, saavad nad üha kuulsamaks... Holbein lootis, et ka temal 
õnnestub kord selles ringluses järje peale saada, igavesti pöör- 

levasse rattasse sisse hüpata. Kas ei pidanud just Avignoni-reis selleks kaasa aitama? Või 
arvas ta, et see riskantne hüpe on kergelt teostatav? 

Üks noormees läheb mööda. Hoiab käsi peenutsevalt kehast eemal ja tipsib väikeste 
sammudega. Kõige rohkem võiks talle anda aastat seitse-kaheksateist. Rõivaste järgi arvab 
Holbein ta tudengi olevat. 

«Andestust, monsieur! Kas te tunnete sellist õpetlast nagu doktor Bonifacius Amerbach 
Baselist? Ehk teate, kus ta maja asub?» 

Kes on see suur blond mees, kes istub kivihunnikul nagu jalgu puhkav landskneht? Ja mis on 
tal kuulsa Amerbachiga tegemist? 

«Kust te tunnete Baseli õpetlast?» 

Holbeinil käib kuum juga südame alt läbi. Lõpuks ometi jälil! Ta ei tee tudengi üleolevast 
toonist väljagi. 


«Doktor Amerbach on mu hea tuttav. Saabusin äsja Baselist, et teda külastada. Võib-olla olete 
nii lahke ja juhatate, kuidas ma ta maja võiksin leida!» 

Noormehele on see kohtumine ilmselt teretulnud. Ta ei juhata mitte üksnes teed, vaid pakub 
end isegi saatjaks. 

«Te ei tea, kui rõõmus ma oleksin, kui mind neil päevil doktori majas vastu võetaks! Tal on 
külaline, väga kõrge külaline ...» 

Holbein ehmub. Kui Amerbachil on parajasti külalised, tuleb tema arvatavasti ebasobival ajal. 
«Kes siis doktor Amerbachi juures on?» küsib ta. «Võib-olla tunnen ka mina seda kuulsat 
külalist.» 

«Kahtlemata tunnete: see on Erasmus Rotterdamist. Mina ja minu sõbrad palusime, et meil 
lubataks talle visiit teha, kuid senini pole meie soovi peetud võimalikuks täita. Doktor 
Amerbach ütles meile alati ära, motiveerides sellega, et tema kuulus külaline vajavat rahu ega 
soovivat end veel avalikkusele näidata. Võib-olla kunagi hiljem ... Aga millal? Mina ja minu 
sõbrad oleme juba väga kannatamatud. Kas te ei saaks meie eest kosta? Ma ei tea küll, kes te 
olete, kuid oletan, et ka teie olete õpetlane. Kui te osutate meile seda lahkust, teeme ka teile 
visiidi, seda ma tõotan.» 

Holbein tunneb end pisut meelitatuna, kuid rohkem teeb asi talle nalja. Ta naeratab, viipab 
tõrjuvalt ja lausub: 

«Pole vaja, noormees. Mina pole nii kuulus nagu Erasmus, keda ma samuti hästi tunnen.» 
Tudeng särab õnnest. Ta alandub isegi Holbeini kõrvale kivi-hunnikule istuma ja sosistab: 
«Te tunnete teda? Milline õnnelik juhus, kui uhke ma olen, et teid kohtasin! Millal me 
läheme?» 

«Kohe, noor sõber! Ma räägin ise Erasmusega ja võite olla täiesti kindel, et ta mind kuulab ja 
teid vastu võtab.» 

Ikka veel rõõmust segasena hüüab tudeng: 

«Me kanname talle ette sellise laudatio, nagu ta elus pole kuulnud ja teile samuti, ükskõik, kes 
te ka ei oleks.» 

«Ma pole mingi saladuslik võõras. Ainult üks maalikunstnik.» Sõna «ainult» on öeldud erilise 
rõhuga ja tudeng lausubki pettunult: 

«Ah nii...» 

Tema ilusale näole ilmub pikkamööda toosama upsakas ilme, mida Holbein oli juba alguses 
märganud. Holbein ägestub. Ah kunstnikud ei seisa õpetlastega ühe pulga peal — veel mitte 


Pikkamööda hiivab Holbein end kividelt üles, sirutab pisut kangeks jäänud jalgu ja lausub 
kelmika naeratusega: 

«Juhtige mind palun kõige lühemat teed pidi doktor Amerbachi majja ja minu sõbra, 
Rotterdami Erasmuse juurde. Ja kui teil midagi selle vastu pole, kandke palun mu reisipauna, 
see on mulle liiga raske. Mu õlad on juba päris kangeks jäänud.» 

Tudengil tõuseb veri näkku. Kõva sõna on keelel, kuid poiss neelab selle ehmunult alla, kui ta 
pilk Holbeini külma ja ükskõikset nägu riivab, mis parajasti ühe värvikireva fassaadimaalingu 
poole on pööratud. 

«Tahtsite midagi öelda või?» küsib Holbein pilku fassaadilt pööramata. Maja meeldib talle. 
«E1,» kogeleb noormees, vinnab pambu vihaselt õlale ja hakkab suurte sammudega ees 
minema. Nüüd ei tunne Holbein end Avignonis enam nii võõrana. Nüüd teab ta oma 
eesmärki, ja see tundub talle ahvatlevamana ja huvitavamana kui enne. 

Holbein võib hoobelda, et ta Rotterdami Erasmust täpselt tunneb, sest ta on teda maalinud 
rohkem kui üks kord. Erasmus ei pidanud end üleval nagu mõni teine, kes ainult selle vastu 
huvi tunneb, et maailmale endast võimalikult meeldiv pilt jätta. Erasmus uuris ja jälgis noort 
maalijat sama teraselt, nagu teda ennastki uuriti ja jälgiti. Kuid Holbein ei lasknud end sellest 


eksitada ega põigelnud õpetlase terava pilgu eest kõrvale. Ikka veel on tal meeles, mida ta 
mõtles, kui kuulus õpetlane tema vastas istus... 

«Ma tean, et te oma vastasistujast huvitatud olete, kuid see huvi pole osavõtlik, vaid hindav... 
Ka teie huvitate mind, olgugi et ma teid juba pisut tunnen, lugesin ju teie raamatut. Laus 
stultitiae — Narruse kiitus. Amerbach pani mulle selle lause-lauselt ümber ja näitas üles suurt 
kannatlikkust, kuna ta vahel mõnda rida mitu korda pidi ette lugema. Miski pole veel mind nii 
köitnud kui too raamat. See äratas minus kire, millest ma ei saanud lahti ööl ega päeval. 
Sellele raamatule pühendasin ma oma kõige tulisemad ja kergemad joonistused, kirjasin 
lehekülgi nagu armuaval-dustega. Te nägite minu kirglikkust 

ja olete nüüd minust huvitatud, täpselt samuti, nagu mina teistki huvitatud olen. Aga mina 
tean juba praegu: minu uudishimu ei kesta kaua, sest peagi saan ma teid tundma. Ainult see, 
mis on tundmatu, tekitab uudishimu. Ja ka teie ei uudishimutse kaua. Mida üks noor maalija 
teile ikka nii väga tähendab ...» 

Mälestusi heietades ei pannud Holbein teed tähelegi, kuid ega see väga pikk ei olnud, sest 
juba seisabki tudeng nägusa elumaja ees ja osutab sissekäigu poole. Ikka veel mõttes, laseb 
Holbein koputi vastu ust langeda. Kui teenija avab, nõuab ta majahärrat näha, viipab noor- 
mehele ning astub sisse. Vaevalt on nad eeskotta jõudnud, kui Bonifacius Amerbach, kes 
parajasti kõrvalruumis on viibinud ja sõbra hääle ära tundnud, särava näoga talle vastu 
tormab. 

«See on Ju... See võib ainult... Salve hospes! Hans Holbein!» hüüab ta ja kaisutab sõpra 
tormiliselt. Täna varahommikul oli ta alustanud esimesi ettevalmistusi Baselisse 
tagasipöördumiseks, mis veel sel aastal teoks peab saama. Oli mõelnud, kuidas ta noor naine 
ja lapsed tema kodumaal sisse elavad, ja kellelt vanadest sõpradest vajaduse korral abi võiks 
paluda. Mõtles ka Hans Holbeini peale, eelkõige aga Elisabeth Holbeini peale, kes oma 
südamliku ja lihtsa olemisega suudaks arvatavasti kergendada tema hellitatud naise 
kohanemist tõsise Baseliga, pärast päikeselist Provence'i. Ja nüüd seisab Hans Holbein ise 
lihas ja vaimus tema ees! Ta hoiab sõbral ikka veel ümbert kinni, ent Holbein ajab end sirgu 
ja sõnab: «Nonoh, ega sa mind ometi surnuks muljuda taha?» 

«Oh ei,» naerab Amerbach ja näeb alles nüüd, et Holbein polegi üksi tulnud. Tudeng seisab 
ukse juures ja vaatab sõprade kohtumist suud-silmad ammuli. 

«Kes see sul kaasas on?» 

«Ah see... See on mu teejuht, kelle ma ühe nurga peal palkasin. Ta oli nii kena ja kandis mu 
reisipauna, pean talle nüüd tasuma. Oleksin peaaegu unustanud! Võib-olla oled sina nii lahke 
ja...?» 

Holbein ütleb seda oma konarlikus prantsuse keeles, nii raske kui see talle ka pole, kuid 
tudeng peab kuulma ja aru saama. Amerbach haarab üllatunult rahakoti järele, ent Holbein 
takistab teda: 

«Mitte seda, Amerbach! Nagu ma kuulsin, olevat Erasmus sinu külaline ja see noormees siin 
ihkab kõigest hingest teda näha. Saada ta tema juurde ja lase teatada: maalija Hans Holbein 
Baselist on siin! Ja siis too lauale head veini ja tükk külma liha; ka toobritäiest veest ei ütleks 
ma ära.» 

Tudengi näol vaheldub puna ja kahvatus, kuid ta on tähelepaneli-likult kuulanud ja isegi saksa 
maalija nime kõrva taha pannud. Hans Holbein? Ta ei tunne ühtki nimekat saksa 
maalikunstnikku, küll aga prantsuse ja itaalia omi. Kes siis ei tunneks monsieur Clouet*d või 

Jumalikku Raffaeli? Aga Holbein? Pole kunagi kuulnud. Ja ometi peab ta olema silmapaistev 
mees, sest kust muidu võtab ta õiguse teda, üliõpilast Francois Vie'd, humanistide vürsti 
Erasmuse juurde saata. Juba võtab Amerbach, kuulus doktor Amerbach — oh, kui ta seda veel 


oma sõpradele jutustab! — noormehel käe alt kinni ja juhib ta mööda laia treppi ülemisele 
korrusele, klopib kõvasti ja lühidalt ühele uksele ning astub vastust ootamata sisse. 

«Andesta, et segan,» lausub ta ladina keeles, «kuid ma toon ühe saadiku, kel olevat sulle 
midagi öelda.» 

«Eks siis öelgu, ainult heas reeglipärases keeles!» kõlab vaikne selgehäälne vastus. 

«Ma pean teatama, et maalija Jakob Holbein Genfist on siin.» 

«Kolm viga, agar saadik: esiteks ei alustata ühtki lauset sõnaga «mina», teiseks pole maalija 
nimi mitte Jakob, vaid Hans, kuigi mõlemad eesnimed on sakslaste hulgas väga levinud, ja 
kolmandaks ei tule meie sõber mitte Genfist — mis ta sealt otsib! —, vaid Baselist nagu 
doktor Amerbach ja minagi.» 

Erasmus istub väikese kirjutuspuldi ees, hästi kamina lähedal. Soojast ilmast hoolimata põleb 
seal tuli. Ka rääkides ei katkesta Erasmus kirjutamist. Ta istub sirge seljaga ja vaatab oma 
kirjutisele kõrgelt alla. Tudeng tammub ühelt jalalt teisele. Ah siis niisugune näeb välja 
kuulsaim kõigist õpetlastest. Ta paistab ju nagu klaaskastis istuvat. Tema ümber on nähtamatu 
sein. Sellest seinast ei söanda küll keegi läbi murda, isegi kõige suuremad lakkekrantsid ja 
löömamehed tudengite hulgast mitte. Julgelt ja nõudlikult tungib profiilis esile suur kondine 
nina. Huuled on tugevasti kokku surutud. Isegi rääkides on Erasmus kitsi neid avama. Tal on 
seljas õpetatud vaimuliku must rüü. Krae üles tõstetud, varrukad üle sõrmenukkide ulatumas. 
Sellegipoolest on Erasmusel külm ja ta peab end valitsema, et hambad mitte plagisema ei 
hakkaks. Külm oligi see, mis teda Baselist põgenema ajas. Avignonis lootis ta sooja leida. 
Tudeng võtab kokku kogu oma julguse. 

«Mulle ja minu sõpradele oleks meie elu suurimaks auks, kui me tohiksime tulla 
vaimumaailma imperaatorile oma austust avaldama ...» 

Erasmuse nägu jääb peaaegu liikumatuks. Kuid kitsastel huultel võpatab siiski kerge 
naeruvine. Ta tõstab hetkeks pea töö kohalt ja sõnab: 

«Hästi räägitud, studiosusl Peaaegu veatu ladina keel. Kindlasti pole sa seda munkade juures 
õppinud. Võite tulla, millal meeldib. Ma käin harva väljas.» 

Üliõpilane langeb õpetlase jalgade ette põlvili ja suudleb ta käsi. 

«Mis sulle pähe tuleb!» tõrjub Erasmus. «Paavstid ei resideeri ju 

enam Avignonis. Mitte nii tormiliselt, noormees! Ela hästi, las nüüd tuleb Holbein.» 
«Holbein on reisist tolmune ja näljane,» lausub Amerbach. «Ta peab kõigepealt pesema ja 
keha kinnitama.» 

«Veerand tunni pärast siis,» ütleb Erasmus ja kirjutab edasi. Samal momendil kasvab 
klaassein tema ümber jälle kokku. Amerbach ja tudeng väljuvad. 

«Nädala pärast pühitseme Erasmuse nimepäeva ja siis avaneb teile parim võimalus talle 
ihaldatud laudatio esitada. Nii teie kui teie sõbrad olete südamest teretulnud.» 

«Õnnistagu teid Fortuuna!» hüüab üliõpilane ja ruttab minema. Saksa maalija peale ta enam ei 
mõtle. 

Holbein on end vahepeal puhtaks küürinud ja teised riided selga tõmmanud. 

«Noh, mis suur meister ütles?» küsib ta oma hõbekaunistustega vööd kokku haakides. 
«Veerand tunni pärast tõstab ta pilgu oma kirjatöölt ja kahmab kella järele, kui sind tema toas 
pole.» 

Holbein naerab. Ta ei võta Erasmuse ranget ajajaotamist tõsiselt, sest ta ei tunne end veel 
majas valitsevasse päevakawa kammitsetuna; ta on veel teel. 

Amerbach on sellest ajast, kui nad teineteist viimati nägid, tublisti muutu-nud. Oimukohtadel 
läigivad esimesed hallid juuksed. Ka silmad pole kiita, need on pisut ähmaseks ja 
lühinägelikuks muutunud, suurest lugemisest kahtlemata. Ei aita ju, kui päevast päeva ainult 
kateedrist õpetlaste arva-musi kuulad, peab ka nende töid lugema, sest kõrvaga kuul-dud sõna 
hajub kiiresti ning ununeb kergesti. Tal on nüüd endal nii palju raamatuid, et nendega saab 


täita terve kapi. Need on tema hinnalisim varandus. Kõik Baseli õpetlased hakkavad teda 
kadestama. Isegi Erasmus tuli Avignoni selleks, et tema raamatuid lugeda. Holbein palub, et 
ka tema seda kogu kasutada tohiks. Ta tahab lugeda ja ühtaegu Provence'i elu tundma õppida. 
Baselis polnud tal raamatute jaoks aega ja teiseks on need ka ühele maali-kunstnikule liiga 
kallid. Amerbach lubab tema jaoks otsVda saksakeelseid teoseid, enne aga peab Holbein 
küllatuleku puhul klaasi veini jooma. Amerbachil on eriline vein, pärit Hispaania päikesest 
hõõguvailt mäenõl-vadelt. See hõõgus peab kaasa aitama, et kõik need aastad, mis nad teine- 
teisest eemal on viibinud, kokku sulaksid, ja et nad suudaksid omavahel rääkida nii, nagu 
oleksid alles eile jumalaga jätnud. Holbein mõtleb mõnuga veinile, mis loodetavasti ka 
Erasmu-sega kohtumise kergemaks teeb. Mõte, et ta oma käe peagi Erasmuse külma pihku 
peab pistma, on üsnagi ebameeldiv. 

«Ütle, Amerbach, kas tema sõrmedes voolab ikka õige veri?» 

Amerbach raputab imestunult pead. 

«Ja seda küsid sina, Holbein, kes sa ise minu paljude tuttavate hulgas kõige külmem oled.» 
Ta palub sõbralt mõne hetke kannatust, sest peab minema ise veini tooma. Ainult tema üksi 
teab, kus see asub. Naisel ega teenritel pole sellest aimugi. Ettevaatlikult kannab ta sisse 
väikese, kaunilt nikerdatud alusel lamava ankru. Asetab selle lauale, võtab seinakapist kaks 
rohekat klaasi ja hoiab neid kordamööda tillukese kraani all. 

«Tere tulemast, Holbein, sina Apelles Baseli maalijate hulgas!» 

«Kas sa tahad mind pilgata, Amerbach? Mis maalijad need ka Baselis on! Et nende hulgas 
tippu tõusta, pole palju kunsti tarvis.» 

«Miks sa nõnda ägestud? Ma ei tahtnud sind sugugi solvata, hindan ju sind ja sinu kunsti. 
Tervitan sind heameelega teistsuguse toostiga, ütle ainult ise, millist iseloomustust sa 
sooviksid enesele.» 

Holbein kaalub silmapilgu. Peas sähvatab mõte, mille julgusest ta isegi kohkub. Kummatigi 
lausub ta kindlalt ja selgelt: 

«Tahan olla Erasmus maalikunstnike hulgas.» 

Amerbach vaatab üles. Ta pole oma klaasi veel tõstnud. Selle uue mõttega tuleb enne harjuda. 
Ei, see polegi nii ketserlik! Kes saab maalijale pahaks panna, et ta samasugust kuulsust 
püüdleb, nagu Rotterdami Erasmusel on juba ammuilma. Ja pealegi on nad — Holbein ja 
Erasmus — oma olemuselt sarnased. Amerbach peab kohe mõtlema, milles see sarnasus 
kõige suurem on... Mõlemad vaatavad asju külmalt ja rahulikult väljastpoolt. Mõlemad 
otsivad sooja, seda enesele tunnistamata. Mõlemad tahavad olla vabad ja sõltumatud teiste 
inimeste arvamustest. Erasmus on selle juba saavutanud, Holbein saavutab samuti, selles on 
Amerbach veendunud. 

«Kõrge siht, Holbein, sa püüad tähti. Aga miks ka mitte? Sul on täielik õigus nii kõrget 
eesmärki püüelda. Eks püüa me ju kõik tähtede poole ega taha rahul olla sellega, mis silm 
näeb. Meie aeg nõuab seda ja ta tõotab tähti. Oo, aastasada, rõõm on sinus elada! Niisiis, veel 
kord, südamest teretulemast, Erasmus Holbein, pictor nobilissime atgue illustrissime, salve!» 
Holbein tänab, tõstab klaasi huultele ja joob. Milline vein! See oleks isegi Fuggerile liiga hea! 
Vein, mille hurmas kõik mõtted, isegi kurvad, teise kuju võtavad, sealjuures oma võlu ja 
pinget kactamata! Erasmus Holbein — pžctor illustrissime — ülikuulus kunstnik — kuis on 
see keelel mõnus! Holbein rüüpab kiaasist teise suure lonksu. 

«Sinu Baseli õppetooli terviseks, professor Amerbach, doctor illustrissimel» 

Naeratades langetab Amerbach pea. «Ma tänan sind, Erasmus Holbein!» Ta tunneb lausa 
lapselikku lõbu sellest nimemängust ja tahab selle jätkamiseks juba uut kõnet alustada, kui 
tagantpoolt kos- 

tab märkamatult sisenenud magistri kõrge selge hääl: «Filosoofil on küll kohatu salaja pealt 
kuulata, aga kuna ma polnud vabatahtlikult selle jutuajamise tunnistaja, siis olgu mulle andeks 
antud. Igatahes ma arvestan teie andestusega... Aga lubatagu mul imestust avaldada: miks 
nimetad sa, Amerbach, Holbeini minu eesnimega? Kas pole tal mitte olemas enda oma — 
Hans —, mis on küll peaaegu kõigi sakslaste eesnimi, tegelikult aga pärineb juudi rahvalt. 
Miks Erasmus Holbein? Räägi, mi fili!» 

Amerbach püüab oma kimbatusest veinilonksuga võitu saada, samal ajal kui Holbein 
õpetlasele sundimatult näkku vaatab. Ta näeb teda nüüd teistsuguste silmadega, täpselt samuti 
nagu tema portreedki. Amerbach on pahane. Vein pidi olema sillaks üle lahus oldud aastate, 
nüüd aga tuleb temaga vaikushetki täita. Miks pidi Erasmus segama tulema, kuigi ta võib-olla 
täiesti juhuslikult kuulma sattus! 

«Andesta, meister, see oli vaid minu hetkeline tuju. Ma tean, et sa selliseid hetkemeeleolusid 
vaimuinimesele ebaväärikaks pead, sest filosoof peab iga sõna mõjuvälja tundma ja sellele 
vastavalt käituma või.. . vaikima. Erasmus Holbein — see nimi sündis minu soovist, et 
Holbein kunstnike hulgas samasuguse koha saavutaks, nagu sinul on filosoofide hulgas. Ma 
olen kindel, et sina seda soovi ei tauni, oled sa ju ise Holbeini maalitud portreedega alati 
rahule jäänud.» 

Selgitamine pole talle raske, aga teda vihastab, et ta Erasmuse juuresolekul end alati 
koolipoisina tunneb, kes iga oma sõna ja otsust põhjendama peab. Ja kas Erasmus jääb selle 
selgitusega rahule? 

Amerbach nendib imestusega, et pilkehimuline ilme Erasmuse näol kaotab teravuse ja 
maheneb koguni mõnusaks ning heasoovlikuks. Ta isegi naerab lühidalt ja südamest. «Tänan 
selgituse eest. Pole halb soov! Miks mitte? Jah, aga tõepoolest, miks siis mitte? Jäta see minu 
mureks! Täpselt samuti, nagu ma sinust võin professori teha, teen ma Holbeinist Erasmuse. 
Jah, miks ka mitte?» Ja tervitamata maalijat, keda ta oma toas asjatult oli oodanud, astub 
Erasmus uksest välja. 

Amerbach, kellele on vihapuna palge tõusnud, peab enesevalitsemiseks kogu oma jõu kokku 
võtma. Ah siis nii mõtleb Erasmus temast ja teistest meestest, kellele ta oma heatahtlikkust 
üles näitab. Tähendab, nad on talle ainult tööriistad, millega oma kuulsust maksma panna! 
Nad on ainult nupukesed tema malelaual, mis peaaegu terve Euroopa enda alla võtab, ja 
nende rõõmud ning mured teda ei huvita. Tähtis on ainult Erasmuse päikese kiirtes püsida. 
Aga hool? Aga andekus? Kas need pole mitte sama palju või isegi rohkem väärt kui Erasmuse 
eestkoste? Amerbach käib toas vihaselt edasi-tagasi ja Holbein võtab tal rahustavalt õlgade 
ümbert kinni. Vein ei maitse enam kummalegi. Nad tühjendavad kumbki veel vaid ühe klaasi. 
Et sõbra mõtteid mujale juhtida, lausub Holbein: 

«Jätame selle õnneliku tunni nautimise teiseks korraks. Näita mulle nüüd parem oma elamist 
ja tutvusta mind oma perekonnale.» Uus vari jookseb üle Amerbachi näo, kuid ta saab sellest 
kohe võitu ning juhib sõbra teenistusvalmilt läbi maja. See on palju suurem kui jjolbeini 
elamu Baselis, kolmekorruseline ja paljude tubadega. Holbeini mõtted on selleks veel liiga 
hajevil, et Amerbachile kuuluvaist .paljudest maalidest ja kunstiteostest kohe midagi uurima 
hakata. Aga kuna ta kavatseb siin mõne aja viibida, siis avaneb tal kindlasti edaspidi võimalus 
seda teha. 

Nad astuvad Amerbachi naise Angeligue'i tuppa. Amerbach abiellus temaga Avignonis. See 
on väike sale naine, kahvatu näovärvi ja kõrkide silmadega, kes ei jäta Holbeinile hetkekski 
kahtlust, et temaga tutvumist ei peeta üldse vaeva vääriliseks. Muigab tema kohmaka 
prantsuskeelse tervituse peale ja ei küsi sõnakestki tema plaanide ega veel vähem soovide 
kohta. Aitab ühestki Baseli-külali-sest. Juba selle Erasmusega on igavene häda. Kord on talle 
road liiga tulised, kord liiga külmad, vein on alati kas liiga hapu või liiga magus; peeni 


kombeid ei tunne ta üldse, aga selle võiks proua Angeligue veel andeks anda. Ja nüüd ronib 
siia veel üks saksa näljarott, mingisugune kunstnik! Kah asi, maalija ... 

Naeratusevirve näol, vaatab Holbein majaprouast üle. «Miks Amerbach küll niisuguse naise 
võttis?» mõtleb ta. Sõber tunneb Holbeini hämmeldust, kuid ei tee tummast küsimusest välja 
ning lobiseb tähtsusetuist asjust. «Võib-olla saan talle hiljem selgitada, et abiellusin selle 
naisega ainult tema suure varanduse ja selle maja pärast,» mõtleb ta. «Jah, ma kahetsen seda 
abielu, kuid kas võisin ma tollal teada, milliseks koormaks see naine mulle ükskord kujuneb. 
Tahtsin sõltumatu olla, mitte Erasmuse ja teiste õpetlaste eestkoste peale loota. Tahtsin 
rikkust ja vara, ja nüüd...» 

Kui nad veel proua Angeligue'i toas seisavad ja püüdlikult vestlevad, teatatakse, et 
Amerbachile on külaline tulnud, üks doktor ülikoolist. Ta on rõõmus, et võib lahkuda ja 
soovitab Holbeinil nüüd Rotterdami Erasmusele visiit teha. Holbein noogutab nõusolevalt, 
jätab majaprouaga jumalaga ja laseb sõbral end Erasmuse ukse taha saata. Ta koputab ning 
Erasmus palub sisse astuda. Holbein kummardub, heites õpetlasele kiire pilgu. Nad pole 
teineteist kaua näinud. Olgugi, et Erasmuse kodu on Baselis, viibib ta oma vanadusele ja 
põdurusele vaatamata tihti reisidel. 

«Muutunud ta pole,» mõtleb Holbein. «Ega ta pole vist võimeli-negi muutuma. Vaevalt, et ta 
magadeski teistsugune on. Kas need näojooned üldse kunagi ema pinget kaotavad? Küllap 
kerib see aju ka öösel oma mõtteahelaid, täpselt nii, nagu mulle vahel unes valmis pildid 
kangastuvad.» 

Aken on kaetud, sest Erasmus ei salli eredat päikesevalgust. See segab teda. Õpetlase näol 
hubiseb kaminatule kuma. 

«Astu lähemale, Holbein, ära seisa nagu üliõpilane eksamilaua ees! Ega mina sind 
eksamineerima ei hakka, ma ei tunne su tööd. Kunsti ma arvatavasti pisut mõistan, võib-olla 
et ma ka eksin, aga siis seda halvem mulle! Võta istet ja siruta jalgu, tunne end minu juures 
mõnusalt! Veini ma sulle kahjuks pakkuda ei saa, sel lihtsal põhjusel, et mul pole seda. Ma 
joon veini üldse harva, see ei mõju mu maole hästi. Vanadus kipub kallale, usud sa? Kord 
närib siit, kord kõrvetab sealt... Inimesed heidavad juba selle üle nalja, nimetavad mind 
imelikuks. Ent miks peaks see sind huvitama. Räägi parem enesest. Mida sa praegu maalid?» 
Seda küsimust oli Holbein kartnud. Ka tema tunneb end praegu koolipoisina, kes õpetajale 
seletust peab andma. 

«Maalisin ühe kaitsemantliga madonna, doctor doctissime.» 

«Kaitsemantliga madonna? Baseli toomkiriku jaoks või?» 

«Ei, härra Meyer zum Hasenile. Aga ta ei võtnud seda vastu.» 

«Meyer zum Hasen... Mnjaa, sina pole muidugi tema jaoks õige kunstnik... On ta jõudnud 
juba oma ebaõnnestunud sõjakäigust välja puhata? Kuidas ta end ka tagandatud linnapea 
seisuses tunneb? Jah, mõne mehe vastu on saatus tõesti karm, liiati veel ausa ja tubli šveitslase 
vastu.» 

Erasmus tõuseb püsti ning jalutab lohisevate sammudega mööda tuba, lükkab kardina kõrvale 
ja vaatab tänavale. Siis lööb ühe raamatu lahti ja hakkab seda hajameelselt lehitsema. Näib 
nagu oleks ta Holbeini kohalolu üldse unustanud. Holbein jälgib pilguga seda rändamist ning 
köhatab lõpuks. Erasmus istub uuesti ja sõnab: 

«Kuule, Holbein, sina ei pea kaitsemantliga madonnasid ega üldse midagi sellesarnast 
maalima... Dürer maalis rahvale — tõsi küll, mina end tema pildil ära ei tunne —, Isenheimi 
Mathis maalis kirikurahvale... Au ja lugupidamine rahvale! Aga sina peaksid vürste ja 
kuningaid maalima.» 

Holbein ei usu oma kõrvu. «Kas ma ikka sain teist õigesti aru, magister Erasmus?» 


«Loomulikult! Räägin ma segaselt? See oleks kurb. Üldiselt peaks ju minu arvamus sinu 
kõige salajase-ma sooviga kooskõlas olema. Kui ma ei eksi, lask-sid sa end hiljaaegu Erasmus 
Holbeinina tervitada. Või polnud see nii?» 

Holbein punastab ja noogutab. 

«Jah, aga...» 

«Ei mingit aga! Sa tegid seda, ja teadsid ka, miks. Mina tean samuti. Milleks siin veel 
seletused ja ettekäänded? Hästi. Olen nõus: sa saad minu nimest osa. Sinust peab saama 
Erasmus maalijate hulgas. Sa oled 

seda väärt ja ka mina tahan seda. Aga ära kujuta sellist elu lihtsana ette. Erasmust 
kadestatakse kõikjal. Erasmuse vastu võideldakse, ja pma saab end kaitsta ainult sulega — 
sinu puhul muidugi pintsliga. Ning, mis kõige tähtsam — ka Erasmuses eneses istub 
vaenlane, ja väga ohtlik vaenlane, kes talle kogu aeg kõrva sosistab: jäta kõik pingutused! 
Need on asjatud. Kogu su töö on tühine. Ära võitle enam edasi! Joo õhtuti veini ja käi 
pühapäeviti jalutamas. Absurdsete arvamuste peale tee viisakas nägu ja vasta modus 
coniunctivus'es: võiks ju olla ... võib-olla peaks... ei tohiks... Jah, vaat nii on lood. Kuid sina 
lasksid end Erasmuseks nimetada ega vaielnud vastu. See oli nagu ristimistalitus ja sellest 
nimest sa enam lahti ei saa. Vürste ja kuningaid pead sa maalima! Miski tundmatu ei tohi 
sulle hirmu valmistada. Ma räägin nagu ehtne vaimulik, eks ole? Nojah, mis õpitud, see selge. 
Võib-olla oleks minust üsna hea preester saanud: igaks pühaks juhuks pisike jutlus ja hea 
veinikelder alati käepärast. Kuid preester ma pole, ja ajan sellegipoolest niisugust juttu. Kui 
on vastukarva, ära võta tõsiselt...» 

Erasmus pöördub jälle oma kirjatöö juurde ja laseb sule üle paberipoogna krabiseda. Rida rea 
järel täidab ta paberi oma ilusa käekirjaga. Sulg peatub õige harva, sest Erasmus teab täpselt, 
mida ta öelda tahab. «Milliseid mõtteid Erasmus küll paberile paneb?» mõtleb Holbein, kuid 
ei söanda hämarat vaikust oma küsimusega häirida. Ta ei tea ka, kas ära minna või paigale 
jääda ning ootab, et Erasmus jutuotsa taas üles võtaks. Lõpuks maalib õpetlane kirjutise alla 
oma keerulise allkirja, paneb sule käest ja vaatab kunstnikule naeratades näkku. Teda 
rõõmustab, et tal siin majas on nüüd ometi seltsiline. Amerbach tundub tema jaoks juba liialt 
iseseisev ja ennasttäis, emand aga ei meeldi talle hoopiski. Erasmuse arvates on ta rumal hani. 
«Saada mind tänaõhtusel jalutuskäigul, ma ei armasta üksi väljas käia. Amerbach tegeleb ju 
õhtul oma perekonnaga.» 

Holbein noogutab nõusolevalt, kuigi on pikast reisist väsinud. Ent ta ei taha Erasmusele 
pettumust valmistada või veel hullem — teda pahandada. 

«Lähme kohe pärast õhtusööki,» lausub õpetlane. «Sinu auks tulen täna Amerbachi juurde 
alla sööma. Muidu lasen toidu alati üles tuua. Minu jaoks on lapsed liiga rahutud, nende 
juuresolekul ei tule pea ühestki jutust midagi välja. Kas nad sind ei sega?» 

«Mina olen harjunud, mul on endal kolm last.» 

«Või nii... kolm last. Sa ei näe just eriti isalik välja ja ma usun, et sind segavad Amerbachi 
lapsed täpselt samuti nagu mindki.» 

Erasmus pöörab pilgu taas paberile ning hakkab kirjutama. 

Holbein väljub ja kohtab all eeskojas majahärrat, kes laseb parajasti 

uut kappi sisse tassida. See on väheste ilustustega mööbliese, sest Amerbach tahab koju sõites 
kõik raamatud ja kirjutised kaasa võtta, kuid kaubatõllas võiksid nikerdused kergesti viga 
saada. Amerbach näitab Holbeinile eeskoja kõrval asuvat ruumikat tuba, kus on voodi 
kunstniku tarvis, ning hulk raamatuid õppimiseks ja meelelahutuseks. «Kuni õhtusöögini ma 
sind ei sega,» naeratab sõber. 

Holbein ei leia eest üksnes raamatuid, vaid ka Prantsusmaa graveeritud kaardi ning terve 
hulga prantsuse vaselõikeid. Mõnuga süveneb ta kohe lehtede uurimisse. Neilt graafikuilt 


oleks tal veel palju õppida. Kui kerged ja kindlad jooned! Ei mingeid vormiotsinguid, sest 
parim vorm on neil juba ette teada olnud. Ja siin veel hulk raamatuid laual! Kui tähelepanelik 
on Amerbach! Kõik saksakeelsed, sest Amerbach teab, kui napp on Holbeini ladina keel. 
Kahjuks kulub õhtusöögini jäänud tund liiga kiiresti. Amerbach tuleb ja palub sõbra 
söögituppa, kus õhtusöök juba ootab. Laud on kaetud rikkalikult ja pidulikult. Seda katab 
särav-valge lina, ilmselt nüüdsama kapist võetud. Holbein imestab sellise tähelepanelikkuse 
üle tema vastu. Hõbe-lühtreis põlevate küünalde valgus veikleb hõbedaste! veinipeekritel. 
Kuid lauda polnud katnud mitte emand Angeligue, vaid Amerbach ise, et külalisele rõõmu 
valmistada. Tema naine on vihane. «Tahab oma mühakatele kaasmaalastele muljet avaldada!» 
mõtleb ta. Miks ta küll läks sellele sakslasele? Ainult isa meeleheaks, kes tahtis endale pro- 
fessorist väimeest! Sai oma tahtmise ja selle teadmisega ka suri. Ei tea, mis ta nüüd ütleks, 
kus tema majast on saanud saksa näljarottide varjupaik! 

Holbein pöördub emand Angeligue'i poole: 

«Ma loodan teid oma majas Baselis samuti külalisena näha ja teie külalislahkusele samaga 
vastata.» 

«On teil üldse maja olemas?» 

«Loomulikult! Kus ma muidu maalida saaksin?» «Suur maja?» 

«Küllalt suur minu, mu perekonna ja külaliste tarvis.» Proua Angeligue raputab pead ega taha 
uskuda. Amerbach palub lauda. 

Nüüd astub ka Erasmus sisse. Amerbach peab väikese kõne. Ta lugevat endale suureks auks, 
et nii rikkaliku vaimutoidu jagaja tema laua äärde astub ja leiba palub, mida talle ka 
loomulikult pakutakse; ning mitte üksnes leiba, vaid ka pasteete peente vürtsidega hautatud 
lihast, mis Erasmus Desideriuse tundlikule maole kindlasti liiga ei tee. Amerbach on oma 
pahameele unustanud ja palub õpetlast Holbeini kõrval istet võtta. Erasmus istub aeglaselt ja 
kombekalt. Emand Angeligue vaatab temast meelega mööda, kuid midagi öelda ei julge: 
Erasmusel on nii terav keel, et see isegi Angeligue”i vaos hoiab. Kuid 

majaproual on varuks võimsad relvad: ta hüüab sööma mõlemad lapsed, keda Amerbach küll 
meelsamini juba voodis näeks. Kolme-aastane poiss ja nelja-aastane tüdruk tulevad sisse ning 
täidavad ruumi niisuguse lärmiga, et isegi Amerbachi söögipalvet suurt kuulda pole. Sui 
sööma hakatakse, selgub, et lastel pole üldse isu. Ema abiga proosad nad igast vaagnast ja 
lükkavad seejuures ühe peekri punast veini ümber. Ilus puhas laudlina on rikutud. Erasmus ei 
lausu sõnagi. Ta lõikab oma leivaviilust väikesi tükke ja pistab neid mõtlikult iuhu. Kui 
meelsasti läheks ta üles oma vaiksesse tuppa sooja kamina juurde, et pealelõunal kirjutatud 
read uuesti üle lugeda, siin-seal midagi muuta ja uusi ridu juurde kirjutada. Kogu situat-sioon 
on talle äärmiselt piinlik. Ebamugavustundega märkab ta Amerbachi oimu-kohal vihast 
tukslevat soont. Emand Angeligue topib lastele, kes näidagi süüa ei taha, niikaua pasteeti 
suhu, kuni neil süda pahaks läheb. Nad hakkavad nutma ja Angeligue viib nad minema. 
Mehed vaatavad üksteisele otsa, Erasmus isegi ohkab sügavalt. 

«Ma tean täiesti täpselt, miks ma vaimuliku seisusesse jään... Naised on omapärane liik 
inimesi, mina isiklikult neid ei kannata! Aga eks igaüks tea ise paremini... Milline sinu naine 
on, Holbein?» 

«Ma abiellusin Baselis ühe lesega, Elisabeth on ta nimi.» 

«Lesega? See oli sinust mõistlik samm! Lesed on juba valmis perenaised, nendega pole 
midagi tarvis otsast alustada.» Kolm meest vaikivad. Igaüks mõtleb oma mõtteid. Amerbach 
on naisele vihane. Erasmus ootab sobivat silmapilku, et Holbeiniga jalutuskäigule minna. 
Päeval liigub ta harva väljas, kuna üliõpilased tunnevad teda ja talle ei meeldi, kui teda 
tänaval kõnetatakse... Õhtuti ei taha ta samuti üksi välja minna, sest ta on kartlik, ja Avignoni 
tänavaid ei peeta eriti ohutuiks. 

Holbein läheks kõige parema meelega voodisse, sest ta kondid on pikast reisist valusad. 


«Ma arvan, et need pasteedid ei mõjunud mulle hästi,» sõnab Erasmus, «ilmselt olid nad liiga 
teravalt vürtsitatud. Teen õige tänavail väikese jalutuskäigu, et magu rahuneks. Võib-olla oled 
sa, Holbein, nii lahke ja saadad mind vana külmetavat meest?» 

Holbein muheleb Erasmuse osava ettekäände peale ja rõõmustab, et võib lauast tõusta. Ka 
Amerbachil pole Erasmuse kavatsuse vastu midagi, ainult kahju, et rikkaliku laua nii kiiresti 
ära peab koristama. Kahju kallitest pasteetidest! Aga ta peab naise ja laste juurde minema, et 
pahandust ära hoida. Päris hea, et ta Erasmuse terava keele haardeulatusest välja saab ja ei pea 
kuulama nagu alati:. 

«Õige õpetlane veedab oma õhtud ja ööd kabinetis, mitte magamistoas! Ta peab tegelema 
raamatute, sule ja tindiga, mitte aina naise ja lastega askeldama.» 

Väga hea, et Erasmus tahab välja minna. Loodetavasti ei aja ta oma juttudega Holbeini pead 
segamini! 

Holbein muigab, kui Erasmus karusnahaga vooderdatud kuue selga ajab ja jämeda kepi kätte 
võtab. Mida ütleks küll õpetatud maailm, kui ta Erasmust nõnda maaliks: külmetava, 
ebakindla vana mehena. Amerbach annab neile välisukse võtme, mispeale Erasmus lausub, et 
majahärral pole nende tagasipöördumist tarvis oodata ega oma väärtuslikku uneaega raisata. 
Väljas on pime, kuid sellest hoolimata uitab tänavail hulk inimesi. Kõlab naeru ja naljatusi, 
kõik on siin teisiti kui Baselis või Augsburgis. Seal otsib pimeduse saabudes igaüks koduukse 
üles. Kes öösiti tänaval hulgub, on kas autu inimene või omamoodi hing nagu orelimängija 
meister Jakob. Ka Holbein veedab Baselis oma õhtud ja ööd kodus, väsinuna ning roidununa 
pikast päevatööst. Niisugusel ajal võiks teda tänavale ajada vaid must südametunnistus, — 
aga siin on ju Avignon. 

Õhk on mahe ja soe. Mustjassinisena kummub laotus linna kohal, ainult läänes ergab 
silmapiiril veel veripunaseid triipe, mis maa poole kollaseks ning kõrgemal taevas tumelillaks 
sulavad. Erasmus on kunstniku käevangu haaranud ning kõnnib nüüd nii hoogsal sammul, et 
Holbein aina imestab. Nüüd ei paista õpetlane enam sugugi raugana, ta on kergejalgne nagu 
nooruk. Näib nagu ei puutuks ta jalad üldse maad. Tegelikult pole seal midagi imestada, 
nende kandam on ju üsna kergeke! Nende ees kõrgub taeva poole tohutu sünge monstrum: see 
on lubikalju ja sellel ähvardav kindlus võimsate mustade tornide ning hambuliste müüridega. 
Veel kunagi varem pole Holbein nii koletislikku ehitist lähedalt näinud. Tahtmatult tasandab 
ta mäkke tõustes sammu, seda enam, kui ta märkab, et Erasmus paavstipalee poole tüürib. 
Tänavad on muutunud vaikseks ja inimtühjaks, paistab, et kõik püüavad kastelli lähedust 
vältida. Erasmus pole lausunud veel ainsatki sõna. 

«Kui sünge see palee on,» pomiseb Holbein. 

Erasmus mõtleb hetke, enne kui vastab. Siis lausub: 

«See on pärand.» 

Kuna ta jälle vaikib ja öeldut millegagi ei täienda, söandab Holbein küsida: 

«Millisest pärandist te räägite, magister Erasmus?» 

«Selle pärandi jättis meile möödanik. Palee, mille paavstid oma pagenduspäeviks Avignoni 
lasksid ehitada, on tegelikult surmaloss. Selles pesitseb vaid minevik — möödaläinud, surnud 
aeg, valvatuna paarist vahist ja paavsti valitsejast, kelle nahas mina küll olla ei tahaks.» 

Paavstlus — kas pole see siis hiilgav luksus ja kunstide toredus? 

Nad jõuavad paleele üha lähemale ja lähemale. Siis kõrgub selle fassaad ähvardavana otse 
nende ees. 

Erasmus palub vahimeest, kes peavärava mustava kurgu ees tõstetud hellebardiga edasi-tagasi 
kõnnib, et see neid natukeseks ajaks põuele lubaks — ta tahaks heameelega oma külalisele 
kaugest Baselist Jpaleed ka seestpoolt näidata. Vahimees noogutab sõbralikult, seda enam, et 
ta mündikõlinat kuuleb. Selliseid palveid esitatakse talle tihti, tõsi küll, päeva ajal. öösiti on 


paavstipalees õudne. Kui hoolega peale ei passi, ronivad igasugu kerjused ja maanteehulgused 
hoovi-käärudesse ja hakkavad seal oma tempe tegema. Ta juhib nüüd Erasmuse ja Holbeini 
läbi pika, pimeda käigu, mis on väikese saali kõrgune. Nende sammud kajavad vastu. Hoovid 
on siin kitsad ja kõrge-seinalised. Hämaras pole enam palju näha. Kõik aknad, välja arvatud 
üks, on valgustamata. Selle ühe taga elab üksikuna ja unustatuna paavstilossi valitseja. Tema 
eksistentsi ei anna võrreldagi nende paavstiametnike omaga, kes elavad Igaveses Linnas, kus 
päev-päevalt aina uusi ja uhkemaid ehitisi juurde kerkib. 

«Kas me ei tuleks siia parem päeval, magister Erasmus? Ma tahaksin seda ehitist ka 
päevavalgel silmitseda, öine pilt on minu jaoks liiga pelutav.» 

«Ma tahtsin, et sa kogeksid paavstipaleed kui surmalossi. Just see oligi minu eesmärk.» 

Nad väljuvad taas, laskuvad mäekülge mööda alla, jätavad selja taha kitsaste tänavate 
rahvamelu ja seisatuvad lõpuks Rhõne'i kõrgel sillal. See on küll samuti suletud, kuid jälle 
ostab Erasmus sillaval-vureilt paari mündi eest läbipääsuloa. Selle peale on ta meister. Kui 
nende pilgud vabana üle jõe ja linna libisevad, ütleb Erasmus: 

«Kui väga olen ma tahtnud kord õhtul sellelt sillalt kaugusse vaadata, ent üksinda ma kardan 
ja seepärast on mulle sinu selts väga meelepärane. Vaata, seal lebab Avignon, linn, kus suri 
möödunud ajastu ... Surmalinn...» 

«Surmalinn? Mida te selle all mõtlete, magister Erasmus? Minu arvates on see linn vägagi 
elav, välja arvatud võib-olla palee, kust me tulime. Kui palju inimesi on siin isegi öösiti 
tänavail! Basel seevastu on tõesti vaikne ja nagu surnud.» 

«Võib-olla! Mulle oli aga Avignon ihaldatud eesmärk, sest ma tahtsin siin veel kord 
möödunud aegade surma kohata. Paavstid kolisid Avignonist ära, sellest peale on vana aeg 
surnud. Nad põge-nesid Paabeli vangist vabadusse, aga varsti nabitakse nad jälle kinni, sest 
nad ei oska ju vabadusega midagi peale hakata. Nüüd elavad nad jälle Roomas ja püüavad 
klammerduda uue aja külge, nagu uppujad õlekõrre külge: nad on nüüd uue aja vangid. Kas 
nad siit lahkudes ka 

märkasid, et magister Surm nendega kaasa tuli? Just üle selle silla tulid nad, oma uhkete 
hobuste, hiilgava saatjaskonna ja paljude, paljude tõldadega. Surm aga ratsutas nende kõrval 
kondisel hobusekronul, vikat ja liivakell käes. Ma tunnen teda veel siin sillal, haistan ta 
hõngu, isegi tunnen ta maitset. Seal seisavad need bastionid, kust ta tuli. Tunned sa ta külma 
hingust? Ei, sul ei tarvitse karta, see Surm on juba vana ja väeti, nii öelda surnud Surm... Just 
seepärast teeb mulle rõõmu siin sillal seista ja surnud Surma kohata... Ära vaata mulle nii 
ehmunud näoga otsa, ma võtsin su selleks kaasa, et sa mind kaitseksid, mitte et sa minu ees 
väriseksid.» 

Holbein tunneb end neid sõnu kuuldes ebamuga-valt. Ta ei mõista õpetlast. Ta tuli selleks 
Avignoni, siia särava lõunapäikese alla, et mitte Isenheimis isa haual seista. Ja nüüd räägib 
Erasmus terve ajastu surmast ning ihaldab seda isegi kehalikul kujul kohata. Holbein teab, et 
sellised mõtted on õpetlaste hulgas üpris tavalised. Kunagi sai Holbein neilt tellimuse 
joonistada tähestik, mis koosneks ainult surmatantsu figuuridest. Ning juba enne seda oli ta 
visandanud hiõõgatupe, millel surmatantsu paarid ringmängus keerlesid. Ent need olid 
ammused tööd. Need kuulusid niisama vanasse aega nagu kaitse-mantliga madonnagi. 
Erasmus nagu tundnuks, millised mõtted Holbeini peas keerlevad. 

«Vana surmatants tuleks surnust üles äratada, kuid talle sisse puhuda uue aja hing,» lausub ta. 
Holbein tõstab üllatunult pea, Erasmus sirutab käe tähtede poole ning ütleb erutatult: 

«Mina kirjutan surmatantsukirjad, panen paberile mõtted, mida ma juba nii kaua olen eneses 
kandnud, ja sina joonistad nende juurde pildid. Nõus?» 

Pakkumine töötada koos kuulsa Erasmusega ja kuulsus, mida see talle endale tõotab, on nii 
peibutavad, et Holbein pikemalt mõtlemata nõustub. Erasmus on õpetlane ja Erasmus peab 
teadma, mis uuele ajale kohane ning millega teistele inimestele uude aega teed näidata. 


«Kellele see töö on mõeldud? Kes selle ostab?» 

«Kas teose loomisest üksi ei piisa? Mis puutub see minusse, kes selle ostab... Mulle pole 
eluks palju tarvis... Sinuga on pisut teine lugu, sa pead ka tasule mõtlema. Lähme Baselisse 
Frobeni juurde, too on vana usaldusväärne trükkal.» 

«Mul on teine plaan, magister Erasmus. Reisil Avignoni sain ma tuttavaks Lyoni kirjastaja 
Melchior Trechseliga. Ma olen üsna veendunud, et ta võtab selle pakkumise vastu, juba kas 
või sellepärast, et teiega koos töötada.» 

«Trechsel? See on auväärt ja paljureisinud mees! Temaga räägimegi.» 

Nagu välk rabas Erasmuse mõte Holbeini. Kõik on korraga lubatud, 

ja kõik surmatantsud, mida ta seni näinud või millest kuulnud, kerkivad elavana ta silme ette. 
Need on igivanad tantsud, juba kolm-sada aastat köidavad elavate ja surnute ringmängud 
inimeste meeli. Ükski ei suuda end lahti kiskuda nende piltide lummavast tõsidusest, nähes, 
kuidas Surm kõigist seisustest inimesi varjuriiki viib, ja kuidas need, keda ta on haaranud, 
talle vastu puiklemata järgnema peavad. Nii näeb see välja luules ja näitemängudes, nii on see 
raiutud ja maalitud surnuaiamüüridele, kirikutesse, kabelitesse ja paljudesse suurtesse 
lossidesse. Kas pole ehk paavstipalee hiigelseintelegi surmatants maalitud? Kus võiks ta veel 
paremini mõjule pääseda? Sajandeid on surmatantsud inimesi patukahetsusele manitsenud: 
memento mori! Pea meeles, et kord pead sa surema! Pööra selg kirgedele ja meelte-lõbule! 
Ära kurvasta ebaõigluse üle, mida sa iga päev näed ja omal nahal tunned! Vaata surmatantsu 
ja õpi sellest, et surma palge ees on kõik võrdsed: rikkad ja vaesed, paavst, keiser ja kerjus... 
Jah, nii näevad välja vanad surmatantsud. Erasmus aga tahab oma kirjades ja Holbeini 
joonistustes vana ajastu surma näidata. Holbein mõtiskleb veel kaua, kuidas see toimuma 
peaks. Kui ta kesköö paiku voodisse vajub, ei taha pildid ta meelest kaduda. 


VI SURMATANTS AVIGNONIS 


«Sa ju tead, et Erasmus mõne päeva pärast oma nimepäeva pühitseb,» lausub majaperemees 
ühel õhtul, kui emand Amerbach lastega magama on läinud. «Ta teeb küll vahel näo, nagu 
oleks ta igasuguste austusavalduste vastu, ja võib-olla need ongi talle mõnikord vastukarva, 
ent selline inimene nagu Erasmus vajab minu arvates aegajalt ka pisut väljastpoolt antud 
hoogu. Ma palusin oma üliõpilasi talle ülistuskõne esitada. Too teenistusvalmis noormees, kes 
su minu majja juhatas, võttis selle enda peale. Aga ainult kõne? Siin, Provence'is, ei tarvitse 
küll karta tseremoniaalsust ega vormilikkust nagu näiteks Baselis, kuid tausta oleks siingi 
vaja. Tahaksin sinult nõu küsida, millise kava sa peole välja pakuksid.» 

«Mina pole seltskonnainimene, Amerbach, sa ju tunned mind. Vastlakarnevalidest ja igasugu 
maskitantsudest pole ma kunagi lugu pidanud, seepärast olen vist vilets nõuandja.» 

«Kahju, Holbein. Mina mõtlesin, et kunstnikul on palju pilte varuks.» 

Holbein toetab lõua rusikale. 

«Pea, mulle meenub midagi. Kuidas oleks ühe allegoorilise rongkäiguga? Ma mõtlen nimelt 
elavaid pilte. Üliõpilased korraldavad selliseid maskeraade rõõmuga.» 

«Mõte on hea. Milliseid elavaid pilte sa mõtled?» 

«Surmatantsu.» 

«Surmatantsu? Nii pidulikul juhul nagu Erasmuse nimepäev?» 

«Too surmatants peab vana ajastu surma kujutama. See surm pole kurb, Erasmus ütleb isegi, 
et see pidavat rõõmus surm olema. Soovita oma üliõpilastele niisugust etendust, see on täpselt 
sinu külalise maitse järgi.» 

«Erasmusel on vabel kummaline maitse! Minu meelest on surm alati kohutav, olgu ta siis 
allegooriline või tõeline. Aga kui sa just nii 

60 


arvad ... Surmatants ... Ma olen seesuguseid pilte kirikutes, kiriku-müüridel ja kloostrites 
näinud ja mind on need alati õudusega täitnud, ed kontkäed, mis elava ihu järele krahmavad, 
naise mehest, lapse aast ja õe vennast lahutavad... Mina ei oska selles küll midagi lõbusat 
näha. Oled sa kindel, et Erasmusele surmatants meeldiks?» 

«Me seisime suurel sillal ning Erasmus ei suutnud vabaneda kujutluspildist, kuidas paavstid 
Avignonist lahkusid, magister Surm nina ees. Ikka ja jälle rääkis ta sellest surnud Surmast...» 
«Noh, mõte on mulle selge, kuigi see pole just minu maitse järgi. Eks ma valmista kõik ette.» 
«Miks küll Amerbach kõhkleb seda maskeraadi korraldamast? Millest selline hirm surma 
pildi ees? Kogu maailm ju tunneb seda. «ellest ajast, kui Holbein Hans Baldung Grieni suurt 
maali nägi, ei ärata surm temas mingit õudust. Tütarlaps ja Surm... 

«Miks haarab Surm just tütarlapse järele?» oli ta Hans Baldungilt küsinud. 

«Kõik, mis elab, on surelik, ka noor tütarlaps. Praegu on ta ihu õitsvalt valge, ent kord läheb 
see niisama krimpsu ja inetuks kui tol Surmal!» 

«Mulle Surm ei meeldi, aga ta on hästi maalitud. On näha, kui ilus on siis elu, kui surm nõnda 
ligi seisab.» 

«Seda te ütlesite hästi. Ent ka kõige ilusam elu on mööduv.» 

«Mis läheb see mulle korda, seni kui ta ilus on?» Kuid Holbein ei söandanud tookord seda 
mõtet välja öelda, kuna see oleks Hans Baldungit kurvastanud. «Ka isa mõtles alati surmast, 
omaenese surmast. Hea, et ma tema hauale ei sõitnud. Kõik on lõppenud. Parem olgu 
surmatants Amerbachi majas, täis ilu, elu ja vaimsust, kui et isa haual seista.» 

Holbein ei pane nimepäevaettevalmistusi suurt tähelegi. Ta uitab linnas ja tunneb, kuidas need 
käigud ta meele rõõmsaks teevad. Ta vaatab kalureid kiirevoolulise Rhone'1 ääres ja 
kullasseppi nende kitsastes poodides, ta ostab peolauale elusaid siplevaid kalu ning kauni 
sõrmuse Erasmuse peente sõrmede ehteks. See on Bonifacius Amerbachi nimepäevakink. Kui 
ta oma ostudelt tagasi jõuab, on maja täis rahutut askeldamist. 

«Mis siin toimub?» küsib ta ühelt teenrilt. 

«Külalised saabusid! Tulid Rotterdami Erasmuse rümepäevale. Oi, need uued on väga 
suurejoonelised! Juba tegid meile kalleid kingitusi.» 

Holbein ohkab. «Siis on selles majas rahulikul elul lõpp...» 

Ei tea, mis küll proua Angeligue Amerbach külaliste kohta ütleb? Temaga on ta vahepeal vist 
juba harjunud. Nad väldivad teineteist. Holbein suundub oma tuppa ja avab ukse. Akna all 
istub keegi naine! Mees ei saa imestusest sõnagi suust. Jeanne Trechsel! Ta vaatab Holbeinile 

naeratades otsa, pisut koketeerivalt, pisut kartlikult, pisut süüdlaslikult. Kuidas ta on 
muutunud! Enam ei kanna ta lihtsat reisirõivastust, vaid rikkalikku uhket rüüd. Holbein 
tunneb selle esimesest pilgust: see on toosama kleit, mille moe ta laeval visandas. Rasketes 
voltides langeb punane ja roheline samet. Kui hästi kleit tütarlapsele sobib! Jeanne Trechselist 
on saanud daam. Tema pikad mustad juuksed on soengusse seatud ja pärlikeega ehitud. Peene 
kuldketi otsas ripub suur kalliskivi, mis läbi ümmar-guste kumerate aknaruutude tungivas 
päikese-valguses tema kaelale kiirtekimpe heidab. Ta peenesõrmelised käed lebavad rahutult 
süles. 

«Kas te olete Avignonis rääkimise hoopis ära unustanud, monsieur Jean Holbein? Ehk 
peaksin teid natuke õpetama?» naerab tütarlaps ja aitab sellega Holbeinil oma kohmetusest 
võitu saada. 

«Jah, neitsi Jeanne, seda te vist peate tõesti... Olge südamest tervitatud! Ma loodan, et teie reis 
läks hästi...» 

«Vabandage, et ma söandasin teie tuppa tungida! Esiteks oli see lihtsalt eksitus, aga siis ma 
kujutle-sin, kuidas te üllatute mind siin nähes ja jäin põne-vusega teie jahmunud pilku 
ootama. Nüüd on mu nali õnnestunud ja ma võin lahkuda. Ka minu isa on siin, et magister 
Erasmust nimepäeva puhul õnnitleda. Õnneks saime Lyonis sellest veel õigel ajal teada ...» 


Jeanne istub Holbeini vastas, kes teda imetlusega silmitseb. Kõik on teisiti kui reisil, toonane 
rõõmus sundimatus on kadunud. Nad mõlemad on vahepeal teineteise üle järele mõelnud. See 
teeb neid kohme-tuks ja nad on rõõmsad, kui sööma kutsutakse. Sellal, kui Jeanne juba lauda 
istub, kaalub Holbein alles, mida selliste külaliste puhul selga panna. Kuna ta aga oma 
ettenägematule reisile palju pole kaasa võtnud, harjab ta oma kuue eriti hoolikalt puhtaks ning 
raiskab juuste ja habeme korrastamisele nii palju aega, et hilineb lauda. 

«Südamlik tervitus, meister Holbein!» hõikab Trechsel kunstnikule vastu. «Kes oleks võinud 
arvata, et me juba nii pea teineteist jälle näeme!» 

Trechsel istub Erasmuse kõrval, kes paistab külaliste üle väga rõõmus olevat. 

«Te tulete äärimiselt sobival ajal,» ütleb ta otse välja. «Mul on nimelt üks plaan. Kavatsen just 
surmatantsust kirjutada ja Holbein joonistab pildid.» 

«Kahtlemata huvitav plaan! Aga kas sõbralikumaid ja rõõmsamaid teemasid enam pole?» 
pareerib Trechsel ning libistab pilgu üle lauasistujate. 

«Mina võin ainult sama küsimuse esitada!» sõnab Amerbach. Ent Erasmus ei anna järele. Ta 
on kirjeldamatult kangekaelne. Teravalt formuleeritud seletusi andes unustab ta isegi söömise. 

«Tõsi küll, pärast viimaste aastate suurt suremust on hirm surma mõõtmatult suurenenud, kuid 
kõigele vaatamata! Vanadele vormidele tuleb anda uus sisu. Minu surmatants peab olema nii 
kirjutatud ja illustreeritud, et inimesed — nende hulka võime ka meie end arvata — kaotaksid 
hirmu surma ees! Nad peaksid teda võtma manitsusena elada mõistlikku ja õnnelikku elu.» 
«Oh poleks ma ometi Avignoni tulnud!» mõtleb Trechsel. «Kuidas saaks nii teha, et Erasmus 
oma ettevõtmisest loobuks? Mina tahan inimestele rõõmu valmistada, mitte neile alalõpmata 
surma meelde tuletada.» Abipaluvalt vaatab ta tütrele. 

«Kas teile meeldib Avignonis, magister Erasmus? Olete jõudnud Provence'is juba natuke ringi 
vaadata? Ilus maanurk, eks ole? Kuhu te siit edasi reisite? Ah, magister Erasmus, mul on teile 
suur palve: kas te oleksite nõus mulle natuke kreeka keelt õpetama?» 

Holbein muigab. Erasmuse kulm kisub kipra. Mis see tüdruk peaks end meeste jutu vahele 
segama! Aga ta jääb viisakaks ja vastab kannatlikult kõigile küsimustele. Ta kiidab neiu 
õpihimu ja ütleb, et temast lahti saada: 

«Kas te ei tahaks ka joonistama õppida, neitsi Jeanne? Holbeinist saaks teile hea õpetaja!» 
«Oh jaa!» hüüab Jeanne. «Kas te oleksite tõepoolest nõus, meister Holbein?» 

Holbein noogutab punastades. 

Pärast sööki peatab Holbein Rotterdami Erasmuse. 

«Jätke see asi minu hooleks, magister Erasmus. Ma saavutan selle, et monsieur Trechsel meie 
plaaniga nõusse jääb! Peame talle ainult laega andma ja kannatlikud olema.» 

«Ma poleks oodanud, et Trechsel mulle ära ütleb. Kas see peaks sul tõesti õnnestuma, 
Erasmus Holbein?» 

Pealelõunal jääb Holbein oma tuppa. Ta püüab lugeda, ent ei suuda mõtteid koondada. «Kus 
on Jeanne? Kui hästi see kleit talle jfeobib! Minu kleit... Miks ta tuli Avignoni? Kuidas küll 
Elisabethil ja lastel läheb? Nad arvavad, et ma olen Isenheimis. Küllap ootavad mind varsti 
tagasi. Hakkangi varsti tagasi minema. Enne aga tuleb surmatantsu-tellimus kätte saada. Siis 
võib Meyer zum Hasen kõige oma pesakonnaga minna kus ... Oleks mul see tellimus juba 
käes... Elisabeth peab mõistma, miks ma kauemaks jään. Küllap ta taipab, ta on mul ju 
mõistlik ja arusaaja naine.» 

Kõlab arglik koputus. Holbein avab. Uksel seisab Jeanne. «Ma tahtsin paluda, et te mind 
linnas jalutuskäigul saadaksite ...» 

Ta räägib väga vaikselt ja pisut kogeldes, silmad maha löödud. 

«Olen meelsasti teie käsutuses, neitsi Jeanne,» ütleb Holbein. «Lähme õige mäele, vana 
paavstipalee juurde. Seni olen seda ainult öösel näinud.» 


Amerbachi majas oli kõik rahulik. Trechsel magab, Erasmus töötab. Amerbach ise on oma 
naise ja laste juures. Nende toast kuuldub majaproua teravaid sõnu, kuigi talitsetult: «Meie 
majast on hulguste varjupaik saanud! Nüüd vedasid need sealt Lyonist kah end siia. Plika on 
kehkjas hani, kes tahab, et kõik tema pilli järgi tantsiksid. Erasmuse nimepäeva ootan veel 
ära. Aga siis olgu maja külalistest puhas. Lõpp, ja alatiseks...» 

Holbein ja Jeanne astuvad pärastlõunast sügispäikest täis tänavale. Väljas on meeldivalt soe, 
kuid mitte palav. Korraga on kõik jälle nii, nagu nende ühistel avastusreisidel Saõne'i 
väikelinnadesse. Jeanne tahaks käed pea kohale heita ja tantsida, nii suur on ta rõõm taas 
kunstnikuga koos olla. Holbein näitab talle kivihunnikut, millel ta istus, kui üliõpilane mööda 
läks, ja demonstreerib, missuguse torssis näo poiss tegi, kui ta Holbeini reisipauna pidi 
kandma. Jeanne naerab laginal. 

«Mina juba muretsesin, kuidas te küll Avignoni jõuate. Kui kergesti võib niisugune jõepaat 
ümber minna! Ja provanslaste jutust oli teil kindlasti üpris raske aru saada!» Holbein naerab. 
«Täiesti õigus. Mulle on jälle uut õpetust vaja!» 

Nad ei näe midagi muud kui ainult teineteist; nad jalutavad läbi tänavate, tõusevad mäkke ja 
seisatavad paavstipalee ees, mis heledas päikesevalguses ei mõju enam sugugi nii süngena ja 
ähvardavana kui tookord hilisõhtul. Hoolikalt tahutud kivid näivad hõõguvat, niivõrd 
kiirgavad nad kuumust välja. Sisalikud sibavad sillutisel ja vilksavad pragudesse, kui Holbein 
ja Jeanne nende lähedalt mööduvad. Oma sakiliste katuseharjade ning teravate, sihvakate 
tornidega näib loss enam muinasjutuline kui kohutav, see on nagu suur mägi, mis julget 
rändurit tippu tõusma kutsub. Holbein järgib Erasmuse eeskuju ja küsib väravavahilt, kas see 
ei oleks nii kena ja laseks teda koos noore daamiga sisse, nad soovivat meeleldi lossi ka 
seestpoolt vaadata. Vahimees muheleb paari enese ees nähes. Seda juhtub tihti, et armas- 
tajapaarid sellise palvega tema poole pöörduvad. Ja miks ka mitte? Avarad õued on 
inimtühjad ja vaiksed. Uudishimulikke pole. Nagu muuseas sirutab valvur avatud pihu pisut 
ettepoole. Holbein surub sellesse ühe mündi. Nüüd naeratab valvur veel sõbralikumalt ja laseb 
mõlemad sisse. Neid ümbritseb vaikus, kuid see pole hirmutav, vaid rahulik. Mahajäetud 
hoovides kasvab väikesi puid ja kivisillutise vahel on veel tugevasti ja mõrkjalt lõhnavat 
umbrohtu. Kõige selle 

kohal hõljuvad liblikad. Esileulatuvate katuseräästaste all istub loendamatu arv tuvisid. Lossi 
siseruumidesse jalutajad ei pääse, kõik uksed on hoolikalt suletud. Nad tõusevad väikesele 
rõdule, kust kogu Avignoni ümbrus paistab kaugele ära. Osa seinast on ümber kukkunud ja 
üks lai raske kivi kõlbab hästi pingi asemel. Nad istuvad sellele ja vaatavad all nende jalge ees 
laiuvale maastikule; kaugusest lookleb Rhõne'i sillerdav lint, kirjusid purjesid täis tipitud, 
tema kaldail kõrguvad suured korgitammemetsad, mille lehestik kohati juba punakaks hakkab 
tõmbuma; linnale lähemal laiuvad avarad aasad, kus söövad pruunid lehmad, ning kõige selle 
üle kummub sügavsinine ja kõrge taevas. 

«Kas pole maailm kaunis?» küsib tütarlaps sügissooja seina vastu nõjatudes. «Milleks mõelda 
surmatantsule?» 

«Kuidas teie vahepeal elanud olete?» küsib Holbein. 

«Pidin Lyonis igavuse kätte peaaegu surema! Mitte kuidagi ei suutnud sisse elada. Iga päev 
ühed ja samad toad, ühed ja samad inimesed, küsimused... See oli hirmus, ma jäin täiesti 
longu. Käisin küll palju külas, üks päev sõbratari juures, teine päev täditütre juures, aga mitte 
miski ei aidanud. Kas või nuta! Lõpuks sain midagi niisugust teada, mis mind rõõmustas ja 
plaane tegema ergutas. Lell rääkis, et Rotterdami Erasmus olevat Avignonis. Palusin kohe isa, 
et me siia sõidaksime. Ma tahtsin ju suurt õpetlast ometi kord näost näkku näha. Ja isale peaks 
ju ainult kasuks tulema värskendada vana tutvust Erasmusega. Aga kujutage ette, isa polnud 
nõus, ta olevat väsinud ja tahtvat välja puhata. Kuid mina ei jätnud jonni. «Minu arvates on 
palju mõistlikum Erasmus nüüd üles otsida, kus ta Avignonis on, kui pärast pikk reis ette 


võtta, selleks et kuulsat meest Baselis või Strassburgis külastada,» ütlesin talle. See veenis isa. 
Ma olin nii rõõmus ja lasksin endale kohe selle uue kleidi valmis õmmelda. Meeldib teile?» 
«Jah, muidugi,» ütleb Holbein, «ainult ma ei mõista, miks nii palju muret Rotterdami 
Erasmuse pärast?» 

Jeanne punastab. 

«Ma ei mõelnud mitte üksi Rotterdami Erasmusele,» lausub ta õige vaikselt. 

Holbein vaatab oma saatjannale otsa. Eales pole ta kaunimat pilti näinud. Jeanne'i juuksed 
langevad nagu tookordki lahtiselt õlgadele. Holbein ei saa teisiti, kui peab neid puudutama ja 
läbi sõrmede libistama. Jeanne laseb seda sündida, ilma et end liigutaks. Ta suleb silmad, et 
loojuva päikese kiired teda ei pimestaks. Seejuures liibus ta vastu Holbeini õlga, nagu oleks 
seal tema kõige õigem paik. Holbeini mõtted lendavad tuldud teed tagasi, kuni Baselini välja. 
Kibestunud joon ilmub ta suu ümber, ent Jeanne ei näe seda. Holbein kihu- 

tab mineviku endast eemale, pöördub tütarlapse poole ja suudleb teda õrnalt kaelale. 
«Jeannette, ma dame noire,» sosistab ta talle kõrva. Samas painutab Jeanne oma pea taha ja 
suudleb teda huultele, tundes lõpuks oma rahutust vaibumas. Nii jäävad nad hingematvas 
õnnejoovastuses istuma, kuni saabub hämarus. 

Siis alustavad nahkhiired oma jahilendu. Holbeinile meenub öö! Baseli katedraalis. Jeanne 
võpatab iga kord, kui mõni elukas tema lähedalt mööda vuhiseb, ent ta tunneb end kaitstuna. 
Mis võikski temaga juhtuda? Metsad kauguses muutuvad üha tumedamaks ja tumedamaks, 
Rhõne'i lai vetepind ei sillerda ammugi enam. Loss on kaotanud oma sõbraliku 1'me ning 
tundub taas võõrana ja ähvardavana. Vahitornid pole enam veidralt lõbusad, vaid mõjuved 
pigem tontlikena. Kui nad läbi Õuede tagasi sammuvad, on sealt kõik liblikad kadunud, 
ümberringi valitseb sügav pimedus. 

«Magister Erasmus ütleb, et see palee on surnuloss, vana aja surma surnukamber. Siin suri 
kogu vana aeg ja nüüd on tema ümber kõik vaikseks jäänud. Kuna ta aga mitte igal pool veel 
surnud pole, tahab Erasmus talle matuselaulu luua ning mina pean sinna juurde surmatantsu 
joonistama. Kas see pole tore ja austav ülesanne? Sinu isa, Jeanne, peab meid selle juures 
aitama. See ei tule talle kahjuks. Kas sa ei tahaks teda selles veenda? Täna lõunalauas oli ta 
nii tõrjuv, sind ta aga kuulab ...» 

Jeanne noogutab ja haarab tugevamini Holbeini käest. Jah, ta tahab isa ümber veenda. Nii 
saab see olema, ja mitte tema kahjuks... Teisest asjast ta veel praegu midagi ei räägi, aga ta 
kujutleb isa nägu, kui ta tema ette astub ja ütleb, et... 

Vanadele aegadele peab loodama surmatants, uued ajad aga peavad olema kaunid ja lõbusad, 
täis valgust ja päikest, soojust ja armastust ... 

Valvur paavstilossi värava ees naeratab mõistvalt, kui mõlemad külastajad pärast nii pikka 
aega õnnelike nägudega temast jälle mööduvad. Holbein ja Jeanne jäävad veel kauaks suurele 
sillale seisma. Neil pole mingit tahtmist koju minna. Lõpuks aga meenub Holbeinile, et neid 
võidakse leida puuduvat ja otsima hakata, ning nad pöörduvad Amerbachi majja tagasi. 
Rotterdami Erasmuse nimepäeva hommik on säravalt kaunis, õpetlane magab pisut kauem, et 
pingelisel päeval piisavalt puhanud olla. Nii istuvad hommikust sööma ainult Holbein ja 
Trechsel kahekesi. Trükkal nõjatub pärast sööki tooli seljatoele ja naeratab. 

«Ma muutsin oma arvamust surmatantsu kohta,» sõnab ta. «Minu oma tütar veenis mind nii 
mõistlike väidetega ümber, et ma Erasmuse 

plaanidele enam kauem vastu seista ei saa. Olen väga rõõmus, et minu reisiseltsilisest mulle 
partner saab. Mõnikord tulevad noored palju mõistlikemaile mõtetele kui vanad. Ja Erasmuse 
nimepäev on tõesti kõige sobivam päev, et seda plaani täpsemalt piiritelda ning selle kohta 
leping sõlmida » Kuna Holbein vaikib, lisab ta: «Mina olen selle poolt, et võimalikult kiiresti 


asja juurde asuda, enne kui esimene töörõõm ja vaimustus lahtuda jõuab. Niipea, kui Erasmus 
ilmub, võtame plaani arutusele.» 

Erasmus tuleb alla pisut enne lõunasööki. Amerbach, Trechsel ja Holbein õnnitlevad teda, 
samuti Jeanne. Viimane näeb palju vaeva, et sundimaluna näida. Trechsel ise teatab 
Erasmusele, et ta on nõus tema kirjutisi surmatantsust trükkima ja valmis juba. praegu 
suurema summa nende eest maksma. 

«Mina teen seda rohkem kuulsuse kui raha pärast,» tõrjub Erasmus kätt tõstes, ning 
Holbeinile osutades lisab: «Holbeinile on raha rohkem tarvis kui mulle!» Jeanne noogutab 
ägedalt ja liibub isa käevangu. «Kindlasti sa ei kahetse seda!» Nad suunduvad Holbeini tuppa 
ja lepivad kokku, mitu lehekülge peab Erasmus kirjutama ning mitu pilti Holbein nende 
juurde joonistama. Jeanne paneb selle lühidalt kirja ja kõik kirjutavad lepingule alla. Trechsel 
läheb üles oma tuppa. Kui ta naaseb, saab Holbein temalt raske nahkkauka ning kunstnik 
tunneb oma loomejõudu mõõtmatult kasvavat. 

Pärast lõunasööki algab Amerbachi majas äge askeldamine. Lauad ja pingid kantakse aeda 
ning .pannakse seal kindla korra järgi paigale. Proua Amerbach vaatab seda kõike kulmu 
kortsutades läbi akna pealt. Milline kära mingi saksa õpetlase pärast, kes pole isegi professor! 
Kas tõesti ta mees on sõltuv tolle pilkaja eestkostest, kellele pika laua otsa aukohta 
valmistatakse? Teener laotab niigi pehme tugitooli üle veel erepunase lauavaiba ning selle 
peale tikitud padjad. Erasmusel ei tohi ometi külm hakata! Ka tema ülitundlikku magu tuleb 
säästa, seepärast asetatakse tema ette eri sorti äärmiselt kallist veini. 

«Ei ta sellest lõbusamaks muutu,» mõtleb proua Amerbach. «Ainult teravkeelsemaks.» 
Amerbach on. selleks päevaks koka tellinud, milline tobedus! See pole mitte paks ja 
heasüdamlik mees nagu kokad tavaliselt, vaid väikest kasvu, kõhetu ning pahur. Oma 
torkivate mustade silmadega oli ta proua Amerbachi kohe tema valdustest välja kihutanud. 
Miski polnud talle küllalt hea: tuli koldes oli liiga nõrk, puud märjad, vasknõu polnud 
korralikult läikima hõõrutud, Holbeini ostetud kalad liiga väikesed ... Lokkispäine kokapoiss 
kannatas kõik irisemised ükskõikselt ära. Ikka ja jälle puhus ta tuld koldes lõkkele, tassis 
kööki puid ja vett, hakkis rohelist ning tegi majaprouale silmi, kui see julges vahel .kööki oma 
nina pista. 

Juba saabuvadki külalised, mõned koos abikaasaga ja teenritest saadetuna, suuremas osas kõik 
õpetlased, doktor Amerbachi kolleegid. Esindatud on ka linna ülikute suguvõsad. Suure 
rõõmuga olid nad küllakutse vastu võtnud, andis see ju neile võimaluse kuulsat õpetlast oma 
silmaga näha ja võib-olla isegi temaga vestelda. 

Kui esimesed külalised on laua ääres istet võtnud, hakkab mängima muusika. Mis olekski 
niisugune pidulik söömaaeg ilma laua-muusikata? Amerbach on kutsunud peole neli 
sarvepuhujat ja ühe trummari. Kõlab pidulik intrada. Selle helide saatel ilmub aeda Erasmus, 
saadetuna Amerbachist ja Holbeinist, kes ta mõõdetud sammul aukohale juhivad. Selline 
tähelepanu õpilase poolt, kellest ta täpselt teab, et too teda ei armasta, üllatab ja liigutab 
Erasmust. Nende tulek aukohale sarnaneb piduliku akadeemilise rongkäiguga. Kõik külalised 
laua ääres tõusevad püsti. Erasmus näeb endale suunatud kriitilisi ning imetlevaid pilke, ta 
vastab neile sõbraliku rahuga. Holbein ja Amerbach meenutavad teenistusvalmeid 
ülikoolipedelle või preesterlikke levüte. Erasmus võtab laua ääres istet ning tunneb end 
otsekohe seltskonna tähelepanu keskpunktis. 

Kõik lõpetavad omavahelise jutuajamise, Amerbach astub oma õpetaja ette ja tervitab teda 
ladinakeelse tseremoniaalse kõnega, superlatiivid superlatiivide peale. 

Holbein muigab, iga sõna tagant järelliidet -issimus kuuldes ... Kõrgesti austatud, kõikjal 
hinnatud ja lugupeetud magister doktor Erasmus, doctor doctissimus... Tema, Amerbach, 
polevat mitte üksnes selle üle rõõmus, et tal on õnn kuulsale õpetlasele oma majas peavarju 
pakkuda, vaid ka selle üle, et ta tohib teda esitleda oma sõpradele ja kolleegidele, nii paljudele 


Avignoni ülikooli vaimulikele ja ilmalikele õpetajatele. Ta kasutab hulgaliselt viisakaid ja 
meelitavaid sõnu, kuid neis kõlab vaid külm hinnang, mitte armastus ja lugupidamine. Seda 
tunneb isegi Holbein, hoolimata oma napist ladina keele oskusest. Kui Amerbach on oma 
kõne lõpetanud, viipab ta muusikan-tidele, kes täidavad pausi piduliku, aeglase meloodiaga. 
Kui muusika vaikib, tõuseb Erasmus püsti, tõstab klaasi ja ütleb: 

«Ma tänan oma õpilast ja sõpra Amerbachi kõne eest ja teid kõiki selle eest, et te siia kokku 
olete tulnud!» Ta pole kõne pidamiseks sobivas meeleolus. Kogu aeg piinab teda mõte, kuidas 
küll õnnestus Holbeinil monsieur Trechselit ümber veenda pärast seda, kui temale, magister 
Erasmusele Rotterdamist, viisakalt ära oli öeldud ... Külalised ootasid rohkemat, ent Erasmus 
istub taas kohale ja pidusöök algab. Erasmuse paremal käel on üks koht vabaks jäetud ning 
Amerbach palub kõiki külalisi üksteise järel seal istet võtta, esitleb neid Erasmusele ja sobitab 
vestlust, õnnelikud ja rahul, vabastavad professorid, doktorid ja bakalaureused mõne aja 
pärast taas koha, täis 

ülevat vaimustust, et nad on suure Erasmusega isiklikult juttu ajanud. Erasmus teeb omalt 
poolt samuti kõik, et vestluspartnereid soodsalt meelestada. Pea igaühele ütleb ta, et on selle 
teadusalastest saavutustest palju head kuulnud, ning Amerbach, kes on sunnitud kõiki neid 
jutuajamisi pealt kuulama, nuriseb ühe pausi ajal: «Sa kiidad peaaegu kõiki minu külalisi, aga 
mõni neist pole veel kõige vähematki saavutanud.» 

«Mis teha, armas Bonifacius? Ma tean, et Erasmuse kiitus tiivustab tulevikus saavutama.» 
Erasmus sööb ja joob vähe nagu tavaliselt, seda enam aga lasevad külalised toitudel ja veinil 
hea maitsta, nii et jutt laua ümber üha kõvemaks muutub. Ühes lauanurgas hakatakse Lutheri 
ja Calvini üle disputeerima. Kui Holbein ei istuks Jeanne'i kõrval, oleks tal kogu pärastlõuna 
igav. Isegi Amerbachi näost võib lugeda tüdimust, see on ükskõikne seltskonnanägu. Esitatud 
lauakõnedest ja toostidest Holbein suurt aru ei saa, need peetakse kas ladina või prantsuse 
keeles. Kaks esimest tõlkis Jeanne talle ära, pärast lõi Holbein käega. «Ära näe vaeva, kõik on 
ikka üks ja sama.» 

Kui hämarduma hakkab, ilmub aeda kummaline rongkäik. Selle eesotsas sammub väärikalt 
paavst, kristluse ülemvalitseja, uhkelt ülestõstetud peas tiaara — kolmekordne kroon —, 
millel säravad loojuva päikese kiired. Paremas käes kannab ta valitsuskepina kõrget risti. 
Talle järgneb keiser krooni ja riigiõunaga. Too paistab pisut naeruväärne, sest sunmail 
keisriseisusest palju ei peeta. Aeglaselt lohverdab ta paavsti järel, rüü raskelt mööda maad 
lohisemas. Nüüd astub väikesest müüriväravast tarmukal sammul sisse kuningas. Ta lõuga 
ehib väike habe ning ta kannab lühikest mantlit. Mõned üliõpilased plaksutavad, sest kuningas 
näeb välja nagu ehtne prantslane kunagi. Kuigi Avignon on paavstlik, tuntakse kaasmaalase 
vastu sümpaatiat. Kuninga järel tuleb piiskop miitras, piiskopisau käes. Kuid rivi pole sellega 
veel lõppenud. Muruplats täitub üha uute uhkete või kaltsus kujudega, krahvide ja rüütlite, 
kaupmeeste, laevameeste ja käsitöölistega, talupoegade ja soolapuhujatega. Kõik nad 
moodustavad suure ringi ja hakkavad tantsima kiires ringmängurütmis. Vahepeal on saabunud 
täielik pimedus. Muusikandid lähevad üle kurvale kaeblevale meloodiale. Süngelt põrahtab 
trumm. Müüriväravast hüppab sisse tantsu peategelane Surm. Ta kannab pikka valget kuube, 
millele on must skelett peale maalitud, käes on tal vikat ja liivakell. Pikkade õõtsuvate 
sammudega hiilib ta tantsusõõri ning vaatab tähelepanelikult ringi. Siis tantsib ta teistele 
vastassuunas paljudest kirjudest kujudest mööda, uurides ja luurates oma esimest ohvrit. Seal! 
Vikat näitab paavstile. Ühe hüppega on ta tolle juures ja krahmab tal mõlema käega ümbert 
kinni. Tiaarakandja kaitseb end, kuid asjatult. 

Surm rebib ta ringi sisse. Nüüd tantsivad nad koos, paavst ja Surm. Tõrvikukandjad on nende 
ümber ringi moodustanud ning tantsupaarile langeb tontlik valgus. Surm lisab tempot ja 
hakkab keerulisi tantsufiguure tegema. Pöörab end vasakule — paavst peab talle järgnema, 


kargab paremale — veab paavsti enda järel. Rist kliriseb vastu vikatitera ja kukub peagi käest. 
Kiirest keerlemisest hakkab tiaara paavsti peas kõikuma ja kukub samuti. Ikka meeletumaks 
ja meeletumaks muutub tants. Trummipõrin järgneb trummipõrinale. Metsikusse 
kulminatsiooni jõudnud, virutab Surm paavsti pikali ja istub triumfeerivalt talle peale. 
Muusika vaikib, ring seisab tarretunult. 

Kui pillid uuesti mängima hakkavad, juhib keiser ringtantsu. Ja juba on Surm uue ohvri 
valinud. Kroonikandja jookseb eest ära, peidab end puu taha, kuid Surm leiab ta kiiresti üles: 
krahmab tal selja tagant kinni ning lööb riigiõuna käest. See potsatab maha ja veereb 
mustavate põõsaste alla. Üliõpilased aplodeerivad. Keiser tõslab käe üles — see on tühi — 
ning tantsib siis Surmaga aeglases ringtantsus. Ka tema virutatakse pikali ning ta jääb 
liikumatult paavsti kõrvale lamama. Surm otsib järgmist ohvrit. Kuningas ei põgene tema 
eest, vastupidi, ta tantsib Surmale vastu, ent väldib kägistajaga iga kokkupuudet. Nagu 
vehklemisharjutusel hüppab ta kord ette, kord taha. Kuid ühe eriti jõulise hüppe juures kukub 
tal kroon peast, ja kohe haarab Surm selle maast ning paneb võidurõõmsalt endale pähe. 
Nüüd tõmbab kuningas tupest mõõga ja sirutab teraviku Surma poole. Too aga haarab 
vastasel välkkiirelt käest ja mõõk langeb maha. Surm krahmab selle oma kätte ja tungib 
kuningale kallale, pistab ta läbi ning lennutab paavsti ning keisri kõrvale maha. Ühe kuju teise 
järel kägistab ja tapab Surm oma metsikus tantsus. Lõpuks haarab ta kätte kaks tõrvikut ja 
kargleb üksinda murul, samal ajal kui musta riietatud kujud surnukstantsituid müüriväravast 
välja kannavad. Keegi ei räägi, muusika on vaikinud ja isegi Erasmus ei naerata enam. 
Holbein vaatab Jeanne'i otsa, ka too ei naerata. Ta nägu on väga tõsiseks muutunud ja silmad 
hirmu täis. 

«Miks te seda tegite?» sosistab ta. «Surm on surm, isegi siis, kui see on vana aja surm...» 

Ka teised külalised on kui lummuses. Keegi ei haara veinipeekrit, keegi ei söanda naljatada 
või mõnda kiidusõna öelda. Amerbach annab muusikantidele kiiresti märku ja need alustavad 
särtsakat tantsulugu. Juba esimeste helide juures pöörduvad surmatantsu kujud müüriväravast 
tagasi. Kärmelt lipsavad nad üksteise järel sisse. Paavst hoiab oma kõrget tiaarat 
kummardamisel kinni, keiser on tagasi saanud oma riigiõuna; ka kuningas, hertsog, krahv, 
talupoeg, kaupmees, abt jä kalur on jälle hüppamislusti täis. Surm tõmbab peast kapuutsi ning 
Holbein tunneb ära teda Amerbachi majja saatnud noore üliõpilase. 

Surmatants oli olnud ainult üliõpilaste maskeraad — kõik tunnetad selle mõtte juures 
kergendust. Algab uus tants ja nüüd on ka tüdrukud kohal. Kust need küll nii kiiresti siia said? 
Murul ei toimu enam jningit võitlust, Surm tantsib kord ühe, kord teisega, tehes aeglasi, 
vahelduvaid, tihti üpris keerukaid tantsusamme. Igast küljest voolab tõrvikukandjaid ja 
tantsijaid aina juurde. 

Moodustub rongkäik, mis sammub Erasmuse juurde. Muusika vaikib ja Surm alustab 
kunstipärast ladinakeelset kõnet. Pärast kõnetlust «Doctor doctissime» räägib ka tema 
Erasmuse suurtest teenetest, tema tarkusest ja vaimuteravusest ning kuulsa Avignoni linna 
suurtest eelistest, kuna neil on õnn nii suurt õpetlast oma müüride vahel näha. Ta räägib ka 
vana aja surmast, kuid see mõjub puiselt ja päheõpitult. Too osa kõnest pärineb Amerbachilt 
ning sel pole äsja ettekantud surmatantsuga midagi ühist. Kui üliõpilane lõpetab, aplodeerivad 
sõbrad talle ja Erasmusele tuliselt. Surm tõmbab endale taas kapuutsi pähe, viipab 
muusikutele ja juhatab uue tantsu sisse. 

Holbein ei usu oma silmi: isegi auväärsed ilmalikud professorid keerlevad tantsuringis, ja 
isegi Amerbach on nende hulgas. Pisut tõrkuvana tõmmatakse ka Holbein ringi, Amerbach 
annab talle tantsijate hulgas koha. «Kui kaua aastaid pole ma enam tantsinud,» mõtleb 
Holbein. «Hommikust õhtuni ainult töö, pühapäevadel jalutuskäik läbi linna ja kui ilm eriti 
ilus, siis mööda aasu. Õhtuti kann veini, kui armetu on selline elu! Ja mis tuleb lõpuks? 
Loomulikult surm, nagu iga elu lõpuks, kuid mitte mingi eriline surm. Täpselt samasugune, 


nagu Hinzile ja Kunzilegi. Elisabeth võtab niisuguse surma rahulikult vastu ... Temaga pole 
ma kunagi tantsinud. Ta on liiga vana. Olen ka mina tantsimiseks liiga vana? Kuid Amerbach 
lihtsalt vedas mu tantsurivvi. Aga võib-olla polegi veel hilja ei erilise surma ega erilise elu 
jaoks!» Holbein ei oska provanslaste kergeid elegantseid tantsusamme, vaid tantsib oma 
kaasmaalaste moodi, kuid ka tema kuuletub trummilöökidele ja trampimisrütmile. Kui ta aga 
Erasmuse naeratavat pilku endal tunneb, muutuvad ta jalad kergemaks ja vetruvamaks. 
Surmatants ja kaitsemantliga madonna — see on minevik! Milline armetu elu: alati surma ees 
väriseda, alati surmahirmus elada ja selle koleduse eest armsa jumalaema mantlihõlma alla 
pugeda! Ei, surmatantsu tuleb tantsida! 

Ikka metsikumaks ja ohjeldamatumaks muutub tants ja nii nagu Holbeingi, kargavad ka teised 
tantsijad ikka kõrgemale ja pöörlevad üha kiiremini. Auväärsed professorid on muidugi tagasi 
tõmbunud. Millega peaks selline eksaltatsioon lõppema? Nüüd toovad tütarlapsed tantsijaile 
täidetud veinikannud. Holbein näeb korraga Jeanne'i enese ees. Ta haarab peekri mõlema 
käega, tühjendab selle ühe sõõmuga ja laseb kukkuda. 

«Tule, Jeanne, tantsime!» Ülemeelikult haarab ta tütarlapse paremast käest ja ühineb taas 
tantsuriviga. Jeanne'iga on hea tantsida. Holbeini liigutused muutuvad kergeks ja vabaks. 
Ainult tantsida, mitte lakata! Kuid neli muusikut on väsinud. Nende asemele peavad uued 
tulema. Tuuakse ka uued tõrvikud. Aias lahvatab lõke, sellel hakatakse piimapõrsast 
küpsetama. 

«Lähme pisut kaugemale aeda,» palub Jeanne. «Siin paneb suits mul silmad kipitama.» 

«Mis teised ütlevad, kui me niimoodi eemale läheme?» 

«Teised ... Teised . .. Ainult meie oleme olemas ... ainult meie ...» 

«Jah, Jeanne, ainult sina ja mina ...» 

«Mis sinu elus veel on olnud, Hans? Ma tahan seda teada!» 

«Ah, Jeanne, seal pole palju ... Töö, vaev ja valu ... Mõtleme parem millelegi muule! Sellisel 
eol on parem unustada kõik. Nüüd oled mul vaid sina!» 

Nad on aia tagumisse ossa jõudnud. Siia on peolärmi vaid vaevu kuulda. Mõrkjalt lõhnavad 
juurviljapeal-sed ja vürtsitaimed. Kuskil sahisevad põõsad, kuid nad ei pane seda tähele. Kes 
saakski nende õnne segada? 

«Kuidas ma igatsesin sinu järele ... Ma ei leidnud Lyonis kusagil rahu. Sinu pärast tulin ma 
Avignoni, ainult sinu pärast... Mis läheb mulle korda see tark Erasmus! Sind on mulle vaja!» 
Holbein ehmub. Samas aga tõrjub ta mineviku meelest ja sosistab: 

«Ma olen sind armastanud esimesest silmapilgust peale, sellest hetkest, kui sa koos isaga 
hommikul söögituppa tulid... Sinu pärast reisisin ma Prantsus-maale ja jätsin oma isa haual 
käimata ... Ei mingeid haudu enam ... Ma tahan elada ... Elada ja unustada, et härra Meyer 
minu madonna tagasi lükkas ...» 

Tasa laulab ta Jeanne'ile vana saksa armastuslaulu: 

«Tule, tule seltsiks sa, 

ihalen su südant ma ... 

Magus, roosivärvi suu, t 

ule, terveks ravi mu ...» 

«Mida sa laulad?» sosistab Jeanne. «Ma ei saa sellest aru.» 

Holbein painutab ta pea taha ja suudleb teda. Nad unustavad, et täna on Erasmuse nimepäev ja 
et nad teineteist alles õige lühikest aega tunnevad. Ainult meie oleme olemas, ainult meie... 
Meie ümber on ring, kuhu kellelgi pole sissepääsu. Meile kuulub Avignon, meile kuulub 
maailm ... 

Erasmus istub naeratades oma kohal ja kaalub, kas minna ära või 

jaäda veel natukeseks. Ta on väsinud ja tunneb end pisut kurnatuna, kuid nii harva on ju 
võimalus näha selliseid üllatavaid stseene, nagu näiteks Holbeini tants noore Lyoni daamiga. 
Nüüd on selge, kuidas Holbein monsieur Trechseli ümber veenis. Niisuguseid argumente 
tema, Erasmus, muidugi välja pakkuda ei saa... Surmatants kujunes küll rohkem 
maskeraadiks, aga siiski... Ka proua Amerbach paistab end kenasti lõbustavat. Juba kaks 
korda on ta Erasmust kõnetanud ja üldse mitte nipsakalt. Vahetetahel silmab Erasmus teda 
tantsijate | hulgas. See pole ta oma mees, kellega ta tantsib. 

Kauem ei saa Erasmus teda jälgida, sest Surm ise astub tema laua juurde. Ta on joobnud ja 
püsib vaevu jalul. Oma valget, pealemaalitud mustade ribidega rüüd pole ta veel seljast 
võtnud, ning punased veiniplekid sellel annavad tunnistust, kui ettevaatamatu ta joomisel on 
olnud. 

«Ma tahan suure Erasmuse terviseks juua!» lällab ta ja sikutab silmile langenud kapuutsi. 
«Joobnud surm on vilets kägistaja ...» toriseb Erasmus. «Kõik on ainult mäng, doctor 
noblissime, ainult mäng... ainult mäng . .. Miks teie kaasa ei mängi?» 

«Mina olen vana mees ja mängude east juba väljas.» 

«Tore on surma tantsida ... kägistada... tappa ... ilusate naistega tantsida... Vaadake, kui 
lõbusaks on paavst ja keiser pärast surma muutunud! Aga mis see tähendab? Paavst tantsib 
minu daamiga? Seda ta ei tohi! Kohe tantsin sinna ja puhun ta eluküünla uuesti ära. Kuigi üks 
kord päevas surra peaks olema küllalt... Ka Surm võib tapmisest väsida! Aga kui daamid 
mängus on... Kulista, veli Surm!» Ta tühjendab Erasmuse peekri ja uus punane veiniplekk 
nõrgub tema rüül laiali. Kõikudes tõuseb ta püsti ning kaob jälle tantsijate hulka. Erasmus 
näeb, kuidas ta paavstil tantsupartneri käte vahelt kisub, seejuures saab tolle nägu hetkeks 
nähtavaks. Erasmus ei usu oma silmi: Surma käte vahel tantsib Amerbachi naine. Ainult 
silmapilgu seisab ta tõrviku valgusväljas, siis kaob koos oma õudse partneriga varju. Erasmus 
raputab pead. Seda poleks ta küll iial võimalikuks pidanud! Kus siis Amerbach ise on? Ja kus 
on Holbein? 

Amerbach seisab muusikute juures. 

«Ärge mängige ometi nii metsikuid lugusid!» 

«Sa peaksid surmatantsijal pisut silma peal hoidma, Bonifacius! Ta läheb juba liiga 
ülemeelikuks!» lausub Erasmus. 

«Pidin ma selle peo üldse korraldama! Mul on kahju, Erasmus! Miks peavad küll üliõpilased 
nii palju jooma! See tänane päev lõpeb veel riiuga!» 

Otsustavalt sammub Amerbach Surma juurde, kes oma valges | ürbis puude all kakerdab, 
haarab tal karmilt käest ja käsutab: 

«Silmapilk võtad oma valge mantli seljast ja pistad pea külma vette!» 

Surm ajab end turri. 

«Mina peaksin end lahti riietama? Ja veel daami juuresolekul? Te olete vist segaseks läinud.» 
Ja tõmbab oma partneri valgussõõri. 

Amerbach tunneb ära omaenese naise, kihkvel, lustliku ja hakkamist täis nagu hüppevalmis 
kassi. Ta rebib naise noore üliõpilase käte vahelt ja sisistab: 

«Tule!» 

Angeligue kuuletub, kuid ta silmis välgub nii suur vihkamine, et Amerbach talle uskumatult 
otsa jääb vahtima. 

«Sa lähed nüüd tuppa ja rohkem end väljas ei näita!» lausub ta karmilt. «Mis liig, see liig!» 
Naine noogutab, kuid viha ta silmis lööb veel enam lõkkele. Tal on veel trump käes ja selle 
mängib ta välja! Siis ei mõtle tema kergemeelsusele enam keegi, isegi ta hästikasvatatud mees 
mitte... «Palun luba, et ma jätan jumalaga vähemasti magister Erasmusega, kes oli täna nii 
erakordselt armastus-väärne, ja ka monsieur Trechseliga, kes ägedate dispuutide pärast pole 
meie toredal peol vist midagi näinudki,» lausub ta alandlikult. Amerbach noogu-tab. Õnneks 


seisavad Trechsel ja Erasmus parajasti kõrvuti, nii et nende otsimisega pole vaja vaeva näha. 
Amerbach astub nende juurde ja ütleb: 

«Mu naine tahab teile nüüd head ööd soovida. Tänane päev on talle raske ja pingutav olnud, 
ta on väsinud ja läheb puhkama.» 

Nähes, kui pilkavalt Erasmus muigab, sõnab Angeligue võidukalt: 

«Aga enne kui ma lähen, pean teile näitama, kuidas see pidu teistele külalistele lõpeb. 
Järgnege mulle! Pärast võib olla hilja.» Amerbach tahab teda tagasi hoida, kuid Trechsel ja 
Erasmus seavad end juba minekule. Nad järgnevad proua Amerbachile aia kaugemasse ossa. 
Ühel pingil leiavad nad Holbeini ja Jeanne'i teineteise embuses istumas. Jeanne kuulis küll, et 
keegi tuleb, kuid ta ei kartnud midagi, ta peaaegu lootis, et neid avastatakse... Holbein hüppab 
püsti ja ei tea, mis ärrituses ja kohmetuses peale hakata. Angeligue Amerbach hoidub 
tahapoole, ainult tema silmad hiilgavad pimeduses. 

Trechsel astub kunstniku ette. 

«Mida see peab tähendama?» müristab ta. 

Holbein ei saa sõna suust, ent Jeanne lausub rahulikult: «See tähendab seda, kallis isa, et ma 
kunstnik Hans Holbeinile mehele tahan minna, ja palun nüüd sinu nõusolekut. Sa ise ütlesid 
mulle, et ma võin endale abikaasaks valida mehe, keda ma armastan.» 

Trechsel on jahmunud. Tema tütar... ja Holbein... võib-olla ongi nõnda hea ... 

«See on kahjuks võimatu, neitsi Jeanne!» hüüab proua Amerbach. 

«Lugupeetud maalermeister Hans Holbein on ammuilma abielus, tal on Baselis naine ja kolm 
last! Ta ise rääkis mulle.» 

Jeanne hüppab püsti, ta on raevust peaaegu keeletu. 

«Mis, te olete abielus? Sellest ei rääkinud te mulle midagi!» Kaitset otsides viskub ta isa 
juurde, põimib käed tema kaela ümber ja peidab pea ta õlale. Tal on tunne, nagu vajuks ta 
põhjatusse kuristikku ... 

«Te pole ju minult seda küsinud, neitsi Trechsel,» pomiseb Holbein ja tunneb kohe, kui 
naeruväärne see väide on. 

«Kas te olete andnud minu tütrele põhjust selliseks otsuseks, nagu ta äsja väljendas?» küsib 
Trechsel üliinimliku rahuga. 

Holbein noogutab. 

«Siis selle eest pidi ta teile surmatantsu peale lepingu välja meelitama?» 

Holbein võpatab. See etteheide tabab teda kõige rängemini. 

«Ma tagastan teile lepingu, monsieur Trechsel!» 

«See teile muidugi meeldiks! Ei, nüüd te joonistate selle surmatantsu! Tänane õhtu jääb teile 
siis paremini meelde! Mina olen aumees, mina oma lepingut ei murra. Aga keegi ei saa mulle 
vist pahaks panna, kui ma enam kauem selles majas ega selles linnas viibida ei taha. Me 
sõidame veel täna öösel!» 

Amerbach hõõrub laupa. Ta ei suuda ikka veel kõike mõista. 

«Oodake ometi kas või homme varahommikuni,» hüüab ta. «Ma tean, et midagi ei saa enam 
heaks teha, aga ega hullemaks ka enam miski ei lähe. Hommikul on meil kõigil jälle pead 
selged!» 

«Minu pea on selge, doktor Amerbach, ja silmad samuti...» sõnab Trechsel teravalt. 

«Te võite täiesti rahulikult selleks ööks Amerbachi majja jääda,» sekkub nüüd ka Erasmus 
kõnelusse. «Kunstniku eest hoolitsen mina. Me läheme veel pisut jalutama, et ta maha 
rahuneks. Mulle tundub, et ta on täiesti enesest väljas. Mul on frantsisklaste juures sõpru, nad 
annavad talle selleks ööks kindlasti peavarju: nõnda et proua Angeligue võib nüüd rahulikult 
puhkama minna. Paistab, et surmatants ei pane mitte igaühele mõistust pähe.» 

Peoplatsil on vahepeal vaikseks jäänud. Suurem osa tantsijaid on lahkunud. Amerbachi 
teenrid koristavad laudu ja lükkavad neid kokku. Tumedaks trambitud murul vedeleb 


kokkukägardatult Surma valge rüü. Holbein astub sellele peale. Ta kuuleb Jeanne'i vaikselt 
nutmas. Kui ta ainult tohiks tema juurde minna ja andeks paluda! Aga ta teab, et nüüd on kõik 
sõnad mõttetud. 

Kunstnikule ainsatki pilku heitmata läheb Amerbach koos naisega majja. Erasmus palub 
Holbeinil asjad kokku panna ja talle järgneda. Kunstnik viskab oma pesu ja joonistused 
kiiruga reisikotti ning 

paneb sinna ka Jeannel pildi, mille oli teel joonistanud. Kogu reis oli asjatu! Kus on nüüd 
kuulsus, au ja rikkus, mida ta lootis? Masen-datult laob Holbein lugemata jäänud raamatud 
lauale riita ning peseb siis käsi ja nägu, et neid pisutki jahutada. Hea, et vähemalt Erasmus 
temast ära ei pööranud. Vähemalt Erasmus mitte... Ta viskab reisikoti õlale ja astub majast 
välja. 

Nad sammuvad läbi pimedate tänavate. Frantsiskaanid on üllatunud, kui neid kesk ööd üles 
aetakse, et kuulsale Erasmusele Rotterdamist ning ühele väsinud palverändurile peavarju 
anda. Kloostrivanem palub mõlemad külalistekongi ja laseb neile sinna asemed teha. On aga 
ideed neil õpetlastel! Holbein ei saa kogu öö silma kinni. Kui akna taga hahetama lööb, tõuseb 
ta üles, jätab hüvasti Rotterdami Erasmusega, kes on samuti juba ärkvel, ja astub välja külma 
sügis- 

hommikusse. 

Baselisse on pikk tee. 


VII SURMATANTS BASELIS 


Palju päevi rändab Holbein mööda jõekallast ülesvoolu. Lyonis ei peatu ta tundigi, vaid 
sammub edasi, terve öö läbi. Ainult välja mälestuste nõiaringist! Ta rändab läbi Dombes' 
järvemaastiku ning leiab Bourge-en-Bresse'is kaubakaravani, kes ta ühes võtab. Üle Juura 
mägede suundutakse põhja poole. Peaaegu püstloodis tõusvad mägiteed võtavad 
sasikarvalistel hobustel jalad kangeks. Vankrid, hobused ja inimesed kattuvad paksu 
tolmukorbaga, naerdes ning vandudes kraabivad sõitjad seda nugadega maha. Puhkepeatused 
tehakse metsa-lagendikel või kui ilm külmemaks muutub, võõrastemajas. Juba ollakss Šveitsi 
piirides, kui korraga on karavan teeröövlitest ümber piiratud. Need on vaesunud ja oma 
kodupaigast välja-kihutatud talupojad, kes selleks, et kuidagi ära elada, on südametunnistuseta 
röövlite juhtimise alla kogunenud või sinna petetud. Voori-sulased teavad täpselt, kuidas 
sellist rünnakut vastu võtta. Vankrid aetakse kiiresti kaitseringiks kokku ja voorisulased ning 
kaupmehed asuvad ringi sisse, et üheskoos kaupa ning inimelusid kaitsta. Neil on paremad 
relvad ja röövlitest on mõtlematu tegu sellist kindlust rünnata. Kuid nad tungivad peale igast 
küljest, õhku täidab kähisev sõjakisa, millesse lõikuvad surmakarjed, kui kaitsjate 
ammunooled nende hulka on vihisenud. Ründajaile, kel on õnnestunud kindlustus-ringist läbi 
murda, teevad kaitsjad lõpu peale. Kui teeröövlid näevad, et seekord nad saaki kätte ei saa, 
taganevad nad lähedal asuvasse metsa. 

Holbein näeb, kuidas üks voorisulane taob haavatult maaslamavale ründajale malakaga 
niikaua pähe, kui too enam ei liiguta. Holbeini süda kisub krampi, ta pöörab pea ära, ent astub 
siis ometigi lähemale. 

«See on surnud, härra, teda ei tarvitse teil enam karta,» Iõõtsutab voorisulane. 

«Kahju poisist,» lausub Holbein. «Võib-olla ootab teda naine või pruut. Või armsam...» 
Kahvatu kuuvalgus langeb tapetu näole. See oli kunagi kaunis nägu, pea, mille järgi võinuks 
Ristija Johannest maalida. Korrapäraste näojoontega, pisut maamehelik. 

«Küll armsam end teistega trööstib,» uriseb voorisulane, näolt varrukaga higi pühkides. 
«Sedasorti rahvas ei tee neist asjust numbrit.» 


Lõpuks jõuavad nad Baselisse ning sõidavad läbi kitsa värava linna sisse. Kuid mis on lahti? 
Vaevalt jõuab viimane vanker sisse veereda, kui raske värav hingede kriiksudes taas kokku 
lükatakse. Ja seda päise päeva ajal! Voor jääb pidama, kaupmehed ja voorisulased ronivad 
maha ning vaatavad ringi. Müürisakmetel ja kaitsekäikudes seisavad relvastatud mehed ning 
põrnitsevad tusase, mureliku 

pilguga kaugusse. Piigid nende kõrval on haardevalmis, samas lebavad pinguletõmmatud 
ammud. Kaupmeeste juurde tõttab härra Jakob Meyer zum Hasen. 

«Tänage õnne, härrased, et te veel linna jõudsite! Ega ometi keegi välja ei jäänud! Isegi 
väljaspool linnamüüri asuvate majade elanikud on siia kogunenud, sest mats ründab. Milleks 
seda lahingut küll tarvis on? Talupojad teavad ise väga hästi, et nad on kadunud hinged ... Mis 
nad meie vastu saavad!» 

Meyer zum Hasen, kes linnasõdureid juhib, on nördinud. Seekordne kohustus on talle 
vastumeelt: üks Šveitsi linnavägi võidelgu matside vastu! Šveitsi sõjamehe kuulsus nõuab 
võrdset vastast. 

«Sõdigu oma linnusekrahvide ja võsarüütlitega, need on nende õnnetuses süüdi! Aga meie! 
Meil on oma asjadegagi muret küll.» 

Raskelt relvastatud tüüakad linlased ajavad kaupmeestele naeru peale. 

«Irvitage aga!» uriseb Meyer. «Jõuate veel näha, kuidas meie pool lood on!» 

Holbein peab vajalikuks vankrilt maha ronida ja kaupmeeste juurde astuda. Meyer zum Hasen 
mõõdab teda pealaest jalatallani. 

«Ah olete jälle tagasi! Loodetavasti tõite piisavalt tellimusi kaasa, siin on praegu asi halb.» 
«Küllap läheb mööda, teie ausus.» 

«Ärge pange pahaks, meister Holbein, aga kui te abi vajate, pöörduge julgesti minu poole.» 
«Abi? Milleks?» 

«Küll näete. Baselis on kuri karjas.» 

Meyerit hüütakse üles müürile ning kaupmehed ja voorisulased ronivad taas vankritele. 
Hobused lähevad liikvele ja voor veereb aeglaselt edasi. Baseli tänavail valitseb vaikus. Ei 
ainsatki kaupmeest kaupu pakkumas, ei ühtki silmamoondajat ega veiderdajat rahvast 
lõbustamas. Nähtavasti on viimased linnast välja saadetud, sest nende hulgas võis ju 
talupoegade nuhke ja käsilasi olla. Olgugi et aeg on alles pärast-lõunas, läheb ilm hämaraks. 
Tibutab külma uduvihma. Holbein, kes väljas voorisulase kõrval istub, hakkab lõdisema. 
Mingi sõiduriist logiseb aeglaselt nende ees. Sellele vaatamata, et voorisulased piitsa 
plaksutavad ja «Hei! Tee vabaks!» karjuvad, ei lisa see kiirust. Korraga tõusevad esimesel 
voorisulasel õudusest juuksed püsti. Ta näeb läbi hämaruse, kuidas mustad kujud, kes vankri 
kõrval käivad, endile kapuutsid pähe tõmbavad. Ja siis paistab vankrist väljatolknev paljas 
jalasäär, mis sõidutaktis edasi-tagasi pendeldab. Majaseintele on veetud mustad ringid. Ainsa 
ohjatõmbega sunnib voorisulane hobused paigale, kargab istmelt üles ja röögatab nii, et ta 
hääl kriiskamiseks murdub: 

«Issand halasta meie peale! Katk! Baselis on katk!» 

Kaupmehed ja teenrid hüppavad vankritelt maha ning jõllitavad kaarikut. Kapuutsimehed ei 
tee neist väljagi, nad astuvad ühest avatud majauksest sisse ja pöörduvad tagasi uue 
koormaga, mis on mähitud kotiräbalaisse. Ilma sõidukit peatamata viskavad nad surnu sinna 
sisse. Sammuvad ruttamata vastasmajja ning toovad sealt kaks surnud last. Ülejäänud lahtised 
uksed jäävad neist tähele panemata, sest kaarik on juba täis. Aeglaselt sõidavad nad 
linnavärava poole. Nemad talupoegi ei karda, nad teavad, et neile ei juhtu midagi. Isegi kõige 
julgemad eelpostid panevad kaarikut nähes hirmuga plehku ja vabastavad tee söötis põllule, 
kuhu on kaevatud ühishaud. Kaarik peetakse selle ääres kinni ja surnud visatakse üks teise 
järel auku. Läbi Baseli veereb palju selliseid kaarikuid. 


Holbein surub oma vankri kutsarile raske kuldtüki pihku. «Kiiresti! Vii mind minu maja 
juurde!» 

Kutsar kõhkleb hetke, siis aga kihutab hobused nõutult seisvatest kaupmeestest mööda ja 
keerab tänavasse, kus asub Holbeini maja. Kunstnik astub maha. Tänav tema ees on kui välja 
surnud. Ikka veel tibutab peenikest jääkülma vihma. Ühestki tema maja aknast ei paista tuld. 
Kuskil krääksutab tuul lahtist ust. 

Holbein prõmmib koputiga vastu ust. Tuhmilt kajavad löögid majast vastu. Ei kippu ega 
kõppu! Veel kord laseb ta koputi vastu ust langeda ning hõikab siis: 

«Elisabeth!» 

Esimest korda pika aja tagant hüüab ta jälle seda nime. Kuid kõik jääb vaikseks. 

Veel kord: «Elisabeth!» 

Kõik jääb liikumatuks. On see ikka tema maja? Holbeini pilk rändab üle akende, ukse, läve ja 
majamärgi — on küll! Ja ometi ei lase keegi teda sisse. Varem tarvitses vaid kord uksele 
koputada ja see avanes... Või polegi see nüüd enam tema maja? 

Tüki aja pärast süttib ülakorruse aknas nõrk tuluke, pigem kuma kui valgus. Holbein vaatab 
üles. Ega ta meeled teda ometi peta? Siis aga avaneb üks aknapool, see lükatakse vaid pisut 
praokile, ja kellegi hääl küsib: 

«Oled see sina, Hans?» 

Hääl on nii vaikne, nii kähe, nii habisev, et ta sõnadest vaevu aru saab. 

«Jah, see olen mina!» 

«Oota silmapilk, ma avan kohe.» 

Holbein haarab maast oma reisipauna ja naelutab pilgu uksele. See ei avane. Elisabeth peaks 
juba ammu all olema, miks ta avamisega nii kaua viivitab? Ikka veel ei kippu ega kõppu. 
Alles tüki aja 

pärast kuuleb Holbein lohisevaid samme, mis uskumatult aeglaselt uksele lähenevad. Nüüd 
tõmmatakse lahti tammepuust riiv. Aga kui ülemine uks lahti läheb, põrkab Holbein 
kohkunult tagasi. Seal on keegi võõras! See nägu, mis talle sassis juuste vahelt läbitungiva 
pilguga vastu vaatab, on rauga nägu, kõhn ja kurnatud, ainult luu ja nähk, ja ainsad, mis selles 
näos veel elavad, on silmad. Holbein ei söanda nende sügavust mõõta. Reisikott langeb tal 
käest ning jääb ; samasse porilompi lebama. 

«Elisabeth?» Ta hääl on kare, kätkev. 

«Jah, Hans, see olen mina. Tahad sa sisse tulla? Mõtle järele, me oleme kõik haiged. Minul on 
juba parem, aga lapsed... Ma ei tea, kas nad sellest üldse eluga pääsevad. Julged sisse tulla? 
See on ohtlik. 

Ma avan muidu ainult halastajaõdedele, sellepärast ei pannud ma sinu koputamist kohe tähele. 
Kas teen ukse täiesti lahti?» 

«Jah ... jah, tee lahti, ma ei karda.» 

Elisabeth lükkab nüüd ka alumise ukse riivist lahti. Ta seisab vaevu jalul. 

«Mõtled sa oma asjad välja jätta? Need võidakse ju ära varastada.» Holbein pöörab ukselt 
ringi ja tassib reisipauna sisse. Maja näeb välja kasimatu ja mahajäetud. Nagu unes asetab 
Holbein koti esiku põrandale, kus vedelevad pilpad, katkine tool ja korv mädanenud õunu. Ta 
süda hakkab pööritama. 

«On su kõht tühi? Tahad süüa?» 

«Ära näe vaeva! Küllap ma juba midagi leian. Siin on jahe, sa võid külma saada.» 

Elisabeth hakkab kibestunult naerma. «Külma saada! Mis sellest enam ...» 

Kui Holbein näeb oma naist mööda treppi vaeva-liselt üles astumas, jõuetuna, murest ja 
haigusest küürujäänuna, murdub temas miski — tamm, mille taga ta end seni täiesti kindlana 
uskus tundvat — ja pisarad purskuvad silmist. Esimest korda pärast nii pikki aastaid nutab ta 
jälle. Ägades langeb ta pingile istuma, tema ees avaneb ahastuse kuristik. On's veel midagi, 


millest kinni haarata, et mitte sinna langeda? Ta pilk langeb reisikotile. Selles on joonistused 
Jeanne Trechselist — kuristik ... Kuid selles on ka monsieur Trechselilt saadud rahapung. 
Korraga on talle selge, mida tal selle rahaga teha tuleb: arste, häid arste peab ta muretsema! 
Elisabeth peab terveks saama ja lapsed... Ta ei julge neile isegi mõelda. 

Vaevaliselt ajab ta end püsti ja astub kööki. Halastaja jumal, kuidas näeb välja Elisabethi 
armastatud paradiis! Killud, tuhk, riknenud toiduained, ämblikuvõrgud, mustus... Ja välja- 
kannatamatu lehk! Holbein avab akna ja kuuleb, et sadu on veelgi tugevamaks läinud. Ta 
pistab pea välja ja laseb jäisel taevamärjal üle oma hõõguva 

81 

näo voolata. Siis pühib ta pisarad ja vihma tilgad varrukaga ära. 

Luud seisab veel vanas paigas. Holbein püüab prahti põrandalt kokku pühkida ja leiab 
sealjuures tulekivi. Nüüd otsib ta üles ka õliga immutatud takud. Kui raske on kivist tuld lüüa! 
Kui see tal pärast mitmeid nurjunud katseid lõpuks õnnestub, viskab ta hõõgu-va takupesa 
koldesse ning raputab kokkupühitud rämpsu peale. Tuli lahvatab põlema. Mööda seinu 
roomavad üles tontlikud varjud. Holbeinis elustuvad mälestused lapsepõlvest. Nii istus ta tihti 
ema juures köögis ja vahtis tundide kaupa leekidesse, nõnda et emal hakkas hirm. Tuld oli ta 
alati armastanud. Mis nägu ema oli? Aga kuidas ta ka oma mälu ei pingutaks, ei meenu talle 
midagi peale oma naise näo, sellise, nagu ta teda mõni hetk tagasi oli näinud: saak, millest 
surmgi enam lugu ei pea. 

Tuli jääb nõrgemaks, sellest viletsast prahist, mis ta köögist kokku oli pühkinud, jätkus 
leekidele vaid silmapilguks. Holbein läheb esikusse ja toob pilpaid ning halge. Kui ta neist 
mõned koldesse viskab, võtavad leegid uuesti hoogu. 

Köögis pole ka värsket vett. Vihmaojadest välja tegemata läheb Holbein hoovi ja võtab 
kaevust vett. Selle kaevu laskis ta kaevata aastaid tagasi ja andis selle eest hulga raha välja, 
aga tookord teenis ta veel palju. Tookord oli ta kuulus fassaadimaalija. Rikkale kullassepale 
Balthasar Angelrotbile maalis ta «Tantsumaja», millest rääkis kogu Basel. Iga mees tuli, et 
sellel kujutatud talupojatantsu imetleda. Nüüd on talle jäänud vaid surmatants... Holbein 
riputab täidetud veekatla tule kohale haagi otsa ja laseb pilgu köögis ringi käia. Laual vedeleb 
vana kuivanud leivapäts, seal on ka kuivatatud viina-marjad ning pisikesed puukõvad pirnid. 
Kuna nälg juba tõesti näpistab, kastab ta leivatükke vette ja sööb kõrvale viinamarju ning 
pirne. Ei, Elisabeth ei tarvitse tema pärast muretseda. Aga kuhu ta jääb? Peab vaatama. 
Tahmav rasvaküünal käes, tõuseb Holbein trepist üles, avab magamistoa ukse ja astub sisse. 
Mõlemad poisid istuvad poollamakil voodis. Nad on tundmatuseni kõhnunud ja vaatavad isale 
oma kollaste nägudega otsa nagu võõrale. Paistab, et nad on ta täiesti unustanud ega pane 
tema siinviibimist tähelegi. Ja Annele? On see tilluke jõuetu keha, mille ümber Elisabeth 
askeldab, tõesti Annele, tema tütreke? On ta vahepeal väiksemaks muutunud? See nägu võiks 
kuuluda imikule, raugalikule imikule; see on sureva lapse pea, mille kohal habiseb veel 
viimane eluhingus. Kui kauaks seda jätkub? Kui kaua suudab too Õhkõrn loor veel vastu 
pidada? Laps hingab raskelt, vehib kätega, Elisabethil on tegemist, et teda rahustada. Ikka ja 
jälle hüüab ta segaseid arusaamatuid sõnu ja püüab end üles ajada. 

«Annele, isa on siin.» 

Laps ei pane neid sõnu tähele, ei ava silmi ega jää rahulikumaks. Alles siis, kui Elisabeth on 
lauset kaks korda korranud, rahuneb väike. Ta hingamine muutub korrapärasemaks ja 
käekesed ei rända enam tekil ringi. Kuristikus, kuhu Holbein on langenud, süttib tilluke val- 
gusekiir ... 

«Jääb ta ellu?» küsib mees vaikselt. 

Elisabeth kehitab õlgu. Juba palju päevi on see ainus küsimus, mida ta endale esitab, aga 
vastata ei tea keegi. «Elisabeth ... ütle, on see... katk?» 

«Me ei tea. Keegi Baselis ei tea, missugused hirmsad haigused siin ringi rändavad.» 


«Kas sul polnud enam raha, et arsti kutsuda?» 

«Oh ei, raha jätsid sa mulle ju küllalt! Aga sest polnud abi. Ükski arst ei taha tulla, kõik 
kardavad nakkust. Ma olen neid palunud, anunud. .. hiljem aga polnud minust minejat. Nagu 
ime läbi sain haigusest võitu. Kui ainult Annele ellu jääks ...» 

«Elisabeth, ma tean, mis mul teha tuleb: ma lähen ja otsin arsti, maksku mis maksab! Lähen 
Meyer zum Haseni juurde ja palun tema toetust. Kuigi ta pole enam linnapea, Baselis siiski 
tema sõna veel maksab, ja ma tulen tagasi koos arstiga, võid selles olla kindel. Sinu jaoks, 
poiste jaoks, Annele jaoks!» Ja Holbein tormab trepist alla. Elisabeth kuuleb ust kinni 
langevat. Lapsed! Kui nad ainult rahulikuks jääksid! Kui neile ainult musti plekke ei tuleks, 
kui neid ainult sellesse hirmsasse vankrisse ei visataks! Kõik muu on ükspuha. Pole tähtis, kas 
isa jääb nendega või mitte, kas ta saab uusi tellimusi või mitte, kas tungivad talupojad 
Baselisse või saavad juba väravate ees lüüa... kõik see ei lähe talle korda. Elisabethi viimane 
jõuraas on otsas. Ta veab end voodisse ja langeb otsekohe surmraskesse unenägudeta unne, 
kuhu ei ulatu isegi teadmine, et ta mees on Baselisse tagasi pöördunud. 

Tänavad on kottpimedad. On kustunud isegi punased õlilambikesed pühapiltide ees, mis 
kujutavad ema Mariat, surnud poeg põlvedel. Baseli emadel on endalgi kannatusi küllalt... 
Ainult Püha Rochuse, kirglikult palutava katkupatrooni kuju ees väriseb katkises klaasla- 
ternas kollane leegike, nõrk ja armetu. Truusüdamlikult ja tõsiselt vaatab Püha Rochus, nagu 
kaaluks, on ta ikka tõesti kõik teinud, et katkunuhtlust linnast eemal hoida. Vihmatilgad 
voolavad üle tema kivise näo ja nirisevad laia rüü voltide vahele. Katkematu sajusahin mõjub 
öisele rändurile uinutavalt, ent Holbein ei tohi magamisele mõelda, olgugi et ta väsimusest 
juba enam vangub kui sammub. Ta peab leidma arsti! 

Taas kerkib tema ette must katedraalifassaad, niisama ähvardavana ja õudusttekitavana nagu 
tol ööl, kui ta nõutuna meister Jakobilt 

abi otsima tuli. Täna on ta veelgi nõutum. Isegi meister Jakob ei suuda talle täna niipalju nõu 
anda, kui tarvis oleks. Kuid sellest hoolimata seab Holbein kõhklematult sammud eesmise 
kirikuportaali poole. Ehk kuuleb ta meister Jakobit mängimas! Ehk annavad need helid talle 
jõudu ja julgust! Aga portaali juures valitseb vaikus. Pole kuulda ainsatki heli. Võib-olla 
polegi orelimängijat kirikus? On ta oma harjumusi nii palju muutnud? Holbein kuulatab veel. 
Asjatu vaev! Ta astub teise, väiksema värava juurde, mis on oreli juurde viivale keerdtrepile 
lähemal. Trepiastmel kükitab liikumatult keegi mees, pea põlvedel. Holbein ei tee temast 
välja. Kirikutreppidel ööbivaid kerjuseid ja peavarjutuid tuleb tihti ette. Kuid ka selle värava 
juures on kõik vaikne. Mitte ainsatki heli ei kuuldu mõõtmatult avarast kirikust, ei ühtki 
viisijuppi ega mänglevat tooni. Holbein tahab juba edasi astuda, kui trepil kükitanud mees end 
püsti ajab. 

«Kes te olete, härra? Keda te siit otsite?» Tema hääles kõlab põhjatu kurbus. 

«Ma otsin meister Jakobit, orelimängijat. Oled sa teda täna öösel juba mängimas kuulnud?» 
Mees noogutab. 

«Muidugi olen ma teda kuulnud! Ma kuulen teda praegugi. Ma kuulen teda kogu aeg. Ma 
näen teda ka! Kas teie, härra, ei näe teda? Ei kuule ka? Mind pole tal enam tarvis, tema 
mängib nüüd teistmoodi. Varem olin mina tema lõõtsapoiss, tallasin lõõtsalaudu iga öö. Nüüd 
pole mul enam tarvis vaeva näha, sest meister Jakob, orelimängija, on surnud.» 

Holbein võpatab. Kui paljudesse kuristikkudesse tuleb tal veel langeda, enne kui päris alla 
jõuab? «Surnud? Tõesti surnud?» 

«Jah. Suri katku nagu kõik teisedki siin. Kas teie perekond elab veel, härra? Olete juba järele 
vaadanud, kas elab? Minu omad on kõik surnud. Kõik on ära sinna, linna taha sõidutatud.» Ta 
viipab ebamäärases suunas. «Mul oli palju lapsi, aga nüüd on nad kõik surnud. Naine oli ka, 
kuri küll ja muudkui sõimas mind kogu aeg, aga nüüd on ta surnud, nagu kõik teisedki. Ainult 
mina olen veel järel, aga kellel mind tarvis on? Mitte kellelgi, mitte ainsamal inimesel... 


Meister Jakob mängib ilma minuta, minu osaks on veel ainult kuulata. Käin teda siin iga öö 
kuulamas. Mõnikord käib siit mööda üks võõras iseäralik mees, tema mind õpetaski neid 
helisid kuulama. Võib-olla tuleb ta täna jälle. Oodake, küll ta ütleb teile, kust meister Jakobit 
leida.» 

Sorakil juuksesalgud langevad kunagise lõõtsapoisi näole. Ta räägib nagu unes ning suleb 
silmad, nagu kuuleks tõesti kauget lohutavat muusikat. 

Üle vihmast ujuva kirikuplatsi tuleb mingi kuju. Võõras. Äkitselt 

seisab ta Holbeini ja lõõtsatallaja ees. Nõjatub vaikides väravamüürisele, kuni lõõtsapoiss 
lausub: 

«See härra siin tahab meister Jakobi juurde.» 

Võõras, kes on lühike ja rässakas, hakkab kõnelema. Ta kogeleb, kuid ometi on tema jutt 
rahustav nagu vihma sahin. «Öödel on oma õnnistus,» ütleb ta. «Mõned inimesed leiavad 
öösel oma tee paremini kätte kui päeval.» Ta raputab ürbilt vihmapiisku. «Kes te olete, 
härra?» 

«Minu nimi pole tähtis.» 

«Eksite. Kuidas te võite arvata, et teie nimi pole tähtis? Just see ongi teis kõige tähtsam. Miski 
pole maailmas nimeta, miski ei kehti nimeta. Kes nime teab, teab kõike, ja seepärast öelge 
mulle oma nimi.» 

«Ma olen maalija Hans Holbein.» 

«Ma ei tunne teid, kuid samas tunnen teid ometi, sest tean teie nime. Kes oli teile meister 
Jakob?» 

«Ta oli minu sõber ja minu lapse ristiisa.» 

«Ja kuidas te siia sattusite?» 

«Juhuslikult. Läksin mööda ja tahtsin meister Jakobi mängu kuulda. See vaene mees aga ütles 
mulle, et ta olevat surnud.» 

«Teil on õigus: see oli juhus! Juhus on see, mis inimesele juhtub. Teie juhtusite mind 
kohtama. Millise sooviga te tulite meister Jakobi juurde?» 

«Mul on arsti vaja.» 

«Aga meister Jakob oli ju orelimängija.» 

«Sellegipoolest — mind oleks ta ravinud. Ka oleksin palunud tal juhatada arst minu 
perekonnale. Kõik on haiged, minu naine ja kolm last, väga haiged, kuid ükski arst ei taha 
tulla, kõik kardavad ...» 

«Hirm on arstide suurim patt. Olge rõõmus, et need mehed teie majja ei tule. Mida nad 
suudaksid? Arstidel, kes kardavad, puudub ravijõud ja neist poleks teie perekonnale abi.» 
«Aga kes siis aitab? Nakkust kardab ju igaüks.» 

«Mina ei karda ja olen valmis teid aitama.» 

«Teie? Kas te olete arst?» 

«Ma ei tea. Seda on küllaltki vähe, mida ma tean. Tean ainult seda, et te vajate abi. Või pole 
see nii?» 

«Seda küll, aga... Ma ei tunne teid. Kes te olete?» 

«Hüüdke mind Peregrinuseks, sest ma olen siin võõras. Võõras võõraste hulgas.» 
«Peregrinus ei saa olla teie tõeline nimi... Kas te tõesti suudaksite aidata? Ehk suudategi. Aga 
enne tahan ma siiski härra Meyer zum Haseni juurde minna ja temalt abi paluda. Ma olen 
Baselis lugupeetud mees ja mind peab ta aitama! Olge tänatud oma abivalmiduse eest ja elage 
hästi.» 

«Ma jään teid siia ootama, Hans Holbein, teid ja seda kartmatut arsti, keda pole olemas, 
vähemalt Baselis mitte... Aitan vahepeal sel vaesel mehel tema endise meistri helisid kuulata. 


Teie neid veel kuulda ei suuda, Hans Holbein, te teate surmast veel liiga vähe. Nii et tulge siit 
jälle mööda.» 

Asjatult püüab Holbein mehe näojooni näha. Võõras, kes end Peregrinuseks nimetab, seisab 
sügaval varjus ja on oma kapuutsi sügavalt silmile tõmmanud. Kuidas ta välja näeb? Kes ta 
on? Kust ta tuleb? Lõõtsatallaja on pea taas põlvedele langetanud ja kuulab vaikiva oreli 
helisid. Taevast langevad lakkamatult alla veejoad. 

«Elage hästi, vend Peregrinus,» lausub Holbein vaikselt ja läheb. 

Meyer zum Haseni majas kumab veel valgus. Esimese korruse suurtoas kuuleb Holbein 
mitmehäälset ühetoonilist pominat. Meyer zum Haseni perekond peab kõrge Maria-kuju ees 
roosikrantsi-palvet. Sellest hoolimata tuleb peremees ise lahkelt eeskotta, kui Holbein on teda 
küsinud. 

«Või nii, ka teie perekond on haige, meister Holbein? Mul on südamest kahju! Ja otsite arsti? 
Kes ei otsiks neil päevil arsti! Minge linna-arsti doktor Stettheimeri juurde ja paluge teda 
minu nimel, et ta teie perekonna juurde tuleks. Ma palvetan sel ajal püha jumalaema poole ja 
palun, et ta teid aitaks.» 

«Arsti oleks mulle rohkem tarvis,» mõtleb Holbein ja lühidalt tänanud, jätab majahärraga 
jumalaga. 

Ka linnarsti majas paistab aknaruutude taga veel nõrka valgus-kuma. Mitu korda koputab 
Holbein, ilma et keegi lahti teeks. Alles tüki aja pärast kriiksub uks hingedel ja sulane, latern 
käes, astub lävele. 

«Mis vaja?» küsib ta jõngilt. 

«Ma olen kunstnik Hans Holbein ja palun auväärt ning suursuguse härra Meyer zum Haseni 
nimel lugupeetud ja kõrgestiõpetatud härra doktor Stettheimerit minu haige perekonna juurde 
tulla.» 

«Härra doktor ei külasta enam haigeid sellisel kellaajal,» uriseb sulane. «Tulge järgmise! 
päeval uuesti.» 

«Kes teab, võib-olla on siis juba hilja.» 

«Siis kutsuge hauakaevaja.» 

«Lase mul endal härraga rääkida, häbematu poisilontrus!» 

«Minu peremees pole igaühele tülitada.» 

«Aga mina olen Hans Holbein, kunstnik!» 

«Pole minu asi! Astuge oma teed, minu härra ei jõua kõiki haigeid külastada, neid on liiga 
palju.» 

Ja sulane lööb ukse kinni. Holbeinil läheb raevust silmade ees mustaks ja ta mõtleb juba 
rusikaga ust prõmmima hakata, kuid jätab selle siiski tegemata. Linnaarst! Ta veel räägib 
sellest härra Meyer zum 

Hasenile! Siis meenub talle üks teine arst, ülikooli professor, kelle portree ta mõned aastad 
tagasi oli maalinud. Maal tuli hästi välja ja irofessor kiitis teda väga. Holbeinil on professori 
maja hästi meeles, aga tema nime on ta unustanud. Olgugi, et ta riided seljas on juba .mmugi 
läbimärjad, komberdab ta edasi. Korraga seisavad tema ees kaks relvastatud linnasulast. 

«Kes te olete? Kuhu lähete?» Nad torkavad oma kiirgava laterna olbeinile peaaegu näkku. Ta 
pilgutab pimestatud silmi ja ütleb tusalt oma nime ning seisuse. 

«Ärge pange pahaks, meister Holbein! Me peame igaüht kontrollima, kes siin öösel ringi 
hulgub. Teate ise, kui rahutud ajad... Juba itu korda oleme ülestõusnute piilureid tabanud. Nii 
et ärge olge tüli-tamise pärast kuri! Aga taeva pärast, mis teid niisuguse koerailmaga tänavale 
ajab?» 

«Mu perekond on raskesti haige ja vajab arsti,» seletab Holbein ikka veel pisut tõredalt. 
«Aidaku teid jumal,» sõnavad linnasulased. «Ka meie oleme oma perekondade pärast mures. 
Oleks teil õnne! Sajad linnakodanikud on surnud, sajad lamavad haigelt maas. Arstid! Nende 


peale ei saa loota,» ütleb üks sulastest. Teine kummardub Holbeini poole ja sosis-itab 
usalduslikult: 

«Ma tean muide üht eite, kes ravib maarohtudega. Ta elab küll Münzenbergil ja pole just 
kõige paremas kirjas, aga ta on juba paljusid aidanud. Ja teie ju olete rikas, meister Holbein ... 
Kui soovite, siis ma juhatan teid tema juurde.» 

«Ei, aitäh!» lausub Holbein. «Arst on mulle meelepärasem.» Ta kõmbib taas edasi ja leiab 
lõpuks tänava ja maja, kus oli aastaid tagasi jviibinud. Koputuse peale tuleb arst ise uksele, 
kuulab Holbeini tun-.giva palve kannatlikult ära, ent raputab siis pead. «Ma ei saa teid mitte 
aidata, nii väga, kui ma seda ka sooviksin, sest ravijõud on mind maha jätnud. Arvutu hulk 
inimesi on minu õnnistuseta käte all surmaunne suikunud ja rohkem ei astu minu jalg ühegi 
haigevoodi äärde. Olen omadega läbi, uskuge! Ja nüüd minge, palun, ma olen vana mees ja 
külmetun kergesti.» 

Raev nöörib Holbeini kõri. Ta pöördub sõnatult ja tormab minema. 

Juba on ta otsustanud linnavahi juurde minna ja paluda, et see teda maarohtudega raviva muti 
juurde viiks, kui talle meenub võõras kirikuvärava juures. Olgu ta kes tahes, Holbein palub 
teda oma majja -kaasa tulla. Tühjus hinges, hirmu ja lootuseta vangub Holbein tuldud teed 
tagasi. Jälle kohtab ta linnavahte, kuid need ei kõneta teda enam. Nad näevad, et arsti pole 
temaga kaasas ja ta tunneb kuklas nende kaastundlikke pilke. 

Lõõtsatallaja istub nagu ennegi kirikutrepil, nüüd pisut vihma 

eest varjul, ja nuuksub tasa. Ka võõras on veel seal ning püüab teda rahustada. Ta ei katkesta 
oma kõnet, kui Holbein tema ette seisma jääb. 

«Ka kogu maailma kurbus ei ole midagi väärt,» ütleb ta kogeldes, «sest inimene on loodud 
rõõmu jaoks. Ent kuidas saab inimene olla rõõmus, kui tema südames on nii palju surma? Siin 
on ainult üks nõu kallis: niipea, kui talv on möödas, võta kätte rännusau! Anna end täielikult 
tee meelevalda, sest igal teel on oma eesmärk. Sul tarvitseb vaid edasi sammuda, ja tema 
eesmärgist saab ka sinu eesmärk. Ära lase oma hinge närvutavat raskemeelsust! Usalda tee 
eesmärki! Mina tunnen kõiki teid, sest olen nad ise läbi käinud, ja mind võid sa uskuda. Ja ka 
teie, meister Holbein, võite mind uskuda. Ma ei näe küll pimedas teie nägu, aga ma tean, mida 
te minult ootate. Ma olen seda teile tõotanud ja ma tulen teiega. Ainult ma palun, võtke ka see 
vaene mahajäetud mees kaasa. Jätke ta talveks enda majja, andke talle süüa ja pisut tööd — 
tasu ei jää tulemata.» 

Holbein noogutab, võõras tõstab lõõtsatallaja leebe jõuga kiriku-trepilt üles ja kõik sammuvad 
vaikides Holbeini maja poole. 

Laste magamistoas põleb jälle valgus. Emand Elisabeth on oma tinasest unest ärkvele 
ehmunud. Keegi võõras seisatub Annele voodi juures, asetab külma vihmamärja käe lapse 
laubale ja otsekohe jääb tüdruk rahulikuks. Siis avab ta vöö küljes rippuva käsitasku, tõmbab 
sealt välja mingid kuivatatud lehed ja annab need Elisabethile. 

«Keetke neist lehtedest teed ja tilgutage lapsele suhu.» Veel võtab ta paunast ühe inetu 
juurika. 

«Riivige ka sellest pisut ja andke talle sisse!» 

«Kas meie Annele saab veel terveks?» küsib Elisabeth, kes seni pole sõnagi lausunud ega 
tundnud isegi huvi, kes võõras on. Pereg-rinus kehitab õlgu. 

«Seda ma ei tea. Aga üht ma tean kindlasti ja see olgu ka teile teada: ka vanematest sõltub, 
kui terve on nende laps. Ja eriti käib see teie lapse kohta ... Kõik on teie kätes, meister 
Holbein.» 

«Ma tean,» vastab Holbein tasa. «Tänasest päevast ma tean seda.» 

«Siis elage seda teadmist mööda!» 

«Kus te elate, Peregrinus?» 

«Igal pool ja mitte kusagil. Praegu on mu elukoht Münzenbergil.» 


Holbein vaatab talle jahmunult otsa. Münzenbergil elavad ainult autud inimesed, timukad ja 
hauakae-vajad, juudid ja soolapuhujad, ühe sõnaga inimesed, kellega korralik Baseli 
linnakodanik ei tee tegemist. Ent millised jõud peituvad küll selles inimeses, et Annele 
ühekorraga rahulikuks jäi ja sügavalt ning korrapäraselt hingama hakkas? Lõpuks näeb 
Holbein küünlavalguses võõra näojooni. Tol on ümmarme 

tuultest pargitud nägu, millest kiirgab tugevat tahtejõudu. See mees, kes viib kõik oma plaanid 
läbi, mees, kellele pole miski võimatu. Niisuguse näo juurde passib ka tema kõne. 
Kogelemisest hoolimata räägib ta täiesti vabalt ja rahulikult, nagu oleks kogelemine 
esestmõistetav asi. 

Kuidas te Münzenbergile sattusite? Te jätate ju täiesti ausa inimese mulje!» 

«Imestate? Seda ma arvan. Münzenbergi inimesed imestavad samuti, et ma nende hulgas olen. 
Aga ma tahan neilt õppida, sest nemad teavad ja oskavad nii mõndagi, millest meil aimugi 
pole. Olge mureta, ma ei mõtle nõidumist. Ma tean väga hästi, millises valguses Münzenbergi 
rahvast igal pool nähakse, ja ometi on neil, mida õppida, uskuge mind. Ma pean veel palju 
õppima, sest üksnes meie teadmistest ei piisa; elu on hoopis midagi muud. Ma tahaksin täpselt 
teada, mis on dse elu, ent seda ei kogeta ühekorraga. Ikka vaid tükkhaaval, ikka inult väikeste 
kildudena ... Korjan neid kilde Münzenbergil ja öösiti kirikuvärava juures. Te ei oska 
arvatagi, keda neis paigus kõiki võib kohata... Selle vaese mehe, kes kunagi oli orelimängija, 
meister akobi lõõtsapoiss, jätan teie juurde, nagu kokku leppisime. Laske tal tube koristada ja 
vett kanda. Teie naine on veel nõrk, aga ta kosub jälle. Kui talv möödas, siis saatke too mees 
rändama. Teedel õpib ta uesti elama, teedel on rohkem halastust kui surmal.» 

Holbein on ääretult väsinud. Annele magab rahulikult. Ka Elisabethi piinatud nägu on pisut 
lõõgastunud. Ja isegi poisid lamavad rahulikult. Kes too võõras ka ei oleks, ta aitas. Nüüd 
pöördub ta minekule. 

«Siin on teile veel paar teelehte ja jõuduandev jook väikesele, ui lubate, tulen veel kord tagasi 
ja vaatan, kuidas teie enesega on.» 

«Minuga?» küsib Holbein imestunult. «Ma loodan, et mind jätab lee haigus puutumata.» 
«Mina kardan, et ka teie olete haige... Ainult teil on teistlaadi haigus, jookide ja hautistega 
selle vastu ei saa. Ent nüüd ma pean igasi Münzenbergile minema. Magage hästi, meister 
Holbein.» Holbein küsib veel, palju ta abi eest võlgneb, kuid võõras soovib vaid, et ta 
lõõtsatallaja oma majja jätaks. Siis saadab Holbein abistaja välja, märjale ja pimedale 
tänavale, teeb lõõtsatallajale ateljeesse aseme ning vajub ka ise lõpuks kurnatuna voodisse. 
Kui Holbein oma rahutust vähekosutavast unest virgub, kumiseb tal pea. Aju on täis süngeid 
trööstituid mõtteid. Ta avab akna ja vaatab alla tänavale. Sadu pole ikka veel lakanud. Juba 
kaugelt silmab blbein lähenevat surnuvankrit ja selle kõrval sammuvaid kapuutsides mehi. 

«Tere hommikust, Hans!» lausub Elisabeth tema selja taga. «Oota üks silmapilk, ma 
valmistan sulle kohe hommikusöögi.» 

«Tänan, küll ma juba hoolitsen ise enda eest — ei, see tähendab, ma hoolitsen meie kõigi 
eest.» 

Ta tõmbab töökitli selga ja läheb alla. Lõõtsatallaja on juba ärganud, ta istub, pea põlvedel ja 
nutab. 

«Jäta töinamine, nüüd tuleb tööle hakata! Kuidas sind üldse kutsutakse?» 

«Wolf.» 

«Vaat nii, Wolf, nüüd lähed kööki, teed tule koldesse, tood vett ja pühid põrandad puhtaks! 
Siin ateljees samuti. Ma tahan ükskord ometi puhast maja näha. Asja juurde ja kärmesti!» 
Mees ajab end aeglaselt püsti ja teeb kohmakalt ning osavõtmatult ära, mis kästud. Holbein 
tõmbab endale vana mantli selga, poolpidused kingad jalga, võtab suure korvi käevangu ning 
läheb toitu otsima. 


Tal tuleb kaua ringi käia, sest paljud poed on kinni, ent lõpuks on korv täis. Hea raha eest saab 
kõike. Köök on juba soe ja puhas. Emand Elisabeth on voodist üles tõusnud ning tunneb, et 
talle on jõudu juurde tulnud. Koos valmistavad nad hommiku-söögi. Wolf on hirmsasti ära 
nälginud ega jäta pakutust ainsatki raasu järele. Annelel on ikka veel palavik, kuid ta lamab 
oma voodikeses rahulikult. 

Holbein seab ateljees üles suure joonistuslaua ning kinnitab sellele puhta pärgamendipoogna. 
Valge ja puutumatu pind on teda alati erutanud. See kohe nõuab, et ta kaetaks peene 
joontevõrguga, et sinna ilmuksid inimesed, puud, loomad, maastikud. Ent oma südame pildi- 
kambris ei leia Holbein naervaid inimesi ega õitsvaid puid, seal pole karglevaid loomi ega 
päikeselisi maastikke. Ta tõmbab kattelõuendi linnapea Meyeri madonnalt — selle värvid 
lausa lõikavad silmi. Ent Holbeini mõttes on vaid surm Surmatantsud ja luukered segunevad 
esimeste Baseli-muljetega: surnuvankrite, surnumatjate, surmahirmuga ... 

Juba libiseb pliiats üle tühja pärgamendipinna. Ta liigutused on rutakamad kui muidu ja 
mõned jooned võbelevad. Ta joonistab vapi, mis peab ehtima surmatantsuteose tiitellehte. 
Rõõmutu ehe! Suurte tähtedega kirjutab ta pildi kohale «Surma vapp». 

Vapi pind on lõhenenud, avausest irvitab välja surnupealuu. Vappi krooniva kupli kaunistuste 
alt sirutuvad välja luised käed, mis hoiavad heitevalmis kivi. Kohe virutavad need selle täie 
hooga minema. Kelle pihta? Millal kukub allpool kujutatud liivakellast viimane liivatera? 
Kelle viimast tundi see tähendab, kas vapil vasakul seisva härra või paremal oleva daami 
oma? Nad on veel parimais aastais, seisavad oma uhkeis rõivais sirgelt ja kindlalt. Aga kui 
kaua veel? 

90 

Wolf tuleb sisse, puud süles. Juuksed on tal nüüd lühikeseks püga-d ning ta silmad ei vahi 
enam nii tihti tühjusse. Holbein on andnud talle mõned oma vanad riided ja mees näeb välja 
nagu korralik hästi-peetud majasulane. Ta loobib puud kaminasse ja kohendab tuld. Silmapilk 
loidavad leegid kõrgele, ahnelt õgides uut toitu. Wolf heidab pelgliku pilgu üle meistri õla. Ta 
pole veel kunagi kedagi joonista-mas inud. Kuidas meister ometi oskab nii palju asju ühele 
väikesele paberitükile võluda? Ja miks joonistab ta nii kurba pilti? Teda ju polnud Baselis, kui 
surm siin tapatalguid pidas. Aga Wolf nägi paljusid suremas. Kõigepealt oma naist, temal oli 
kerge surm. Siis oma nooremaid lapsi, siis meister Jakobit ja lõpuks kõiki oma lapsi. 

«Ka mul on üks niisugune kurb pilt,» lausub Wolf vaikselt. «Enne oli see meister Jakobi oma. 
Pildil istub suur naine, pea kätel. Meister Jakob ütles, et see olevat Kurbus ise. Kui meister 
suri, võtsin tolle pildi kaasa. Ma annan ta teile, tahate? Mina olen harimata inimene, mis mina 
sellega teen.» 

Holbein raputab pead. Ei, praegu ta seda pilti ei taha, praegu mitte. «Hiljem, Wolf, 
pärastpoole võib-olla. Hoia pilti hästi, see on suur kunstiteos. Meister Jakob mõistis selle 
väärtust...» 

Siis alustab ta uut lehte: «Aadam harib maad». Aadam on ta ise. Oksliku roikaga kangutab ta 
jämedat puud, see langeb ja juurte all vaneb must koopasuu. On see hauakoobas inimestele, 
kes istuvad tema seljataga? Last imetavale naisele? Ja tema ise on hauakaevaja? Käsi 
joonistab Aadama kõrvale skeleti, sel on samuti roigas käes. Holbeinil on enese ees hirm, ta 
kardab edasi joonistada. Millised julmad ja ebainimlikud pildid tema teadvusest paberile 
kanduvad! 

Holbein tõuseb ning põgeneb üles lastetuppa. Annele lamab lahtisi silmi. Nende kurb pilk on 
suunatud isale, kuid raugastunud lapsenäos ei liigu ainuski joon. Annele ei tunne isa ära. 
Holbein istub voodijalutsisse ning jälgib, kuidas naine väikesele putru söödab. 

«Saan ma sind aidata?» 

«Ei, aga hea, et sa siin oled ...» 

Pikka aega jääb ta nõnda istuma, käed põlvede vahel, ja silmitseb inimesi, kelle eest ta on 
vastutav: neli kurnatud haiget, kes kõik surma lävel seisavad või on seisnud ... 


«Ma ei pea sind kinni,» sõnab Elisabeth, «sul on tegemist. Lase parem Wolf üles tulla, ta on 
osav ja taibukas mees.» 

Holbein noogutab. Kas tullakse toime ilma tematagi? Või ei peetagi teda enam perekonda 
kuuluvaks? Ta läheb tagasi ateljeesse ja saadab Wolfi, kes seni kamina ääres on istunud, üles. 
Uued pildid tungivad teadvusest esile. «Kogu inimkonna põrm» — kirjutab ta järgmisele 
tühjale lehele ja joonistab sellele moosekandid, keda ta Avignonis oli kuulnud. Nad seisavad 
sammaskoja ees, käes 

pasunad ja litaurid, leierkastid ja timpanid. Nad kõik on luukered, ainult kaltsudesse riietatud 
kondid, iga hetk valmis kokku varisema. Nii ja ainult nii näeb välja tõeline surmatants. 

Õhtu on kätte jõudnud ja Wolf tuleb sisse, et süüdata valgus. Holbein teeb tõrjuva liigutuse. 
Ta tahab pimedas istuda, et end täiesti sisemiste piltide meelevalda anda. 

«See on vale, härra! Peregrinus ütles mulle öösel, et inimene saab selleks, mida ta teeb. Nii et 
pange tuli põlema, võib-olla läheb siis ka teis eneses valgeks.» 

«Oled sa filosoof?» küsib Holbein, aga Wolf ei tea, mis asi on filosoof. 

Väljas koputatakse ja Wolf läheb avama. Seal on võõras kirikuväravast. 

«Lubasin, et tulen teid vaatama, meister Holbein. Ka teie vajate abi, sest miks te muidu 
pimedas istute.» 

Holbein võtab lõpuks ometi küünla ja süütab selle kaminaleegist. Võõras silmitseb uurivalt 
kolme joonistust. 

«Te vajate arsti, Holbein,» pomiseb ta. «Tegin hästi, et tulin. Las lõõtsapoiss jätab meid nüüd 
kahekesi, sest teil on tarvis minuga rääkida.» 

Wolf läheb üles ja jutustab Elisabethile, et tema mehe juurde tuli too saladuslik võõras mees, 
kes teab ja suudab rohkem kui teised inimesed. 

Emand Elisabeth ohkab: 

«Kui see arst teda vaid aidata suudaks! Siis oleks ta meid kõiki aidanud.» 

«Miks te joonistate seda surmatantsu?» 

«Mul on selle peale tellimus, äärmiselt austav tellimus.» 

«Kas te joonistate neid pilte heameelega?» 

«Ei.» 

«Miks ei?» 

Holbein vaikib kaua ja põrnitseb küünlaleeki. Siis ütleb tasa: «Need kätkevad endas liiga 
palju mälestusi, Peregrinus ...» 

«On need kauged mälestused?» 

«Ei. Aga mis kasu on küsimisest ja vastamisest. Parem räägin teile kõik ise ära. Mõni aeg 
tagasi tahtsin ma Baselist kaugemale, sest mind alandati. Härra Meyer zum Hasen — te ju 
teate teda? — tellis minult pühapildi, kaitsemantliga madonna. Aga mina pole mees, keda 
vagaks võib nimetada ja seepärast pole minust ka ühegi vaga pildi maalijat... Ma tean seda ise. 
Meyer zum Hasen ei võtnud minult pilti vastu. Kas te mõistate, mida see tähendab? Olin selle 
kallal pea- 

aegu terve aasta tööd teinud. Seda küll, ta maksis mulle mu töö kinni aga ma ei tee oma tööd 
ju mitte üksnes raha pärast! Kahtlustest aetuna jooksingi Baselist minema. Alguses tahtsin 
Isenheimi minna, seal on mu isa haud. Aga teel kohtasin üht raamatukirjastajat ja trükkalit 
Lyonist. Too veenis mind Lyonini kaasa tulema ja Avignonis üht tuttavat külastama. Sõitsingi 
kaasa. Aga ma ei teinud seda mitte ainult oma tuttava pärast... Melchior Trechsel reisis koos 
oma tütrega. Ma armusin tütarlapsesse esimesest pilgust... Te ei mõista mind hukka? Ma ei 
häbene seda armastust... Ma tean, et selle naisega koos olles tähendaks maalimine ja töö mulle 
ainult puhast rõõmu. Kuid ma teadsin, et seda ei tohi ega saa olla. Ma koormasin end süüga, 
sest jätsin tütarlapsele ütlemata, et ma juba abielus olen... See läks mul meelest. Unustasin 


kõik, tõrjusin mälust kõik, mis kippus meelde kerkima: ängistava elu Baselis, härra Meyer 
zum Haseni, oma naise Elisabethi... Muidugi, teda ma austan ja armastan omamoodi, kuid ta 
pole kunagi olnud minu armastatu ... Melchior Trechsel andis mulle tellimuse 
surmatantsuseeriale. Ettepanek selleks tuli Rotterdami Erasmuselt, kes Avignonis minu sõbra 
majas elas. Loomulikult olin ma tellimuse üle tohutult rõõmus, tähendas see ju mulle suurt au. 
Kujutasin, millise näo Meyer zum Hasen teeb, kui ta sellest kuuleb. Pühitsesime Avignonis 
Erasmuse nimepäeva. Korraldasime itaalia laadis aia-peo maskeraadiga. Mu süda oli rõõmus 
ja esimest korda oli elu ilus. Sel peol aga paljastati minu armastus Jeanne'i vastu. Mind 
kihutati minema ja Jeanne'ile kujunes see paljastus kohutavaks vapustuseks. Ta teab nüüd, et 
olen abielus. Kõik on hävinud, viimne kui ilus mälestus, viimne kui üks... Kas te suudate ette 
kujutada, millises seisukorras ma olen? Ma armastan Jeanne'i... Mu perekond vaagub surma- 
suus. Ja mina pean surmatantsu joonistama, sest mulle on selle eest raha ette makstud...» 
«Jah, ma mõistan. Aga siin ei aita ainuski maarohi ega ravijook, ainult aeg võib teid aidata. 
Seepärast annan ma teile nõu: meenutage kogu oma elu, niikaugele kui mõte ulatub... 
Meenutage kõike, mis selles on olnud head ja halba. Ja siis joonistage surmatantsu, oma 
edevuse, oma kuulsusejanu ja enesearmastuse surma tantsu... Ärge pange neid ränki sõnu 
mulle pahaks! Kõik need omadused istuvad teis veel sees ja nõuavad liiga palju ruumi... Ja 
rääkige oma naisele sellest tütarlapsest. Ehk ei ähvarda see vari teid siis enam nii palju...» 
«Te võite minult kõike nõuda — ainult seda mitte, seda ma ei suuda...» 

«Ülestunnistuse ees ei tule hirmu tunda. See vabastab.» 

«Ei, ma ei suuda, veel mitte ...» 

Võõras jääb Holbeini juurde terveks ööks. Aovalgel sammub ta itagasi Münzenbergile. 
Holbein ei lähe aga enam voodisse, vaid istub 

Joonistuslaua taha ja vajub mõttesse. Kuidas see oligi, kui ta oma teed alustas? Ja millal see 
oli? Tema mõtted kompavad kauget noorusmaad ja tabavad selle päeva, millal ta esimest 
korda suure maailmaga kokku puutus. See oli Augsburgis paljude aastate eest, päeval, mil 
pühitseti sisse kuulus Fuggerite kabel, 4. mail 1512-ndal Issanda aastal. 


VIII AUGSBURG 


Esimene päikesekiir oli meie magamiskambrisse tunginud ja ma virgusin. Ajasin end üles, 
kissitasin silmi valgusa poole, ringutasin. Minu vend Ambrosius magas veel, nägu seina poole 
pööratud. Ta tli lambanahkse teki üle pea tõmmanud, selle alt paistsid ainult sasis juuksed. 
Hüppasin voodist välja, avasin väikese akna ja heitsin ilgu jahedasse maihommikusse. Kui 
vaikne! Ainult linnud olid juba rkvel. Kaugel tilises kelluke, mis kutsus munki 
varahommikusele missale. Kumedalt vastas sellele katedraali argipäevakell. Kell oli viis. 
Kuked kiresid teist korda. Tänaval klähvis vaikselt koer. Piilusin aknast alla. Muidugi, see 
oli ju minu enda koer. Tähendab, oli jälle lehku pistnud ja öö õues veetnud. Vilistasin. Koer 
vaatas üles ja hakkas rõõmust vinguma. Ähvardasin teda sõrmega. «Tasa, Jockeli! Katsu sa 
mul teisi üles ajada!» 

Hoiatus tuli liiga hilja. Juba pistis Ambrosius oma pea teki alt välja ja urises: 

Kas sa, mühkam, ei oska koera õhtul kinni panna! Poole öö ajal aetakse inimesed üles! Küll 
ma ütlen isale, las riidleb su naha täis, niisugune tobedus ...» 

Jooksin kiiresti trepist alla ja lasksin koera majja. «Sa oled igavene mühakas, Jockeli! Oleksid 
sa kuulnud, kuidas Ambrosius sõimas!» 

Suur lambakoer kargas minu najale püsti ja lakkus mu käsi. Kas ma endale veel kunagi koera 
peaksin soetama ...? Läksin uuesti üles. Akna all seisis meie joonistuslaua, sellel lebasid 
ranges korras puhtad pärgamendilehed ja vaskplaadid. Joonistus-suled olid puhastatult reas, 


uurits läikis mulle vastu. Tahtsin kohe tööga alustada, ent pistsin siiski pea enne pesukaussi, 
hoolega purista-mist tagasi hoides, et mitte äratada venda, kes oli end jälle teki alla. rinud. Siis 
hõõrusin end kuivaks ja tõmbasin selga pruuni töökitli. 

Millist lehte ma edasi joonistaksin? Kõige ülemisel olin eelmisel päeval ornamente alustanud. 
Täna nad mulle enam ei meeldinud, tuli ümber teha. Avasin laeka, võtsin sealt sirkli ja 
joonlaua. Asetasin joon-laua paberile, tõmbasin pliiatsiga mõned jooned, siis võtsin sirkli ja 
ühendasin varemjoonistatud vormid — see oli raamistik-ornament, mis kaunis-tab kaarakent. 
Isa jääb kindlasti rahule! Siis joonis-tasin kalapõisi ning muid ebareeglipäraseid ümar-vorme, 
mis olid palju huvitavamad kui ranged rosetid ja sirkliringid. Järgnesid vabad ornamendid ja 
servakaunistised, nagu neid itaalia raamatutes olin näinud. Joonistasin piilari, millelt ripub 
alla kimp puuvilju — õunu, pirne, viinamarju ja granaatõunu, samuti piiniakäbi meie uhkelt 
Linnavapilt. Nende vahele lükkisin lehed ja õied ning lõpetasin selle girlandi paelte ja 
tupsudega. Kui igavad tundusid selle kõrval raamistik-ornamendid. Ja üldse, küllalt 
ornamentidest! Väljas oli alanud tööpäev. Vankrid sõitsid kolinal turu poole, kogudusekirikud 
helistasid oma väikesi kelli — Püha Ulrichi oma rahulikult ja mõõdetult, Püha Anna kirik 
ägedamalt. Toomkiriku kell lõi kuus. 

Maja ärkas. Teenijanna avas raginal välisukse ning läks kaevule vett tooma. Riputas puuämbri 
renni otsa ja vajutas valdasele, algul aeglaselt, siis ikka kiiremini. Valdase kääksumine kostis 
isegi katusekambrisse. Tüdruk täitis mõlemad ämbrid ja venitas need kööki. Musta 
suitsuroovi all loitis juba tuli. Ma teadsin, et täna tuli tal hommikuse supi jaoks piima tuua. 
Kui isa talle hommikuks raha ei andnud, peame veelobi lürpima. 

Joonistasin edasi. Eile olin ühel lehel Maria kuulutamist alustanud, aga ruumi kontuuridest 
kaugemale polnud jõudnud. Raske oli. Tõmbasin ettevaatlikult ühe joone ja kujutlesin, et see 
jookseb paberi sisse. Aga kuhu ta jäi? Nägin enese ees ruumi, täpselt sama väikest nagu meie 
magamis-kamber, kus mu vend ikka veel magusasti nohises. Joonistasin kiirete 
pliiatsitõmmetega edasi. Sein ei tohtinud ruumi veel lõpetada. Suurest aknast avanes pilgule 
ka välismaailm, maastik mägede ja puudega ning nende kohal kummuv kõrge taevas. Tuba oli 
veel tühi. Panin sinna seisma suure nikerdatud kapi ning pehmete patjadega pingid. Nende 
ette joonis-tasin neitsi Maria. Pidin ma ka kuulutaja-ingli joonistama? Ei! Teda oli küllaldaselt 
peidus nii seintes, pinkides kui kappides, ja võib-olla isegi aknast avanevas maastikupildis. 
Jätsin neitsi Maria üksi tuppa. 

Isa hüüdis alt: 

«Noh, maalripoisid, kas olete hakkamas?» 

Hiiglaslik supikauss seisis juba köögilaual ja ajas auru välja. Teenijatüdruk lõikas leivapätsist 
väikesi tükke. Leib oli kõva ja ta pidi kõvasti vaeva nägema. Ta nägu lõi pingutusest punaseks 
ning käemusklid tungisid naha alt tugevate mõigastena esile. Siis võttis ta 

köögirilulilt kaheksa puulusikat ning ladus koos leivatükkidega lauale. Kiud võis meister 
tulla. Isa astus sisse ja tema järel kaks õpipoissi, kes Wles nädala eest olid majja tulnud. 
«Andku jumal tervist!» lausus üks. See kõlas kohmetult. Teenija «litas poisil hellitavalt üle 
juuste. 

«Kas magasite hästi, teie mõlemad?» Poisid noogutasid. «Siin on teile mõlemale tass piima. 
Jäi üle. Te näete nii kahvatud irälja.» 

«Jumal tasugu teile!» 

Hapupiim maitses neile hästi. Ega see pole kerge, nii noorelt kodust kaugel elada. Ma oleksin 
ka heameelega ühe ülejäänud tassitäie piima ära joonud, ent mina olin juba sell ja niisuguse 
lõbu jaoks liiga suur. Isa luges söögipalve. Siis tõstis teenija suurest kausist neli väikest 
taldrikut suppi täis. Kaks õpipoissi sõid ühest kausist. Isal oli oma kauss ja tema sõi 
hõbelusikaga. Ta laskis pilgu ümber laua käia. Seda Ita ei kannatanud, kui söögi ajal juttu aeti, 


keel pidi olema siis üksnes maitsmiseks, mitte lobisemiseks. Piimasupp sai ühe silmapilguga 
otsa. Teenija kortsutas kulmu. Homme tuleb veega suppi keeta, sest meist-Irilt ei võinud enam 
raha küsida. Viimasel maksupäeval oli ta münte kaua käes kaalunud, nendes oli veel tema 
käte soojus, kui teenija nad oma kätte sai. Viimased pildid, mis isa nunnadele oli maalinud, ei 
toonud palju sisse. Ja Augsburgis oli liiga palju kunstnikke ... 

«Jah, niisugune oli elu tookord kodus. Kui hästi mul kõik veel meeles on!» 

Holbein virgub mõtetest. Valgel lehel tema ees pole ainsatki kriipsu. Jalutuskäik möödanikku 
on hästi mõjunud. See oli õnnelik aeg, olgugi et mure tuleviku pärast juba tookord sellele oma 
varje heitis. Isa oli tollal veel esinduslik mees, kuigi tema loominguline kõrgpunkt oli juba 
möödas. Holbein näeb selgesti isa nägu ning proovib seda paberile jäädvustada. Algul teeb 
talle rõõmu, et ta nii täpselt tema näojooni tabab. Juba vaatab isa talle paberilt vastu, tõsine, 
aus mees, kes tunneb oma vastutust. Kui väga ta lapsena seda nägu armastas! Ta soovis isale 
kõrgeimat, mida üldse ette oskas kujutada, nimelt seda, et isa oleks keiser ... Augsburg, 
keisrite linn ... rajatud esimese .Rooma keisri Augustuse poolt, kelle nimi seisab üleval isegi 
pühas evangeeliumis, ning armastatud ja õnnistatud Saksa-Rooma keisri Maximiliani, 
rüütelliku ning vaga isanda poolt. 

Jah, tookord nägin ma keisrit väga lähedalt, tookord paljude aastate eest. Seisin isa käekõrval 
ühel Augsburgi majatrepil. Laiade räitsakatena langes taevast lund, ikka ja jälle pidime seda 
oma mantlitelt ja mütsidelt maha raputama. Kaks tundi ootasime etendust, mis pani iga 
augsburglase südame kiiremini põksuma: keiser tuleb riigi- 

päevale! Riigipäev — see oli võlusõna kõigile Augsburgi lastele, see tähendas 
värvipillerkaari, hüva taskuraha, maiustusi, silmarõõmu ja keisri nägemist. Lõpuks ometi 
kuulutasid heeroldite heledad trompetihelid keisri saabumist. Isa tõstis mind oma õlgadele. 
Sealt nägingi keisrit lähemale ratsutamas, ümbritsetuna saatjaskonnast. Tema tumeda villase 
peleriini alt sillerdasid siidrõivad. Hõbedased hobuse-valjad pildusid sädemeid. Vaatasin 
noore keisri tõsisesse näkku. Maximiliani nukker pilk oli suunatud otse ette. Ta külmetas. 
«Issand andku mulle patt andeks!» pomises Isa. «Küll on meie armas keisriisand ometi inetu! 
Aga kõik Habsburgid näevad nii välja, jumal on nad inetuks loonud.» 

Ehmusin neid sõnu kuuldes. Oleksin tahtnud keisrile öelda, kui kahju mul temast on, et ta nii 
inetu peab olema. Aga keisril polnud tarvis end solvatuna tunda, sest isa hääles oli neid sõnu 
öeldes nii palju headust ja austust tema vastu. Uskusin nimelt tookord, et keisril on võime 
kuulda kõike, mida temast ümberringi kõneldakse. 

Isa rääkis õigust. Keiser oli kaame, nagu tuleks ta pikaaegsest vangipõlvest. Tal oli pikk 
kongus nina nagu vanal soolapuhujal, kes emale iga nädal maarohtusid tõi, mis teda jälle 
terveks pidid tegema. Nina all rippus värvitu alahuul, mis näis selleks liiga raskena, et suud 
kinni hoida. Vaene keiser! Nii ta ratsutaski, suu lahti. Tundsin talle kõigest südamest kaasa! 
Kui esinduslik oli tema kõrval isa! Temal oli ilus sirge nina ja kindlajooneline täidlaste 
huultega suu. Ta nägu punetas külmast, tumedad silmad särasid. Mille poolest ei võinuks isa 
keiser olla? 

«Isa on surnud ja keiser on surnud... Ja mina pean surmatantsu joonistama...» 

Holbein lükkab isa pildi kõrvale ja alustab keisri joonistamist. Too istub baldahhiini all 
troonil. Tema ees põlvitab abipaluja. Keiser ei vaata talle otsa. Mõlemal pool trooni seisavad 
nõuandjad ja toredalt riietatud hoovkondlased. Keisri jalgade ees lebab pehme padi, sellel 
riigiõun ja kõrval valitsuskepp, paremas käes hoiab ta ülestõstetud riigimõõka. Kuid uhke rüü 
rõhub teda raske koormana. Keiser ei suuda enam sirgelt istuda. Tema aeg on läbi. Keegi 
teine on parajasti troonile tõusnud, reetlikult keisri selja taha hiilinud: Surm. Keegi pole tema 
tulekut märganud, aga ometi on ta seal ning juba valmis keisri peast krooni haarama. 
Hirmunult vahib keiser kõrvale, Profiilis on näha tema pikk kongus nina Ja raske alahuul. Kui 


kaua suudab ta veel mõõga abil võimu enda käes hoida? Millal langeb liivakellast, mis 
riigiõuna ja valitsuskepi kõrval maas seisab, viimane liivatera? Millal algab surmatants? 
«Kui kiiresti mu pliiats üle paberi lendab! Selle pildi peale ei 

kulunud kaht tundigi. Tähendab, minu lapsepõlve-mälestused ei asugl sügaval, ma suudan 
neid üsna kiiresti elustada. Ja nad ei tee mulle valu... Mis sai edasi sel päeval?» 


«Aeg on minna. Jumal õnnistagu meie teed,» ütles isa. Ta avas ukse ja me kõik koos astusime 
tänavale. Mu vend Ambrosius ja mina äisime isa kõrval, meie ees sammusid paarikaupa, 
kombekalt ja tõsiselt kuus õpipoissi. Isa ümises tasakesi laulda: 

Veneetslaste võim, 

Augsburgi rikas hõim, 

Nürnbergi leidlik meel, 

Strassburgi müüsrite keel... 

Piilusin teda vargsi kõrvalt. Enam ei olnud ta minu meelest nii uhke ja majesteetlik kui tol 
talvepäeval majatrepil. Õlad längus, selg kühmus, pea ettepoole nookus, nagu kuuleks ta 
halvasti; tema sammud olid vaevalised ja kaldusid lohisema. Mõistsin korraga, et minu isa, 
Hans Holbein, on vana mees ja tema õpipoisid vaesed rumalad lapsed. Teenijanna kartis isalt 
raha küsida, homme peab ta veega suppi keetma. Sammusime vaikides läbi maihommiku. 
Uste ees seisid veel meiupuud, kuid nende noored lehed olid juba kuivamas, ääred rulli 
keerdunud. Oli saabumas suvi. 

Vanaaegse Püha Anna kiriku ees tunglesid inimesed. Kirikuesine plats oli nagu väike turg 
raamatukogu, kooli ja karmeliitide kiriku raamistuses; nagu väike omaette linn, mille elanikud 
seisid nüüd ootusärevuses, sest täna oli, mida vaadata. Inimesi täis kirikuplatsile oli 
moodustunud kitsas tänav, kõik saatsid silmadega kirikusse suunduvaid kutsutud külalisi. 
Sealt tulid Augsburgi raehärrad oma tumeda-värvilistes õpetlaserüüdes, mida ehtisid mustad 
hõbeketid. Ees sammus linnakirjutaja ja keiserlik nõuandja Konrad Peutinger. Raehärrade 
taga astusid kullassepad oma rikkalikult tikitud siidlipu all. See oli neile tuttav tee, asus ju 
nende oma kabel samuti Püha Anna kiriku juures. Nüüd sai härra Fuggerist nende naaber. 
Kullasseppadele järgnesid teiste tsunftide lipukandjad: maalrid, kalevitegijad ning siidi- 
kangrud. Sarlakpunases rüüs tulid toomkapiitli kanoonikud. Siis asetasid tumedais rõivais 
sulased ettevaatlikult maha kandetooli ning lõkkasid kõrvale eesriide. Teenistusvalmid käed 
sirutusid vastu väikesele käbedale vanamutikesele ja toetasid teda kirikutrepist ülesminekul. 
Juba olidki nad kiriku sisemusse kadunud. 

«Härra Fuggeri ema,» käis sosin läbi rahvahulga. 

Alati laskis vana Fuggeri-proua end eesriidega kaetud kandetoolis sõidutada, sest ta oli väga 
inetu, nii et paljud inimesed kohkusid teda nähes. 

Kõrvaltänavast oli kuulda kabjaplaginat. Kõigi pead sirutusid tulijaile vastu. Nägin 
Habsburgide must-kollast lippu. Keisri saadik oma saatjaskonnaga! Kõik teised olid jalgsi 
tulnud. Saadik ja tema saatjad hüppasid hobustelt ning talusulased talutasid rahutud ratsud 
kohe minema. Olin kuulnud, et keiser ei suutvat ilma Fuggerita üldse elada, ikka ja jälle 
olevat tal raha vaja. Keisril oli lahtine käsi, mündid veeresid tema sõrmede vahelt kiiresti 
kõigi nelja tuule poole. Aga ikka ja jälle sai ta uut raha. Mida rohkem Fuggerid välja laenasid, 
seda rikkamaks nad muutusid. Nüüd olid nad juba nii kaugel, et võisid omaenese kiriku 
ehitada. Nad ei tahtnud enam koos lihtsurelikega jumala poole palvetada. Neil polnud enam 
vaja oma varandust ja hiilgust pühapäeval kirikus demonstreerida. Igaüks teadis, kui rikkad 
on Fuggerid, ja uskus nende võimu. Isa rõõmustas, et härra Jakob Fugger Rikas oli talle 
võimaluse andnud koos õpipoistega kirikusse tulla ning end jälle kord augsburglastele 
näidata. Ta pidi iga päev vaeva nägema, et end neile tähelepandavaks teha ja meeldivaks 


muuta. Kuid ainult mõned pöörasid meid nähes pead. Keisri saadik rahuldas nende 
vaatamislusti rohkem. Tõsi küll, ka minu isa kandis laia karusnahkset ülekuube, kuid säravas 
hommikupäikeses paistis selgesti, et see oli mitmest kohast kulunud. Keisri saadiku baretil 
aga lehvis määratu suletutt ja ta kannused klirisesid ... 

Mõne pliiatsitõmbega visandab Holbein järgmisele lehele keisri saadiku. Uus figuur 
surmatantsus: õudusega silmab saadik enda taga Surma ja püüab põgeneda. Ahastavalt 
ringutab ta käsi, suu appihüüdes pärani. Ilmaaegu. Surm, kel on üll talupojast sõdalase rüü, 
viskab teda vapiga. Mäherdune häbi! Talupoeg tapab uhke krahvi tema enese õilsa päritolu 
sümboliga ... 

Wolf tuleb töötuppa tuld kohendama. 

«Vaata, Wolf, näed, mis ma joonistasin.» 

Wolf silmitseb tükk aega pilti. 

«Kas te olete talupoegade sõber, meister Holbein?» 

«Ma ei tea. Aga mulle kerkis see pilt sellisena mõttesse, ja nii ma ta paberile panin. Kuidas 
üleval lastega lood on?» 

«Hästi, härra! Philipp tõusis üles. Teie abikaasa magab. Toit maitses talle hästi. Mis seal 
imestada, mina ju keetsin. Ka teie tütreke sõi pisut.» 

Holbein ohkab kergendatult. Wolf astub vaikselt jälle toast välja. 

Kuidas oli tookord Püha Anna kirikus? Me sammusime läbi tohutu ruumi ja sisenesime 
juurdeehitisse, kus asus kabel. Üks Fuggeri sulastest juhatas meid nišši. Pidime seisma, sest 
istmed polnud veel paigale pandud. Vähestel kokkupandavatel toolidel olid koha 

leidnud vaid Augsburgi kõige esinduslikumad kodanikud. Nad istusid, agu ootaksid pidusöögi 
algust: nende õlgu ehtisid kallid võõramaised Sarusnahad, rõivaid kaunistasid pärlid. Ei tea, 
kas mõni neist ka jumalateenistusele mõtles? Kirikuruumi meenutasid siin vaid altar ja 
üünlad, mida kirikuteener parajasti põlema süütas. Oli ta kunagi näinud selles pühakojas nii 
hiilgavat kuulajaskonda? Tavaliselt oli siin ju alati vaikne. Nüüdsest peale muutub kõik, 
Fuggerid tõid Püha Anna kirikusse elu. Ennäe — juba kostiski ladinakeelne laul ning 
munkade ja toomhärrade saatel astus sisse piiskop. 

«Ka piiskop ja toomhärrad on surmatantsu figuurid. Ma juba tean, kuidas neid joonistada ... 
Toomhärra astub parajasti läbi kirikuvärava, näeme teda ainult selja tagant. Ta kannab pikka 
karusnahaga ääristatud peleriini. Tema kõrval aga käib Surm ja näitab talle liivakella. Nii 
nägin ma toomhärrasid tookord Püha Anna kirikusse sisenemas. Surma ma poisikesena veel ei 
näinud, aga nüüd ma tunnen teda... 

Piiskopi joonistan seisma aasale, kus sööb lambakari. Piiskop peab nende tallekeste eest 
vastutama. Kuid Surm on halastamatu, ta kahmab piiskopil käest ja veab ta karjast eemale. 
Karjused paluvad, nutavad ... Jah, ma joonistan need lehed, ainult hiljem.» 

Altari pühitsemine algas. Vaatasin kabelis ringi. Ruum polnud eriti suur, ent ometi avar ja 
valge. Vanad kirikud seevastu sarnanesid hiiglaslikele koobastele ning nende sihvakaid 
piilareid pidi ronis pilk üles nagu mööda taevaredelit. Siin kabelis võisin ma aga oma must- 
punastes kottades rahulikult maa peal seista. Mu pilk ei tarvitsenud turnida kaelamurdvate 
sügavike kohal, mis inimesed kääbuse või sipelga suuruseks vajutasid, et neile jumala 
äraarvamatu suurus selgemini tuntav oleks. Aegamööda ja rahulikult libises mu pilk mööda 
jämedaid ümaraid piilareid, puhkas arkaadide kumerustel — missugune silmamõnu! — ning 
lipsas väledalt teiselt poolt jälle alla. Umarkaared! Minu silmale oli poolringikujuline võiv 
alati meeldivam pinud kui teravatipuline. Sellesse ümarkaarde ei passinud mingi raa-mistik- 
ornament, olgu see kuitahes hästi konstrueeritud. Mistarvis? Kaare sujuv kumerus oli juba 
iseenesest kaunis, pakkus pilgule mõnusa rännaku ja istutas ta järgmisele piilarile kindlalt 
maha. Mu pilk ei väsinud rändamast. Tuli meelde meie teenijanna. Ta oli juba varem piin 
kabelis käinud ühele kiviraidurile midagi edasi andmas. Olin temalt tookord küsinud: 


«Kuidas kirik ka seestpoolt välja näeb?» 

«Kirik? Kas see peab kirik olema? Ma ei suutnud seal isegi «Ave anat» lugeda. Selle jaoks on 
tarvis ometi kõrgeid aknaid, mõnda 

värvilist ruutu ja hämarust, et küünlad ilusti säraksid. Mulle küll on kõike seda vaja! Aga seal 
on valge nagu turuplatsil. Selles kabelis on võõras vaim, räägitakse, et see tulla Itaaliast. 
Võib-olla tõi härra Fugger Rikas ta oma plaanvankril kaasa.» 

Hakkasin laginal naerma. 

«Vaim ei sõida plaanvankril! Vaim istub raamatutes ja maalides, härra Fugger tõi raamatud ja 
maalid Itaaliast kaasa, igatahes peab see põnev kirik olema!» 

Mulle meeldis too ruum väga. Miitra peas ja sau käes, sammus piiskop ümber altari, 
viirukisuitsupilved kerkisid üles Võlvide alla Ja matsid ümarkaared sinisesse hämarusse. 

Isa oli endale ette mananud tavalise kirikunäo. Tal oli raske seista. Isegi maalimise juures 
istus ta viimasel ajal sagedamini kui enne, sest jalasooned tegid valu. Küllap oleks ta ka 
praegu heameelega istunud, aga me pidime seisma. 

Meie vastas istus Fuggerite perekond: härra Jakob Rikas, tema vennad, vennanaised, ema ja 
naine. Nad tundsid end selles ilmasõbralikus ruumis üpris hästi. Praegu istusid nad siin koos 
elavatena, hiljem saab kabelist nende surmaloss ... 

Fuggereid peeti juba ligi sada aastat Augsburgi kõige kuulsamateks ja uhkemateks 
kodanikeks. Kaugetel aegadel oli nende esiisa Ulrich Fugger Lechfeldist Augsburgi tulnud, 
oma elu siin sisse seadnud ja perekonna soetanud. Ülalpidamist said nad värvimis- ja parhi- 
kudumistöökodadest. Need võimaldasid jõuka elu, sest riideuhkust aeti taga sõdadest ja 
katkudest hoolimata. Neil oli õnne. Poeg Jakob Fugger võttis naiseks Augsburgi rahalööja 
Bäsingeri tütre. Mündi-meistril olid Tiroolis hõbedakaevandused. Fuggerid jätsid oma värvid 
ja teljed sinnapaika ning asusid hõbedat kaevama. Raha voolas. Peagi äritses Jakob Fugger 
juba ainult rahaga, mitte enam kaupadega. Ta suri 1468. aastal. Ka teda nimetati Jakob 
Rikkaks, kuid tema ajal polnud Fuggerite suguvõsa veel kõrgpunkti saavutanud alles pojad 
suurendasid perekonna varanduse kümnekordseks. Eriti nupukalt oskas rahaasju ajada noorim 
poeg, kelle nimi oli nagu isalgi Jakob. Tema trooniski meie vastas laias leentoolis nagu keiser. 
Mis seal enam puudu, oli tal ju varandust rohkem kui Maximilianil. 

Kunagi oli otsustatud, et temast saab vaimulik, ja kahtlemata oleks temast tulnud tõeline 
ktrikuvürst, kardinal või vähemalt piiskop. Siis aga oli ta Veneetsias hoopis kaupmeheks 
õpetatud ning selles linnas sai temast kaupmeeste vürst. Ta õppis oma kasusid kaitsma ja 
väikest ning suurt rahateenimisvõimalust ära kasutama. Tema laevad tõid Ida-Indiast kalleid 
vürtse, mis tegid teda nii rikkaks, et ta sai keisrile raha laenata. Ükskord andis ta 70 000 
kuldkuldnat pantide vastu, teinekord laenas 170 000 tukatit veksli vastu. Raha vajas keiser 

sõjaks Veneetsiaga. Jakob Fugger teadis seda. Ta võlgnes sellele linnale palju, seal oli ta 
omandanud oma ettenägelikkuse ja maitsnud õpetajate heasoovlikust, ta ülistas Veneetsia 
kunsti ning armastas sealset elu, ja ometi laskis ta sene linna vallutada. Kes rikkusi tahab 
võita, ei tohi südame jargi käia. Raha veereb oma kalki kõlisevat teed, millel pole südame 
tasaste teedega midagi ühist. 

«Ka mina tean seda kah juks ...» 

Keegi ei näinud härra Jakob Fuggeri äritehinguis midagi sobimatut. Igaüks kiitis ta annetusi 
vaestele ja nõrkadele, tema sõbralikkust kunstnike vastu, tema iluarmastust. Ta avas uuele 
vaimule tee Itaaliast vanasse Augsburgi ning ehtis oma tulevase rahupaiga tolle rõõmsameelse 
hiilgusega, mida oli sealpool Alpe, esmajoones aga Veneetsias tundma ning hindama 
õppinud. Ta ei tahtnud pärast surma sünges hauakambris puhata nagu tema isa. Kui ta oma 
rikka elu tõusutee oli harmooniliselt läbi sammunud ja igikestva maaga taas üheks saanud, 
pidi tema igavene rahupaik asuma ümarate võlvide all. 


Härra Fuggeril on nägu, mis jäi kergesti meelde; tema jõuline hästivormitud lõug andis 
tunnistust visadusest ja ebatavalisest tarmust. Rahuloleva pilguga hindasid ta targad silmad 
kokkutulnute ridu, ja mulle tundus, et need peatusid hetkeks ka minul. Tema laup oli kõrge ja 
kumer nagu opetiasei ning selle lauba taga oli teoküpseks saanud juba lugematu arv plaane. 
Jakob Fugger viis oma plaanid alati ellu. Tookord seadsin endale härra Jakob Fugger Rikka 
vankumatuks kujuks... Küllap see oli halb valik. 

Rikka kaubahärra kõrval põlvitas tema ema. See oli väikest kasvu inetu naine, rõugearmidest 
moonutatud näoga. Püstipäi ja sirge seljaga teenis ta jumalat oma poja vasakul käel, vaevalt 
võrreldav paremal käel põlvitava proua Fuggeri, oma miniaga. Väsinult ja nukralt vahtis noor 
naine põrandale. Ma ei suutnud kujutleda, et see on võimsa kaupmeestevürsti abikaasa. Isegi 
meie teenijanna kodus hoidis oma pead kõrgemal. Ent noor proua Fugger pelgas võõraid 
pilke. «Kellele te kõik need rikkused olete korjanud?» näisid need küsivat «Ainult enestele, 
mehevendadele ning nende lastele? Siia kabelisse võite matta ka abikaasa unistuse, anda oma 
pojale kord üle rahakappide ja varakambrite võtmed ning pitsatsõrmus, mille läbi kõik 
korraldused ja lepingud kehtivuse omandavad. Te teate, et Fuggeri pitsatil on niisama suur 
võim nagu keisrigi omal. Teie abikaasa on teis pettunud, proua Fugger...» 

Lastetus on needus, mis lasub naisel, seda pannakse ainuüksi, naiste süüks. Millega oli ta selle 
needuse ära teeninud? Juba palju kordi oli ta endale surma soovinud, kuid siin silmitsi tühja 
hauakambriga haarasid teda hirm ja nukrus. Tal polnud pilku aukülaliste uhkete rõivaste, 
raehärrade hõbedaste amfetikettide ega keisri saadiku toreda 

kasuka jaoks, ta nägi vaid tühja hauakambrit tohutute tahutud plaatide taga. Kui ta siis tõesti 
ükskord seal, Jakob Fuggeri kõrval lamas, olidki mehevennad ja nõod tema majja kolinud 
ning äriasjad üle võtnud. Tõsi küll, nende suures perekonnas valitses ühtne vaim, kuid Jakob 
Fuggeri sugu oli otsa saanud. Proua Fugger ei olnud oma mehele ainsatki poega sünnitanud, 
kes võinuks tema rikkusi valitseda ja suurendada, tal polnud isegi mitte väimeest — mitte 
ainsatki järeltulijat. 

«Ja minul on kolm last. Suudan ma nad üles kasvatada?» 

Viirukipilved hajusid. Tuli kirikuteener ja kustutas metallmütsi-kesega kõik küünlad. 
Kindlasti on tal ka edaspidi võimalus Püha Anna kirikus niisuguseid etendusi nautida. Enam 
polnud vaja katedraali teenreid kadestada. Ja missuguseid toredaid matuseid oli siin tulevikus 
loota! Vana proua Fugger vajus juba silmanähtavalt maa poole, küllap seepärast Jakob Fugger 
ehitusmehi nõnda tagant kiirustaski. Tegelikult polnud kabel veel päris valmis. Täna 
loomulikult olid kõik tellingud maha võetud, aga juba järgmisel päeval pannakse need uuesti 
üles ning kabeliehitus läheb jumala au ja härra Fuggeri kuulsuse nimel edasi. 

Sammusin aeglaselt läbi kabeli, ma olin väga teadmishimuline. Ruum oli umbes väikese 
kogudusekiriku suurune, kuid hoopis teise väljanägemisega. Lihtsad usklikud ei armastanud 
sellist rangust, jahedust ja esinduslikkust. Vagadele meistrimeestele ja tööinimestele oli 
palvuseks vaja kirevaid pilte, püha ema Annat koos oma tütre Maria ja tütrepoja Jeesusega. 
Püha Anna, palu meie eest... Või taevaisa troonil, surnud poega ristil ja püha vaimu tuvi kujul. 
Püha Kolmainsus, heida armu ... Või Halastaja Kristust paljana, piitsutatuna ja piinatuna tema 
teekonna lõpul enne kohutavat ristilöömist. Või arvutuid pühakuid: Afrat, vanimat Augsburgi 
märtrit, piiskop Ulrichi, kes omal ajal linna ungarlaste eest kaitses, Katharinat ratta ja 
mõõgaga, Barbarat tornis, Dorothead lillekorvikesega, Püha Jüri lohega, Anto-niust seaga... 
Olen kõiki neid pühakuid ise maalinud, nii õpipoisina, sellina kui meistrina. Kuid erilist mpnu 
pole ma sellest tööst kunagi tundnud. Isegi mitte kaitsemantliga madonnat maalides! Fuggeri 
hauakambris ei seisnud ainsatki pühakuju, ka sarkofaagikaantele tahutud figuurid ei 
sarnanenud vanade pühakutega. Härra Jakob Fugger, selle hauakambri ehitaja ja omanik, oli 


edukas mees, kes pühakute kaitset ei vajanud. Kadestasin teda ja valisin endale eeskujuks. 
Edu saavutada! Sõltumatu olla... 

Minu kõrval seisid kaks toredas rõivas meest ja ajasid omavahel tasakesi juttu. Üks osutas 
võlvidele, raputas pead, joonistas käega 

õhku arkaadide ümarkaari ning kordas seda žesti palju kordi, Ise vahetpidamata rääkides. 
Tema vestluskaaslane noogutas ja hõõrus mõtlikult lõuga. Jutt käis itaalia keeles. Kahju, et 
ma nende kaunikõlalist keelt ei mõistnud — tollal veel mitte. Siis astus nende juurde kolmas 
mees, selle kabeli ehitusmeister. Tema riietus oli lihtsam kui itaallastel. Edasi räägiti saksa 
keeles. Küllap oleks ehitusmeistergi meelsasti itaalia keelt rääkinud, teadsin täpselt, et ta oli 
käinud Itaalias tutvumas ehitistega, mille laadis härra Fugger oma hauakambri rajada tahtis. 
Aga itaallastele ei meeldi, kui sakslane nende keelt kõneleb. See tundub nende kõrvadele siis 
räme ja kõlatu. Nõnda siis räägiti saksa keeles. «Sinjoor Fugger on meie mees!» sõnas üks 
itaallane. «Tema kabelis tunneme end nagu kodus. Kuigi selliseid võlve meie pool ei ole... 
Aga muidu võrratu ehitis! Nüüd peaks Jakob Rikas kunstnikud leidma, moodsad kunstnikud, 
kes selle ruumi maalidega kaunistaksid. Aga keda tal siin valida? Teil sakslastel pole ju oma 
Raffaellot!» 

«Ei,» lausus ehitusmeister, «Raffaellot meil tõesti ei ole. Aga on teisi.» 

«Kindlasti,» vastas itaallane. «Las Jakob Rikas saadab nad Itaaliasse nagu teidki, et nad meie 
maale näeksid või meie meistrite juures õpiksid. Mis see tema rikkuse juures maksaks? Mitte 
midagi. Tingimata soovitan talle.» 

Nime Raffaello polnud ma kunagi varem kuulnud. Nüüd aga vestlesid kolm meest nii tasa, et 
ma nende sõnadest enam aru ei saanud. Mu teadmishimu oli aga suurem kui ujedus. «Nüüd 
või mitte kunagi!» mõtlesin ma ja astusin kolme mehe juurde. 

«Vabandage, härrad, kas ma tohin teilt midagi küsida?» Üllatunult vaatasid nad mulle otsa, 
nende näod.aga jäid sõbralikuks ning ma jätkasin: 

«Kes on see Raffaello, kellest te äsja rääkisite?» Üks itaallastest naeratas. «Kas te olete 
Apellesest kuulnud, noormees? Olete? Apelles oli antiikaja suurim ja kuulsaim kunstnik, pal- 
jud kirjanikud on tema kuulsusest jutustanud. Tema töödest pole aga midagi säilinud. Mis 
parata! Kuid meie aeg sünnitas uue Apellese — Raffaello Santi, keda juba praegu jumalikuks 
nimetatakse. Ta pole veel kolmekümmet aastatki vana, kuid juba Itaalias kunstnike hulgas 
esimesel kohal. Aga te arvatavasti teate, kui palju on Itaalias häid kunstnikke...» 

Noogutasin. Raffaello... See kõlas nagu muusika. 

«Aga miks te seda küsite, noormees? Olete ka ise kunstnik?» 

«Praegu olen küll alles sell, aga ükskord saab ka minust meister. Tahaksin väga Itaaliasse 
tulla ja teie maalikunsti tundma õppida.» 

«Kiiduväärt soov, noormees! Itaalia päike mõjub teile kindlasti hästi. Mul pole midagi teie 
kunsti ja teie kunstnike vastu, aga te olete Ja jääte alati pisut... kuidas nüüd öelda ... meie pool 
öeldakse «alla tedesco» ... noh, kuidagi sakslaslikuks. .» 

«Ma ei mõista, härra?» 

«Seda on raske selgitada, noormees. Vaadake, teie juures on kõik nii hirmus kena, korralik ja 
täpne. Ma ei taha sellega öelda, et meie oleksime lausa korratud, frivoolsed ja ebatäpsed, 
hoopiski mitte! Aga meie elu on teistsugune ja seepärast on seda ka meie kunst. Tulge ja 
vaadake ise! Käige ära Veneetsias ja Firenzes, tulge Rooma ning tutvuge jumaliku 
Raffaelloga.» 

«Tulen kindlasti.» 

«Kuidas teie nimi on?» 

«Hans Holbein on mu nimi.» 


«Hans Holbein,» kordas teine itaallane ja kõhistas vaikselt naerda. «Hans Holbein ... Jumal, 
kuidas see kõlab!... Alla tedesco!» 

Need sõnad täitsid mu hinge suure kibedusega. Kummardusin ja läksin edasi. Mis see 
tähendab: «alla tedesco»? Murdsin pead. Võibolla on see midagi niisugust, kui isa mulle 
tõsise häälega ütleb: 

«Hansukene, mõtle alati sellele, mida sa maalid... Need on ju kolm püha kuningat, kes on 
tulnud Jeesuslast kummardama...» Mina aga olin esmajoones ametis nende uhkete 
värvikirevate rõivaste, karusnahkade, siidi, kuldpokaalide ja rikkalikult ehitud mõõkade 
maalimisega. 

Või: «Hansukene, pühi õu ja tänav puhtaks! Homme on ju pühapäev ja naabrid ei tohi mitte 
meie peale näpuga näidata, et me oma kodu korras ei hoia. Naabrid peksavad keelt... Härra 
Kämmerer ei tervitanud mind täna just eriti sõbralikult... Pea korda ja armasta seda!» Alla 
tedesco? See sõna vaevas mind üha ega kadunud meelest. Ärritab veel tänapäevani, ehkki mul 
pole võib-olla õigus... 

Isa tuli kiirel sammul ja pahasena. 

«Ah siin sa mul tolgendad! Ja mina otsigu sind igalt poolt! Nüüd jõuame kõige viimastena 
härra Fuggeri juurde. Mis siis saab, kui meie hilinemist märgatakse? Aga ei hilineta mitte! 
Inimene peab end sõbraliku ja viisaka ülevalpidamise ning oma usaldatavuse ja täpsusega 
ligimestele meelepäraseks tegema. Liiguta koibi!» 

Alla tedesco... Kiirustasime Fuggerite linnamaja poole. Ilm oli lämbeks muutunud, haudus 
äikest. Kõik helid kostsid kuidagi summutatuna. Ent tänavail kees elu. Sammus ridamisi 
mehi, küürus hiiglaslike kalevipallide all. Kalev viidi kontrollimisele, alles pärast seda tohtis 
pallid müügüe lasta,. Perenaised, vitskorvid käevangus ja suured võtmekimbud vööl, ruttasid 
turule. Teenijapiigad läksid.kaevule, puuämbrid käes, seal oli naisi juba kobaras koos. 

«Naabriemand, kas olete juba kuulnud, et...» 

Mõõdetud sammul möödus preester armulauakarikaga, missa-teenri kelluke kõlas läbi 
rahvasumma. Kuhu see jõudis, seal langesid inimesed korraks põlvili ja tõusid kohe jälle 
püsti. 

«Kas teate juba, naabriemand, et...» 

Keegi paks mees tervitas isa. Pagarmeister Häberle. Isa naeratas viisakalt ja tegi sügava 
kummarduse. Siis riidles minuga: 

«Kas sa, laiskvorst, ei saa ometi mütsi kiiremini peast! Tead küll, et meie varandusega on asi 
halb.» 

Teadsin. Järgmisel päeval tuleb vesist suppi lürpida. Kliendid! Pagarmeister Häberle... 
Olime Fuggeri linnamaja ette jõudnud. Oma võimsa portaali ja suurte läikivate akendega 
seisis see uhkena ja esinduslikuna platsi ääres. Kui palju võis selles majas olla maalimiseks 
valgust! Mitte nii nagu minu väikeses kambris. Sissekäigu juures valitses vaikus, külalised 
olid ammu majja läinud. Isa oli vihane, et nii hilja tulime. Värava ees seisis pruunikaspunases 
kitlis sulane, sellele ütles isa oma nime. Sulane kummardus, kuid mitte eriti sügavalt, avas siis 
värava ja laskis meid sisse. Astusime hämarasse eestuppa, kus külalised vaikselt vesteldes 
üksteise kõrval seisid. Ühes nurgas purelesid kaks suurt koera, üks neist tuli uudishimulikult 
minu juurde ja nuusutas mu käsi. Isa keerutas oma mütsi kohmetult näpu vahel. 

«Andke teed!» hüüdsid kaks sulast, kes kandsid suurt lauda metsseapraega. Isa hüppas 
ehmunult kõrvale, mina aga sikutasin teda käisest ja me kiirustasime sulastele järele. Polnud 
kahtlust, et nad lähevad söögisaali ning võisid meile niisiis teed näidata. 

«Võta müts peast!» sosistas isa. Ma ei kuulanud, sest ka teistel külalistel olid mütsid peas, 
mitte käes. 

Suure söögisaali uksel seisis Jakob Rikas ja vestles naerdes kolme mehega, kellega olin äsja 
kirikus juttu ajanud. 


«Noh, senjoorid, kas olete nüüd veendunud, et ka meil osatakse uutmoodi ehitada?» 

«Si, si, veramente, messer Fugger!» kinnitasid nood ja noogutasid. «Teie hauakamber on 
võrratult ehitatud, teid võib ainult kadestada. Ainult pisut kõledavõitu. Maalid puuduvad. Te 
peaksite nüüd ühe ttobli kunstniku otsima ja Itaaliasse saatma.» 

Võtsin mütsi peast ja tegin kummarduse. 

«Hei, see on ju sama noormees, kes Itaaliasse tahtis tulla!» hüüatas üks itaallastest. 

«Te peate talle stipendiumi andma, messer Fugger.» 

Jakob Fugger vaatas mind. 

«On ta siis kaupmeheõpilane?» 

«Kunstnik on ta, messere, noor kunstnik. Vaadake järele, mis ta oskab!» 

«Saab tehtud, kontrollime järele,» sõnas Jakob Fugger. «Niisiis, anna endast teada. Tere 
tulemast, meister Holbein! Ah see on teie poeg? Ma jälgisin teda kirikus, terased silmad on 
poisil. Kuidas ta mulle otsa vaatas!» 

Punastasin rõõmust. 

Kohe seejärel juhtis härra Jakob Rikas oma abikaasa peolauda. Kõik külalised tõusid püsti. 
Pillimeeste jaoks oli ühte saalinurka seatud väike tribüün. Tihedalt üksteise kõrval seistes 
lasksid nad kõlada pidulikul intrada'l. Venivate trompetihelide saatel suundusid Jakob Fugger 
ja tema naine oma kohale. Emand Fugger hoidis küll pilgu maas, kuid ta ilme polnud enam nii 
nukker kui kabelis. Härra Fugger noogutas sõbralikult igasse külge, andis siis pillimeestele 
märku ja intrada vaikis. Ta seisis nüüd oma kohal suure peolaua ääres ning laskis pilgu üle 
külaliste libiseda. 

«Armsad sõbrad ja kaaslinlased! Te kõik teate, mis puhul me täna minu majja kokku oleme 
tulnud: nimelt minu perekonna hauakambri sisseõnnistamisele. Tahtsin teile näidata üht 
ehitist, nagu neid võib näha - Itaalias; üht ehitist, mis teeb meid ühtaegu rõõmsaks ja tõsiseks. 
Meie vana saksa kunst sarnaneb puuga, mis on juba palju õisi ja vilju andnud; mis ime siis,'et 
ta seejuures vanaks on saanud. Te ju teate, kuidas aednikud selliseid puid aitavad: nad 
poogivad neile juurde noori tugevaid võrseid. Olgem ka meie siis aednikud ja pookigem saksa 
kunstile juurde see uus oks. Noorendagu teda itaalia elurõõm ja lustlik meel, ka meie ise 
saame seeläbi jälle nooreks. Olgu too esimene lõunamaine võsu — meie uus kabel Püha Anna 
kiriku juures — meile eeskujuks! Andku jumal, et see järeletegemist leiaks! 

Täna peame selles majas meie viimast ühist söömaaega. Mitte kurba nägu teha, mu sõbrad! 
Homme tulevad siia ehitajad, kes rajavad uue hoone, palju suurema ja toredama kui see siin, 
Itaalia majade sarnase. Varjurikka õue ümber tuleb uhke kolonnaad, õue keskel hakkab 
sulisema purskkaev. Itaalias nimetatakse selliseid maju palatsodeks. Neis elavad vürstid.» 

Ja härra Jakob Fugger Rikas tõstis oma hõbedase, seest kullatud pokaali, mille joogikalla ja 
oli ääretasa täitnud vana veiniga. 

«Joogem selle terviseks, "et Itaalia lõbus vaba eluviis Augsburgis' võrseid ajaks! Augsburgi 
vana linnavapp kujutab lõunamaist piinia-käbi, seda võib igaüks meie uhkes raekojas näha. 
Olgu see siis itaalia kunstile kõige mõjusamaks teenäitajaks!» 

Kõlasid muusikahelid. Nüüd ei mänginud pillimehed enam pidu-likku ranget avamängu, vaid 
lõbusat lugu. Külalised jõid peopere-mehe terviseks, saal sumises kiidukõnedest. 
Pidusööming algas. Veel 

kunagi varem polnud ma istunud nii rikkalikult kaetud laua taga ega söönud nii suures 
seltskonnas. Meie kodus olid söömaajad tagasihoidlikud. Milline nauding oli aga praegu 
suurem: kas söömine või paljude külaliste vaatlemine? Raske oli nende vahel valida. 
Muusikameeste tribüüni ees istus nikerdaja Georg Megerlein, kes oli kunagi koos minu isaga 
üht altarit teinud. Ükskord tuli mul talle mingi tellimus koju kätte viia. Kui armetu seal kõik 


oli! Töötoas istus meister üksi. Ühtki selli ega õpipoissi polnud tal abiks. Täna aga tohtis ka 
tema pasteete ja nurmkana süüa ning sinna juurde kuldkollast kreeka veini juua. 

Rikkad kaubahärrad oli Jakob Fugger alles õhtusöögiks palunud. Varasele pidusöögile olid 
kogunenud vaid maalikunstnikud, nikerdajad, ehitusmeistrid ja kullassepad. Ka keiserlikku 
saadikut polnud näha, küllap istus ta Fuggeri raamatukogus ja lehitses igavledes mõnda 
köidet. Kahju! Meeleldi oleksin teda lähemalt silmitsenud. 

Meie vastas troonis kullassepp Thomas Heimhofer. Kindlasti kõige rikkam külaline, kellele 
kuulus peakiriku juures suur töökoda. Lauateener asetas tema ette eriti kunstipärase 
veinikannu — Jakob Fugger oli tähelepanelik võõrustaja. Thomas Heimhofer tõmbas kannu 
lähemale ning silmitses teraselt iga ornamenti. Sellest kannust pidi vein küll eriti hea 
maitsma! Ta tõstis selle suu juurde ning jõi suletud silmi, väikeste proovivate lonksude kaupa. 
Kogu tema ümmargusest näost kiirgas rahulolu. Siis võttis ta kannu uuesti kätte ning ta 
sõrmed kompasid korrapäraselt kulgevaid süvendeid, mis Veneetsia meistri uurits oli 
kannuseinasse jäädvustanud. «Oivaline!» ütles kullassepa näoilme. 

Minu vend Ambrosius nägi sellal vaeva rasvase lambakintsu kallal. Nikerdatud noapea 
tugevasti pihus, lõikas ta liha küljest parajalt suupäraseid tükke. Keele ja kurgulae nauding 
peegeldus kogu ta näol. Võõrad vürtsid olid lihale võrratu maitse andnud. Neid vürtse olid 
toonud Jakob Fuggeri laevad Idamaalt. Ambrosiusel näis vaid ühest kahju olevat: et kõht 
lambakintsust nii kiiresti täis sai. Kui pisikesed olid lihaportsjonid kodus! Kui hea meelega 
oleks ta prae nautimist pikendanud! 

«Söö ometi midagi, Hansukene!» sosistas isa mulle kõrva. Minu ees taldrikul lebas kaks 
vorsti, kuid mul polnud aega neid hammustada. Liiga palju oli ümberringi vaadata. Uurisin 
külaliste rõivaid. Kui vanamoodsa lõikega olid need ühtedel ja kui moodsad teistel. Mõne 
külalise kraed ja kätiseid ehtis karusnahk. Huvitav, millise looma oma? Kui kahju, et ma 
nende suuri pitsatsõrmuseid lähemalt silmitseda ei saanud! 

Pillimehed alustasid «Emand Fuggeri tantsu». Seda meloodiat tundis Augsburgis iga laps. 
Mina olin seda viimati siis kuulnud, kui 

poisid ja tüdrukud meiupuu ümber tantsisid. Emand Fugger punastas ja tänas 
armastusväärselt, viipas lauateenri kohale ning laskis muusikutele omaenese veinikannu 
ulatada. Jakob Fugger kortsutas kulmu. Pillimehed tühjendasid veinikannu emand Fuggeri 
terviseks. Siis laulsid nad ühe itaalia laulu ning nagu oli oodata, said itaallastelt uue kannutäie. 
Jakob Fugger aga katkestas valjud kiiduavaldused, hüüdes: «Mu kallid sõbrad! Oma veneetsia 
sõprade abiga muretsesin meile õpetuseks ja meelelahutuseks majja mõned maalid. 
Kõrvaltoas lebavad ka mõned mapitäied gravüüre ja joonistusi. Vaadake nii palju, kui süda 
lustib, pole ju igaühele antud Itaalias käia ja selliseid kunstiteoseid näha. Minu maja on teie 
ees lahti, käige ringi ja vaadake!» 

Hüppasin kohe püsti. «Tulge, isa!» sosistasin ma. «Mõelge ometi, me saame itaalia maale 
näha!» 

«Mitte nii tormakalt, Hansukene,» sosistas isa mulle vastu ja vaatas hirmuga härra Fuggeri 
poole. «Kõigepealt peavad ikka teised külalised lauast tõusma.» 

Mind aga manitsus kinni ei hoidnud. Astusin naaberruumi uksest sisse ning suundusin sealt 
edasi avarasse päikest täis galeriisse, mille seintel rippusid toredad kuldraames maalid. Siin 
oli suursuguste härrade ja daamide portreesid, ajaloolisi ja altarimaale. Milline varakamber! 
Seni olin saanud maale vaadata vaid kirikuis, kloostreis ja . kabeleis, kus nad salapäraselt 
hiilgasid pea- ja kõrvalaltari kohal, . valgustatuna jämedatest altariküünaldest. Kuid nendel 
kujutatud näod jäid mul suuremas osas nägemata ning nende miimika tabamata, sest 
altariruum oma püha sisseseadega oli liiga kaugel, et maale täpsemalt uurida. Ainult isa 
ateljees sain pilte lähedalt vaadata. Ükskord palusin vana kirikuteenrit, et ta lubaks mul altari 
taha astuda ja ligemalt vaadata. 


«Aga poiss, see on ju patt! See on jumala teotamine! Altari juurde tohib astuda ainult preester, 
ja need pildid siin pole vahtimiseks, vaid palvetamiseks. Palveta, poiss, palveta! Jumal kuuleb 
sind ka kaugelt;» 

Fuggeri majas polnud pildid palvetamiseks. Vaatlesin üht naise portreed. Sarmikas nägu, 
kaunis kaelajoon... Mõne patriitsi naine või tütar? Üle nöörsirge horisondi sirutus sale kõrge 
sakkidega torn, lipp tornitipus, ulatudes kõrgele üle tagaplaanil asuva väikelinna majade ja 
kirikute. Oli see püha neitsi Barbara torn? Messer Jacono de Voragine ju kirjutab 
oma.«Kuldses legendiraamatus», kuidas julm isa neitsikese endast ära tõukas, ja kuidas püha 
Barbara siis vangi-tornis pidi vaevlema. Kas siis see maal siin kujutas püha Barbarat, võimsat 
avitajat? Millise häda eest võiksin ma temalt kaitset paluda? Ta oli ju nii ilus, et juba ühest 
pilgust piisas kõigi oma vaevade unustamiseks; ja keegi ei suudaks uskuda tema piinu ning 
loobumist, nii .nagu legendis on kirjutatud. See daam oli suursugune ja. elurõõmus 

nagu rikaste augsburglaste tütred. Värvid olid väga õhukeselt pinnale kantud ning kumasid 
pärlmutrina, oli kasutatud erinevate toonide nüansse. Daami roheline rüü jättis kaela ning õlad 
vabaks. Ma ei osanud öelda, millist rohelist oli kunstnik kasutanud, võib-olla oli ta pinna 
eelnevalt sirava sinisega tooninud, igatahes voltide ja varjude kohal muutus roheline siniseks. 
Tütarlapse silmad vaatasid kuhugi kaugesse punkti. Tema blondid juuksed olid põimitud 
patsi, mis ehtis kroonina pead. Kui graatsiliselt võis too naine kõndida! Oleksin tahtnud need 
juuksed lahti põimida ja läbi sõrmede libistada. Kui tihti olin juuste maalimisega kimpus 
olnud! Ikka tulid nad mul välja nagu parukas, mis inimesele pähe on vajutatud. Tahtsin juba 
järgmisel päeval proovida, kuidas juukseid õigesti maalida, teadsin, et nad ei tohi koosneda 
ainult üksteise kõrvale veetud peentest joontest. 

Märkasin, et galeriisse astus härra Konrad Peutinger. Talle polnud need maalid võõrad, 
mõned neist oli ta ise oma sõbrale Fuggerile müünud. Tema huvi ja asjatundmine oleksid 
Itaalia maalikunstnikke kindlasti üllatanud, tema puhul poleks nad vast öelnud «alla tedesco»'. 
Teadsin, et Peutinger oli oma hariduse saanud Itaalias. Nüüd kuulus talle Püha Rooma 
keisririigi saksa rahvusest õpetlaste hulgas üks esimesi kohti. Tema naine pärines rikkast 
Welserite perekonnast — see jäi oma silmapaistvuselt Fuggeritest vaid õige pisut maha — ja 
oli ebatavaliselt suurte teadmistega. Kui Konrad Peutinger oli Nürnbergi kuulsa õpetlase 
Willibald Pirckheimeri sõber, siis tema naine võis nimetada oma sõbratariks õpetatud nunna 
Caritas Pirckheimerit, Willibaldi õde. Juba nelja-aastasena oli Peutingeri tütar Juliane 
kirjutanud keisrile ladinakeelse küllakutse Augsburgi. Õpetlased olid hämmastusest vaid pead 
raputanud ja imestanud. Aga noh, kes Peutingeri majas üles kasvab ... Kõikjal ülistati tema 
raamatute, vanade müntide ja haruldaste käsikirjade kogu. Ent Peutingeri suurimaks uhkuseks 
oli üks kaart, nimelt vanim Rooma riigi kaart, mille tema sõber Celtes oli avastanud 
Tegernsee kloostris. Ka Augsburg — Augusta Vindelicorum — oli sel kaardil märgitud. 

«Jah, see on itaalia kunst!» hüüatas Peutinger vaikselt. «Ecce homo! — tahab ta meile 
kuulutada,» sõnas ta endamisi, kuid ma kuulsin seda. «Mitte nii, nagu hüüdis Pilatus piinatud 
ja piitsutatud Kristust enda ees nähes ... ei, me tahame inimese ilu imetleda! Ecce homo.' 
"Ennäe, see on inimene! Niisugune ta on, uus aeg, nüüd algavad inimeste päevad!...» Ja juba 
läks ta edasi. 

Samas nägin isa. Aeglaselt astus ta ühe pildi juurest teise juurde, tema suu ümber süvenes 
kibestunud joon. 

«Hansukene, lähme pärast Katharina kloostrist läbi. Tahaksin kord jälle oma pilte vaadata.» 
Varasel päraštlõunatunnil lahkusid külalised täissöönutena ja 

rahulolevatena Fuggeri majast. Meie suundusime Katharina kloostrisse. Mõni nädal tagasi oli 
isa seal lõpetanud altarimaali püha Ulrichi legendi ainetel. Uut tellimust polnud veel keegi 
esitanud. 


Kasinalt kaetud laua ääres istus püha Ulrich koos püha Wolfgan-giga. Mõlemal oli seljas 
raske piiskopirüü, jnis näis neid looka vajutavat nagu rõhuv koorem; mõlemad kandsid 
miitrat, mille ümber hiilgas pühapaiste. Nad istusid massiivsel pingil, mille seljatoe üle rippus 
vaip. Vasakult lähenes keegi abipaluja, selg küürus ja põlved longus. 

«Noh, Hansukene, kas sulle minu pildid enam ei meeldi?» 

«Nad on puhtalt maalitud, härra isa.» Meie juurde liipas üks vana nunn. 

«Ma tunnen teid küll,» ütles ta. «Te olete ju meister Hans Holbein, maalija, teie selle pildi 
tegitegi. Selle ees on kohe nõnda hea palvetada, need pühakud on nõnda auväärsed, vagad ja 
head!» 

Isa kummardus kergelt. Kiitus ei rõõmustanud teda. 

«Tule, lähme nüüd jälle minema!» 

Väljusime Katharina kloostrist ja meid ümbritses hele Augsburgi pärastlõuna-valgus. 

«Nüüd olen tolle päeva tervenisti taas läbi elanud. See oli tähtis päev minu senises elus, võib- 
olla isegi kõige tähtsam ...» 

Holbein pole üksnes terve 4. mai 1512 oma mälestustes läbi elanud, vaid ka mitu 
surmatantsupilti joonistanud. Ta teab küll täpselt, mis surmatantsu juurde kuulub, sest tunneb 
surmatantsutsükleid, kuid tema pildid kujunevad teistsugusteks. Sel ajal, kui ta oma mälestusi 
heietas, on need tema ees lebavaile tühjadele lehtedele ilmunud. Suursugune paar on 
alustanud tantsu. Parema käega kergitab daam oma toredat rüüd, härra juhib teda kindlalt ja 
elegantselt. Tantsusammud viivad neid mööda seinakatte eest. Daami pilk on langetatud, ta 
teab, kuidas end pidulikul hetkel üleval pidada. Eks trummelda ju pillimees intrada't, endal 
liivakell kõrvale seatud. Pillimeheks on Surm. Härra ja proua Fugger tantsivad surmatantsu. 
«Emand Fuggeri tants» on surmatants... 

Seal sammub preester läbi tänava, parajasti möödub ta ühest, esindusliku fassaadiga uhkest 
majast. Üle tema laia, rikkalikes voltides koorirüü ripub preestriseisuse tunnus — stoola. 
Preestri järel tulevad kaks meest pühitsetud vee ja küünaldega. Tõsiselt ning keskendunult 
puhkab jumalamehe pilk kinnikaetud monstrantsil, mida ta käes kannab. Ta läheb väsinud 
rändajale viimast teemoona viima. Ee:»io sammub missateener kellukese ja laternaga. See 
tunneb teed hästi, on, ta ju ise selle valinud. Missateenriks on Surm. Tõsine surmatants... 

Rikas mees on kummargil oma aarete kohal. Need on küll kindlas kohas: keldri müürid on 
paksud ja akende ees topelttrellid, kmd ometi on varas sisse pääsenud jä krahmab kokku, mis 
saab. Rikas mees ringutab ahastades käsi. Kas ta hüüab appi? Ei tule keegi! Sellest vargast ei 
saa ükski jagu, tema eest ei kaitse keldrimüürid ega trellid, sest too varas on Surm. Rikkal 
mehel on Jakob Fuggeri näojooned. Kogu tema varandus ei loe enam midagi. Tulude ja 
kulude arvestamisest, mida ta segamatus rahus teha lootis, saab surmatants. 

Härra Fuggeri laevad on sadamas, võimsad purjekad, lipud mastitipus lehvimas. Lossitakse 
kaugelt toodud kaubapalle, mis on igati kindlalt pakitud ja kinni nööritud. Peagi muutuvad 
need kõlisevateks müntideks. Kõigest jõust püüavad rässakad laevamehed kaubapalle edasi 
veeretada, sest kui kaup ei veere, ei veere ka raha. Ent keegi tahab neid töö juures takistada ja 
see läheb tal korda. Tolle rahurikkuja vastu on kõik võimetud. Ta on seljatagant ligi hiilinud, 
krahmab laevamehel juustest kinni ning rebib tal riideid seljast. Laeva-mees kisendab, hoiab 
kaubapalli nööridest kinni. Asjata! Ta peab tantsukutsele järgnema. Kaupade lossimisest saab 
surmatants ... 

Ka merel ei käi laevameeste käsi paremini. Nad on tormi kätte sattunud, kõrged lained 
loobivad laevukest, nagu oleks see pähklikoor. Juba on purjest järel vaid räbalad. Kui ainult 
mast vastu peaks! Aga ei, mast ei pea vastu, merest on roninud välja Surm, kes murrab masti 
nagu peene vitsarao. Nüüd on kõik kadunud. Üks laevamees hüppab üle parda, ta riskib 
tantsida lainetega. Sellest saab surmatants... 


Aeg on hiline. Elisabeth Holbein on juba mitu korda vargsi ukse vahelt vaadanud, ent mees on 
nii sügavas mõttes, et ta seda üldse ei märka. Naine ei taha teda segada ja paneb ukse jälle 
tasakesi kinni. Holbein võtab veel kord isa pildi käsile. Millisena on isa tema mälestusse 
jäänud? Talle tuleb meelde üks teine päev, neli aastat pärast Fuggeri kabeli sisseõnnistamist... 
Olime just äsja lõunat söönud, kapsaid ja klimpe. Jockeli ootas asjatult konti, liha polnud meil 
enam isegi mitte pühapäeval. 

Oli saabunud november oma tormide ja hoovihmadega. Tol päeval proovis tulla isegi esimest 
lund. Suured tumedad pilved raputasid alla pakse pehmeid lumetupse, mis aga tänavail ja 
platsidel kohe pruuniks poriks muutusid. Juba varsti pärast lõunat läks ilm nii pimedaks, et 
pidime oma vähese küünla tagavara kallale minema. Süütasime kaks, sest rohkem raisata ei 
tohtinud. Ühe isale ja Ambrosiu-seltö-teise muile ja sell Andreasele. Isal oli plaanis lõpetada 
veel täna tiks väike pilt, mille maalimist ta mõni päev tagasi oli alustanud: püha Katariina 
ratta ja mõõgaga. Koos paljude teiste pühapiltidega 

tahtis isa ka seda Augsburgi kodanikele pakkuda; ehk õnnestub kord jälle mõni niisugune pilt 
müüa, mille inimesed oma kodudesse riputavad. 

Olime kõik maalimisega ametis. Mina kandsin figuuride kontuurid näidiste järgi tahvlile, 
Ambrosius ja Andreas täitsid suuremad värvipinnad, isa maalis näod, peenemad jooned ning 
varjud. Siis kattis ta tahvlid läikiva värnitsakorraga. Kahe nädala pärast on pildid kuivanud, 
siis võime müüki alustada. Töö juures me suurt ei rääkinud, igaüks mõtles oma mõtteid. Isa 
mõtles oma tühjast rahakotist, Ambrosius kellestki noorest tütarlapsest, mina nukrutsesin. 
Miski ei suutnud mu meelt rõõmsaks teha, isegi mitte lustakas Andreas. Temale ei paistnud 
miski tuska tegevat, ei napp söök, külm ateljee ega halb ilm. 

Korraga koputati kõvasti majauksele. Kuulatasime. Juba palju päevi polnud meil käinud 
ainsatki külalist. Kes see võis olla? 

«Hans, mine vaata sina, kes seal ukse taga on!» 

Pühkisin pintsli kuivaks, lükkasin juuksed silmilt ja läksin avama. Tõmbasin riivi eest ja tegin 
ukse lahti. Tihedas lumesajus seisis keegi pikk, musta ürpi mähkunud mees. Põrkasin 
ehmunult tagasi. Olin arvanud, et ukse taga on teenijanna või üks meie vana majasõber. Seda 
meest ma aga ei tundnud. Võõras oli oma urbi silmini tõmmanud — nii külm hüüd väljas küll 
polnud! Must mees vaikis, niisiis pidin kõnetajaks olema mina. 

«Mida härra soovib?» 

«Oled sa maalija Hans Holbeini poeg?» 

Tema sõnadest võis vaid vaevu aru saada, sest need tulid läbi musta rüü. 

«Jah,» vastasin, «meister on toas.» 

«Nii, nii, et meister on toas. Kes tahakski niisuguse ilmaga väljas olla! Kas sina tahaksid?» 
«Ei. Aga mul pole ju tarviski välja minna.» 

«Kust sa tead? Igaüks peab kunagi välja minema, varem või hiljem.» 

Võõras jäi vait ja asetas oma parema käe ukselingile. Ta kompas 

seda, nagu prooviks,, kui heast materjalist see tehtud on, teise käega 

hoidis ikka veel ürpi näo ees. 

«Mida te soovite, härra?» küsisin uuesti. 

«Vii mind meistri juurde.» 

Minus tärkas lootus. Too võõras oli kahtlemata rikas mees, võibolla isegi õpetlane. Ehk tuli 
ta, et end maalida lasta? Isa polnud Juba kaua ühtki portreed maalinud. Võõral oli huvitav, 
väga korrapäriäte joontega hästivormitud nägu. Huuled olid kitsad ning veidi langetatud 
laugudega silmad meenutasid kotka omi, nende pilk oli torkivalt 

rav. Isale vaatas ta kindlalt otse näkku. Teda oleks hea maalida. Raske on maalida neid 
inimesi, kes pidevalt oma näoilmet muudavad, nt kõigest hoolimata võõras mulle ei 


meeldinud, ta nägi välja nagu aupmees, kes midagi võlgu ei anna. Ja miks ta ühtki sõna ei 
lausu? Ega ta ometi arva, et isa peab kõnelust alustama? Ja tõesti, isal ei jäänudki muud üle. 
«Millega võin teile kasulik olla?» 

Võõras naeratas, kuid see ei muutnud tema nägu sugugi meeldivamaks. 

«Sooviksin meeleldi teist ja teie kunstist üht-teist kuulda.» 

Niisiis ikkagi klient! Ettevaatlik mees, enne kui tellimuse annab, kontrollib kunstniku võimed 
üle. Mõtleb ehk käsirahagi maksta? Oh, kuidas see meile ära kuluks! 

«Olge tänatud huvi tundmast, härra! Aga joogiklaasi taga läheks ,ehk jutt mõnusamini. Hans, 
sina meie tubli joogiülem, valmista meile õige hõõgveini!» 

Läksin kööki. Kuna pidin küünla kaasa võtma, ei saanud Andreas enam edasi töötada ja 
pakkus end appi. Veini oli kannus veel kolmandiku jagu. Andreas tegi koldesse väikese tule, 
kasutades selleks peenikesi oksaraage, mis ta linnametsast oli korjanud. Siis riputas ta 
veekatla konksu otsa ja vähe aja pärast vesi juba kees. Mina otsisin vahepeal vürtsid välja — 
viimased riismed ingverit, vanilli ja kaneeli — ning valasin veini koos vürtsidega ühte 
keedunõusse. Siis .kallasin keeva vee peale. Andreas võttis kapist kaks kannu. Valasin ühe 
täis hõõgveini, teise aga vett, lisades veini ülejäägi. Viimane kann oli isa jaoks. Andreas 
kustutas ettevaatlikult koldes tule, mina viisin kannud ateljeesse. 

«Tänan, poeg,» ütles isa. «Terviseks, härra!» 

Isa tundis, et tema veini oli tugevasti lahjendatud, ent teadis, et külaline selle üle kurta ei saa. 
«Te joote head veini, meister Holbein.» 

«Pärast rasket tööpäeva võib ju endale ka midagi head lubada...» 

«On teil palju selle?» 

«Minu sellid on vahepeal tublideks kunstnikeks sirgunud ning laia maailma rännanud. Kaks 
neist elavad Münchenis, üks Nürnbergis. Ainult mu pojad ei suuda kuidagi kodupaigast 
lahkuda.» 

Vaatasin üles, ainult silmapilguks. Kallis isa, kui sa vaid teaksid, millise rõõmuga... õpilased 
ja sellid olid läinud sellepärast, et nad enam midagi ei teeninud. Iga päevaga jäi meil söök 
napimaks ja sellitasu väiksemaks. Uusi õpilasi enam ei tulnud. Hans Holbeini juures ei 
tahtnud enam keegi õppida. Kes soovikski oma aega väikeste pühapiltide peale raisata? 
Ambrosius ja mina oleksime samuti ammu läinud, aga mis siis isast oleks saanud? Me ei 
saanud ju teda üksi jätta. Ja 

ometi, iga sell pidi ükskord rännutee jalge alla võtma... Varem olin kõrgelennulisi plaane 
teinud ja Itaaliast unistanud, nüüd olid need plaanid ammu olematuks hajunud. Hea, kui kord 
Nümbergigi jõuaksin! 

«Milliseid pilte te viimasel ajal olete maalinud, meister Holbein?» 

«Praegu maalin oma Augsburgi sõpradele neid pühapildikesi.» 

«Kas nende eest makstakse hästi?» 

«Minu sõbrad ei näruta.» 

*Ja mida te enne seda olete maalinud?» 

«Katharina kloostris on üsna palju minu töid, nunnad näitavad neid teile meeleldi, mu härra.» 
Ei tea, kas võõras varsti oma tellimuse esitab? 

Välisuksele koputati jälle. Avasin. Ukse taga seisis Katharina Drescher, kes oli kaua aastaid 
meie majas teenijanna olnud. Kui tal avanes võimalus tanu alla saada, oli isa ise teda veennud 
abieluettepanekut vastu võtma, sest tema polnud suuteline teenijale muretut ja rahulikku 
vanaduspõlve kindlustama. Nii läkski meie teenijanna mehele heasüdamlikule lesele Philipp 
Drescherile, kes Püha Ulrichi kirikus kellameheametit pidas. Nüüd elas Katharina temaga 
kahes väikeses tornitoas kõrgel Augsburgi katuste kohal. Sealt nägi ta, et meie korstnast vaid 
haruharva suitsu tõusis. Mõnikord juhtus siis, et ta korvi toiduaineid ja sööke täis ladus ning 
oma endise peremehe poole tõttas. Ka täna oli tal korv kaasas, lumesaju eest põlle alla pei- 


detud. Ta astus kiirel sammul sisse, pani korvi maha ja kallistas mind. Hoolimata minu 
tõrksast loomusest olin tema lemmik juba lapsepõlvest peale, kus ta mind oli kantseldanud. 
«Kui külm teil siin on, Hansukene! Mida te täna lõunaks sõite? Kuidas isal läheb?» 

Saba liputades tuli ka meie koer ja hüppas rõõmsalt külalise najale püsti. 

«Tasa, Jockeli, tasa! Sinu jaoks on mul korvis üks suur kont.» 

«Tule kööki, Kathi, me tegime seal parajasti tuld. Isal on üks külaline, keegi suurtsugu härra. 
Võib-olla tahab end maalida lasta. Mulle ta küll hästi ei meeldi, aga mis sellest! Meile on raha 
tarvis.» 

«See oleks küll õnnistus! Ja missugune rõõm meistrile! Ma olen nii rõõmus teie pärast. Ah 
tegite tuld? Sest pole ju sutsugi märgata.» 

«Me tegime hõõgveini jaoks kuuma vett. Kas su nina siis midagi ei haista?» 

«Lõhnab jah ingveri järele nagu Fuggerite juures.» 

Katharina Drescher pani korvi köögilauale, tegi lahti ja ladus välja pika rea punapõskseid 
õunu. Ta oli kaasa toonud ka piima ja juustu ning ühe praetud lambakintsu. Koer vahtis talle 
tähelepanelikult otsa ja saigi varsti lubatud kondi. Ta läks sellega nurka, surus kondi 
esikäppade vahele ning hakkas järama. Veidi aja pärast oli 

kont paljas. Ootusrikkalt vaatas koer lahke võõrustaja poole, kuid see laiutas naerdes tühje 
käsi. 

«Ei, rohkem pole midagi anda, Jockeli! Mis sa õige mõtled? Drescheril on ju ka kõht tühi: iga 
päev nii palju trepiastmeid üles ronida ja maailmatu rasket kella lüüa, see teeb näljaseks. 
Rohkem ei jätnud ta midagi järele. Mul pole palju aega, Hansuke,» pöördus meie endine 
majapidajanna minu poole, «mees istub üleval tornis ja ootab mind. Sa ei kujuta ette, kui 
üksikuna inimene end nii kõrgel katuste kohal tunneb! Ma ei tahaks teda kaua oodata lasta. 
Aga meistriga ajaksin hea meelega juttu. Need olid ilusad ajad, kui ma teie juures teenisin, 
eriti tollal, kus maja õpipoistest kubises. Kui kaua sest nüüd juba möödas on!» 

Kööki tormas ähmis Ambrosius. 

«Hans, tule ruttu, isa hakkab surema!» 

Ruttasin ateljeesse. Isa oli toolil kokku vajunud, näost lubivalge. Ta haaras käega südame 
järele ning ahmis õhku. Kathi, kes oli mulle Särele tulnud, teadis kohe, mis teha. Ta jooksis 
tagasi kööki, tõi vett ning valas isale ettevaatlikult suhu. Siis hõõrus ta isa halle oimukohti 
äädikaga. 

Mis oli ometi juhtunud? 

Võõras külaline istus ikka veel laua ääres ega teinud teist nägugi. Isa haigushoog ei paistnud 
teda üldse liigutavat. 

«Mis isaga juhtus?» küsisin teravalt. 

«Eks sellega ole ikka nii, et inimene on vapustatud, kui ta oma laostumisest teadlikuks saab. 
Teie isa pole erand.» 

Ma ei mõistnud. «Seda peate küll selgitama, mu härra!» 

«Pole midagi kergemat, noormees! See puutub ju ka teisse. Näete, minu käes on hulk 
võlatähti, kõigil neil on teie isa allkiri. Lugeda oskate? Hästi. Need võlatähed kuuluvad mulle, 
ainuüksi mulle. Olen nende eest kallist hinda maksnud. Ja nüüd olen ma siin, et osa oma 
rahast välja nõuda. Kõige meelsamini võtaksin maalid, kuid need pühapildid mulle ei meeldi. 
Kas teil midagi muud pole?» 

Ma ei uskunud oma kõrvu. Läksin juba keema ja pidin häbematu võõra välja viskama, kuid 
Kathi haaras mul käest. 

«Rahu, Hans! Hoolitse parem isa eest. Kandke ta magamistuppa. Selle härraga räägin ma ise.» 
Kathi polnud kunagi vasturääkimist sallinud. Kandsime isa voodisse, kus ta küll pikkamööda 
toibus, kuid aina ohkis ja kaebles. 

«Ta tahab kõik meilt ära võtta, kõik... Aga meil pole endalgi enam midagi järele jäänud!» 


Jäin tema juurde, kuni ta rahunes. 

Kui ma tagasi alla läksin, oli külaline kadunud. Kathi sammus ateljees edasi-tagasi. 

«Hans, midagi peab ette võtma, kas kuuled, peab... Tänaseks rahustasin võlausaldaja maha, 
aga ta tuleb tagasi. Sa pead raha muretsema, muidu... Kas sa ei rääkinud mitte ükskord, et 
härra Fugger Rikas oli sinu vastu huvi tundnud? Tuleta end talle meelde. Sellest on küll juba 
ligi neli aastat möödas, aga mis siis... See pole meeldiv käik, ma tean, aga mine Fuggeri 
juurde, Hansukene! Mine veel täna!» 

Mu pea huugas otsas. Isa haige, meie võlatähed võõrastes kätes, teenijanna enesest väljas. 
Mida teha? Kust peale hakata? 

«Kathil on õigus,» hüüdis Andreas. «Mine Fuggeri juurde. Kindlasti ta ei luba, et üks 
Augsburgi meister säherdust häbi peab kannatama.» 

See veenis mind. Fugger peab meile raha laenama, laenama kunsti nimel. Ma olen valmis talle 
tööga tasuma, illustreerima raamatuid ja pintseldama või seinu, kui tarvis. 

Tahtsin talle näidata, mida ma vahepeal õppinud olin, mida ma suutsin. Seni polnud veel 
keegi minu viimaseid töid näinud, isegi mitte isa. Joonistused, mis ma Ovidiuse «Muunduste» 
ainetel olin teinud, lebasid sügaval minu kirju kirstu põhjas. Keegi ei teadnud, kui palju vaeva 
oli mulle maksnud kahe osa tõlkimine, mis üks maksujõuetu tellija meile pandiks oli jätnud. 
Lahtised lehed, kolletanud, rebenenud, seakõrvul... Muundused... Kas need joonistused 
annaks rahaks teha? Pakkisin nad kokku ja ruttasin hilisele ajale ja halvale Ilmale vaatamata 
härra Fuggeri uue linnapalee poole. Selle paljud aknad olid heledasti valgustatud. Siin ilmselt 
ei tarvitsenud kaks inimest üheainsa küünlaga leppida... 

Sulane avas mulle. Tundsin teda nägupidi, tema mind samuti. 

«Ei, härra Jakob Fugger ei võta kedagi jutule! Niisugusel ajal veel? Tulge homme tagasi! Ah 
ei, homme pole mõtet, homme reisib härra minema.» 

«Mul on väga pakiline asi.» 

«Ei, ta ei võta tõesti jutule. Ma ei tohi teda tülitada, ta kukub kärkima. Iga päev käib siin 
abipalujaid, ka niisuguseid, kes tõesti on hädas...» 

Aga mina ei jätnud. Härra Fugger pidi mind ära kuulama. Lõpuks 

laskis sulane endale augu pähe rääkida ja läks Jakob Rikkale minu tulekust teatama. Aga tema 
sammudest nägin, et ta tegi seda väga vastumeelselt. Ta ei tulnud kohe tagasi ja minus 
välgatas lootuskiir. Kuid asjatult. Sulane astus raskel sammul minu juurde. «Härra Jakob 
Fugger mäletab teid hästi, aga tal ei ole aega. Ka homme mitte. Tulge pärast jõule uuesti. 
Tervitus härra isale.» 

Suutsin vaevu pisaraid tagasi hoida. Sulasel oli minust kahju, ta ei vaadanud mulle otsa. 

«Te peaksite härra Fuggerist aru saama. Tema pole kohustatud oma otsustest meile aru 
andma, tema on härra! Aga mida te üldse iu peremehest tahate? Te pole ju kaupmees, vaid 
kunstnik.» 

«Ma olen suures hädas. Härra Fugger peab mind aitama...» 

Sulane hakkas naerma, algul pilkavalt, pärast kaastundlikult. 

«Sõna «peab» meie juures ei tunta, noor kunstnik, härra teeb, mis alle meeldib. Sõna «peab» 
ta vihkab. Aga astuge sisse! Te ju värisete nina on teil siniseks külmunud. Lähme härraste 
kööki, ma olen seal tietis, seal on hästi köetud.» Seal põles koldes tõesti teistsugune tuli kui 
meil kodus. Selle peal oleks võinud terve metssea ära küpsetada. Sulane osutas pingile pliidi 
kõrval. 

«Tegin endale äsja pisut hõõgveini. Ehk joome koos peekritäie?» Miks mitte! Sus jutustasin 
sulasele, miks ma Fuggeri juurde olin läinud. 

«Siis on küll pahasti, et härra Fuggeril aega polnud. Aga kes teab, seegi parem oleks, kui 
asjad teisiti oleksid läinud...? Teie ei tea, siis tähendab härraste leival olla, ja tänage jumalat!» 


«Miks nii?» 

«Mina olen härra Fuggeri leival ja palgal, me oleme tema majas, ellepärast pole mul sünnis 
oma teenistuse üle kaevata. Aga oma kogemuste põhjal annan teile ainult üht nõu: minge 
Augsburgist ära! Ma võin teile suurema summa raha laenata. Tean Baselis üht kunstnikku, 
kes teid enda juurde võtaks. Ta on hea kunstnik ja temale võiksite ka laenu tagasi maksta. 
Kunstniku nimi on Hans Herbster, on minu vend. Ma pole juba palju aastaid temast midagi 
kuulnud, aga teid ma soovitan talle. Võite ka oma venna kaasa võtta. Ja isa? Ei, seda ma siiski 
ei tea ...» 

Nii otsustati Fuggerite majas minu saatus. Ka isal tuli endale uus kodupaik otsida ja ta leidis 
selle Isenheimis. Tegelikult oli meil plaanis ainult nii kaua võõrsil viibida, kui me oma 
võlatähed halastamatu võlausaldaja käest oleme välja lunastanud. Aga me ei pöördunud lam 
kunagi Augsburgi tagasi. Uus elu meeldis mulle ja tänase päevani polnud ma oma varasemat 
põlve meenutanud ... 

Holbein joonistab vana küüruvajunud meest. Sel on vaike kuivetanud keha ja suur ettepoole 
nookus pea; ta suudab käia veel vaid üsna väikeste sammudega. Juba ulatub vanakese vasak 
jalg üle sügaviku ääre, see on haud. Kobamisi haarab ta abivalmis käest; mis kuulub 
luukerele, simblit mängivale Surmale. Isa viimne teekond — ka see oli surmatants :.. 


IX PARACELSUS 


Kaugelt kostavad kirikukellad. On kesköö. Holbein vaatab imestunult oma joonistuste kohalt 
üles, kui üks inimene tuppa astub. Wolf jääb longuspäi joonistuslaua äärde seisma. Ta 
neelatab paar korda ja lausub siis tasa: 

«Meister Holbein, teie tütreke, väike Annele, suri praegu. Rahu tema põrmule!» 

Kuni hommikuni ootab Holbein kummalises tardumuses purustavat valulainet, mis peab 
tulema ja ta enda alla matma. Kuid kõik temas on tuim ja tühi, ja kui Wolf teatab kellegi 
musta riietatud külalise saabumisest, ütleb ta rahulikult: 

«Küllap see on üks katkusulastest. Juhata ta minu naise juurde, Elisabeth teab, kuidas 
niisugusel puhul talitada.» 

«Ei, härra, see ei ole katkusulane, neid ma tunnen. Väljas seisab keegi tähtis mees, mõni 
preester või isegi õpetlane. Tal on külm, ta lausa väriseb kogu kehast.» 

«Juhi külaline minu juurde, Wolf. Tuli on kustunud, siin hakkab tal veel külmem.» 

Uksest astub sisse Erasmus Rotterdamist. Ta tunneb külmust, millesse kunstnik on tarretunud. 
Ta pilk rändab ateljees ringi ja ta kõne ei kõla eriti ladusalt. 

«Ma olen jälle Baselis, Holbein, ja tulin sind tervitama. Kui külm sinu juures on! Talv on 
meiega liiga karm... Oleksin parema meelega küll Avignoni jäänud, aga ma ei kannatanud 
Amerbachi maja kliimat enam välja. Amerbachi emandal on terav keel, minul samuti. Ole 
hea, luba mul kamina juurde istuda. Mul on külm!» 

«Kuidas ei peaks teil külm olema, Desiderius, te viibite ju surmamajas.» 

«Said surmatantsu valmis?» 

«Jah, ma sain surmatantsu valmis, Surm tantsis minu enesega. 

Tegite oma ettepanekuga mulle karuteene, Desiderius Erasmus, aitäh ei saa ma selle eest 
öelda. Ma ei saa teid ka vastu võtta ega kostitada nagu kombeks, sest surmatants tõi surma 
minu majja. Tulge ühes ja vaadake oma silmaga!» 

«Nii karedat häält pole ma sinult veel kuulnud, Holbein. Miks selline jäine vastuvõtt? Mina ei 
tea endal ühtegi süüd.» 

«Tulge kaasa, doctor illustrissime!» 


Sõnatult astub Erasmus Holbeini järel üles. Annele surnukeha on veel majas. Oodatakse 
hauakaevajaid. Kirst lahkunuga on ülakorruse esikus, küünlad valgustavad väikest liikumatut 
nägu, mille kohal ema ja mõlemad vennad valusaid pisaraid valavad. Elisabeth ei pane küla- 
list tähelegi, samuti ei vaata tema poole kumbki poiss. Nad ei märka isegi isa. Erasmus vaikib 
ja vaatab suurisilmi ühelt teisele. 

Siis saadab Holbein õpetlase alla tagasi. 

«On parem, kui te nüüd lähete, Erasmus. Näete ise, millises seisukorras ma olen. Selle 
surmatantsu, teie surmatantsu eest tuleb mul kallist hinda maksta. Elage hästi.» 

Holbein avab ukse ja Erasmusel ei jää muud üle kui välja astuda. Lävel lausub ta: 

«Ma ei mõista, Holbein... Selgitage, palun, oma sõnu. Ma tahaksin teid ju heameelega aidata.» 
Kuid kibestumine on Holbeini kurdiks teinud iga hea sõna suhtes, jah, ta läheb otse 
ebaviisakaks! 

«Mind ei saa keegi aidata. Ka teie mitte. Elage hästi!» 

Pead raputades hakkab Erasmus mööda tänavaid tagasi minema. Talle ei antud aega isegi 
surmatantsujoonistusi vaadata. 

Pärastlõunal alustavad hauakaevajad oma sünget tööd. Wolfil on nendega kogemusi. 
Hetkekski ei kao ta Elisabethi kõrvalt. Holbein aga istub ateljees ja katab kõrvad, kui ta 
raskeid aeglasi samme trepist alla kuuleb tulemas. Annelet ei visata katkukärusse, nagu kõik 
olid kartnud, vaid toimetatakse haua juurde kinnises vankris. Wolf ja Elisabeth saadavad seda 
eemalt. Maja on tühi, kõle, leina tardunud. 

Holbein konutab mitu tundi tuimalt omaette. Ta ei suuda puudu-,tada pintslit ega pliiatsit. 
«Kui mind ometi keegi aidata suudaks! Ma Men kaotanud kõik: Jeanne'i, Amerbachi, 
Elisabethi, võib-olla isegi Erasmuse. Ja nüüd ka Annele ...» 

Korraga tunneb Holbein igatsust mehe järele, kes nimetab end Peregrinuseks ja paistab elust 
ning surmast rohkem teadvat kui õpetlane. Võib-olla isegi rohkem kui Erasmus. «Otsin selle 
võõra Münzenbergilt üles,» mõtleb ta. «Ehk suudab tema mind aidata. Kuid mis ütleb 
Elisabeth? Ta hakkab mulle kindlasti etteheiteid tegema, et ma 

ta jälle üksi jätan. Ent olen ma siis praegu võimeline ja vääriline tema kõrval seisma?» 
Elisabethi suust ei tule ainsatki etteheidet. 

«Peregrinuse juurde?» küsib ta. «Kuidas tema nüüd veel aidata saab? Laps on ju surnud ...» 
«Mind peab ta aitama ...» 

«Kui sa usud, et võõras sind aidata suudab, siis mine tema juurde!» 

Järgmisel hommikul, kui päike punasena üle Schwarzwaldi mägede tõuseb, Holbein läheb. 
Päev on selge ja külm. öösel on sadanud lund, mitte just palju, kuid katused on kaetud 
õhukese valge vaibaga. Holbein tõmbab mantli tugevamini ümber õlgade ja peidab kül- 
metavad käed varrukaisse. Ta hingeõhk hõljub nagu valge aurupilv tema järel. Münzenbergini 
on tükk maad. Kõigepealt peab ta mööduma Baseli esinduslikest patriitsimajadest. Siin laiutab 
kuulsa trükkali Frobeni mugav maja; mehe maja, kelle jaoks ta tihti on töötanud. Edasi 
kõrgub tänava ääres veidi kitsam Bonifacius Amerbachi elamu, ülemine korrus ikka veel tühi. 
Holbein rühib edasi. Mitte Lyonile või Avignonile mõelda! Melanhoolia ei tohi enam rohkem 
võimust võtta! Nüüd on ta jõudnud tänavatele, mille ääres toetuvad üksteise najale väikesed, 
tihti lagunenud, puust ja savist kokkupätsitud majakesed ning laudadest kokkuklopsitud 
hurtsikud, aknad räbalatega kaetud. Siin algab piirkond, mida Baselis Münzenbergiks 
nimetatakse. Paljud lapsed, kes siin ringi sagivad, on külmale vaatamata napilt riietatud, 
mõnel pole isegi kingi jalas. Niipea kui Holbein lähemale jõuab, tormavad nad tema juurde ja 
manguvad: 

«Kinkige meile midagi, härra! Meil on nälg!» 

Holbein surub räpastesse lapsekätesse paar väikest münti, kuid põngerjatest lahti ei saa, neid 
jookseb igalt poolt aina juurde. Mõned klammerduvad isegi tema mantli külge, ta peab nad 


jõuga endast lahti raputama. Ta ruttab ikka kiiremini ja küremini, kuid näljaste laste väledate 
jalgade vastu ta ei saa. Alles siis, kui ta manguvate laste peale vihaselt käratab, jäävad need 
maha, kuid sõimavad eemalt: 

«Igavene ihnuskael! Küll jumal teid nuhtleb!» 

Kellelt võiks ta Peregrinuse kohta küsida? Täiskasvanud, keda ta oma teel kohtab, ei ärata 
usaldust. Ka need pöörduvad halisedes tema poole: 

«Halastage, härra, meil pole enam midagi süüa ja meie majad on kokku varisemas! Kristuse 
armu ja halastuse nimel, ärge laske meid nälga surra!» 

Ühele vanale mehele annab Holbein rahatüki. Aga mis see aitab! Baseli raad peaks 
Münzenbergi eest hoolitsema ja laskma siia seegi või haigemaja ehitada.” Mitte kuskil pole 
Holbein näinud koos nii palju 

vigaseid. Ühe rahatükiga ei tee siin midagi ära. Keegi ilge vanamoor suleb Holbeinil tee ja 
sosistab: 

«Kas suurtsugu härra otsib ilusaid naisi? Ma võin teile mõned muretseda. Tulge mulle järele, 
ärge kartke midagist, tulge aga tulge...» 

«Keri minema!» käratab Holbein jõhkralt. «Mul on muudki tegemist! Õige mul sinu ilusaid 
naisi tarvis!» 

Moor salvab teda tulivihase pilguga ja komberdab edasi. 

Ühe hurtsiku ees silmab Holbein vana naist, kes on vähem räpane kui teised. Too toetab 
kepile ja silmitseb kunstnikku sõbraliku naeratusega. 

«Ütle mulle, emake, kas sa tunned siin üht väikest kasvu õpetatud meest, kes nimetab end 
Peregrinuseks ja kel on suured teadmised arstimiskunstis?» 

Vanake ajab end sirgu. 

«Kes te olete, härra?» 

«Miks ta minu nime küsib?» mõtleb Holbein. «On see umbusk või uhkus?» 

«Ma olen Baseli maalikunstnik Hans Holbein.» Vanake uurib külalise nägu pika pilguga. 
«Hea küll, ma võin teile öelda, et ma tunnen seda meest, keda te küsite, sest ta elas kaua aega 
minu jUUres.» 

«Sa ütlesid, et elas? Kas ta siis enam sinu juures ei ela?» 

«Ei, härra, enam ta ei ela minu juures.» 

«Tähendab, ta on läinud? Ja ma ei saagi temaga rääkida?» Holbeini häälest kostab ahastus. 
Vanake tunneb seda, tema pilku sugeneb kaastunne ja südamlikkus. 

«Ma pole küll uudishimulik, härra, aga andke mulle andeks, kui ma siiski küsin, mida te härra 
Peregrinusest soovite.» 

«Tahan küsida nõu elu ja surma kohta.» Holbein imestab ise, et ta oma soovi nii väheste 
sõnadega oskas väljendada. 

«Kui asi nii, siis viin teid tema juurde. Või häbenete koos minuga tulla?» 

Holbein silmitseb vana naist. Kahtlemata on too väga vaene, aga ta ei paista autute inimeste 
hulka kuuluvat. 

«Kuidas su nimi on, emake?» 

«Mis loeb üks nimi Münzenbergilt! Nagunii unustate selle kohe ära. Lähme!» 

Nad lähevad tagasi sama teed, kust Holbein on tulnud ja mees aina imestab, kui kiiresti 
vanake käia suudab. Juba on nad jõudnud Iteas Amerbachi ja Frobeni elamuteni. Imestunult ja 
umbusklikult silmitsevad vastutulijad Holbeini ning tema saatjat. 

«Peregrmus ei elagi siis enam Münzenbergil?» küsib Holbein. 

«Ei, härra,» vastab vanake ja osutab uhkele kivimajale. «Peregrinus elab nüüd siin.» 

«See pole võimalik!» hüüatab Holbein. «Kas sa pead mind lolliks või? Siin elab ju Baseli 
linnaarst, doktor Stettheimer. Ma käisin alles hiljaaegu siin, aga ta ei lasknud mind sisse.» 


«Peregrinus elab nüüd siin. Kohe näete oma silmaga.» 

Vanake tõmbab kella ja üks sulane avab. 

«Vii mind oma peremehe juurde!» 

«Sind? Kes sa oled?» 

«Ütle talle, et Agnes Felicitas tuli.» 

Sulane lööb pead raputades ukse kinni ja jätab mõlemad välja seisma. See vihastab Holbeini, 
kuid uudishimu on vihast tugevam. Seest kostavad kiired sammud, uks tõmmatakse lahti ja 
tõesti — lävel seisab saladuslik võõras. Ta on väga muutunud ning kannab nüüd samasugust 
rüüd nagu Erasmus Rotterdamist, pikka musta mantlit ja pehmet baretti. 

«Tänan, et sa tulid, Agnes Felicitas! Ja kelle sa kaasa oled toonud? Tere tulemast, astuge 
sisse, meister Holbein!» 

Holbein on keeletu. Kes on see mees? Ja kus on siis linnaarst, kes ta tookord abita jättis ja 
välja viskas? 

«Imestate, meister Holbein? Mis siis ikka, on aeg, et ma teile oma nime ütlen. Ma olen 
Theophrastus Bombastus von Hohenheim, keda ka Paracelsuseks hüütakse, ja mõni päev 
tagasi sai minust Baseli linnaarst ning meditsiiniprofessor.» 

Holbein otsib sõnu, kuid ei oska midagi öelda. See väike mees on siis kuulus Paracelsus, kelle 
pead ehib kuulsa Ferrara ülikooli doktori-müts? 

«Doktor Stettheimer ei ole enam linnaarst. Astuge, palun, minu kabinetti, ma seletan teile seal 
kõik.» 

Kabinetiks on suur madala laega tuba. Selles on vaid mõned üksikud rasked mööbliesemed, 
on näha, et Peregrinus pole siin veel kaua viibinud. 

«Ma näen, et võlgnen teile seletuse. Ma ei öelnud oma nime seepärast, et tahtsin tundmatuks 
jääda ja linna nü-öelda seestpoolt tundma õppida. Nüüd ma siis tunnen, ja ei ole ta parem kui 
teisedki Unnad. Inimesed on siin sama upsakad kui igalpool mujal, rõõmustavad oma rikkuse 
üle ja põlgavad vaeseid. Nad söövad rahumeeli leiba ja võitlevad talupoegade vastu. Nad 
teevad sügavaid kummardusi vägevatele ja rõhuvad endast alamaid. Õpetatud mehed 
lobisevad suuri sõnu inimlikkusest, ent inimesi endid nad ei armasta. Niisuguses linnas 
pidingi end võõrana tundma, ja kuna ka need teised — väikesed, viletsad ja rõhutud — 
kohtlesid mind kui võõrast, nimetasin end Peregrinuseks. Nüüd te teate, kuidas on mu tõeline 
nimi. Avaldasin 

'selle teile, sest me oleme vennad. Ka minu kunst on inimeste jaoks, selle objekt on inimene 
ise. Raske kunst! Aga kes peakski seda veel paremini mõistma kui teie? Olgugi et minu isa oli 
kuulus arst, ei pärandanud ta mulle oma kunsti, sest see pole pärandatav. Olgugi et ma olen 
lugenud kõiki kuulsaid raamatuid, mis on kõigil aegadel inimese kohta kirjutatud, pole ma 
oma kunsti ka neist ammutanud, sest see pole mahakirjutatav .. .Kunsti tuleb endale mitu 
korda sisse õgida ja siis jälle välja oksendada... Andestage, et ma nii matslikult väljendun, 
kuid neis sõnades on tõde... Tuleb ikka ja jälle otsast alustada, ikka ja jälle ekselda, tuleb 
pettuda, kuid ei tohi löödult lamama jääda. Aga ma muudkui räägin ega küsigi teie järele. 
Miks te mind otsisite, ja isegi Münzenbergilt?» 

«Mina olen oma kunstiga ummikus, doktor Theophrastus. Laman maas ja ei näe enam ühtki 
võimalust uuesti alustada.» 

«Ka seda tunda saada on kunst. Mis teid siis nii põrmu paiskas?» 

«Joonistasin surmatantsu, kuid surm ise lõpetas mu töö: ta viis ära mu väikese tütre Annele.» 
Paracelsus tõuseb püsti ja sammub aeglaselt mööda tuba edasi-tagasi. Ta mõtiskleb. Kord 
suleb silmad, kord vaatab aknast välja; toas valitseb pikka aega vaikus. Siis lausub: 
«Andestage, meister Holbein, aga ma pean ka Agnes Felicitasega rääkima. Arvatavasti istub 
ta praegu mu soojas köögis. Ka temal on oma saatus ja mulle on ta olnud nagu ema. Oodake 
pisut, ma tulen kohe tagasi. Siis lähme teie juurde, ma pean neid pilte vaatama.» 


Holbein ootab. Kummaline, kui kiiresti inimene uskumatuga harjub. Ta ei näe enam mingit 
vahet Peregrinuse ja Paracelsuse vahel. Vana linnaarst lasti niisiis lahti. Paracelsus läheb aga 
iga haige juurde, olgu aeg mis tahes, see on kindel. Ja olgugi et ta on rüütliverd šveitslane, 
suhtleb ta lihtsate inimestega. Räägitakse koguni, et tal olevat ka uue usu jüngritega 
sidemeid, ja tal olevat kohe päris oma õpetus; ta teadvat palju rohkem kui ükski teine arst. 
Paracelsus naaseb kabinetti ja nad hakkavad minema. Reinilt hoovab tänavaile ikka veel 
kerget udu, milles on tunda hommiku jahedust. 

«Olen vanalt Agneselt palju õppinud,» lausub Theophrastus mõtlikult. «Ta on minust veel 
paljuski üle.» 

«Mida on teil veel õppida? Mida võiksite teie õppida ühelt vanalt naiselt, teie, 
meditsiinidoktor ja Baseli linnaarst?» 

«Rohkem kui kõigist ülikoolidest ja kõrgematest koolidest kokku, meister Holbein. Vana 
Agnes tunneb iga maarohtu, ta teab täpselt, missugusel tunnil leesputke ja missugusel arnikat 
korjata. Aga eelkõige teab ta, kuidas inimesi kohelda ... 

Alati ei olegi haav see, mis valutab. Kes tahab haava ravida, peab kõigepealt hinge ravima. 
Seda aga ei tea ükski meie arst ja seepärast 

on neist ka nii harva abi. Kas mina seda paremini suudan? Olen juba nii palju häda ja valu 
näinud, ilma et oleksin abistada suutnud. Kui ma vähemalt teidki suudaksin aidata!» 

Holbeini ateljees on vahepeal soojaks läinud, Wolf on teinud kaminasse suure tule. 
Hajameelselt jääb Paracelsus hetkeks selle ette seisma ja hõõrub käsi. 

«Kui kaunis on niisugune tuli! Kuidas ta puhastab ja soojendab! Laske tulel endas võimust 
võtta, meister Holbein!» 

Siis astub ta kiirel sammul joonistuslaua juurde ja istub. Tähelepanelikult vaatab ta läbi ühe 
pildi teise järel. 

«Vaikite, doktor Theophrastus? Mis te arvate minu töödest? Te silmitsete neid nagu 
asjatundja. Aga kindlasti on pikaaegne inimeste vaatlemine teie pilku teritanud. Kuidas kõlab, 
teie otsus? öelge välja ilma keerutamata!» 

«Te teate, kuidas skeletti joonistada, meister Holbein. Teie joonistused aga näevad teistmoodi 
välja kui surmatants Klingenthali kloostris või dominiiklaste kloostri kirikumüüril. Ma 
õppisin Baselit põhjalikult tundma ja tean, kuidas siin surma nähakse. Teie näete seda teisiti. 
Te näete surma nagu arst, ma ütleksin, nagu külm arst... Meister Holbein, teie Surm ei meeldi 
mulle ... Minu otsus võib teile imelik tunduda, ma tean. Aga ka teie inimesed ei meeldi mulle. 
Te tunnete inimesi, seda küll, aga te ei armasta neid!» Viimase lause ütleb Paracelsus kiiresti, 
ilma kordagi kogelemata. Holbein pahvatab kibestunult naerma. 

«Miks ma peaksin inimesi armastama, kui ma neid tunnen? Kes inimesi tunneb, ei saa neid 
iial armastada, kes iseennast tunneb, ei saa ka ennast enam armastada. Kas pole sellest küllalt, 
et ma neid Õigesti joonistada oskan: nende kehaehitust, nende ilmeid, nende riietust ja 
eelkõige muidugi liigutusi. Miks peaksin ma neid veel armastama?» 

«Raske küsimus! Ütlen teile, miks mina inimesi armastan: sellepärast, et muidu ei suudaks ma 
neid terveks ravida... Leidke nüüd ise vastus oma küsimusele.» 

Paracelsus ütleb seda teravuseta. Sirgelt ja enesekindlalt istub ta Holbeini töölaua ääres. Ta on 
lehed enda ette ritta ladunud, kenasti äär ääre vastu Uks Surm lebab teise kõrval, ikka 
ühesugune halastamatu külm Surm. «Ei, Holbein, teie ei armasta inimesi. Püüdke neid 
armastada, muud nõu ei oska ma nende lehtede juures teile anda. Oma haigetele ei näitaks ma 
neid mingil juhul, sest nad võtaksid neilt ainsa, mis neid elus hoiab: lootuse.» 

Holbein ei vasta. Arstil võib ju õigus olla, aga mis on Holbeinil tema sõnadega peale hakata. 
Annele on surnud, olgu teda siis armastatud või mitte. Surmatants on valmis joonistatud, 
mõned lehed on 

küll veel puudu, aga need ei saa millegi poolest teistest erinema. 

Lapse surmast pole nad rääkinud ainsatki sõna. Ja mida peakski Paracelsus selle kohta 
ütlema? Inimliku tröösti ja kaastundega pole siin midagi peale hakata. 

«Milline oli teie edasine elukäik? Oma noorusest te' juba rääkisite. Aga mis sai edasi?» 
«Milleks need küsimused?» mõtleb Holbein võõrastusega. Ent ta on näi löödud, et kõik on 
ükspuha. Võib-olla ei küsi Paracelsus hoopiski niisama. Ja ta vastab väsinult: 

«Kolisin koos oma venna Ambrosiusega Baselisse. Hans Herbster, Fuggeri sulase vend ja 
Baseli maalritsunfti kõige mõjukam mees, sai minu õpetajaks. Ta oli meiega väga rahul ja 
kiitis oskusi, mida isa käe all olime omandanud.» 

«Niisiis oli teie isa siiski hea kunstnik?» küsib Paracelsus. 

Holbein noogutab ja vaikib silmapilgu. 

«Baselis sain vabakunstnikuks. Seejärel maalisin Luzernis ja Konstanzis, viibisin Itaalias, 
tulin tagasi Baselisse ja abiellusin.» 

«Mida ta minust ometi tahab?» mõtleb Holbein. «Kogu minu elu ... Kas ei seisa see mul siis 
veel ees? Kas tõesti on juba niipalju elust selja taga, et sellest rääkida tasub? Mis on mu elu 
seni olnud? Aina töö, töö, töö... Kuude kaupa tellingutel, olgu väljas pakane või palav, sest 
raad ei maksa enne, kui kõik on viimase kriipsuni valmis; see raha on raskelt teenitud. Minu 
elu pole veel kandnud sellist vilja, nagu ma kunagi Fuggeri hauakambris unistasin... Ja uus 
õnnelik algus Avignonis, see tantsiti surnuks...» 

«Mis teile Itaalias kõige sügavama mulje jättis, meister Holbein? Te teate ju, et ka mina 
tunnen Itaaliat. Uurisin seal mitte üksnes haigusi ja maarohtusid, mida emake loodus iga 
haiguse vastu kasvada laseb, vaid ka inimesi ja töid, mille on loonud inimkäed. Oma loomin- 
gus on inimene võrratu, öelge, kus teie Itaalias sellele äratundmisele jõudsite?» 
«Äratundmisele,» mõtleb Holbein. «Äratundmisele... Mina pole ju filosoof nagu meister 
Erasmus ega arst nagu doktor Theophrastus...» 

«Nägin Itaalias palju kunstipäraseid ehitisi, mis mind köitsid. jtj;Urisin neid tähelepanelikult ja 
õppisin põhjalikult tundma, ning võibolla jõudsin ka mingile äratundmisele. Hakkasin 
mõistma nende seaduspärasusi: nimelt sõltuvust laiuse ja kõrguse ning pinna ja kaunistuste 
vahel. Luganos läksin värvihõõrujaks ainult sellepärast, et saaksin pidevalt San Lorenzo 
kiriku keskportaali uurida. Joonistasin seda nii tihti, et võiksin seda praegu isegi une pealt 
teha. Comos peatusin mitu nädalat — sealne katedraal pidas mind kinni. Töötasin kahe 
suurepärase meistri, Gaudenzio Ferrari ja Bernardino Luini juures...» 

«Milline võrratu kõla on neil nimedel, kas pole?» 

«Täpselt sama võrratu kõla oli nende värvidel. Need olid segatud parima india vaiguga ja 
katsid puutahvlit õhkõrna kihina. Ma ei ole iial midagi taolist näinud. Sõrmega üle maali 
silitades oli tunne, nagu puudutaksid metalli. Säravad külmad värvid, igas suhtes minu maitse 
järgi. Õppisin Comos ära kaks asja: maalima inimest vastavalt ehitise mõõtmetele ning katma 
pilti imeõrna värvikihiga, mis hõõgub külmalt nagu kalliskivi. Need oleksid minu Itaalia- 
kogemused...» 

«Te räägite kogu aeg inimese kujutisest, pildist, meister Holbein. Aga inimene ise?» 

«Ma saan aru, mida te oma küsimusega mõtlete, doktor Theophrastus, aga ma ei oska sellele 
vastata. Inimesele enesele pole ma kunagi mõelnud, mind on huvitanud vaid tema kujutis. 
Ärge unustage, et ma olen ainult kunstnik.» 

«Minu arvates aga peaks kunstnik just eelkõige inimesele mõtlema ...» 

Aeg on juba hiline ja Paracelsus muutub rahutuks. 

«Pean nüüd minema hakkama, mind oodatakse. Ehk tulete kaasa? Teie tutvustasi-te mulle 
oma töid ja usaldasite mulle oma muresid, nüüd peaksite pisut ka minu tööd ja võitlust 
nägema ning kuulma, mida inimesest mõtlen. Tahan veel täna selle kohta loengu pidada. 
Tohin ma teid paluda sellest osa võtta?» 


«Meelsasti, doktor Theophrastus. Ainult ega ma loengust palju aru ei saa, sest minu ladina 
keele oskus on enam kui napp.» 

«Minu loenguks pole teil mingit ladina keelt tarvis. Mina räägin oma üliõpilastele saksa 
keeles.» 

Holbein, kes muidu nii kergesti millestki ei üllatu, jääb imestunult vait. Ta pole veel kunagi 
kuulnud, et üks õpetlane oleks ladina keelest loobunud, ning talle meenuvad uue usu 
pooldajad, kes isegi saksakeelseid jumalateenistusi nõudvat. 

Ta läheb koos Paracelsusega ülikooli. Kahe viilja maja vahelisel platsil ootab rühm skolaare, 
kes kuulsat uut professorit aupaklikult ladinakeelsete sõnadega tervitavad. Holbeinile tuleb 
kohe meelde Erasmuse nimepäev Avignonis. Paracelsus vastab tervitusele saksa keeles ja 
küsib: 

«Kas kõik on korras, skolaarid?» 

«Paratum est!» vastavad need ja astuvad pisut eemale. Holbein näeb tagapool suurt hunnikut 
raamatuid ja käsikirju. Ta kortsutab kulmu. Raamatud maas vedelemas? Holbein austab kirja- 
ja trükisõna ning see pilt hakkab talle vastu. Ta ootab, et õpetatud Paracelsus kohe korra majja 
lööb. Ent Paracelsus noogutab rahulolevalt, kui raamatuid näeb, ja lausub: 

«Ah, kus on kõrge tuleriit, lihtsalt suurepärane!» 

«Kas me sisse ei lähegi?» küsib Holbein vaikselt. Paracelsus raputab pead. 

«Täna tahan oma loengu pidada vabas õhus. Ma olen ju harjunud väljas elama, isegi talvel.» 
Ikka uusi ja uusi üliõpilasi voolab õuele. Paljud ootusrikkad näod on pööratud Paracelsuse 
poole, kes end sisemiselt rahule sunnib. Kui ta vaid ühegi korra suudaks kokutamata rääkida! 
Kui vaid esimene mulje temast Baseli tudengitele hea kujuneks! Ta ei tarvitse oma kõneks 
mõtteid koguda, sest need on küpsenud temas pikki aastaid. Mitte kabinetivaikuses ja 
üksinduses, vaid kõrtsides ja tõbilates, kägisevates härjavankrites ja läikimahõõrdunud 
sadulas. Paracelsus teab täpselt, mida ta öelda tahab. Ta tõuseb püsti. Tudengite hulgas võtab 
maad vaikus. 

«Milleks te olete siia kokku tulnud? Ma tean: selleks, et arstikunsti õppida. Milline peab siis 
üks arst olema? Sellest tahangi teile rääkida, sest olen selle üle järele mõelnud.» 

Ta ei suuda kogelemist maha suruda, nii väga kui ta ka ei püüa end rahule sundida. Mõned 
kuulajad muigavad. Siis see ongi kuulus professor Theophrastus Bombastus von Hohenheim, 
keda kogu maailm tunneb Paracelsuse nime all ja keda ka meditsiini Lutheriks nimetatakse — 
pisike kokutav mees. 

Paracelsus kokutab vapralt edasi: 

«Milliseid omadusi nõuab oma olemuselt arstikutse? Kõigepealt puhast südametunnistust, see 
tähendab, teadmist, et sa alati õige tee oled valinud ... Teiseks kuulub arstiomaduste hulka 
õpi- ja teadmishimu, olgu ta või seitsekümmend-kaheksakümmend aastat vana — ikka peab ta 
õppima. Ta peab kogemusi omandama, see tähendab ringi rändama ja sealjuures õppima. 
Mina olen kogu Euroopa läbi rännanud ja seejuures rohkem teadmisi kogunud kui kõigist 
kõrgkoolidest kokku. Kolmandaks peab arstil olema puhas ja visa hing, ta peab olema 
rõõmsameelne, oma tegudes aus ja eluviisilt laitmatu. Ka peab ta oskama kõiki asju vaadelda 
kainelt, ilma võltskujutelmadeta, ilma vihkamise ja ägeduseta. Oma arvamusi peab arst 
avaldama rahulikult ja leebelt ning ei tohi end ise kiita. Ja kõige tähtsam: ta peab seda inimest 
armastama, keda ta tahab terveks ravida. Ta peab armastama kõiki inimesi, sest kui ta neid ei 
armasta, jätab ravijõud ta maha. Nii nagu kunstnik peab armastama inimesi, keda ta maalida 
tahab, sest muidu ei saa head pilti, nii peab ka arst armastama oma patsienti ... Kas ta tohib 
raha võtta? Ka arst peab millestki elama ja seepärast tohib ja peabki ta honorari nõudma, kuid 
au olgu talle tähtsam! Kuidas peab arst oma haigeid kohtlema? Kõigepealt ei tohi ta oma 
rahakotile mõelda, see tähendab, ta ei tohi haiguse kulgu kunstlikult pikendada, et sel kombel 
suuremat kasu lõigata. Enne kui hai- 

guse kohta pole kindlat otsust, ei tohi ta haige juures midagi ette võtta. Otsuse tegemisel 
kuulaku ta oma mõistust, mitte teiste jutte, ning ärgu jäägu lootma raamatutarkusele, mida me 
tänaseni oleme nagu iket endaga kaasas vedanud... Ärgu põlaku arst ka juhuseid! Kui palju 
võib õppida inimestelt, kellelt nagu ei oskakski midagi oodata! Seepärast ärgu arst kedagi 
põlaku, elagu see keegi või Mün-zenbergil. Ja kui palju on neilt inimestelt õppida, palju 
rohkem kui neist valelikest raamatuist siin! Seepärast, kallid sõbrad, tähistagu tänane päev uut 
algust! Asjade olemusest ja nende saladustest, mis meile pikaaegsetes kogemustes on selgeks 
saanud, selgigu välja meditsiin. Nii et kuulake Theophrastust ja pärast Baselit minge teele!» 
Suurem osa tugengeid plaksutab, mõned aga pomisevad rahulolematult. Üksikud mehed, kes 
tagapool seisavad, vannuvad valjusti. Ka doktor Stettheimer, endine linnaarst, on nende seas 
ja hüüab: 

«Theophrastus? Cacophrastus peaks niisuguse nimi olema!» 

Paracelsus ei lase end segada. 

«Öelgem siis «Valet!» vanale meditsiinile, Galenosele ja Hippokratesele; võtkem kasutusele 
uus kunst, kunst inimest aidata ja teda terveks ravida!» 

Üks üliõpilastest toob põleva takutordi. Paracelsus süütab sellega mõned lahtised lehed, need 
võtavad kiiresti tuld ja löövad laialt lõõmama. Leegid levivad kiiresti edasi, ronivad ahnelt 
mööda vanu kuivi pärgamentköiteid üles, tungivad neist läbi ja õgivad nende sisu. Tudengid 
tõmbuvad kaugemale, sest kuumus läheb üha suuremaks. Ainult Paracelsus jääb lausa 
tuleriida ette seisma ning vahib mõttesse-süvenenult leekidesse. 

«Siin peaks põlema ka teie surmatants, meister Holbein. Aga teil tuleb see ilmselt lõpule viia, 
see on ju teie teenistus... Põletage siis vähemalt mõtteski ära kõik, mis temas halba on.» 
Holbein noogutab äraolevalt. Ta silmitseb arsti nägu, mida leegid heledalt valgustavad; 
imestusega märkab ta rahvahulga vaimustust. Ebamugavustunne temas süveneb. Talle on alati 
vastumeelt olnud midagi hävitada, nüüd aga siin — raamatud... Kas ei visanud Paracelsus 
koos raamatutega tulle ka inimesed, kes olid need kirjutanud? Tahab ta inimesi inimohvriga 
ravida? 

Kui leegid vaibuvad ja söestunud raamatud veel vaid punaselt hõõguvad, katkeb vaikus. 
«Elagu Theophrastus!» hüüavad mõned tudengid. «Elagu uus meditsiin!» 

«Elagu! Elagu!» juubeldatakse kooris. Üliõpilased tõstavad Baseli uue linnaarsti ja 
meditsiiniprofessori oma õlgadele ja kannavad ta triumfeerides ülikooli-hoonesse. Holbein 
vaatab neile mõne silmapilgu järele, pöörab siis ümber ja läheb koju tagasi. 

Baselis läheb elu jälle tavalistesse roobastesse. Suur tõbi on linnast lahkunud, samuti on tagasi 
tõmbunud talupojad, kes linnarügemendile vastu ei saanud. Linnasõdurid on tornidest ja 
kaitsekäikudest jälle alla tulnud. 

Elisabeth Holbein käib majas kivise näoga ringi, ta hoolitseb küll mehe eest, kuid ei võta tema 
murest osa. Holbein joonistab edasi Surmatantsu, sest on selle eest raha saanud ja peab seeria 
lõpetama ... 

Ta joonistab oma ema, kellest tal on jäänud õige ähmane mälestus. Ema suri noorelt, kuid 
Holbein joonistab teda sisselangenud põskedega vana naisena, kes toetub kepile. Kepp on 
peenike, sellele toetuja kerge. Ema ümber laseb Holbein tantsida kahel luukerel, üks neist on 
moosekant, teine kavaler, pärg peas. On see tõesti ema? Holbein kohkub mõtte juures, et 
sellisena oli ta koju tulles eest leidnud oma naise... Tänu jumalale, et tal on nüüd parem! Kõik 
on jälle korras ja hingepalvet surnud lapsele ei katkesta enam naise nuuksumine . .. Oleks tal 
ometi julgust rääkida Elisabethile Avignonist! Naine arvab ju ikka veel, et ta Isenheimis käis. 
Wolf polnud Holbeini juurde jäänud. Kui lumi ära sulas, kolis ta oma talupojast venna juurde. 
Ta tahtis ka ise talupojaks saada ja Holbein kinkis talle raha, et oleks millega alustada. Nüüd 
joonistab ta Wolfi adra taga, paljajalu ja katkises ürbis. Adratera ei tungi sügavale, sest maa 


on kõva. Hobuseid ajab luukere. Talupoeg näeb küll Surma, aga ei jookse tema eest ära, vaid 
künnab edasi, sest leiba on vaja. Surm maksab talle lugupidamatuse eest kätte ja tungib 
talupoja majja, kus naine parajasti panni tulel hoiab. Täna pole talupoja perel tarvis nälgida, 
toit on jälle olemas! Seal krahmab aga Surm väiksema lapse ja veab endaga kaasa. Teine laps, 
haaranud endal juustest, karjub. Surm ei vaata kisa peale tagasi, ainult laps vaatab ja lehvitab. 
Kas ta teab, kuhu teda viiakse? Ühe silmapilgu püüab Holbein anda lapsele väikese Annele 
jooni ja kuju, siis aga joonistab hoopis võõra lapse, paksupõsise tötsakate jalgadega terve 
talulapse. Kunagine lõõtsatallaja Wolf kaotas kõik oma lapsed, Holbein seevastu pidi loovu- 
tama vaid ühe. Ja võib-olla ei võtnud tütrekest mitte raske haigus, võib-olla suri ta igatsusest 
isa järele ... 

Tihti ja pikka aega mõtleb Holbein Paracelsusele. 

Ta joonistab arsti istumas oma kabinetis. Laual seisab lugemispult, sellel lebab raamat. Surm 
on toonud kabinetti patsiendi. Tahab ta arstile tõestada, et igasugune abi on asjatu? Kuid arst 
ei karda teda. Arst tunneb surma selleks liiga hästi, et teda nähes ehmuda, ja teab, et peab 
lootma haige viimse hingetõmbeni. 

Leht lehe järel valmib surmatantsuseeria. Töö on Holbein iie nagu raske koorem, ta ei tunne 
sellest rõõmu. Kuid joonistama peab, sest leping tuleb täita. Ta imestab isegi, kui kergesti 
voolavad jooned ja 

vormid paberile, tema sügavast masendusest hoolimata. Meister Jakob oli olnud teistsugune. 
Ta oli Holbeinile tihti rääkinud, et ta ei saa siis mängida, kui süda on kurb. «Kes on kurb, teeb 
ainult kurba muusikat, ja kurb muusika on halb muusika. Kelle meel on sünge, maalib vaid 
süngeid pilte, aga sünged pildid ei muuda inimest rikkamaks, vaid toovad tühjustunde ning 
panevad uskuma, et kogu maailm on tühi.» See oli ammu, kui meister Jakob nii kõneles. 
Nüüd on ta surnud. Kas peaks Holbein ka teda oma surmatantsus kujutama? Ei, seda ta ei 
suuda! Meister Jakob ei passi tema külma joontevõrku, ja ta ei tahtnudki ju olla midagi 
jäädavat. Meister Jakob tahtis olla nagu muusika, helada ja vaibuda ... 

Õhtu eel tuleb Elisabeth ateljeesse ja jääb ukse juurde seisma, käed põlle all. Holbein tõstab 
pilgu ning märkab läbi hämaruse, kuivõrd kurb ja kurnatud on naise nägu. 

«Hans, ma tahtsin sinult midagi paluda: täna õhtul jutlustab toomkirikus kuulus vend Hilarius 
Kölnist, see rändjutlustaja, kes mööda Reini ülespoole reisib ja igal pool inimeste 
südametunnistusele koputab ning pattu kahetsema kutsub. Ma tahaksin teda väga kuulda, ehk 
trööstivad tema sõnad mind ... ja sind samuti, Hans. Ma palun seepärast, saada mind ...» 
Holbein ohkab, aga nii hilju, et naine ei kuule. 

«Nojah, kui sa just nii arvad ... Ma oleksin küll hea meelega veel natuke tööd teinud, aga hea 
küll, ma tulen kaasa...» 

Kirik on viimase kohani täis. Peaaltari ees lebab paljudest küünaldest ümbritsetud kirst: raad 
laseb pidada hingemissa kõigile katku-ohvritele. Surnud on palju vaeseid, kelle omastel pole 
raha hingemissa tellimiseks. Jah, raad on suuremeelne! 

Kirikus valitseb jäine vaikus, inimeste näod on murest otsa jäänud, kurbusse tardunud. Meie 
jäime ellu, kuid mis maik on elul ilma isa või emata, ilma lasteta või abikaasata. Ja pole me 
kägistaja haardest veel pääsenud! Süngelt kajab preestrite ja munkade laul läbi kiriku. Orel 
vaikib, ka orelipingil istub Surm. Tungivalt kajavad kirikuhümni sõnad: 


Raevu päeval patu padu, 
maailm, leiab tules kadu, 
kuis Sibüll ja Taavet adund. 
Värin võtab hingi täita, 

kui end Kohtumõistja näitab, 
karmilt uurib, mis neil väita. 

Pasun valjul häälel hõikab, 

läbi hauamulla lõikab, 

ükski trooni eest ei põika. 

Hirmul kaevad Surm ja Elu 

ülestõusmise suurt melu, 

kui käib Kohtus küsitelu. 

Raamat saab seal lahti löödud, 

kus on kirjas kõik, mis möödund, 

need, kel võlad, on siis löödud. 

«Kuuled, Hans?» sosistab Elisabeth. «Kas ei tunne sa hirmu viimse kohtupäeva ees? Oh, 
Annele, meie vaene väike tütreke!» 

«Mis on Annelel karta? Mis on tema kurja teinud?» Holbein tahaks kirikust välja. 

Lõpuks ometi lahkuvad preestrid altari juurest ja jutlustaja tõuseb kantslisse. Ta kannab lihtsat 
pruuni frantsisklaserüüd, tema näol on öiste valvamiste ja paastude jäljed. 

«Küll on hea, et ma seda nägu joonistama ei pea,» mõtleb Holbein. «Niisuguseid ma ei 
kannata.» 

«Palju olen ma laias maailmas ringi käinud,» hüüab jutlustaja. «Olen jutlustanud Itaalias ja 
Brabantis, Šveitsis, Brandenburgis ja Saksimaal. Seal sai mulle osaks palju kurja: pääsesin 
vaid üle noatera ketserite käest, kes igal pool pead tõstavad. Olgu nad neetud! Jah, tabagu 
neid jumala needus! Kas pole mitte ketserid need, kelle läbi jumala nuhtlus ka süütute kaela 
langeb? Kas polnud hirmus katku-tõbi, millest teie eluga pääsesite, mitte issanda karistav 
vits? Kas ei tabanud see teid mitte teiste, vaid ka teie eneste pattude pärast? Pöörake meelt ja 
kahetsege pattu! Veel käib surm ümber kui mõuraja lõukoer ja otsib enesele ohvreid. Kas 
peame meie neid jälle taga nutma? Ma pöörasin oma pilgu kõigele rõhumisele, mis sünnib 
päikese all. Ja mis ma nägin? Rõhutute pisaraid, sest neil pole ühtki tröösti! Rõhujate käed 
laotavad vägivalda, ja nende vastu pole abi. Häda vaestele talupoegadele, häda vaestele 
leskedele ja orbudele! Iial pole uhke Baseli linn halanud taeva poole nii nagu praegu. Tõesti, 
tõesti, ma ütlen teile: õnnelikumad elavaist on surnud, kes ammu puhkama läinud, sest nad ei 
pea seda mitte nägema; ja nad on kõrgemad kui need, kes pole veel ilmavalgust näinud ega 
tea, mis kurja tehakse päikese all. Need pole üksi minu sõnad, nõnda on öelnud juba tark ja 
prohvetlik kuningas Saalomon. Kuidas öeldakse tema raamatus edasi? Ma vaatasin kõike 
inimeste vaeva ja ettevõtmist: see on ühe kadedus teise vastu, edevus ja tühja tuule tallamine. 
Halvim kõigest, mis päikese 

all, on aga see, et üks ja sama saatus tabab kõiki. Ka on inimese süda täis kurjust ja sõgedus 
istub seal elu lõpuni. Ja ma nägin veel: kohtupaikades valitses nurjatus ja õigusepaikades 
ebaõiglus. Ja ma ütlesin enesele: eks jumal eraldab sikud lammastest, sest iga asi ja tegu 
sünnib tema määratud tunnil. Paha on ainult see, et koos süüd-lastega peavad kannatama ka 
õiged. Iga algus on ots; mis on põrmust võetud, peab põrmuks saama. Hiljaaegu olin ma 
Avignonis, linnas, mis on palju aastaid olnud paavstide residents. Nüüd valitseb seal uus, 
jumalavallatu vaim ... Seal tehti maskeraad — ma ei taha siin öelda, kelle auks —, mis tõmbas 
meie peale taeva vägede viha. Seal tantsiti Surmaks rõivastatuna, tantsiti surmatantsu puhtast 
meele-lõbust... Jumala vits ei löönud Avignoni, see tabas Baselit. Meie süü cm üks! Ja ma 
pöörasin oma pilgu veel teisele edevusele päikese all: ennäe, seal seisab üks ilma teiseta, ei 
ole tal poegi ega venda. Kuid tema püüdmistel pole lõppu ja tema silm ei saa rikkusest isu 
täis. Aga kaks on parem kui üks! Sest kui üks kukub, aitab teine tema jälle üles. Kuid häda 
üksikule, kui ta kukub, sest ta kõrval ei käi ühtki, kes teda aidata võiks! Kui ühele tungitakse 
kallale, siis kahekesi saab kimbuta j ast võitu. Kolmekordset nööri pole kerge puruks rebida. 
Mis jääb inimesele kõigest sellest vaevast, mis ta on näinud päikese all? Kõik jõed voolavad 


mere poole, kuid meri ei saa neist mitte täis; kuhu kord jõed on voolama hakanud, sinna 
voolavad nad igavesti. Iga asi kulub, aga inimene ei või mitte öelda, miks. Silm ei saa 
nägemisest söönuks, kõrv kuulmisest täis. Mis oli, tuleb jälle; mis juhtus, saab jälle juhtuma 
— ei ole midagi uut siin päikese all...» 

Holbein seisab, kogu oma keharaskusega piilarile toetudes. «Küll on hea, et piilar nii tugevaks 
ja vastupidavaks on ehitatud,» mõtleb ta. «Muidu rõhuksin selle oma ääretu vastumeelsusega 
katki.» 

«Ei, ma ei tunne end hästi. Selles kirikus ei ela keegi peale emand Melanhoolia. Lähme koju! 
Ma võin ateljees oma last leinata, mitte siin.» 

Pahaselt vaatavad ümberseisjad abielupaar Holbeinidele. Kuidas nad julgevad selle 
paljunäinud ja kuulsa jutlustaja ülendavaid mõtteid oma sosistamisega segada? 

«Tule, lähme minema!» 

Ettevaatlikult rajavad nad endale teed inimeste hulgas, kes vastumeelselt kõrvale astuvad. 
Kuid nad ei jõua väljapääsuni. Keegi sikutab Holbeini käisest, keegi väikest kasvu mees, kes 
suure hauasamba varjus seisab. See on Paracelsus. 

«Mitte nii piredalt, meister Holbein. Ei maksa minema joosta! Te rääkisite mulle kunagi 
meister Jakobi keerdtrepist, lähme õige koos üles. Seal kõrgel hakkab teil parem. Siit tuleb 
sisse minna, eks ju? Te teate teed? Mingem siis!» 

Holbein raputab pead, rohkem üllatusest kui soovist ära öelda. Kitsas trepikäigus on täiesti 
pime. Paracelsus läheb kõige ette ja võtab Elisabethil käest kinni. Holbein mõtleb meister 
Jakobile. Mida tema Holbein, tookord ütles? «Meyer zum Hasen lükkas mu pildi tagasi Mul 
pole jõudu enam edasi minna ...» 

«See on eksitus, meister Holbein, keerdtrepp teab seda paremini Minge ainult aeglaselt ja 
hästi ettevaatlikult. Te tulete alati ringi ühte ja samasse punkti tagasi, ainult ühe pöörde võrra 
kõrgemal. Ja nii ikka edasi, palju, palju kordi... Kui te ilma pettekujutlusteta elada tahate, 
peate olema tänulik iga pettumuse eest. Edasi, ikka edasi...!» 

«Kuhu me lähme, doktor Theophrastus?» 

«Kas ma seda tean. Kuni viimase trepikäänakuni, lõppude lõpuni. Ma ei tea, kas seda 
nimetatakse jumalaks? Või on selle nimi loodus? Või inimene?» 

Kas ei käigi Holbeini ees pimeduses kuulus doktor Theophrastus? On see hoopis meister 
Jakob? Kas meister Jakob ei olegi surnud? 

Nad jõuavad üles külgrõdule ning on nüüd kõrgel inimpeade ja jutlustaja kohal, kelle kõne 
kostab siia vaid segase pominana. 

«Mis me siin üleval peale hakkame, Peregrinus?» küsib Elisabeth vähe tõredalt. 

«Ma tahaksin teid trööstida, tahan seda püüda. Mitte piiblisõnadega nagu jutlustaja, kelle 
sõnades on küll palju sügavalt inimlikku tarkust, aga mis ei ravi haavu. Näete, siin on minu 
kalleim aare, mida ma alati endaga ühes kannan. Istume meister Jakobi orelipingile, et te seda 
raamatukest paremini näeksite. Mul on isegi küünlajupp taskus. See raamat, mille ma ise 
paljude ööde jooksul maha olen kirjutanud, kannab nimetust «Põllumees ja Surm» ehk ka 
«Böömi põllumees». Selle on kirjutanud Praha notar, magister Johannes von Saaz rohkem kui 
sada aastat tagasi ja selles räägitakse lihtsast põllumehest, kes kaotas oma armastatud naise 
ning peab nüüd Surmaga selle üle pikka ja teravat taidlust. Ta ei taha Surmale saaki jätta ning 
ütleb, et surnu pole õnnelik selle üle, et ta maisest piinast ja vaevast pääses. Ta nõuab oma 
naist tagasi. See on muidugi lootusetu, kuid inimlik nõudmine. Ja kuulake, mis Surm talle 
enesekaitseks lausub: 

«Kogu ilm ja kõik, mis tema sees, on rajatud ebapüsivusele; kõik asjad muutuvad ja 
teisenevad. Inimese elu, see on niisama vähepüsiv kui tuleleek. Tervitada valguskiirt või leida 
head, truud ja jäädavat sõpra — need kaks asja on peaaegu võimatuks muutunud maa peal...» 
«Pange tähele, Holbein, peaaegu...» «Kõigis inimestes on enam kalduvust kurjusele kui 


headusele. Teeb meile keegi head, siis on see tehtud kartusest meie ees...» «Nii ütleb Surm. 
Kas peame talle selle trumbi jätma?» «Pane tähele, uuri, vaata, silmitse, mis teevad inim- 
lapsed maa peal. Vaata, kuidas nad askeldavad mägede ja orgude, 

kivide ja kändude, metsade ja põldude, maa- ja merepõhja kallal. Oma maise varanduse 
nimel, olgu väljas vihm või tuul, äike või maru, tulgu taevast lund või ükskõik mida; kuidas 
nad lõhestavad maapinda oma šahtide ja stollidega, kuidas nad uuristavad sügavaid auke, kui- 
das nad raiuvad läbi maa sooned, et leida haruldasi läikivaid kive, mida nad kõige rohkem 
armastavad; kuidas nad suured puud ja metsad maha raiuvad, seinad, tarad ning majad kohe 
üles löövad, viljapuid istutavad ja poogivad, põldu harivad, viinamägesid rajavad, veskeid 
ehitavad, tolle välja mõtlevad, kala püüavad, metsloomi jahivad, suuri loomakarju kokku 
ajavad, hulgakaupa sulaseid ja tüdrukuid peavad, uhketel hobustel ratsutavad...» Nõnda räägib 
Surm ja ütleb — pange hästi tähele —: «Kõige olulisem, et inimene ei või ise teada, millal, 
kus ja kuidas minu käsi teda järsku haarab ning sunnib minema kõigi surelike teed. Seda teed 
peavad käima kõik, härrad ja sulased, mehed ja naised, noored ja vanad, rikkad ja vaesed, 
head ja kurjad...!» 

Paracelsus kõrgendab häält. Holbein paneb käe vaigistavalt professori randmele. 

«Mitte nii kõvasti, doktor Theophrastus, meid võidakse kuulda ...» 

«Kui meid ometi kõik kuuleksid...! See jutlustaja seal all võtab inimestel julguse, ta trööstib 
neid ainult teise maailma, taeva jaoks ... Nõnda ütleb ka Surm Johannes von Saazi raamatus: 
«Kui on juba hilja, siis tahavad kõik vagaks saada ...»» 

Elisabeth tõstab ehmunult pilgu. «Aga kas tal pole siis õigus? Kas ei pea me igavest õndsust 
mitte vagade eluviisidega ära teenima? Kas ei pea me siis surma kartma?» 

Paracelsus naeratab. 

«Jäägu teile teie usk, emand Elisabeth, aga kuulake nüüd Johannes von Saazi viimaseid sõnu: 
«Ja pööra end kurjast ning tee head; otsi rahu ning ole oma tegudes püsiv ...» Seda ütlen teile 
ka mina, Paracelsus, ja mitte hirmust surma ees, vaid aukartusest elu ning tema salapäraste 
seaduste ees ...» 

Holbein noogutab aeglaselt, mõtlikult. 

«Aga te ju tahtsite meid trööstida, doktor Peregrinus... Ma näen, et te teate palju rohkem kui 
mõni preester...» Paracelsus naeratab. 

«Looge uus elu! Te olete veel küllalt noored. Jutlustajal oli vaid pooleldi õigus: mitte neid 
pole mõtet õnnelikuks kiita, kes pole veel ilmavalgust näinud... Aga igal asjal on oma tund, 
oma aeg siin päikese all. On aeg sünniks, on aeg surmaks ... Teil on aeg jälle sünnini jõuda. 
On aeg istutada ja on aeg lõigata... Teie jaoks on tulnud aeg istutada... On olemas embuste aeg 
ja aeg embustest hoiduda.., 

Mõelge, milleks te kutsutud olete ... Võib-olla on see surnud lapse läkitus teile...» 
Kirikulöövis kõlab mürisev laul, jutlustaja laskub kurnatult kantslist alla. 

«Lähme nüüd jälle välja,» sõnab Paracelsus. «Varsti pannakse kirik kinni ja ma ei usu, et te 
siia terveks ööks tahaksite jääda...» 

Holbein ja tema naine on teineteisele kaua vaikides otsa vaadanud, nüüd laskuvad nad 
ettevaatlikult keerdtrepist alla, segunevad väljapääsude poole trügiva inimmassi hulka, jätavad 
Paracelsusega hüvasti ja lähevad vaikides koju. 

Holbein töötab öö läbi ateljees linnapea Meyeri madonna kallal, olgugi et see pilt tema silmis 
on mahavisatud vaev. Aga kogu tema elu tundub mahavisatuna — tühi ja asjatu. Ükskõik, 
kuhu ka ei vaata, aina eksimused ja pettumused! Kas Paracelsus pole selle kogemuseni veel 
jõudnud? 

Kuidas olid nad selle lapse üle rõõmustanud! Kes võis tollal aimata, et laps vigasena sünnib ja 
tema elutee nii varakult katkeb. Mahavisatud rõõm! Tookord oli Holbein oma naist 


madonnana maalinud, nagu palju kordi varemgi. Elisabeth oli suurepärane madonna-modell ja 
tellija rõõmuks tuli tookordne pilt erakordselt hea. Ka Holbein rõõmustas edu üle ning see 
rõõm ja uhkus muundus sügavaks kiindumuseks ja armastuseks oma naise vastu. Ta nägi enda 
ees kordaminekuid ning rahuldust tööst, selles ühises lootuses õnnele olid nad andnud elu 
Annelele. Missuguse elu! 

«... õnnelikumad elavaist on surnud, kes ammu puhkama läinud, sest nad ei pea seda mitte 
nägema, ja nad on kõrgemad kui need, kes pole veel ilmavalgust näinud ega tea, mis kurja 
tehakse päikese all...» Rusuvaist mõtteist hoolimata Holbein aina maalib ja maalib, raevukalt, 
nagu peaks Meyer zum Hasen veel täna pildi järele tulema. Meyeri lapsed on surnud, kui 
õnnelikud nad on ... 

Vastu hommikut jääb Holbein molberti ette magama. Pintsel kukub tal käest ja veereb mööda 
põrandat, jättes sellele punaseid plekke. Holbeini pea vajub rinnale. Jälle ilmub talle unes 
Fortuuna ratas, nagu kord Mülhausenis. Ratas aina pöörleb, pöörleb... Fortuuna seisab selle 
taga. Vahel sarnaneb ta emand Melanhooliaga Düreri vaselõikelt, vahel meenutab Elisabethi 
— kurnatud, araks-tehtud, valust piitsutatud naist, kes pole enam mingi madonnamodell. 
Holbein haarab mõlema käega rattakodaraist. Juba on rattasse sattunud tema jalad juba on ta 
seal üleni. Ta on Fortuuna ratta kodarate vahel... 


X ERASMUS ROTTERDAMIST SÖÖR THOMAS MORUSELE 


Rotterdami Erasmus istub oma hämaras soojas kabinetis ja kirjutab. See on küll tema 
igapäevane töö, aga täna on ta suurema tähelepanuga asja juures kui muidu. Täna on kõik 
teisiti. Erasmus, kes muidu igal ajal huviga külalisi ootab, et neilt uudiseid kuulda, on andnud 
oma famulusele käsu: «Säästa mind külalistest, tulgu need kas keisri või paavsti enda 
juurest!» Famulus imestab, aga kuulab sõna ega lase kedagi sisse. Kes teab, millised 
tarkusesõnad täna paberile kantakse? Ent kõige rohkem on noor bakalaureus, kes Erasmuse 
juures sekretäriametit peab, selle üle hämmeldunud, et meister täna ei külmeta. Niisugust asja 
pole veel olnud! Kui tihti on ta pidanud kuulma, et ta olevat tule kaminas hoopis ära 
unustanud. Aga täna? Täna ringutab Erasmus mõnusas soojuses. Täna kirjutab ta kirja, kir- 
jutab kõige omasemas keeles, milles ta palvetab ja unistab, puhtaima diktsiooni ja lühima 
dialektika keeles — lingua latina's... Ta kirjutab mehele, kes on tema armsaim ladina keele 
kirjapartner ning parim sõber, võib-olla isegi ainus sõber... söör Thomas Morusele; õpetlasele 
ja riigimehele, inimesele, kes on kirjutanud kuulsa raamatu «Utoopia», mis terves maailmas 
tähelepanu äratas ning lootma pani, et nüüd kõik riigijuhid aru pähe võtavad. Morus on 
Inglise kuninga varahoidja ja salanõukogu liige. Juba üksnes mõte sellele kuulsale mehele 
kirjutada soojendab külma Erasmust, paneb tema südame kiiremini tuksuma, pühib pilkavad 
kurrud suunurkadest ning võlub naeratuse näole. Seda kirja on ta ammu plaaninud, vaaginud 
kõiki mõtteid, kõiki poolt- ja vastuväiteid. Esimest korda oli talle tulnud mõte Thomas 
Morusele kirjutada siis, kui ta Avignonis frantsisklaste viletsas võõrastetoas kuulis, kuidas 
Holbein unetult tema kõrval oma voodis vähkres. Holbein kannatas väga viimastel päevadel ja 
nädalatel juhtunu all, teda oli tarvis aidata! Ainult kuidas? Kui ta oma viimasel külaskäigul 
kunstnikku surnud lapse juures seismas nägi, valust ja 

ahastusest murtuna, meenus see plaan talle uuesti. Ometi möödus veel mõni aeg, enne kui 
Erasmus laua taha istus ja kirjutamise käsile võttis. 

«Tervituse ja kiitusega minu armsale sõbrale ja vaimuvennale!» Erasmus koondab kogu oma 
sisemise jõu, et meest, kellele need sõnad on määratud, silme ette manada. Kuidas võib küll 
Thomas Mõrus praegu välja näha? Ja kui kaua on sellest möödunud, kui nad teineteist viimati 
nägid? Mõrus pole eriti pikk, ent ka mitte väike; tal on väga proportsionaalne kehaehitus, 


tema näost õhkub sõbralikkust ja armastusväärsust ning üpris tihti ehib seda naeratus. Temas 
on üldse rohkem rõõmsameelsust kui tõsidust ja auväärsust. Paremat õlga hoiab ta pisut 
kõrgemal kui vasakut, eriti käies, aga see pole kaasasündinud viga, vaid lihtsalt aegapidi 
külgeharjunud hoiak. Võrreldes kehaga tunduvad ta käed pisut maamehelikud. Noormehena 
pidi Mõrus erakordselt ilus olema. Tema hääl on kõlav, sel ei puudu ka pehmus ja sarm; tema 
kõne selge, mitte kiirustav ega kõhklev. Mõrus armastab lihtsust, ta ei kanna siidi ega 
kuldkette, välja arvatud muidugi siis, kui tema positsioon seda nõuab. Ta vagadus on siiras 
ning igasugune ebausk talle võõras. 

Mida kauem Erasmus meenutab, seda elavamana kerkib sõber ta vaimusilma ette ja pikad 
lahusolekuaastad sulavad olematusse. Seepärast leiab ta kirjas kergesti jälle nende vana 
sõbraliku tooni. 

«Ma olen kindel, minu armas Morus, et Sa pole mulle minu pika vaikimise pärast pahane. 
Maailmas toimuvatest suurtest sündmustest peaksid Sa ise küllaldaselt, kui mitte isegi minust 
paremini informeeritud olema, ja minu tähtsusetus eksistentsis pole midagi uut, igatahes mitte 
midagi niisugust, mis Sind võiks huvitada. 

Kirjutan Sulle täna täiesti erilise eesmärgiga ning loodan lähemas tulevikus ka Sinust jälle 
midagi kuulda saada. Oma viimases kirjas Sa küsisid, kas ma ei tea Sulle soovitada mõnd 
kunstnikku, kes oleks sobilik Sind ja Sinu perekonda maalima. Tookord ei olnud mul või- 
malik Sinu soovile vastu tulla, sest ükski meie kunstnikest ei paistnud mulle Sinu näoga 
kokku klappivat. Vahepeal aga õppisin tundma ja hindama üht noort kunstnikku,. kelle puhul 
see ülesanne võiks kõne alla tulla. Tema nimi on Hans Holbein, ta on ühe tuntud kunstniku 
poeg ning pärineb Augsburgist — roomlaste poolt rajatud kuulsast Svaabimaa linnast. Baselis 
on ta elanud juba hulga aastaid, siin sain ka mina temaga tuttavaks, ent õigesti tundma õppisin 
teda alles möödunud sügisel, sedakorda Avignonis. Lubasin kord hoolt kanda, et temast saaks 
Erasmus kunstnike hulgas — noormees on nimelt väga auahne ja õpihimuline ning oma 
autoriteedi eest väljas. Ma ei pane seda talle pahaks. Ainult et ma poleks tohtinud tema 
auahnust sel 

139 

kombel üles kihutada. Auahnus on salakaval omadus, paremini ja õnnelikumalt elatakse ilma 
selleta! Kahjuks juhindusin ma ainult omaenese tujust ja innustasin kunstnikku ühe sünge 
teema kallale, mis teda sedavõrd näis vaimustavat, et ta ainsatki vahendit põlgamata oli 
valmis seda kohe ellu viima; ässitasin teda nimelt surmatantsu joonistama. Sa kindlasti tead 
neid igivanu pilte, mis kujutavad surnute ja elavate ringmängu. Siin, Baselis, on need juba 
ammusest ajast väga levinud, ent hiljaaegu kerkisid nad meie silme ette erilise teravusega: see 
oli siis, kui Baselis möllas katk ja ükski inimene ei teadnud, missugusesse tantsi j ateriwi ta 
peagi kuulub, kas elavate või surnute hulka. Katk nõudis palju ohvreid, nende hulgas ka 
kunstnik Holbeini noorima tütre. See viis kunstniku sügavasse masendusse ja ta on minu 
peale vihane, küllap sellepärast, et ma surmast nii kergel keelel ja mõtlematult rääkisin. Aga 
võib-olla ei saanud ta minust ka päris õigesti aru, sa ju tead, et ma vahel ütlen nagu muuseas 
midagi niisugust, millel tegelikult on hoopis teine mõte. Kuidas sellega ka pole, igatahes on ta 
minu peale õigusega vihane, ja ma tunnen end süüdlasena. Nii mulle kui talle oleks hea, kui ta 
kuhugi rõõmsamasse ümbrusesse satuks, ja kes maailmas võiks talle veel nii pilvitut ja hea- 
tujulist keskkonda pakkuda, kui mitte Sina, kallis Mõrus. Seepärast esitangi Sulle nüüd oma 
palve, et sa kunstnikule teatava aja peavarju annaksid. Seda kirjutades pole mul kartust ega ka 
tunnet, et ma pealetükkiv olen, sest tean, et selle täitmine tuleb kõigile asjaosalistele kasuks: 
Sulle, sest Sa saad hea kunstniku majja, mulle, sest ma saan heaks teha oma vea, ja 
kunstnikule enesele, sest ta saab sinu tervistavas läheduses viibida. Palun ära pea minu sõnu 
meelituseks! Pean möönma, et ma vahetevahel tõesti mõnele mett mokale määrin, aga Sulle 
küll mitte, päris kindlasti mitte ... Kuna ma olen veendunud, et Sa minu palvele vastu tuled, 


siis saadan kunstniku kohe Sinu juurde kui kirja üleandja. Või pead seda äkkrünnakuks? Sinu 
suures majas Thames'i kaldal on ju küllalt ruumi ja rahast ei peaks Sul samuti puudust olema. 
Kes siis on see kunstnik? Püüan teda Sulle tutvustada. Hans Holbein paistab vanemana kui ta 
tegelikult on. Minu arvestuste järgi peaks ta olema kõige rohkem kahekümne kaheksa või 
kahekümne üheksa aastane, aga täpselt ma seda siiski ei tea. Talle muide ei meeldi, kui tema 
vanust küsitakse. Tundub, et ta tahab meelega vanem paista, noh ja miks ka mitte? Ainult üks 
kord olen teda tõeliselt nooruslikuna näinud, see oli Avignonis, kus ta endale lubas ühe noore 
daamiga kurameerida, läks seejuures põlema ja unustas hoopis, et on ise ammu abielus ning 
perekonnaisa. Kui talle seda siis meelde tuletati, liiatigi veel ühe ääretult vastiku 
seelikukandja poolt — mul tõuseb praegugi kananahk ihule, kui ma seda meelde tuletan! —, 
oli ta nagu murdunud 

mastiga laev — kaotas tasakaalu ja hakkas triivima. Niisugune seisund tema loominguindu 
muidugi ei soodusta. 

Mina pole kunagi armupiinu tundnud ega oska seetõttu tema olukorda täiel määral ette 
kujutada, kuigi ma seda püüan, ja seepärast tahangi kogu probleemi Sulle südamele panna. 
Holbeini naine on temast seitse aastat vanem. Ma ei tea, kuidas nad omavahel läbi saavad, 
kuid mulle tundub, et emand Elisabethi armastus abikaasa vastu on puhtalt emalikkuseks 
muutunud. Minu arvates pole see hea, igatahes mitte niisuguse mehe puhul, kes pole veel 
kolmekümmet aastatki elanud. Kuna ma aga tean, et ka Sina pärast oma esimese abikaasa 
surma endast vanema naisega abiellusid, siis loodan, et Sa suudad talle oma eluga eeskuju 
näidata, kuidas sellistest raskustest üle saadakse ... Alles siis, kui Holbein on eneses ja 
ümbritsevas keskkonnas selgusele jõudnud, leiab ta jõudu uusi kõrgusi vallutada, ja ma olen 
veendunud, et ta lendab väga kõrgele, sest ta on tõesti erakordselt andekas kunstnik! 

Luba mul kirjeldada, millise teene ta mulle oma kunstiga osutas. Sina ju tead, milline ma võin 
olla: kõrk ja edev, rõhutatult iseteadev, kuid samas arg ja ebakindel, täis hirmu omaenese 
üksinduse ees. Sa tead, et mul pole ühtki sõpra peale Sinu, ja Sulle võin ma tunnistada, kui 
väga ma mõnikord sellepärast kannatan. Mõned aastad tagasi Holbein maalis mind. See noor 
kunstnik oli juba varem minus mõningast lootust äratanud, kuid pilt, mille ta minust maalis, 
ületas kõik ootused. Miks? Ta suutis mind oma pildiga selleni viia, et ma iseennast armastama 
hakkasin, ja mitte egoistlikult, edevalt, vaid enesega leppides. Kujuta vaid ette! Ühel külmal 
novembripäeval istusin ma oma portree ees, mis veel lõhnas värske värnitsa järele, ja mis 
juhtus? Desiderius hakkas armastama külma Erasmust, seda pilkajat, seda meelitajat, seda 
dialektikut, seda kogu oma kaugeleulatuva mõju juures ometi nii raamidesse surutut... Kui ma 
end maalil nägin istumas, pliiats käes ja mõtteisse süvenenud, tundsin ma seniolematut 
rõõmu, et minust jääb järeltulevatele põlvedele portree, mis sunnib sellel kujutatud inimesest 
lugu pidama — isegi siis, kui kujutatud on Erasmus Desiderius Rotterdamist... Tead küll, 
kuidas selle pärastsurma kuulsusega on! 

Holbeinile ma loomulikult kõike seda ei rääkinud, ta paistis mulle tollal veel liialt noorena. 
Pealegi pole ta kindlasti mingi arutlev dialektik, vähemasti mitte sõnades. Kuid see pilt sundis 
mind temale erilist tähelepanu pöörama, ja Sina üksi tead, kui vähe on inimesi, kes mind 
tõeliselt huvitavad. Kas Sa vähe oled mind selle eest hukka mõistnud! Ma olen kõik Sinu 
laitused kuulda võtnud, Sinuga alati nõus olnud, end sealjuures kriipsuvõrdki muutmata — 
just Erasmuse mood..., 

Soovin kogu südamest, et Holbein ka Sinust nii hea portree maaliks. Ma tean, et Sina ei vihka 
endas midagi, Sa oled enese hindamisel alandlik, ja seepärast pole loota, et pilt Sulle sellist 
mõju avaldaks nagu mulle, aga ikkagi... 


Kallis Morus, säilita mulle oma sõprus ja võta selle sõpruse nimel kunstnik vastu. Lase tal 
pisutki osa saada oma Utoopia tegelikkusest, mida tema ainult raamatu järgi tunneb. Seda 
soovib talle ja ka enesele Erasmus Rotterdamist.» 

Erasmus ohkab kergendatult, voldib kirja hoolikalt kokku ning surub pitsatsõrmuse, mis ta 
vasakut kätt ehib, veel pehmesse kirjalakki. Mida ta küll annaks, et olla ise veel nii noor kui 
Holbein ja saada soovitus Thomas Moruse majja, mis tema jaoks on kui maapealne paradiis. 
Jah, aga miks ei asu" ta ise teele, et tolles majas Thames'i kaldal rahu ja rõõmu leida? 
Erasmus ei taha seda põhjust praegu endale tunnistada, ent vaatab siis tõele näkku: ta kardab, 
et Thomas Mõrus võiks temas pettuda ... Tal on hirm kaotada oma ainus sõber. Kui Erasmus 
tunneb, kuidas see mõte temas üha tugevneb, võtab ta, nagu palju kordi varemgi, oma pildi 
jälle välja, vaatleb seda pikka aega ning vähehaaval kaob pelglik pinge ta näojoontest. 

Kui ta Holbeini majja astub, leiab ta kunstniku ikka veel kibestununa. 

«Noh, magister illustrissime, tulite vaatama, kas minust on juba saanud Erasmus kunstnike 
hulgas? Pean teile kahjuks pettumuse valmistama, ma oleksin pidanud pigem hauakaevajaks 
minema, see amet oleks mulle rohkem sobinud! Kas tulite oma surmatantsu järele, et sinna 
juurde kaunikõlalised ladina- või ehk isegi kreekakeelsed värsid kirjutada? Võite nad kaasa 
võtta, lehed on valmis.» 

«Te olete ebatavaliselt jutukas, meister Holbein, aga teie sõnad pole just meeldivad kuulata. 
Ei, ma ei tulnud siia surma lõikust kokku panema, kuigi joonistuste vaatamise vastu pole mul 
midagi. Ma tahtsin ainult oma ülekohut teie vastu jälle heaks teha, meister Holbein.» 
Holbein tõstab üllatunult pilgu. 

«Ma ei tea, et oleksite mulle ülekohut teinud...» 

«Teate seda sama hästi kui mina: mina torkisin teie auahnust ja minu läbi te sattusite 
raskustesse. Mul on sellest väga kahju, kuid minu kahetsusest pole teile kasu ega mulle abi... 
Ja seepärast tahaksin teile ühe ettepaneku teha.» 

«Reisi Avignoni? Või ehk isegi Lyoni? öelge aga otse välja. Ainult ma kutsun enne oma naise 
siia, ma tahan, et tema samuti kõigist minu plaanidest kuuleks.» 

Erasmus ohkab. Holbein teeb selle asja talle tõesti raskeks! Siiski 

ootab ta põnevusega emand Elisabethi, keda ta seni vaid surnud lapse laudise ees põgusalt on 
näinud. Elisabeth tuleb köögist, nägu õhetamas pliidisoojusest, aga võib-olla ka erutusest, sest 
Holbein oli talle öelnud: 

«Tule ateljeesse! Erasmus Rotterdamist on siin ühe ettepanekuga, aga see, mis ta mulle ütleb, 
peaks ka sind huvitama!» 

«Kõigi pühade nimel, mis on nii kuulsal mehel kui Erasmusel Rotterdamist minuga 
rääkimist?» 

Elisabeth peab seda ateljeesse kutsumist jälle üheks imelikuks jutuks. Neid imelikke jutte on 
ta viimasel ajal mehe suust tihti kuulnud, nii et vahel on isegi õudne. Mees kannatab lapse 
surma pärast, veel rohkem aga nende surmatantsu-piltide pärast. Samas on Elisabeth siiski 
rõõmus, et mees tema kohalviibimist nõuab. Ehk annab järele too tappev tardumus? Ehk leiab 
mees uuesti tee tema juurde? Tahab ehk Erasmus selleks kaasa aidata? 

Ateljees tõuseb kahvatu kõhn vanamees oma täies pikkuses püsti, ulatab punastunud naisele 
käe ja naeratab. Elisabeth Holbein meeldib talle esimesest pilgust, kuigi temas pole midagi 
erilist. See on lihtne naine, käsitöölise kaasa. Milline vahe Angeligue Amerbachiga, selle 
vastiku ennasttäis seelikukandjaga! 

«Jumal appi, meistriemand! On teil alles raske iseloomuga mees, ma ei kadesta teid ...» 

«Kas te selleks tulitegi, et mu naisele seda teatada? Ega see pole talle mingi uudis, ta on ju 
minuga abielus... öelge parem oma ettepanek!» 


«Teil tuleks üks reis teha, meister Holbein, arvasite õigesti ära. Ainult mitte kuhugi 
päikesepaistelisele maale, vaid Inglismaale. Soovitasin teid parimale ja õilsaimale mehele siin 
päikese all; see mees on minu sõber, kuigi ma pole tema vääriline ...» 

«Teil on sõber? Ja kes ta on? Kus ta elab?» 

«Te olete temast kuulnud, See mees on söör Thomas Morus, «Utoopia» autor, Inglise kuninga 
varakantsler ja salanõukogu liige ...» 

Holbein näeb ühekorraga välja nagu abitu koolipoiss. Emand Elisabeth keerutab käsi põlle all 
ega oska samuti ühtki sõna öelda. Tema mees, Baseli kodanik, sõitku Inglismaale? Itaaliasse, 
seda veel, või siis Prantsusmaale — sinna võib lõpuks igaüks sõita. Aga Inglismaale? 

«Jah, te peaksite Londonisse reisima, meister Holbein. Võite Thomas Moruse majas viibida 
nii kaua, kui teile meeldib, maalida maja-härrat ja tema sõpru ning unustada surmatantsu.» 
Holbein vaikib ikka veel, ent emand Elisabeth saab kõnevõime tagasi. Tema oli Rotterdami 
Erasmust hoopis teisiti ette kujutanud! See sõbralik mees pole ju hoopiski tolle teravkeelse 
pilkaja moodi, keda kogu maailm kardab. 

«Olge tuhandeks tänatud, teie ausus, et te nii ülisõbralik meie vastu olete!» lausub Elisabeth. 
«Küllap mu mees juba mõistab teie sõprust hinnata. Näete ise, et ta ainult üllatusest ei saa 
sõna suust. Ma olen igatahes surmkindel, et ta teie pakkumise vastu võtab, ja ka mina olen 
selle üle südamest rõõmus!» 

Ent mitte üllatus polnud see, mis Holbeini suu lukku pani, vaid eelkõige asjaolu, et Elisabeth 
reisiga nõustus. See on talumatu. Holbein vaikib häbist ja nõutusest, ta mõistab, et nüüd 
peab,ta oma viimasest reisist aru andma. Keelel lasuksid nagu kivid, aga rääkida tuleb. Nüüd 
tuleb! 

«Oled sa tõesti nõus, et ma jälle reisile lähen, Elisabeth? Ja veel pealegi nii kaugele?» 
Elisabeth vaikib ja Erasmus tunneb, et Holbein alustab nende sõnadega mingit pihtimust. Kas 
Holbein tõesti pole sellest Avignoni-loost veel rääkinud? Tal on piinlik, et peab tunnistajaks 
jääma, aga nüüd ei saa ju niisama lihtsalt head aega öelda. 

«Elisabeth, sa pole minult kunagi küsinud, kuidas mul Isenheimis läks.» 

«Seda polnud mõtet küsida, sa ei käinud ju Isenheimis, vaid Avignonis ...,» vastab Elisabeth 
vaikselt. Ta lööb silmad maha ja mängib oma kleidipaeltega. Holbein läheb üleni punaseks. 
«Sa siis tead seda, Elisabeth? Sa tead ... kõike?» 

Ei, Elisabeth ei tea kõike, kuid mehe erutatud küsimus kinnitab, et Ursula Amerbachi toodud 
kurjal uudisel oli tõepõhi all. Nädalaid ja kuid on Elisabeth pidanud seda endas kandma, 
vaikima ja kannatama, nüüd tahab ta tõesti kõike teada. 

«Võib-olla oleks mul õigem lahkuda?» küsib Erasmus. 

«Ei, jääge siia! Te olete ju lõpuks preester ja — pihiisa ...» 

Holbein räägib kõigest. Halastamatult. Taas elustuvad laevasõit mööda Saõne'i, Avignonis 
veedetud päevad, Jeanne... Erasmus on Holbeini avameelsusest jahmunud. Kui kunstnik on 
lõpetanud ja Elisabethilt andestust palunud, noogutab see kurnatult ja küsib: 

«Ja tütarlaps?» 

«Selle üle otsustab aeg, jätkem kõik aja hooleks, emand Elisabeth,» torkab Erasmus vahele. 
Tal on aimus, et Holbein ka tüdruku pärast piinleb. 

«Millal sa Londonisse sõidad?» küsib ta kiiresti, et piinlikku õhkkonda lõplikult hajutada. 
«Varsti, magister Erasmus, niipea kui võimalik...» 

«Ära sa meie pärast muretse,» sõnab Elisabeth, «küll meie juba hakkama saame; haiget last ju 
enam mureks pole. Katk on möödas, ma olen jälle terve. Palun sind, mine Londonisse, Basel 
on sinu jaoks liiga kitsas!» 

Holbein tõuseb püsti. 


«Sa ei tohi üksi jääda! Võta enda juurde vana Marten Püha Albani värava juurest, las aitab 
sind majapidamises. Kahekesi on ikka kergem... Ka sina vajad inimest, kes sind vahel 
kuulaks.» Ta astub naise juurde, embab ja suudleb teda. «Elisabeth, mu armas Elisabeth ...» 
Erasmus muheleb, sest Elisabeth on näost punaseks läinud nagu noor tütarlaps, ja tunneb end 
kirjeldamatult kergendatuna. 

«Jääge veel natukeseks,» palub emand Elisabeth. «Tegin just parajasti lõunasööki, kui te 
tulite. Ma ei taipa küll midagi maalimisest, aga köögist ja keldrist küll, selles võite kindel olla. 
Nii et palun teid lauda! Hans, sul pole ju midagi selle vastu, eks?» 

Holbein noogutab. «Loomulikult mitte! Vahepeal näitan teile oma surmatantsulehti.» 

Nagu Paracelsuski istub Erasmus Holbeini töölaua äärde ning silmitseb aeglaselt üht lehte 
teise järel. Ta nägu on läbitungimatu. Holbein ei oota kiitust ega laitust, talle tundub, nagu 
oleks ta need lehed juba kaua aega tagasi joonistanud — need ei piina teda enam. 

«Holbein, öelge, kas neid pilte on veel keegi peale minu näinud?» 

«Jah, Theophrastus Bombastus von Hohenheim.» 

«Paracelsus? Kuidas te tema peale sattusite?» 

Holbein jutustab tollest ööst. 

«Ja mida tema nende kohta ütles?» 

«Need ei meeldinud talle. Ütles, et olevat säärane külm Surm.» 

«See paistab talle niimoodi. Sinus ei istu ju Paracelsus, sinus peitub Erasmus ...» 

Siis on lõuna valmis. Ka lapsed lubatakse laua äärde ja nad saavad isegi veini juua. 
Imestusega vaatavad nad, kui heas tujus on isa. Aeg on juba väga hiline ning Erasmus jääb 
ööseks Holbeini majja. Kuid enne magamaminekut viib Holbein külalise veel kord ateljeesse 
ning seab linnapea Meyer zum Haseni lõpetamata madonnapildi molbertile. 

«Selle pildi eest jooksin ma minema,» ütleb ta. 

«Ärge kurvastage! Ka selle pildi jaoks tuleb kunagi aeg.» 

Sel hilisel õhtutunnil leiab Holbein ka esimest korda jälle julgust Jeanne Trechseli portree 
välja tuua. Ta võtab selle oma reisikotist ja paneb vaikides lauale. 

«Londonisse sõit tuleb sulle ainult kasuks,» pomiseb Erasmus. «Ma näen, et sa seda tütarlast 
ikka veel armastad. Ole selle armastuse eest tänulik, aga ära lase sel end hävitada... Mõtle 
Fortuuna ratta peale! Ja nüüd lähme magama. Head und, Erasmus Holbein!» 


XI GENTI ALTAR 


Külmetavana ja pisut tüdinuna uitab Holbein mööda uhket Flandria linna Genti. Ta on oma 
pika reisi vältel juba liiga palju pidanud silmi pingutama, aga kõrvu ei saa ta sulgeda. 
Linnakära ründab teda murdlainetena, ta teadvusse tungivad sõnad, viisijupid. 

«Taevas halasta inimeste pattude peale, kingi meile rohket saaki ja kerge surmatund,» 
pomisetakse Kalandi vennaskonna palverongist. 

Mõni samm edasi kuuleb ta anabaptistide innukat, kirglikku nõudmist: 

«Kirik peab uueks saama peast kõigi liikmeteni! Uut ristimist on tarvis, mitte üksi vee, vaid 
tulise vaimu läbi! Pöörakem selg maailmaelule ja võtkem võidelda nähtava jumalariigi eest!» 
Sekka halavad laulujoru kerjused ja vigased, kes end väikeste puupakkude abil hämmastavalt 
kiiresti edasi lükkavad. «Andke meile almust, teie, kes te külluses elate. Jumal on meid 
vigaseks loonud, et te meile oma halastust võiksite näidata.» 

Aeg-ajalt lausuvad trööstisõnu begiinid — vagad naisterahvad, kes elavad kloostrikorra järgi, 
kuid siiski vabadena oma väikestes puhastes majades ning abistavad puudustkannatajaid 
nende hädas. «Olge kannatlikud, teie vaesed ja nõrgad, jumal on armuline. Näete, meie 
tahame teid aidata: saate pätsi leiba ja rammusat suppi, me anname seda heameelega. Ja kui 
on tarvis haiget põetada, siis saatke meile sõna...» 


Hämmastunult, kummatigi osavõtmatuna triivib Holbein kireva linnameluga kaasa. Ta 
silmitseb majade fassaade, pühakufiguure uste kohal ja nurkadel ning leiab nii mõndagi, mis 
imetlust ja tunnustust väärt. Ja ometi on siin kõik hoopis teisiti kui Baselis või Augsburgis! 
Nüüd seisab ta suure Sint Baafsi katedraali ees. Ta teab, et selle seinte vahel asub erakordne 
aare, suur altar, mille on maalinud kuulsad kunstnikud, vennad van Eyckid peaaegu sada 
aastat tagasi. 

«Neid tahvleid peate tingimata nägema, Holbein! Võib-olla on need parimad tööd, mis kunagi 
meie kodumaal on loodud,» oli öelnud Ouentin Massys, kui Holbein teda külastas. 

Holbein ei pea altarimaalidest enam suurt lugu, et aga sõbralik kunstnik temas uudishimu 
äratas, astub ta nüüd Sint Baafsi kirikusse sisse, ja mitte üksi Ouentin Massys'i meeleheaks. 
Kirikus on valge, palju valgem kui Baseli kirikuis. Kirikuteener pühib tema ees põrandat, mis 
niigi juba särab puhtusest. Laiad kiirtevihud langevad läbi akende ega jäta ainsatki nurka ilma 
päikesevalguseta. Palvetajad ei vaata siin äraoleval pilgul pühakujude poole, vaid põlvitavad 
vaikselt ja endassesüvenenult hallil kivipõrandal. Milliseid mõtteid oleks Holbein siin küll 
meister Jakobiga vahetanud? 

Peaaltari kohal hiilgavad maalitahvlid ja Holbein astub aeglaselt lähemale. See siis ongi 
vendade van Eyckide kuulus altar! 

«Omal ajal räägiti sellest altarist kogu maailmas,» oli öelnud Ouentin Massys. «Tuldi kaugelt, 
et neid maale näha. Ja tõesti, need esimesed õlivärvidega maalitud tahvlid on tänapäevani 
ületamatuks jäänud.» 

Holbein ei saa maalidelt silmi ära. Tõesti, Ouentin Massys oli tõtt rääkinud! Holbein noogutab 
tunnustavalt, vaadates nende siledat hõõguvat pealispinda, mis nii meenutab tema enda 
maalimisviisi. Kogu oma elu on ta püüelnud selle poole, et nõnda maalida, ja tema püüdlusi 
on krooninud edu. Kõige paremini õnnestus tal just linnapea Meyeri madonna, aga Meyer ei 
mõistnud tema säravaid värve. Vaevalt et Genti peaaltargi talle muljet avaldaks. Tahvlid 
läigivad ikka veel, nagu oleksid just äsja värnitsaga üle tõmmatud. Jah, vennaksed van Eyckid 
on oma tööd tundnud! Aga mida on neil öelda? Kuidas sellega on? Mis on uuel ajal enam tegu 
vanade pühakujudega? Ent kui Holbeini silmad on kirevate pindade ja teravate kontuuridega 
harjunud, vilistab ta üllatusest läbi hammaste. Need maalid pole üldse vanaaegsed, hoolimata 
vanamoodsatest rüüdest, pühakutest ja piiblistseenidest! Holbein astub veel lähemale, peaaegu 
altarikapi taha. Seda peab ta nägema nii lähedalt kui võimalik! 

Suured altaritiivad on argipäeva tõttu suletud ning altar ei näita end täies hiilguses, vaid pakub 
lihtsamat igapäevast pilti. Holbein saab uurida ainult välimisi tahvleid, millel on kujutatud 
Maria kuulutamist. Seda teemat on Holbein kümneid kordi näinud ja ise maalinud ning 
joonistanud. Aga kus siis tegevus toimub? Mitte maali keskosas, kus avatud arkaadide vahel 
võib näha laiuvat maastikku, ei, ingel ja Maria põlvitavad hoopis kaugemal, ääre pool. Nad ei 
paista eriti tähtsatena, peaaegu nagu polekski nad peategelased. Kui Meyer zum Hasen seda 
näeks! Holbeini suu kisub muigele. 

Alumistel tahvlitel on kujutatud neli figuuri. Kaks keskset — auväärsed pühakud — on nagu 
kivist välja tahutud, hall hallis. Nad ei mõju hoopiski nii elavate ja jõulistena nagu mõlemad 
tellijad, kes seisavad nende kõrval; need kaks, kes kinkisid kirikule selle altari-pealdise, et 
endale jääv mälestusmärk kindlustada. Kas mõistsid kunstnikud Jan ja Hubert van Eyck juba 
tollal, et pühakuile on võõrad kõik inimlikud dimensioonid, et neis pole tõelist elu, vaid kivine 
tardumus? Kas elas pildi loojates juba tollal uus vaim, uue inimese vaim? Holbein kahetseb, 
et siin pole Erasmust, kes tema küsimusele võiks vastata. Aga ühes asjas on ta kindel; 
mõlemad vennad kunstnikud teadsid tulevasest ajastust juba üpris palju. Elu ja maailma kesk- 
punkt on inimene! Ja missuguse hoolega on nad seda inimest maalinud! «Ecce homo,)» ütleks 
ka siin Peutinger, kunagine keiserlik nõunik. Vendade van Eyckide juurde läinuks Holbein 


rõõmuga õpilaseks! Kui õhkõrna kihina on nad osanud värve pinnale kanda! Aga anatoomiat 
tuntakse praegu paremini — Aadama ja Eeva kujud Paracelsuse silma kindlasti ei rõõmustaks. 
Holbein seisab maalide ees kaua, pimeduse saabumiseni. 

«Võib-olla peaksin härra jaoks küünlad põlema panema, et härra paremini näeks?» küsib 
kirikuteener, kes juba hulk aega on Holbeini imestusega silmas pidanud. Seda juhtub ju 
haruharva, et mõni neid kirjusid altaripilte nõnda kaua vahib. Nii vaga meest pole kirikuteener 
pühakojas ammu näinud. Võib-olla tänab võõras härra jumalat mõne suure rõõmu eest, aga 
võib-olla palub taeva õnnistust enne pikka reisi? Paistab teine nii kaupmehe moodi. Saksa 
kaupmees kindlasti, nii näevad välja ainult sakslased. Aga Holbein raputab pead. 

«Ei mingeid küünlaid nende ilusate altaripiltide ette!» 

«Aga härra, kuidas te räägite! Küünlad on ju pühakute auks.» 

Holbein naeratab, annab kirikuteenrile mündi ja pöördub minekule. 

«Missugusesse korjanduskarpi pean ma selle laskma, härra? Millise pühaku abi te kõige 
rohkem vajate?» 

«Mitte ühegi,» vastab Holbein. «See rahatükk on sulle.» 

«Mulle? Andku jumal teile pikka iga ja head äri!» Kirikuteener väljub koos Holbeiniga ja 
kiirustab lähemasse kõrtsi, et saadud and kõrist alla loputada. 


XII SÖÖR THOMAS MORUS 


Pärast tormiohtrat meresõitu lahkub Holbein Londonis laevalt kahvatuna ja valutava peaga. 
On's ta üldse Londonis? Linna kohal lasub nii paks udu, et majadest paistavad vaid ähmased 
kontuurid. Läbipaistmatu hämu neelab viimase kui heli, tundub, nagu oleks kõik nõiutud. 
Vaevalise küsitluse peale leiab ta tõlla, et Chelsea'sse sõita, ja juba logisebki see läbi linna, 
ikka mööda maanteed ida poole. Udu ei hõrene silmapilgukski. 

Kui nad Chelsea'sse jõuavad, on juba öö. Kutsar paneb ta ühe maamaja värava ees maha, kuid 
kellahelina peale ei tule keegi avama. Holbein kuuleb kuskilt karjeid. Ta komberdab läbi 
pimeduse, otsides maja, jõuab mingite tallide juurde, siis aeda, ronib läbi tarade ja hekkide. 
Kui silm ometi midagi seletaks! Korraga kostavad karjed kõvemini. Holbein ei mõista küll 
veel inglise keelt, aga see kõlab nagu «tuli lahti!». Eespool lööbki udu hõõguma. Holbein 
tormab punase kuma poole ja jõuab põleva maja, õigemini hüti juurde. Selle katus on lee- 
kides, mõned sarikad juba söestunud ning ähvardavad sisse variseda. Elanikud tassivad majast 
asju välja. Lühidate teravate hüüetega jagatakse üksteisele käske. Oma tavalise kombe 
kohaselt jääb Holbein pealtvaatajana tahapoole. Ilmselt kuulub põlemaläinud maja rentnikule, 
sest kraam on viletsavõitu. Seda enam paneb Holbeini imestama, et päästetööl löövad kaasa 
ka mõned peenelt riietatud härrad. Uks jässakas laiaõlgne mees, kes kannab pruunist sametist 
kuube, püüab pika konksuga põlevaid sarikaid alla tõmmata. Tema laubal pärlendavad juba 
higitilgad, kuid sarikad ei taha lahti tulla. Mees vaatab abiotsivalt ringi, avastab Holbeini, 
hüüab midagi inglise keeles ja viipab. Holbein kehitab kohmetunult õlgu, naeratab ning astub 
lähemale. Ta leiab maast teise raudkangi, haarab selle ja toetab sarikate alla. Vanem mees 
ütleb talle midagi. 

«Ma ei saa teist kahjuks aru, söör,» sõnab Holbein prantsuse kee- 

les. Oletus pidas paika: suursugune mees mõistis teda nüüd. Ta hüüdis kiiresti prantsuse 
keeles: 

«Paremale, noormees! Tõmmake tugevasti ja hüpake kohe tagasi! Vaadake ainult, et teile siit 
midagi pähe ei kuku! Noh, korraga!» 


Nad sikutavad kogu jõust. Palgid vallanduvad ja prantsatavad praginal leeke taeva poole 
saates maha. Mõlemad mehed hüppavad parajasse kaugusse ja tõmbavad hinge tagasi. Päästa 
pole enam palju. 

«Kes te olete, söör?» küsib laiaõlgne. 

«Ma olen kunstnik Hans Holbein Baselist. Otsin söör Thomas Morust.» 

«Siis te otsite päris õigest kohast, mina olengi Thomas Morus.» 

«Teie?» 

«Te ei usu? Näete, sealt tuleb Henrik Patterson, ta elab minu juures majanarrina ja kõik mis ta 
ütleb, on sõnapealt õige. Küsige tema käest. Pattersoni taga seisab minu tulevane väimees, 
küsige ka tema käest!» 

Holbein ei tea, kuhu silmi peita. Tal ei tule mõttessegi minna järele pärima neilt kahelt 
mehelt, kes päästetööd tehes kord heledasse valgusvihku satuvad, kord jälle paksu uttu ära 
kaovad; ta on täiesti veendunud, et tema kõrval on tõesti Thomas Morus. Ja ometi, missugune 
üllatus! Kes oleks võinud arvata, et ta kohtab kuulsat riigimeest siin, põleva maja leekide 
paistel. Ta oli kartnud, et peab tundide kaupa ootetubades passima, seda kõige vähemalt. Aga 
mis siis, kui varakantsler oleks hoopis reisil olnud.. .? Ent praegu pole aega arutlusteks, tuli on 
alles kustutamata. Morus palub, et Holbein võtaks valitseja naiselt — põles niisiis valitseja 
maja — pambu päästetud asjadega ja kannaks selle härrastemajja. Morus ise jääb hõõguvatele 
palkidele mulda peale loopima, et tuli lõplikult kustuks. 

«Võite uhke olla, et söör Thomas Morus teid kohe sulaseks võttis,» torkab Henrik Patterson. 
«Mina pole veel nii kaugele jõudnud, aga kui te vaevuksite minu eest mõne sõna kostma ...» 
«Mina? Ma ei usu, et mul teie härrale mingi mõju on,» vastab Holbein pead raputades. 
Missugune imelik inimene! Thomas Morus, kes juttu pealt on kuulnud, pahvatab naerma. 
«Noh,"” kui sa nii kangesti sulaseks tahad saada, ole siis lahke! Tassi need hiirelõksud, mis siin 
ümberringi vedelevad, meie majja.» 

«Ei, aitäh, söör Thomas... Sel juhul ma pakun end teile parem kassiks!» 

«Nagu soovid, Patterson!» 

Holbein hakkab valitseja kraami härrastemajja tassima. Kõigepealt pamp, mida valitsejanaine 
oli vedanud. Selles on arvatavasti rõivad. 

«Küll on tore, et te tulite!» hüüab Patterson. «Nüüd leiab minu 

sõbratar Margaret ometi kavaleri, kes tema õukonda üleval peab!» 

«Ärge pange tema pila tähele,» rahustab Morus. «See on tema narrivabadus ja kuulub 
utoopilise vabaduse juurde.» 

Holbein tassib kaste kanade toiduga ja sissetehtud pirnidega, raskeid kaalupomme ja siis veel 
üht viletsat pühakuju. 

«Pühakuid on raske leida ja veel raskem välja kannatada,» aasib Patterson. «Teie näost 
paistab kohe ära, kuidas ta teid rõhub.» Aga see on öeldud nii lõbusas toonis, et Holbein ei saa 
vihaseks. 

Härrastemaja suur saal näeb varsti välja nagu kaubaladu. Leedi Morus mõõdab seda 
korralagedust hukkamõistva pilguga. 

«Millal me võiksime suurmüüki alustada, madam?» küsib Patterson. «Mõelge ainult, milline 
suurepärane võimalus on teil nüüd oma varakirste täita. Või pole teil momendil piisavalt raha? 
Muide, meil on ka uus sulane. Loodetavasti ei vitsuta ta kolme mehe eest!» 

Holbein nõjatub kimbatuses vastu seina ega tea, kuidas oma palvega lagedale tulla. Kas anda 
Rotterdami Erasmuse hoolikalt hoitud kiri majahärrale kohe praegu üle? Kuidas muidu oma 
siinolekut seletada? 

Suur hall on tõrvikutest, küünaldest ja pragisevast kaminatulest helevalge. See on 
sõrestikehitis, seintes ja lagedes tungivad esile rasked mustad tammepalgid. Palkidevaheline 


seinapind on valgeks lubjatud ja ühegi ehteta; siin ei ripu relvi ega kirevaid vaipu. Ja ometi 
peaks Morus rikas mees olema! 

Kui majahärra on nõekorra oma riietelt maha kloppinud, astub ta kunstniku juurde, teda 
uurivalt silmitsedes. Holbein kannatab selle pilgu välja. Kui väsinud ja roidunud on Morus! 
«Ma kardan, et tulin ebasobival ajal ja sattusin teile koormaks. Aga mul on teile üks kiri 
kaasas.» 

«Kiri mulle! Kellelt siis?» 

Kui Holbein talle Erasmuse pitseriga kirja üle annab, löövad ta väsinud silmad särama. 

«Minu sõbralt Erasmuselt! Olge teretulnud, ükskõik kes te ka poleks! Lähme minu töötuppa, 
sest praegu on see ainuke rahulik paik.» 

Leedi Morus kortsutab pisut kulmu, kui mees palub erid natukeseks ajaks üksi jätta. 

«Ma sain kirja Erasmuselt! Tead ju ometi, Erasmus Rotterdamist!» 

Leedi Morus noogutab. «See on tõesti suur rõõm ja üllatus sulle.» 

Holbein vaatab kabinetis tähelepanelikult ringi. Morusel on veel rohkem raamatuid kui 
Amerbachil, see torkab Holbeinile esimesena silma. Tööruum on suur ja avar, aga väga napilt 
sisustatud. Asjatult otsib Holbein mingit mugavust, mida teiste õpetlaste tööruumis võib leida; 
kas või näiteks Frobeni või Bonifacius Amerbachi juures. Sealjuures pole aga ühelgi neist 
majanarri, nagu seda ainult kuningad ja 

vürstid võivad pidada. Morus lükkab Holbeinile ühe järi lähemale ning kunstnik, kes on pikast 
reisist väsinud ning tahaks mugavalt kuhugi toetuda, peab istuma kangelt ja sirge seljaga. 
Kuid Morus istub ise samuti ühele järile, murrab pitseri ootusrikka naeratusega lahti ning 
hakkab lugema. Tema nägu muutub rida rea järel sõbralikumaks. Kiri paistab teda huvitavat ja 
Holbein samuti. Morus loeb aeglaselt ja naudib mõnuga vaikset tundi, kord keerab kirja käes 
sedapidi ja teistpidi, kord uurib Holbeini. 

«Või kunstnik olete? Kunstnik Hans Holbein! Tuleb välja, et minu sõber Henrik Patterson lõi 
sedakorda viltu. Ei noh, saab aga nalja, kui ma talle homme räägin!» 

Valgel paberil paistavad juba tahmased sõrmejäljed, sest Moru-sel pole veel mahti olnud end 
pesta. Lugemise ajal lükkab ta kingad jalast ja liigutab muretult varbaid, ikka kord kõveraks, 
kord sirgu. Holbein vaatab seda lõbustatult pealt ja teeks kõige parema meelega majahärrale 
järele, sest ta pole jalgu tükk aega saabastest välja saanud. Need kuumavad ja valutavad. Aga 
pole veel selge, kas ta on nüüd lõplikult eesmärgile jõudnud. Kas Thomas Morus palub teda 
ikka jääda ja pakub tööd ning ülalpidamist. 

Morus võtab ära avara ülekuue ja silub juukseid. Siis silitab ta mitu korda mõtlikult üle suu ja 
lõua, lõpuks noogutab ning uurib Holbeini häbenemata. Pilk on heatahtlik, selles pole 
kahtlust. Söör Thomas Morus nõuab palju, ka seda võib pilgust lugeda. Lõpetamata pilte ega 
teostamatuid plaane see mees vastu ei võta. Kui nii, siis teineteise mõistmisega raskusi ei tule! 
«Noh, kena, meister Holbein. Teen teile ettepaneku minu majja jääda. Teie tulek on küll 
ootamatu, aga ma olen oma sõbra Desiderius Erasmuse üllatustega harjunud. Ja seda, et ta ühe 
noore inimese eest kostab, hindan ma väga kõrgelt. Tema palved pole just alati omakasu- 
püüdmatud, aga te tunnete ju teda natuke! Minu maja on suur, küllap teile kuskil ikka ateljee 
leian. Ja maalida lasen end teil meeleldi. Mul 'on suur perekond, nemad tulevad teile samuti 
hea meelega modelliks. Sõber Desiderius kirjutab, et ta peab teid tulevaseks Erasmuseks 
kunstnike hulgas. Elame, näeme! Nii et tere tulemast minu majja!» 

Koputatakse. Henrik Patterson pistab pea ukse vahelt sisse. 

«Pidutsema, söör Thomas! Ka õukonnas lõpeb iga ilutulestik pidusöögiga. Teie proua 
kuninganna palus edasi öelda, et te suvatseksite söögituppa tulla ja oma õhtusööki jätkata; 
toidud pole jumal tänatud ära jahtunud — väljas oli piisavalt soe. Kingad võite rahulikult 
jalga tagasi panna, meil pole türgi õhtu. Ja ka oma uue sulase võite kaasa võtta, ütles proua 
kuninganna.» 


«See pole sulane, vaid kunstnik, Patterson. Ta jääb meie majja ja ma loodan, et teist saavad 
head sõbrad.» 

«Kunstnik? See kes pilte maalib? Võrratu! Siis peab ta ka minust pildi teg«ma et ma siin 
majas kahekordselt viibiksin. Ühe eksemplarina ei tunta minu ees mingit respekti.» 

Holbein pahvatab naerma: «Eks ma vaatan, mis teha annab.» 

Morus õngitseb oma kingad tagasi Ja tirib jalga. «Tulge,» ütleb ta siis Holbeinile ning palub 
ta alla söögisaali. Lõpuks ometi saab jätkata õhtusööki, mis tulekahju tõttu oli pooleli jäänud. 
Holbein kuuleb juba trepil leedi Moruse käskir»a harjunud häält: 

«Tooge õlut, võtke neist pruunidest kivikannudest! Ja paar suitsuvorsti! Keetke terve katlatäis 
tanguputru, et jätkuks paljudele.» 

Holbein ei saa ühestki sõnast aru. Teenijad sibavad ähmis läbi ruumide, Morus kortsutab seda 
nähes kulmu ja püüab paari nalja-sõnaga nende vaevatud naishingede tuju rõõmsamaks 
muuta. See läheb tal korda. 

Holbeinil pole veel selge, kelle hulka ta nüüd kuulub. Morus näeb kunstniku kimbatust ja 
viipab pojale, kes Holbeini enda kõrvale palub istuda. Suurel laual on kalkunipraad, mis 
tegelikult oli arvestatud väiksemale hulgale sööjatele. Nüüd saab iga lauasistuja — sööma on 
kutsutud kõik, kes tulekahJu aitasid kustutada — sellest vaid tükikese maitsta. Suure nälja 
kustutuseks tuuakse rikkalikumalt teisi roogi. Holbein sööb esimest korda elus kalkunipraadi. 
See maitseb nii hästi, et ta tunneb end korraks mõnusalt nagu kodus. Thomas Moruse kõrval 
istub rentnik, kel tulekahju õudus juba meelest hakkab minema ja aina tänab oma härrat abi 
eest, kuni Morus lausub: 

«Jää nüüd vait Bruce! Sa saad kõik mis vaja, täiesti ükskõik, kas sa mind meelitad või mitte. 
Sulle on tarvis ja sul on selleks õigus.» 

Leedi Morus vaikib murelikul näol. Nuüd on veel ka valitseja suur pere majas! Võtab mitu 
head nädalat, enne kui vaike maja jälle katuse alla saab. Annaks Jumal, et töödega enne talve 
tulekut lõpule jõutaks! 

John Morus jälgib et Holbein piisavalt sööks ja jooks. 

«Võib-oiia täna tunnete end meie hulgas veel pisut üksikuna ja võõrana, aga paari päeva 
pärast olete kindlasti harjunud. Praegu on teile veel kõik näod võõrad, te olete ju kunstnik ja 
need saavad teile kiiresti omsks.» 

«Te olete väga tähelepanelik, Jonn Morus, ma tänan teid!» 

«See on ju endastmõistetav, meister Holbein. Ma näen, et te olete hirmus väsinud suuri vaevu 
hoiate silmi lahti. Arusaadav, nii pikk reis selja taga! Ma kannan hoolt, et kohe pärast 
õhtusööki tehakse teile ase ära. Aga pjsut kannatust peab teil siiski veel olema: meil nimelt 
musitseeritakse jga päev pärast õhtusööki; ka täna, pärast neid erutavaid sündmusi. See 
tähendab tunnustust, kui te juures tohite viibida.» 

Johni ülesandeks on tuua lauto ja häälestada. Lauljaid on kolm: Thomas Morus, John Morus 
ja tema pruut Anne Cresacre, kes oma tulevase ämma juures majapidamist õpib. Tavaliselt 
pole nii küll kombeks, aga kuna Anne Cresacre on orb ja end oma sugulaste juures Londonis 
väga üksikuna tunneks, andis Thomas Morus nõusoleku, et ta juba praegu oma tulevase mehe 
kodus tohib elada. Anne'i eriline armastus kuulub muusikale. Ta laulab suurepäraselt ning 
tema puhas sopran liitub harmooniliselt mõlema meeshäälega. John Morus mängib lautot, ta 
valdab meisterlikult kõiki võtteid. Holbein pole veel iialgi nii head lautomängu kuulnud. Söör 
Thomas muheleb nähes, kuidas Holbein tasa jalaga takti lööb. Trio laulab karjusest, kes ajab 
kevadel oma karja pimedast tallist rohetavale aasale, lõikab esimesest värskest pajuoksast 
vilepilli ja puhub sellel lõbusaid viise. Rõõmsaks saab rohi ja rõõmsaks saavad lilled, linnud 
siristavad vilepillile kaasa ja peagi helab kogu maa kevadmeloodiast. Kuulajad unustavad, et 


nende ümber on november, Inglismaa külm udune november ning kõik tunnevad rõõmu 
valguse ja soojuse tagasipöördumisest. Holbein unustab oma surmatantsu, Morus unustab 
oma naise kalgivõitu hääle, mis talle tihti haiget teeb ja leinavalu tagasi toob — valu oma 
esimese, palavalt armastatud naise Jane'i surma pärast; naise pärast, kes juba üle 
viieteistkümne aasta elab vaid tema mälestuses. Juba viisteist aastat talub ta Alice Middletoni, 
praeguse leedi Moruse häält, kuid ei suuda sellega ikka veel harjuda... Seda häält võib vaid 
ajutiselt unustada. Unustada mõnusas jutuajamises, mõne hea laulu või helge mõtte juures. 
Kui viimased helid on hajunud, plaksutavad kuulajad ja nõuavad uut laulu. 

«Kuidas oleks sinuga, Patterson? Sa pole meile kaua laulnud. Kuidas oleks näiteks 
tervituslauluga saksa kunstnikule, kes mõneks ajaks meie majja elama ja töötama jääb. Ära 
lase end paluda!» 

Pattersonile ulatatakse lauto ja ta hakkab mängima. Tema sõrmed pole küll nii väledad ja 
osavad kui John Morusel, kuid ometi on kõik kuulajad ta mängust võlutud. 


Ma olen, kes olen, ja nii on hea, 

kuid milline olen, ei ühti te tea, 

kas hea ma või halb, prii või orjana nean, 

ma olen, kes olen, ja nii on hea. 

Nii elan, et rõõmud ei page mu eest, 

mu arust vaid ausus võib ehtida meest; 

ja mida ka maailm ei arvaks mu teest, 

ma olen, kes olen, mul hing kuni sees. 

154 

Neil" tasugu jumal, kes minule truud, neid pööraku taevas, kel õelad on suud; te parimat 
mõelge, ei ütle ma uut, sest olen, kes olen, ei saa minust muud. 

Meelt sinna, kust tuul, mul vist keegi ei sea, nii kõigile ütlen, sest mind te ei tea, eks kuulda 
siis Võtke, mis õigeks ma pean: et olen, kes olen, ja nii on hea. 

John Morus tõlgib Holbeinile vaikselt laulu sõnu. «Need on kirjutanud meie noor luuletaja 
Thomas Wyatt. Peaksite neid ka inglise keeles lugema. Kõige õigem olekski, kui ma teile 
kohe inglise keelt hakkaksin õpetama, sest te tahate ju mõneks ajaks Inglismaale jääda. 
Soovite?» 

«Hea meelega! Ainult et ma pole keeleõppijana eriti andekas.» 

Siis tõuseb söör Thomas Morus püsti ja loeb õhtupalve, lihtsalt, ilma paatoseta, nii nagu 
parajasti pähe tuleb. Tal on kogemusi, sest iga päev lõpeb õhtupalvega. Hetkeks tunneb 
Holbein hirmu, et ta on sattunud vagatseja majja, kus pakutakse palju palveid ja vähe toitu, 
aga nii see vist siiski pole, sest õhtusöök oli rikkalik ... 

Järgmisel hommikul kutsub Thomas Morus kunstniku oma kabinetti, mis nüüd rohelise 
eesriidega kaheks on jaotatud. Esimeses osas istub tavaliselt John ja on isale kirjutajaks, 
nüüdsest peale hakkab siin töötama Holbein. Johnile tuleb puhkus parajal ajal, tal on endalgi 
palju õppimist, et tulevaseks õigusteadlase karjääriks ette valmistuda. Holbeini tööruumist 
avaneb hoovi poole suur aken ja kuigi tuba ise on äärmiselt lihtsalt sisustatud ning ühegi 
ehteta, seda lõbusam ja huvitavam on aknatagune maailm. Kahju ainult, et akent sel aastaajal 
nii harva lahti tehakse. Hoovil kepsleb ringi väike eesel, kel vaevalt mõni nädal elupäevi 
seljataga. Kui too hommikul tallist välja lastakse, tõstab ta kõigepealt nina taeva poole, 
nuhutab naljakalt, siis kalpsab kõige nelja jalaga õhku, üks kord, kaks korda, kolm korda ja 
kukub mööda hoovi ringi traavima. Isegi Holbein hakkab neid kentsakaid hüppeid nähes kõva 
häälega naerma. 

«Paremusjärjestuselt on eesel majahärra sõber number kaks,» teatab Patterson. «Number üks 
olen loomulikult mina, kuigi ma ei oska nii kenasti hüpata.» 


«See-eest oskavad seda suurepäraselt su mõtted, Patterson,» sõnab Morus, «ei maksa küünalt 
vaka alla torgata! Muretsesin tolle eeslikese just naerutamiseks, selleks, et töö liiga tõsiseks ei 
muutuks. Võibolla on temast ka teile maalimise juures abi, meister Holbein!» 

Peale eesli on majas veel palju loomi: väike pärdik, taltsas ronk, perekond siile, metskits, siis 
veel hobused ja muud koduloomad, suured õuekoerad ja tilluke koer Jacky. Viimane on 
majahärra eriline lemmik. Kui see kareldes sisse tuleb, valgustab söör Thomase nägu lai 
naeratus. 

«Nii, meister Holbein, nüüd puhake end minu majas kõigepealt korralikult välja; ja kui ilm 
just väga halb pole, soovitan teil Chelsea ümbruses pisut ringi vaadata. Hiljem võite tööga 
algust teha,» lausub majahärra ja sügab Jackyt hellalt kõrva tagant. 

«Mul pole midagi selle vastu, söör Thomas. Seda enam, et mul pole veel molbertit, 
maalimisvahendeid ega värvegi.» 

«Patterson muretseb kõik.» 

«Ilmtingimata, härra! Te jääte minuga rahule, ainult et musta värvi te otsite siit küll asjatult, 
seda mul teile pakkuda ei ole, ja minu peremehel samuti mitte...» 

«Ka musta läheb maalimise juures tarvis... Mis värvi siis näiteks söör Thomase barett peaks 
tulema?» 

«Maalige vahelduse mõttes roheliseks, siis on teistel, mida naerda...» 

Järgnevatel päevadel näeb ilolbein majahärrat vaid haruharva, vahel isegi mitte õhtusöögi ajal. 
Morus on tööga koormatud mees, tal on riigiasjad ajada ning igasugu muid muresid. Holbeini 
jaoks tal suurt aega pole. 

Nädala pärast on kõik ettevalmistused nii kaugel, et Holbein võib tööga algust teha. Ta on 
rõõmus. Lõpuks ometi tõeline maal, portree, mitte mingi pühapilti Võib-olla unustab ta selle 
töö juures linnapea Meyeri madonna hoopis. Milline nauding on jälle pintslit käes hoida! 
Patterson on lasknud võimsa molberti teha, mis isegi õige suure tahvli üleval hoiaks. 

«Te võite sellele panna terve Londoni linna tükkis tema sildadega, ja veel söör Thomas 
Moruse ning minu, majanarri Henrik Pattersoni sinna juurde!» 

Pintslid ja värvid on Morus ise Londonist kaasa toonud. 

«See oli minu elus esimene kord selliseid asju osta. Loodetavasti pole mul midagi viltu 
läinud?» Täis uhkust laotab ta oma ostud Holbeini töölauale. 

«Kas te ei leia, et ma olen selle eest mingi tasu ära teeninud?» 

«Kindlasti, söör Thomas. Tasuks peate nüüd ise maalima. Maalige mind, minu juures pole 
midagi vussi ajada!» torkab Patterson. 

«Ei, ei, maalida ma küll ei oska, tasuks tahan ma hoopis esimesena maalitud saada. Homme 
jään ma koju ja homme võite mind joonistada, meister Holbein. Olge kohe pärast 
hommikusööki valmis!» 

Holbein kummardub nõusoleku märgiks. Kohe samal õhtul seab 

ta harjunud hoolikusega kohale söetükid ja värvid ning kinnitab seejärel helehalli krobelise 
paberilehe joonistuslauale. Milline õnn! Veel kunagi pole ta joonistanud nii suursugust härrat! 
Kes on tema kõrval Meyer zum Hasen ...! Erasmus ehk veel... Aga Thomas Morus on igatahes 
palju suurem ja võimsam isiksus. 

Järgmisel hommikul näeb ta söör Morust esmakordselt ametirüüs. Kui ta sisse astub, tõuseb 
Holbein püsti ja teeb sügava kummarduse. 

«Jääge aga rahulikult istuma, maalermeister! Kuue ees pole teil tarvis küüru selga tõmmata, 
see võib tema kandjale kergesti pea maksta,» lausub Patterson, kes loomulikult jälle kaasas 
on. 

Morus pahvatab mürinal naerma. Ta kannab tumedast sametist õpetlasebaretti ning tumesinist 
sametmantlit, mille lühikesed käised ja krae on kaunistatud hinnalise karusnahaga, sinna 


juurde rasket kuldset ametiketti Tudori roosiga — Inglise kuningalossi vapimärgiga. «Morus 
on tõepoolest esinduslik mees,» mõtleb Holbein. «Sellest tuleb alles portree!» 

Morus võtab oma töölaua taga istet ning korraldab kiirel käel seal lebavaid pabereid. Holbein 
on eesriide kõrvale lükanud ning istub oma joonistuslaua taha. Majahärra lükkab akna 
praokile ning otsib pilguga väikest eeslit. Kui see aianurga tagant välja hüppab, tõmbub söör 
Thomase suu muigele. Holbeinil pole aega eesli poole vaadata, kiirete tõmmetega jäädvustab 
ta kuju kontuurid paberile, pannes erilise rõhu hinnalise rõivastuse tabamisele. 

«Miks te aina kuube, sametit ja siidi joonistate?» pärib Patterson. «Minu härra pole ometi 
riidepuu.» 

«Näoga ootame veel pisut, Patterson. Sellest saab kõigele kroon!» 

«Ta ei saagi mu nägu vaadelda, kui ma kogu aeg aknast välja vaatan. Huvitav, mis seal lahti 
on?» 

Hoovi on kogunenud salkkond mehi. Nad seisavad tõsiste nägudega ja põrnitsevad üksisilmi 
väikese maja poole, mis seisab teiselpool härrastemaja kuuri. Morus tõuseb ning lükkab akna 
pärani. «Mis lahti on?» Mehed astuvad akna juurde. Nad jahmuvad, nähes oma härrat 
ametirüüs. Aukartusest ei julge keegi sõnagi öelda. 

«Noh, mis on?» 

«Rentnik Smith on suremas, teate see pika ninaga. Preester käis juba viimast võidmist 
toimetamas ja läks minema. Saatsime Smithi tütre järele, aga see elab siit kaks küla edasi; 
enne paari-kolme tundi ta kohale ei jõua. Ja nüüd me kohe ei tea, kes nii kauaks surija juures 
peab valvama. Kole on sedasi surmaga kahekesi jääda, härra ...» 

«Pole vaja pead murda, mul on nõu olemas. Tulen ise valvama. Te vabandate mind, Holbein, 
aga ma pean nüüd Smithi eest hoolitsema, ta oli mul truu ja usaldusväärne rentnik. Teinekord 
joonistate edasi.» 

Moruse lahkumine paneb Holbeini kahetsema. Kuidas niisugune asi üldse võimalik on? 
Inglismaa üks võimsamaid mehi valvaku oma sureva rentniku juures! Isegi Patterson manab 
näole murekortsu. 

«Minu härra on pühak! Ma olen seda alati öelnud!» 

«Meie pool näevad pühakud teistmoodi välja, Patterson, neil on seljas puised pikad hõlstid, 
nad seisavad sildadel ja väljakutel ning mõnikord tassitakse neid pidulikus protsessioonis läbi 
tänavate.» 

Holbein jätkab tööd, ta hakkab Thomas Moruse portree tarvis tahvlit ette valmistama. 
Patterson on toonud hea puu, suureks tahvliks kokkulükatud kuivad tammelauad. See tuleb 
nüüd mitu korda kriidiga üle kruntida ja peagi võib Holbein kontuur joonise tahvlile kanda. 
Kui ta alusvärvi segab, tuleb tuppa leedi Morus. 

«Kus söör Thomas on?» 

Holbein näitab rentniku maja poole ja püüab leedile selgeks teha, et Morus läks sinna. Leedi 
Morus raputab arusaamatuses pead ja läheb hoovile, et seal töötavailt inimestelt järele pärida. 
Kohe seejärel ruttab ta rentniku majja, kus leiab oma mehe surija juures istumas. Ta põrkab 
ehmunult tagasi. Söör Thomas järgneb talle pimedasse esikusse, kus leedi Alice talle 
ärritunult kõrva sosistab: 

«Sa pead kohe Londonisse sõitma, Thomas, kuningas saatis sinu järele. Saadik ootab.» 

«Ütle talle, et ratsutagu ees minema. Ma saan alles paari tunni pärast järele tulla, sest ainult 
minu juuresolekul on surija rahulik ... Kuningas mõistab mind ja ka sina pead minust aru 
saama...» Söör Thomas läheb tagasi surituppa. 

«Mina teda küll ei mõista,» mõtleb leedi Morus. «Ta ei tohi ometi kuningat mingi sureva 
rentniku pärast oodata lasta!» Leedi Morus kostitab saadikut rikkaliku hommikusöögiga, et 
teda veidigi aega kinni pidada. Ent saadik nakitseb läbematult ettepandud roogi ja kiirustab 
minekule. Kui ta teada saab, et tal tuleb üksi sõita, muutub ta nägu süngeks. 


«Kuninga viha tabab siis mind. Kas te teate, mis tähendab kuninga raev, leedi Morus?» 

Leedi Morus kehitab õlgu. «Mul on kahju, aga maailmas pole jõudu, mis sunniks söör 
Thomast praegu oma kohalt lahkuma.» 

«Isegi mitte kuningas?» 

«Isegi mitte kuningas!» 

Tunni aja pärast sureb rentnik rahus. Söör Thomas seab tema käied risti ja vajutab silmad 
kinni. Veidi aja pärast on ka rentniku tütar ktohal ja söör Thomas võib lõpuks oma postilt 
lahkuda ning Londonisse sõita. 

Kuningas oli teda vaid ajaviitmiseks enda juurde kutsunud, mingit tähtsat ega 
edasilükkamatut ülesannet tal oma varakantslerile polnud. Sellest hoolimata on ta Moruse 
hilinemise üle äärmiselt pahane. 

«Kas ma kuulsin ikka õigesti? Üks teie rentnik suri ära? Ja selle pärast lasete oma kuningat 
oodata! Kui see mitte teie ei oleks, siis ma lihtsalt ei tea, mis ma teiega teeksin!» Ja ta saadab 
Moruse kohe sama lahkusetult minema. 

Õhtu hakul saabub tõld tagasi Chelsea'sse. Juba siis, kui söör Thomas tõllast välja astub, 
märkavad teenrid, et ta on nukker ja rusutud. Esikus laseb ta endale klaasi veini tuua, mida ta 
muidu üpris harva teha tavatseb, ja joob selle suurte sõõmudega tühjaks. Sügavas mõttes 
sammub ta oma kabinetti, kus Holbein veel maalitahvlite ettevalmistamisega ametis on. 
Meistrit nähes elavneb Morus pisut. 

«Nii, meister Holbein, laseme aga nüüd edasi! Kuningas, meie kõigearmulisem, andis mulle 
õppetunni, aga ma ei võta seda südamesse. Patterson, laula meile õige üks laul!» 

Ta istub oma töölaua taha ning Holbein alustab joonistamist. Seekord pöörab ta peatähelepanu 
söör Thomase näole. Väljas on pimedaks läinud, eeslike on tallis ja ei saa enam oma 
peremeest lõbustada. Patterson laulab vanu inglise ballaade, mis pole samuti eriti lustlikud. 
Nii peab .Holbein joonistama nukrat nägu, kaugusse suunatud pilku, kokkusurutud huuli — 
kibestunud argipäevanägu. Seanss jätkub sügavas vaikuses. Isegi Moruse kuldne ametikett ei 
valmista Holbeinile enam rõõmu, see paistab nüüd rõhuva lastina, mis tahab majahärrat 
kuristikku tõmmata. Korraga kostab väljast ukse tagant kraapimist. 

«See on Jacky,» tähendab Morus naeratades. «Lase ta sisse, Patterson! Ta on pidanud terve 
päeva minust puudust tundma, aga ka temal on minu peale õigus, mitte üksi kuningal!» 
Holbein paneb joonistussöe käest, pühib sõrmed töökitli vastu puhtaks ning vaatab äraootavalt 
uksele. Koer tormab saba uputades sisse, haugub rõõmust ning hüppab söör Thomase najale 
püsti. Morus võtab oma bareti peast, kuid ahvatleb sellega koera veel kõrgemaid hüppeid 
tegema. Vahepeal on Patterson bareti endale tagurpidi pähe pannud ja püüab matuselise ilmet 
ette manada. Ka ametiketi on ta endale kaela riputanud ja Morus laseb selle olla. 

«Patterson, sa oled aumees, et minult nii palju koormaid maha võtad, järgmine kord lähed sina 
kuninga juurde! Nüüd aga ärgem mõelgem enam kuningast.» 

Morus silitab hajameelselt oma Jackyt ja jutustab Holbeinile, kuidas see koer majja oli tulnud. 
«Leedi Morus, kes tahtis mulle rõõmu valmistada, ostis Jacky 

kelleltki ringirändavalt koertekaupmehelt. Kust võis ta teada, et loom oli ühelt vaeselt naiselt 
varastatud! See oli päev otsa koera taga otsinud ja leidis ta lõpuks meie õuelt. Tegi suurt lärmi 
ja ähvardas kohtuniku juurde minna, sest leedi Alice ei tahtnud koera tagasi anda. Kui ma 
koju jõudsin ning kisa põhjuse teada sain, ütlesin naerdes: «Kui muud muret pole, siis selle 
asja lahendame kohe ära.» Tõin koera sisse ja lasksin hallis lahti. Koer jooksis kohe oma vana 
perenaise juurde, hüppas ta najale ja lakkus tal käsi. «Noh, kelle oma koer on?» küsisin oma 
naiselt. «Nagu näed, võib õigusemõistmine vahel üsna lihtne olla.» Mu naisel oli piinlik, ta 
palus vaeselt naiselt andestust ja pakkus koera eest nii suure summa, et naine looma nüüd 
tõesti ära müüs.» 


Holbein on vahepeal pidevalt edasi joonistanud, ta tahab ära kasutada iga vähemagi hetke, mil 
söör Thomasel tema jaoks aega on. Kahjuks tuleb sel õhtusel seansil peagi lõpp, sest John 
Moruš palub õhtusöögile. Täna lauldakse enne ühist palvet vaid üksainus lühike laul, siis 
saabub Moruse majja vaikus. 

Holbein tahaks hea meelega ka Londonis ringi vaadata, kuid ei söanda peremeest paluda. 
Morus ratsutab peaaegu iga päev linna, kuna suurem osa ametiasju tuleb seal ajada. Kui 
Holbein kord töö juures mõista annab, et sooviks väga tutvuda selle suure ja kuulsa linnaga, 
on Morusel kohe nõu valmis. 

«Õukonda te mind muidugi veel saata ei saa, veel mitte. Kuid ma pean lähemail päevil 
külastama üht õpetlast, kes hiljaaegu abiellus, kuigi on juba üsna eakas. Tema noort naist ma 
veel ei tunne. Too on kaugelt pärit, mees tõi ta Prantsus-maalt, Lyonist; naise isa on Prant- 
susmaa üks kuulsamaid trükkaleid ja kirjastajaid, kahjuks olen nime unustanud. Tahaksin 
nüüd abielupaarile visiidi teha ja kui soovite, võite mind saata, sest trükkalitega olete ka teie 
hästi tuttav, on ju nii? Kas te pole mitte Frobeni sõber?» 

Holbein istub varjulises nurgas, seepärast ei näe Morus, kui rahutuks kunstnik järsku muutub. 
«See pole võimalik,» mõtleb Holbein ja sunnib end vägisi rahulikuks, ent kunagi pole see 
talle veel nii raske olnud kui praegu. Joon, mille ta parajasti paberile tõmbab, hakkab 
võbelema. Ta viskab pliiatsi käest, süda taob meeletult. Õhku! Sõnagi selgituseks lausumata 
jookseb Holbein toast välja. Morus vaatab talle üllatunult ja pisut pahaselt järele. 

«Mis tal nüüd hakkas?» küsib ta Pattersonilt. 

«Mina ka ei tea... Oleks Holbein noorem ja temperamentsem, ütleksin, et armuvalu. Aga nii 
külm mees nagu tema... Meie oleme teistsugused sellid... Pean nüüd mina teid edasi maalima, 
söör Thomas? Ärge arvake, et ma ei oska! Muidugi pean siis mõne piiblivärsi 

alla kirjutama, näiteks: «Ärge kartke, see olen mina!» või midagi taolist ...» 

Morus naerab. «Mis sellele Holbeinile küll sisse läks?» mõtleb ta. Varsti tuleb kunstnik tuppa 
tagasi ja vabandab, et teda olevat tabanud ootamatu nõrkushoog... Morus on vahepeal oma 
töötuppa läinud, eesriided kokku tõmmanud ning oma ürikutesse süvenenud. 

«Hea küll, Holbein, jätkame teine kord.» 

Holbein istub töölaua taha ja toetab pea kätele. «Nagu Melanhoolia Düreri vaselõikel,» 
mõtleb ta raevukalt. Edasi ei suuda ta maalida, ükski joon ega vorm ei tule välja. Ta lükkab 
joonistuspaberi kõrvale ja istub molberti ette. Veel on tahvli pind valge, ainult kuju kontuurid 
on sellele kantud. Kuidas ta oli selle pildi üle rõõmustanud! Ometi ei suuda ta end sundida 
pintslit võtma, et neitsilikku alusvärvi puudutada, kuigi valgus on praegu suurepärane ja see 
lühike aeg tuleks tingimata ära kasutada. Võib-olla küsib muidu söör Thomas, kes pildist üsna 
tihti mööda käib, miks töö ei edene. Kord istub Holbein mormilt molberti ette, kord astub laua 
juurde ning põrnitseb joonistust. 

«Jeanne! Miks pean ma sind selles suures linnas jälle kohtama? Me kohtume, ma tean! Selle 
eest hoolitseb juba Fortuuna ratas. Ma ei saa sinust iial vabaks, kuigi ma mõnel silmapilgul 
arvan, et olen sind unustanud. Ja kuidas suudan ma sinuga kohtuda? See on veel hullem kui 
surmatants ...» 

Holbein otsustab veidi õuel ja aasadel ringi jalutada. Ehk ei pane Morus talle töö katkestamist 
pahaks? Ta otsib hoovil eeslikest, kuid ei leia ja läheb siis talli. Seal lamabki loomake õlgedel, 
pea norus, silmad mitte elavad ja säravad nagu varem, vaid kurvad ja tuhmid. Cecily Heron 
seisab haige looma juures ja püüab teda leiva ning soolaga turgutada. Eeslike limpsib tal paar 
korda üle käe, siis aga põrnitseb jälle tuimalt enese ette maha. 

«Mis isa küll ütleb?» muretseb Cecily Heron. Holbein silitab eesli-kese pead, ka temal on 
midagi puudu, kui see lõbus sell enam hoovil ei kargie. 

«Millal te mind hakkate joonistama?» küsib Cecily. 


«Veel ei tea. Pean praegu teie isa portreed alustama, kuid mu käed on kanged ja paindumatud, 
töö lihtsalt ei edene.» 

«Kahju, meister Holbein! Te olete lihtsalt liiga tõsine, peaksite rohkem naerma. Kas siis 
Patterson ei suuda teid natukenegi lõbustada?» 

«Ei, isegi mitte Patterson!» 

«Noh, siis pole küll midagi parata!» 

Cecily suundub rentnike poole, et nõu küsida, mida eeslikesega peale hakata. Holbein jalutab 
tüki maad piki majesteetlikult voolava Thames'i kallast edasi ja naaseb siis majja. Jalutuskäik 
polnud aida- 

nud tal oma mõtete küüsist põgeneda. Hämarus on juba maad võtnud, enam pole mõtet ka 
värvide kombineerimist alustada. Õhtul enne magamaminekut sõnab Morus: 

«Hommikul seadke end Londonisse ratsutamiseks valmis, lähme mu sõpra külastama. Küllap 
tahab temagi end maalida lasta ja võibolla ka ta noor naine. Nii et olge valmis.» 

Holbein noogutab ja vaatab, et oma tuppa saab. Und ei tule. Piinavad mälestused ahistavad. 
Kogu aeg peab ta olema põgenemas, kord Melanhoolia, kord Fortuuna eest. Või on need kaks 
üks ja sama? Ka homne päev lõpeb põgenemisega, ja ometi igatseb ta nii väga rahu... Ent 
pildid kerkivad üksteise järel teadvusse ega lase rahul tulla: Jeanne ronimas masti laevasõidul 
mööda Saõne'i, Jeanne paavstipalee päikest täis rõdul, Jeanne tema käte vahel, Jeanne piiritus 
pettumuses pärast toda jubedat tudengite maskeraadi. Ja mida toob homme? 

Järgmisel hommikul seisab teener saduldatud hobustega ukse ees ning nad ratsutavad 
minema. Päev tõotab tulla külm. 

Edasi jõutakse visalt, sest Holbein pole kuigi vilunud ratsutaja. Ta häbeneb pisut, kuid Morus 
on kannatlik. 

«Eks iga algus on raske,» lausub ta. «Hobustega ümberkäimine nõuab pikka meelt. Ainult 
kannatust, meister Holbein!» 

Kui nad linna lähedal võõrastemajas puhkepeatuse teevad, ilmub tuhatnelja kihutades kuninga 
kuller, toosama, kes Morust sureva rentniku juurest kaasa viia oli tahtnud. 

«Kuninga armulik tervitus teile, söör Thomas! Mul on teile läkitus: kuningas avaldas soovi 
täna pärastlõunal Chelsea'sse teile külla tulla ning mõned tunnid teie perekonnaringis veeta. 
Ta loodab, et olete nõus.» 

Morus ohkab hiljukesi, «öelge kuningale edasi minu tänu tema armuliku soovi eest.» Holbeini 
poole pöördudes jätkab ta: «Omaenda plaanid tuleb mul nüüd ilmselt edasi lükata, kuid 
kuninga külaskäik on mulle suur au. Selle nimel tasub isiklike soovidega veel oodata.» Ta 
imestab, nähes kunstniku näol kergendus-varju. 

«Kes kuningat saadavad?» 

«Tavalised härrad, söör Thomas. Ka too jutukas ja toredust armastav Prantsuse saadik Sieur 
de Morette tuleb kaasa.» Kuller ei raiska pikalt aega, pöörab oma ronkmusta ratsu ümber ja 
kihutab tagasi linna. Ka Morus, Holbein ja nendega kaasasolevad teenrid pööravad oma 
hobused ümber ja traavivad tagasi Chelsea poole. Holbei-nil oleks nagu kivi südamelt 
langenud, ka ratsutamine läheb nüüd palju paremini. 

«Kui hästi te juba ratsutate!» hüüab Morus. «Või on selles süüdi hobu, kes talli haistab?» 

Holbein ei vasta, ta mõtted rändavad oma rada. Ta tunneb end nagu süüdimõistetu, kellele on 
äsja teatatud, et karistuse täideviimine lükatakse edasi. Kahjuks on see ainult edasilükkamine! 
Või igatseb ta Jeanne'i järele? Holbein võpatab sisemiselt. Kui aus olla, siis — jah! 

Leedi Alice on oma mehe kiire kojujõudmise üle väga imestunud ning tuleb neile uksel vastu. 
«Mis lahti on? Kas Londonis jälle põleb midagi?» 


«Ei, siis poleks söör Thomas Chelsea'sse tagasi tulnud!» hüüab Patterson. «Tema on ju 
maailma parim pritsimees ja mis see üks tulekahju Londonis kustutada poleks. Eks ma räägi 
õigust?» 

«Jätke nüüd kõik oma toimetamised, ja praegu pole aeg Patter-soni naljadeks! Meie kõige 
armulisem kuningas tahab täna meie külaline olla.» 

«Ah sa armas aeg!» pomiseb Patterson. «Siis katsun, et õigel ajal lõikama saan.» 

«Kuskile sa ei lähe! Laske hallis suur laud katta, ja lõuna olgu kuninglik. Teate küll, kui suurt 
rõhku meie kõige armulisem ihumõnudele paneb.» 

«Seda on näha jah,» pistab Patterson ja kõik puhkevad naerma. «Noh, meie keldrid ja aidad 
on täis, nii et karta pole midagi.» Morus tõmbab Holbeini pisut kõrvale. 

«Meister Holbein, ma tahan teid kuningale esitleda, võib-olla tunneb ta teie vastu huvi. Pange 
selga oma parimad rõivad, ja kuna teil härraste orjamises kindlasti kogemusi pole, siis laske 
mu pojal endale juhatust jagada. Kõige tähtsam reegel on: rääkida tohib ainult Siis, kui keegi 
kuninga saatkonnast teid kõnetab.» 

«Püüan teile mitte häbi teha,» vastab Holbein pisut pilklikult. 

Leedi Alice on ainus, keda kuninga küllatulek tõsiselt rõõmustab: ta saab kõrgele külalisele 
näidata, milline võrratu perenaine ta on. 

Söör Thomas tõmbub natukeseks ajaks oma raamatukogu üksindusse. Oh saaks ta siia jääda 
ometi terveks päevaks! Ta puhkab pisut, jalad kokkupandaval taburetil, koristab siis ohates 
oma kirjutuslaua ning pühib raamatutelt tolmu. Isegi koera ja kassi kihutab ta raamatukogust 
välja. 

«Teie peate kaduma,» pomiseb ta. «Henry, meie uhke kuningas, tuleb siia! Mis ta ütleks selle 
koera- ja kassikarja kohta ...» 

Sulased tirivad halli raskeid tammepuust laudu ning veeretavad keldrist veinivaate üles. 
Teenijad katavad leedi Alice'i juhatusel kuninga ja tema saatjaskonna tarvis pidulauda. Mõne 
tunni pärast on Thomas Moruse maamaja kõrge külalise vastuvõtuks valmis. Kuninga auks on 
kõigil perekonnaliikmeil pidulikud rõivad üll. Koos teistega ootab ka Holbein hallis nime 
poolest kaheksanda Henry sisseastumist. 

Esimene kohtumine Inglismaa suure kuningaga kisub ta meeled põnevile. Keisrit on ta 
noorukipõlves juba näinud, sellest on nüüd nii kaua aega möödas. Kas jätab kuningas 
samasuguse mulje nagu Püha Saksa-Rooma riigi keiser? «Gott gnad dem grossmächtigen 
Kaiser frumme, Maximilian ...» 

Juba hämardub, kui teenrid, kes ees värava juures on oodanud, teatavad kuninga saabumisest. 
Thomas Morus läheb oma peremehele vastu ning astub koos temaga halli. Aupaklikult ütleb 
ta kuningale oma majas tere tulemast. Kõik kummarduvad. Holbein, kes seisab tagumises 
reas, tõstab samas kohe pea, et kuningat täpsemalt silmitseda. Missugune kontrast Henry 
Tudori ja Thomas Moruse vahel! Kuningal on täidlane värske roosapõsine nägu. «Mõne aasta 
pärast muutub see lihavaks ja siis tunduvad silmad veelgi himuramatena ning suu ahnemana!» 
mõtleb Holbein. Praegu on too nägu üleminekustaadiumis ja kahtlemata huvitav. Ent selle 
mehe puhul ei või iial arvata, millised mõtted ja soovid ta lauba taga varjuvad, seda on näha. 
Thomas Moruse nägu seevastu mõjub täiuslikuna ja lõpetatuna. Niisugune oli see nägu 
arvatavasti juba nooruses ja niisuguseks jääb see ka kõrges vanaduses. Lõpetatuse aste on küll 
erinev, kuid kõrgeim, mis antud vanuses inimene võib üldse saavutada. Aga kuninga nägu?... 
Holbein kaalub, kuidas kuningat joonistada. Nägu võtaks paberipinna peaaegu tervenisti enda 
alla, see on nagu nelinurk. Silmad jääksid väga väikesed. Kõige raskem oleks joonistada suud. 
Oh, missugune ebameeldiv tiirane suu! 

Morus esitleb samal ajal oma perekonda. Henry on võtnud istet laial ristjalgadega toolil, kõige 
tugevamal, mis Moruse majas leidub. Patterson oli küll arvanud, et seegi osutub liiga nõrgaks. 


«Küll näete, kuidas see Henry all kokku variseb! Aga mis sest, kuningas on hästi polsterdatud, 
ega ta viga saa!» Kuid tool peab üle ootuste hästi vastu. Astuvad ette majahärra lapsed ning 
nende abikaasad. Kuningas noogutab igaühele ükskõikse naeratusega. 

«Ja siin näete meister Holbeini, saksa maalikunstnikku, keda magister Erasmus Rotterdamist 
mulle soovitas. Näitan teile kohe minu portreevisandit, mille meister Holbein joonistas.» 
Holbein kummardub ja Thomas Morus näitab kuningale oma portreed. 

«Tuhat ja tuline!» hüüatab Henry ja tõuseb. «See on tõesti väga hästi tabatud. Astu lähemale, 
kunstnik!» 

Ta vaatab Holbeinile oma väikeste silmadega läbitungivalt otsa. 

«Ma ei teadnudki, et sakslastel nii häid kunstnikke on. Mulle on räägitud, et Saksamaal elavad 
ainult ketserid ja õllepruulid.» 

Härrad kuninga saatjaskonnast pahvatavad naerma. Holbein vaatab kuningale küsivalt otsa, ta 
ei mõista, mida naerdakse. 

«Kus teie kodu on, meister Holbein?» küsib kuningas. 

«Baselis.» 

«Šveitslane niisiis.» Kuningas noogutab lahkelt. Holbein astub oma kohale tagasi ning Morus 
viib portree jälle raamatukokku. 

Siis võtavad kuningas ja tema saatjaskond laua taga istet. Kuninga kõrvale istub Sieur de 
Morette, Prantsusmaa saadik koos oma abikaasaga. Nüüd istub ka Moruse perekond. Holbeini 
lauanaabriks on Cecily Heron. Too on loomulik nagu alati. Pidusöögi hiilgus ei mõju talle 
kuigivõrd. Paistab, et kuningas ei tähenda talle eriti palju. 

«Kas teie kodumaal on samuti kuningas, meister Holbein?» küsib ta. Ta tahaks hea meelega 
teada, kuidas teiste maade kuningad välja näevad. 

«Ei, Cecily, me oleme vandkondlased. 1» 

Inglise keeles tundub see sõna veelgi arusaamatum kui saksa keeles. Cecily naerab vaikselt. 
«Vandkondlased? Kas te vannute siis kõik oma vanded üheskoos?» 

«Jah, umbes nii tuleb välja küll!» Kuid enne, kui ta jõuab seda mõistet selgitama hakata, 
tõustakse lauast. Kuningas on kannatamatu, ta tahab aias jalutuskäigu teha. On parajasti 
pimedaks läinud, ja söör Thomas peab talle talvise tähistaeva seisu seletama. Vaevalt on 
kuningas tõusnud, kui tõusevad ka teised ning suunduvad õhtusesse aeda. Leedi Alice hingab 
kergendatult ja annab korralduse laud koristada ning uuesti katta. Ka Holbein ühineb 
saatjaskonnaga. Ühe päeva on ta nüüd kuninga külaskäigu tõttu võitnud, ainult üheainsa, sest 
juba järgmisel päeval võetakse küllaminek söör Thomase sõbrale Londonisse uuesti ette. See 
mõte rõhub Holbeini nii rängalt, et õhtune tähistaevas jätab ta täiesti ükskõikseks. Cecily 
Heron, kes ikka veel tema kõrval viibib, küsib imestunult; 

«Kas teil on halb, meister Holbein? Te olete nii kahvatu!» 

«Külm on, ja kui me siin veel kauem paigal tammume, läheb meil mõlemal halvasti.» 
«Jalutame õige natuke maad mööda Thamesi kallast allapoole, meister Holbein. Mulle 
meeldib seal väga ja pärast tänast saginat kulub natuke rahu meile marjaks ära. Kas saadate 
mind?» 

«Meeleldi, Cecily!» 

Thamesi jõgi, mis piirneb Moruste perekonna valdustega, on nüüd nagu must helkiv pael, 
milles kuu end peegeldab. Ka päeval pakub siinne ümbrus rahumeelset pilti. Ääretuina 
laiuvad rohelised aasad, suvel karjatatakse seal lehmi ja hobuseid. 

Läbi öövaikuse kõlab kirikukella hääl. 

«Kas pole kaunis?» küsib Cecily. «Teie, meister Holbein, olete kindlasti juba palju jõgesid 
näinud, aga mina tunnen ainult Thamesi.» 

1Saksa keeles «Eidgešsossen». 


Holbein naerab. «Pean ma teile teistest jõgedest jutustama? Hea meelega, ainult võib-olla 
läheb see teile igavaks. Vaadake, igal jõel on oma nägu. Mõned on laiad, mõned kitsad, 
mõned käredavoolulised, mõned aeglased nagu Thames. Igal jõel on oma elu, ent seda 
tõsiasja ei tea ma just eriti kaua; on jõgesid, mis teevad inimese kurvaks, on teisi, mis panevad 
ta laulma ja tantsima. Lapsepõlves elasin ma Augsburgis. Seal voolab Lech, jõgi, mis pole 
küll nii lai nagu Thames, kuid palju kiirevoolulisem. Noorukina kadestasin Lechi. Naerate? 
Aga minul oli tõsi taga, sest vaadake, Lechi teel avanesid üha uued maastikud, mina aga pidin 
alatiseks Augsburgi jääma. Nimelt voolab ta Doonausse, Doonau aga kulgeb läbi paljude 
võõraste maade, ka läbi Ungari. Kas te olete kunagi midagi Ungarist kuulnud? Mina aga pidin 
Augsburgi jääma... Ja kui ma lõpuks rändama pääsesin, sündis see kurval põhjusel — me 
olime vaeseks jäänud... Siis õppisin ma Reini tundma, Ülem-Reini Baseli juures, seda 
majesteetlikku jõge, mis jaotab oma uhkust kõigi nende linnade elanikele, kust ta läbi voolab. 
Eriti aga baasellastele, jah, eelkõige just väikebaasellastele! Olge õnnelik, et teie ei pea 
Baselis elama! Ma nägin ka Itaalia jõgesid, aga need mulle erilist muljet ei jätnud. Võrratu 
jõgi on Rhone, mis voolab Prantsusmaal läbi Avignoni linna. Vähemalt mulle tõi ta killukese 
õnne ...» 

«Ja kuidas meeldib teile Thames?» 

«Oo, Thames! Jah, see on minu jõgi; ta meeldib mulle rohkem kui ükski varemnähtu ...» 
Cecily tunneb kunstniku sõnades peituvat tuska, kuid ei taha oma head tuju rikkuda. 

«Külm on, meister Holbein. Ehk läheme nüüd koju tagasi? Ei tea, kas kuningas on ikka veel 
seal?» 

Aga kuningas on läinud. Söör Thomas istub oma raamatukogus ja tõstab Holbeini sisse 
astudes pea. 

«Tore, et te mind veel külastama tulite! Küll oli täna raske ja rõõmutu päev. Tänage õnne, et 
teie härraste teenistuses ei seisa.» 

«Mina see-eest olen ühe armutu naisterahva küüsis.» 

«Naisterahva? Kes ta niisugune siis on?» 

«Melanhoolia. Vähe sellest, et ta mind kinni hoiab, ta juhib ka minu pintslit ja sulge.» 

«Olen teie surmatantsupiltidest kuulnud, Erasmus kirjutas mulle. Kas te ei tahaks neid mulle 
kord näidata?» 

Holbein läheb raskel sammul magamistuppa ja võtab kirstust oma reisikoti. Selles lebavad 
tema joonistused, hoolikalt vahapaberite vahele laotud. 

Nagu tookord Paracelsuse külaskäigu ajal, laotab Holbein lehed lauale. Jälle lebab Surm 
Surma kõrval. Holbein pole neid enam tükil 

ajal vaadanud. Hästi on nad joonistatud, ei ole midagi öelda, seda kinnitab ka Thomas Morus. 
«Te olete suurepärane joonistaja, meister Holbein! Ma ei mõista küll kunstist eriti palju, aga 
nii palju julgen siiski otsustada. Neis on just seda saksa põhjalikkust, mille üle me nii tihti 
tavatseme nalja heita!» Siis aga raputab ta nii paljusid surmatantse nähes pead. 

«Jah, täna oli raske päev. Aga need siin! Missugusele omapärasele süngele maale olete teie 
reisinud, meister Holbein! Kes on teile sinna teed näidanud? Oli see Charon ise, kes teid üle 
Styxi all-ilma sõudis? Või olete all-ilma vaimud meie helgesse maailma sisse lasknud? Või 
tulid nad ise teie juurde? Imelik, väga, väga imelik! Muide, kas te teate, et ka mina mõni aeg 
tagasi pika fantastilise reisi ette võtsin ja selle kohta reisikirja kokku panin? Nimelt reisi 
Utoopiasse, olematule maale.» 

«Tean, söör Thomas, teie kuulsast raamatust räägib nüüd juba terve maailm.» 

«Jah, oleks ainult kogu maailm seda ka põhjalikult lugenud, siis poleks neid reise siin 
toimunud! Kas teie tunnete seda raamatut?» 


«Õige pisut, söör Thomas. Erasmus tõlkis mulle vaid osa raamatust, nii et minu teadmised on 
väga pealiskaudsed.» 

«Lugege see veel kord läbi, meister Holbein, ja siis võtke ise ette reis Utoopiasse.» 

«Aga, söör Thomas, Utoopia ei eksisteeri ometi tegelikkuses.» 

Morus hakkab naerma. «Ja teie surmatants? Kas see eksisteerib tegelikkuses?» 

«Oh jaa, söör Thomas, see on kahjuks kibe tõelikkus! Elasin selle omal nahal läbi.» 

«Minu Utoopia seevastu on rõõmus ja sõbralik tõelikkus, ja ka selle peaksite omal nahal läbi 
elama! Sest Utoopia on igal pool, kus inimesed mõistuse ja südame järgi talitavad, seal aga, 
kus inimesed ön kibestunud ja õnnetud ning ainult sellest lähtudes oma otsuseid teevad, seal 
tantsib Surm. Uskuge mind, see on ainult inimese — teie, minu, meie kõigi — enda teha, kas 
temast saab figuur surmatantsus või Utoopia riigi kodanik.» 

Holbein paneb surmatantsulehed taas kokku. 

«Muide me peame oma Londoni-sõidu veel kord edasi lükkama. Mul tuleb homme ühest 
tähtsast krooninõukogu istungist osa võtta. Aga ärge kurvastage, küll te jõuate Londonit veel 
tundma õppida nii palju kui süda kutsub.» 

Järgmisel hommikul tunneb Holbein end värskena ja väljapuhanuna. Päike särab läbi 
ümmarguste tinaraamis aknaklaaside. Morus ön juba varahommikul Londonisse sõitnud, 
kuninga teenistuses seista pole kerge leib! Holbein istub üksinda raamatukogus. Täna 
valmistab 

majahärra portree tarvis värvide kombineerimine talle rõõmu. Ta leiab uusi omavahel 
suurepäraselt sobivaid toone, mis teda ennastki üllatavad, ning laulab ja vilistab töö juures, nii 
et Cecily Heron, kes talle süüa toob, pillab üllatusest peaaegu kandiku käest. 

«Kui tore, meister Holbein, et te ükskord ka rõõmus ja heas tujus olete!» hüüab ta. «Muide isa 
palus, et ma ühe eksemplari tema ingliskeelset «Utoopiat» teie lauale paneksin. Ta arvas, et 
nii palju inglise keelt peaksite juba mõistma. Siin see on.» 

«Palju tänu, Cecily Heron, te olete ingel!» 

Ja sellal kui värvid paletil pikkamööda kuivavad, süveneb Holbein tolle salapärase maa — 
Utoopia — kommetesse ja tavadesse; tolle maa, kus inimeste elu nii mõistlikku ja loomulikku 
rada veereb. 

«Iga linn on jaotatud neljaks ühesuuruseks osaks,» kirjutab Thomas Morus. «Iga kvartali 
keskel asub turg, kus saab kõikvõimalikke kaupu ... Siit saab iga perekonnaisa või 
majapidamise valitseja kõike, mida tema ise ning ta omaksed vajavad. Ta võtab seda ilma 
rahata ja üldse ilma igasuguse vastutasuta, sest miks peakski talle midagi keelatama? Kõike 
on külluses ja pole mingit põhjust karta, et keegi rohkem nõuab kui ta vajab... Kes liiga ahnelt 
mingit ametit jahib, võib kindel olla, et ta seda iial ei saa. Kõik elavad rahus, sest ametimehed 
pole upsakad ega halastamatud; neid hüütakse isadeks ja nendena nad toimivad. 
Austusavaldusi osutatakse neile vabatahtlikult, keegi pole selleks kohustatud. Vürsti 
tunnuseks pole mitte purpurrüü ja kroon, vaid viljapeade kimp käes; ülempreestrit tuntakse 
vahaküünlast, mida tema ees kantakse... Utoopia elanikud peavad suurimaiks naudinguiks 
vaimseid naudinguid, parimad neist on voorus ja hinge-puhtus; suurimaks meelelõbuks 
peavad nad tervist, sest nad on arvamusel, et söömine ja joomine ning kõik muud meeltega 
vastuvõetavad naudingud on vaid nii palju soovitatavad, kuivõrd nad tervisele kasuks tulevad. 
Samuti usuvad nad, et meelte naudinguist võib lugu pidada vaid nende vajalikkuse piirini. 
Sellegipoolest tunnevad nad neist rõõmu ja näevad selles emakese Looduse armastust, kui 
naudingu võlujõud nende lapsi enda ülalpidamiseks tarviliku tegevuse juurde tõmbab ...» 
«Neil kõigil võib õigus olla,» mõtleb Holbein. «Nii Thomas Morasel, Rotterdami Erasmusel 
kui Theophrastus von Hohenheimil. Kuigi keegi neist pole mulle oma naistest jutustanud, ei 
Melanhooliast ega Fortuunast... Kuidas suudaksid nad siis mõista minu armastust Jeanne'i 
vastu ... Jeanne, ma näen sind taas. Ja mis saab edasi?» 


XIII JEANNE MATTHEWS 


Jõulud on ukse ees. Moruse majas pühitsetakse neid nagu alati, sellele perekonnale omase 
väärikuse ja siirusega. Ettevalmistusi teevad kõik elanikud, ainult Holbein maalib väsimatult 
hommikust õhtuni. Kui valgus on sobiv, on ta joonistamise ja maalimisega ametis, kui juba 
liiga pimedaks läheb, süveneb «Utoopiasse» või mõnesse teise Thomas Moruse raamatusse. 
Mõnikord palub Cecily Heron temalt mõnd tikkirnismustrit rõivaste või tekkide tarvis. 
Holbein satub neid soove kuuldes kimbatusse, kuid asub siiski asja juurde. Cecily Heron aina 
tikib ja tikib, nii et isegi leedi Alice seda näputööd imetleb. 

«Teie naine võib rõõmus olla, et tal on mees, kel ka rõivaste ja majapidamise tarvis silma on. 
Minu mees kahjuks ...» 

«Oh, leedi Alice, kodus pole mul niisuguseks mängimiseks küll aega. Minu naine peab oma 
asjadega ise korda saama ...» 

Jõulupäeval on majas pime ja vaikne. Cecily, kes istub oma tikkimisraami taga, teatab 
Holbeinile, et külalised olevat tulnud. 

«Nii tore, kui keegi tuleb külla. Eks ole, kas teie ei leia?» 

Ent Holbeini teadvusesse need sõnad ei jõua, ta on nii süvenenud «Utoopia» liugemisse, et 
peaaegu unustab piduliku jõululaua. Söör Thomas peab teda ise kutsuma tulema. 

«Kas me peame kalkunit ilma teieta sööma hakkama? Või olete ehk oma osa tervenisti 
Pattersonile lubanud? Ma näen, et te pole mitte üksnes kunstnik, vaid ka raamatukoi?» 
«Andestage, söör Thomas, aga lõpuks on see ju teie oma raamat, mis mind nii köidab ...» 
«Kõigepealt tulge palun minu raamatukogusse, esitlen teid oma külalistele, kes koos meiega 
jõulupühi vastu võtavad. Nad on minu majas esimeest korda ning ma tahan, et nad ennast 
koduselt tunneksid. Ka teie peate selle eest hea seisma.» 

Kui Holbein Moruse kõrval raamatukokku astub, esitleb majahärra talle pikka vanemapoolset 
meest. 

«See siin on Samuel Matthews, Londoni suurima trükikoja omanik; tema kõrval seisab ta 
noor abikaasa, Jeanne Matthews.» 

Holbein tunneb, kuidas talle veri näkku tõuseb. Tema ees seisab Jeanne! Ja ta on abielus tolle 
vana inetu mehega! Holbein kummardub ja pomiseb mõne arusaamatu sõna. 

«See siin on meister Holbein, saksa kunstnik Baselist, kes portreteerib mind ja minu 
perekonda,» sõnab Thomas Morus. Samas tantsiskleb raamatukokku Patterson. 

«Leedi Alice palub edasi öelda, et kõik on kombes. Ainult et kui seltskond kohe lauda ei tule, 
lendab kalkun minema ja siis peate kõigepealt mehe otsima, kes talle järele lendaks. Isegi 
meister Holbein poleks selleks võimeline, tema laseb ainult oma mõtteil lennata; momendil on 
need tal jälle lennus, nagu näha. Halloo, maalermeister! Täna on jõulud, ärgake üles!» 
«Jajah,» pomiseb Holbein äraolevalt, ning kõik suunduvad halli, kus ootab kaetud pidulaud. 
Ilma suurema tseremooniata astutakse ringi ning soovitakse üksteisele Jeesuslapse õnnistust. 
Lõpuks tuleb ka Holbeini kord Jeanne Matthewsi juurde astuda. 

«Soovin teile õnnistusrikast jõulupüha! Andke mulle andeks see halb, mis ma teile teinud 
olen.» 

Jeanne vaikib viivu, siis vastab vaikselt saksa keeles: 

«Püüan, meister Hans.» 

Ulatatakse kalkunipraadi. Holbein ei mäleta, et ta oma elus midagi nii maitsvat oleks söönud; 
talle meenub pidusöök Fuggerite juures, ent seda ei anna praeguse rõõmsa jõuluõhtuga 
võrreldagi. 

Pärastlõuna ja õhtu kuuluvad muusikale. Ka Holbein laulab kõiki laule, mida ta teab; neid 
pole küll palju, ent ta laulab tähelepanuväärselt valjusti. Mõnikord arvab ta Jeanne'i näol 
naeratust nägevat. Ta ei suuda ikka veel uskuda, et Jeanne tahab püüda andestada; et ta tahab 


võtta tema hingelt rõhuva süükoorma, nõnda et ta möödunud aastale vabalt tagasi võib 
mõelda. Ka Jeanne laulab lauto saatel mitu laulu, ent need kõlavad raskemeelselt ja kurvalt. 
Kui Thomas Morus ühe anekdoodi jutustab, ei liigu Jeannel näos ainuski lihas. Ka tema mees 
ei naera. 

Õhtul lähevad kõik kirikuse. Kui sealt tagasi saabutakse, on kogu maja täis vürtside, pirukate 
ja magusa hõõgveini lõhnu. Nad istuvad koos sügava südaööni, ja kui siis lahku minnakse, 
tunneb Holbein end juba Utoopia täieõigusliku elanikuna ning õnnitleb majahärrat kui selle 
maa tarka peremeest. 

«Kuidas te seda mõtlete, Holbein? Ma lihtsalt ei mõista, te olete vahel nii hüppeline oma 
meeleoludes.» 

«Just, just, söör Thomas,» lausub Patterson. «Ja kõige kõrgemale panevad teda hüppama 
mustad juuksed.» Holbein punastab. «Te lähete liiale, Patterson!» 

Kolmekuningapäeval sõidab Holbein koos John Moruse, Anna Cresacre'i ja Cecily Heroniga 
läbi paukuva pakase lõpuks ometi Londonisse. Minnakse suure saaniga. Punapõsksete ja 
naerunäolistena jõuavad nad pealinna, mis lebab paksu lumevaiba all. Kõikjal valitseb 
pühapäevane vaikus, suurem osa tänavaid on inimtühjad. Lumi summutab kõik helid, ainult 
noorte inimeste naer kõlab ühtviisi ülemeelikult ja rõõmsalt. Kõigepealt sõidetakse Londoni 
trükikoja-omaniku maja juurde, et Jeanne Matthews kaasa võtta. Mister Matt-hewsil pole 
midagi selle vastu, et ta naine noorte inimeste hulka läheb. 

«Mul on praegu hirmus peavalu ja mina ei saa tema meelt lahutada, nii nagu talle meeldiks,» 
lausub ta. «Ta tahab ju alati nii hirmus palju teada ... Lõbutsege aga hästi!» 

Juhtub nõnda, et Holbein satub saanis Jeanne'i kõrvale. 

«Kõigepealt Westminsterisse!» teeb Jeanne ettepaneku. «Ma olen sellest kirikust juba nii 
palju huvitavat kuulnud.» 

«Aga seal on külm!» torkab Cecily, 

«Päh, mis külm! Ja peale selle saame seal ka kolmekuningamissat kuulata. Minu arvates on 
teie vagadus ju eeskujulik, neitsi Cecily.» 

Cecily ohkab. Olgu siis nii, kui teisiti ei saa! 

Väärikalt ja pidulikult sisenevad nad hiigelhoonesse. 

«Ja teie, Holbein? Kas teid tõmbab samuti kolmekuningamissa? Olete ehk vahepeal vagaks 
muutunud?» küsib Jeanne. 

«Ei, missis Matthews, minu naise suureks kurvastuseks pole ma ikka veel küllalt vaga. 
Täpselt nii nagu teiegi. Aga kui teie sellesse kirikusse lähete, siis tulen loomulikult mina 
samuti.» 

Kõik selles hoones on vanaaegne ja auväärne, ent Holbeini see ei sega enam nii nagu varem; 
tal on nüüd silmi ja kõrvu vaid Jeanne'i jaoks, kes seda ka suurepäraselt märkab. Hoolimata 
lõikavast külmast on kõik inimesed selles hiigelkirikus lõbusad ja heas tujus ning keegi ei 
mana endale ette silmatorkavalt vaga nägu. Läbi ristikäigu tulevad kiirel sammul laulupoisid, 
lumivalged koorimantlid üle punase ametirüü. Käed on nad varrukaisse torganud nagu vanad 
elukogenud mungad ning oma koormeistrile kummardust tehes paistavad nad väikeste tõsiste 
piiskoppidena. Sellele vaatamata on nad värsked ja nooruslikud ning igaüks naudib nende 
heledahäälset laulu, mis täidab hiigelruumi rõõmsameelse vagadusega, nõnda et isegi Holbein 
katedraali meeldiva leiab olevat. Eriti kaua peatub ta pilk Henry VII kabelil, mis alles mõni 
aasta tagasi olevat valmis saanud. Arhitektuuriliselt on see kaugelt uhkem kui Fuggeri kabel 
Augsburgis, mis kunagi aastate eest oli 

talle täiuslikuma kunstisaavutusena paistnud. Kuid eks lama ju siin omapäraste teravkaarsete 
võlvide all kuningas! Holbein ei jõua neid võlve küllalt imetleda. Ta kaalub pikka aega, 
kuidas neid joonistada, ent ei jõua ühelegi otsusele. Kas sellist pilti saabki üldse joonistada? 


Kabelis ripub arvutu hulk lippe; kõik riigi kuulsad ja kuningatruud aadliperekonnad on siia 
oma sõjalipud toonud. 

John Morus ning tema õde seisavad kaua vaikides Inglismaa rahvuskangelase, Edward 
Usutunnistaja sarkofaagi ees, kus puhkavad ligi viissada aastat tagasi surnud pühamehe 
säilmed. Nad on nii oma hardusse süvenenud, et ei tunne isegi kivipõrandast õhkuvat külma. 
Hans ja Jeanne seisavad pisut kaugemal. 

«Hans, ütle, miks pidi see kõik nii minema ... meiega?» 

Jeanne ei vaata Holbeini poole. Kooripoisid on oma juubeldamise lõpetanud ja Holbeini 
vaikimisse tilguvad preestri palvesõnad. 

«Mida oskan ma sulle vastata? Mul tuli kallist hinda maksta, väga kallist hinda nende väheste 
suvetundide eest. Andesta!» 

«Ka mina pidin kallilt maksma. Aga ma uskusin nii väga, sa tead seda... Esimest korda elus 
sai isa mu peale vihaseks. Ma ei tea, kas sa suudad mõista, mida see tähendab. Läks kaua, 
enne kui mu esimene metsik valu möödus, kuid mu kiindumus ei kadunud, nii väga kui ma ka 
ei püüdnud. See vaid tuhmus, kuid jäi, ja on ka praegu alles... Ma poleks pidanud sulle seda 
kõike ütlema. Ma armastan sind, aga ma ei tea, kas sa oled minu armastust väärt... Isa pani 
mind siia Londonisse mehele. Mu abikaasat õppisid sa tundma, ta on aumees, kuid tal on veel 
kõige rohkem üks aasta elada. Siis saab haigus temast võitu ...» 

«Jeanette! Kallis Jeanette ...» 

«Vaiki! Me pole siin üksi...» 

Moruste jalad külmetavad nüüd nii, et nende hardus lõpeb. John Morus juhib nad üles 
abtkonda, kus selgub, et ta on preestrite hea tuttav. Kuumade pirukate ja veiniga 
soojendatakse nad põhjalikult üles. Siis sulatab mõnus turvalisustunne ka keelepaelad lahti ja 
algab tark ning vaimukas vestlus. Kuidas oligi Rotterdami Erasmus «merry old Englandi» 
kohta öelnud? 

«Ma leian, et siin valitseb meeldiv terve kliima, nii palju kultuuri ja õpetatust, seejuures mitte 
tähenärijalikku banaalset õpetatust, vaid sügavat, täpset, klassikalist haridust niihästi ladina 
kui ka kreeka keeles; nõnda et ma peale kõike seda, mis siin näha on, üsna vähe igatsust 
Itaalia järele tunnen.» 

Holbein punastab, kui John Morus preestrile räägib, et kunstniku on Erasmus ise Londonisse 
soovitanud. 

«Ma olen Erasmusest palju kuulnud. Keda tema juba soovitab, see peab olema selle ära 
teeninud,» lausub kuivetu jumalamees. 

«Püüan tema soovitust õigustada!» 

«Kui hästi te juba inglise keelt räägite!» hüüab Jeanne imestunult. 

«Oo, Holbein ei väsi kunagi kordamast sõnu ja lauseid, mida ma talle ette ütlen, ning nende 
hääldamist ja tähendust endale meelde jätmast,» kiidab John Morus. 

«Teil on teadmishimuline ja tõsine õpilane, soovin õnne!» sõnab Jeanne. «Aga paistab, et 
prantsuse keeles on tal selline hea õpetaja puudunud ... nagu ma tõdeda võisin.» 

«Inglaslik on minu olemusele lähedasem kui pranstlaslik, võibolla seepärast ongi minu 
edusammud inglise keeles suuremad,» naerab Holbein. 

Hiljem, kui nad läbi lumiste Londoni tänavate lähevad, kuulab ta kolme püha kuninga auks 
oma kaupa pakkuvate kringlimüüjate ning kerjuste rütmikat laulujoru ja tõdeb järsku, et ta 
kõrv võtab sõnade tähenduse vahetult vastu. Enam pole midagi tarvis tõlkida! Imestusega 
mõistab ta, et mõtleb juba inglise keeles. Ta lülitub väikese seltskonna jutuajamisse ning John 
Morus unustab talle kõik küsimused ja vastused tõlkimata. 

Nad jalutavad piki Thames'i kaldapealset — Londoni elusoont ja saatusetänavat, mööduvad 
tänavaga sarnanevast London-Bridge'st, kus seisab hulk kõrgeid ja uhkeid kaubamaju, milles 
nad palju haruldasi kalleid kaupu võivad imetleda. John Morus näitab neile Stalhofi, 


hansakaupmeeste elukohta. See on väike kindlustatud asula otse linna südames, ümbritsetud 
müüridega, milles on kolm väravat. Keskmise värava kohal uhkeldab Saksa vapp. Naisi siia ei 
lubata. Ainult erandkorras lastakse John Morusega kaasasolevad daamid sisse, sest Thomas 
Morus on Stalhofile tihti erilist heasoovlikkust üles näidanud. Kui nad värava varjust välja 
jõuavad, näevad nad seespool müüre ellinguid kõrgumas; Thames'i äärde on laevatöökoda 
ehitatud. Selle lähedal seisavad kaupmeeste kitsad elamud, mille ees laiuvad muruväljakud. 
Nad pühivad oma saabastelt lume ning poevad läbi madala teravkaarse ukseava kuulsasse 
reini veinikeldrisse. Siin tunneb Holbein end nagu kodus. Naerdes märkavad teised, kuidas ta 
žestid korraga laiaks ja enesekindlaks muutuvad. Ta valib veine, kiidab nende päritolu ja 
valmimisaastat ning näitab seltskonnale, kuidas reinveini nautida ja juua. 

«Ei ole ta mingi inglise aadlimees,» hüüab Jeanne. «Holbein on ja jääb sakslaseks!» 

«Elagu Holbein!» vastab John Morus mõtlikult. «Olgu ta siis sakslane, prantslane või 
inglane.» Ning vaatab kunstnikule silma. 

Nad jätkavad oma teekonda, mööduvad ladudest, kaupmeeste 

majadest, kõrtsidest, bordellidest, kirikutest ja laevatöökodadest, kuni jõuavad peaaegu 
Londoni idaossa välja. Kesk puutumatut lumist maastikku kõrgub ähvardavana sünge 
tornitaoline hoone. «Mis torn see on?» küsib Holbein. 

«Kurikuulus Tower, kuninglik vangla,» vastab John Morus. «Kohutav ja kardetud paik, kuhu 
heidetakse riiklikud kurjategijad.» 

«Kui hea, et meil selle paigaga midagi tegemist pole,» lausub Jeanne. 

«Kahjuks on meie perekond pidanud kord Toweri vangivalvuritega tutvust tegema,» märgib 
John Morus pisut kibestunult. «Minu isa söandas kuningas Henry VII, praeguse valitseja isale 
vastu hakata. 1504. aastal nõudis kuningas parlamendi nõusolekut 40 000 naelsterlingi 
andmiseks oma tütrele Margarethele kaasavaraks. Et see oli kohutav summa, seda mõistsid 
kõik parlamendiliikmed, aga vastu vaielda ei julgenud ükski. Ainult minu isa, kõigest 25 
aastat vana ja noorim parlamendiliige, tõusis püsti ja kritiseeris teravalt seda õigustamatut 
nõudmist. Siis tuli ka teistel julgus vastu rääkida. Kui nüüd parlament nõudmise tagasi oli 
lükanud, pöördus kuninga kogu raev minu isa vastu. Tal õnnestus kergesti intriig kokku 
klopsida ning isale suur rahatrahv määrata. Kuna isa oli vaene, ilma igasuguse varanduseta, 
heideti Towerisse minu vanaisa, kes pidi sinna jääma kuninga surmani.» 

«Ja kuidas praegune kuningas on?» pärib Jeanne. 

John Morus naeratab ja vaikib. Nad jalutavad mööda Thamesi kaldapealset tagasi. 

«Küll on kahju, et me kirevat sadamaelu praegu vaadelda ei saa,» sõnab John Morus. «Laevad 
seisavad, igal pool valitseb vaikus, suurem «sa võõramaa kaupmehi istub kodumaal ja ootab 
kevadet. Kevade tulekuga läheb aga jõel elu lahti! Purjekad seilavad üles- ja allavoolu, küll 
Prantsuse, Madalmaade, Saksa ja Taani omad. Laaditakse ja lossitakse kaupu, rikkad 
kaubahärrad paraaditsevad oma uhkeis rõivais mööda kaisid ning uurivad kaubapalle. Mis 
nende meelest küllalt hea pole, see lükatakse tagasi. Ka Londoni heeringalaevastik sõidab taas 
püügile, pärast seda kui nende vanemad ja liikmed on jumalalt palju kordi head püügiõnne 
palunud. Teie, meister Holbein, jääte ju kauemaks Inglismaale ja näete seda vaatemängu oma 
silmaga. Näete meie värvikat maailmalinna kõigi nende välismaalastega. Siin ei ela ju üksi 
inglased, vaid ka itaalia pankurid ja siidikaupmehed, metallitöölised ja kiviraidurid, flaami 
kangrud, rätsepad ja paelakudujad, saksa kullassepad ja relvasepad.» 

«Ja siin elavad ka prantsuse trükkalitütred, kes end väga hästi võiksid portreteerida lasta,» 
hüüab Holbein ülemeelikult. 

«Väga hästi? Nii lihtne see nüüd ka ei ole, aga ma mõtlen järele. 

Kõigepealt tuleb mul muidugi mehelt nõu küsida. Muide, kas selleks et maalida, ei peaks 
rohkem valgust olema?» 


Matthewsi majas ootab noori kerge eine, kuid neil on kojuminekuga kiire ning nad jätavad 
rutates jumalaga. Jeannel mees köhib ägedalt ja palub luba oma tuppa minna. Holbein vaatab 
küürus mehele järele, kui see köhast piinatuna ukse poole sammub. Kui ta pilgu tagasi pöörab, 
kohtab ta Jeannel silmi. Mis peitub selles pilgus? Kas kaastunne? Või lootus? 

Jaanuari- ja veebruarikuu keskpäevatundidel maalib Holbein Thomas Moruse portreed. Iga 
kahe-kolme päeva tagant tuleb majahärra vaatama, kuidas töö edeneb. 

«Kaugel olete, meister Holbein? Ärge kiirustage, ega ma ei sunni teid!» Mõnikord muheleb ta 
omaette. 

Holbein on palju üksi, isegi Patterson ei söanda teda segada. 

«See on parim portree, mille ma kunagi oma elus olen maalinud,» mõtleb Holbein. «Tuleb see 
minu lugupidamisest söör Thomase vastu? Või on põhjuseks meie erutavad vestlused?» Võtab 
kaua aega, enne kui pildipind kattub külmalt hõõguvate värvidega, mida Holbein parajasti 
kasutab. Jah, ta ei kiirusta tõepoolest! 

«Millal te pildiga lõpule jõuate?» küsib Patterson ühel päeval. «Kahe nädala pärast on söör 
Thomase sünnipäev ja oleks tore, kui te selleks ajaks valmis jõuaksite.» 

«Kahe nädala pärast? Lühike aeg! Aga ma vaatan, mis teha annab. Kui vanaks söör Thomas 
saab?» 

«Viiekümne aastaseks! Pool sajandit!» 

Viiekümne aastaseks! Selle peale poleks Holbein ise tulnud. Morus näeb välja nagu mees, kel 
on ees veel palju eluaastaid" palju ootusi, kogemusi ja elamusi. Kuid milline tõus on talle veel 
saatusest määratud? Või missugune langus? 

«Portree on teil hästi välja tulnud, meister Holbein. Just täpselt nõnda vaatavad tema silmad 
kaugusse, rahulikult, ent otsustavalt. Suu on kõvasti kokku surutud, nagu ei tahaks see 
ainsatki mõtlematut sõna üle huulte lasta. Jah, Thomas Morus on suur mees, õpetlane ja 
ühtaegu riigimees. Kindlasti tahaks ta parema meelega täiesti oma väikesesse 
raamatutemaailma tagasi tõmbuda ja elada nagu tema sõber Erasmus. Tal on suurepärane 
mälu ja kiire otsustusvõime. Kuid miski puudub tal. Kas olete seda juba märganud, meister 
Holbein?» 

«Ma vist tean, mida te mõtlete, Patterson, Ta ei oska oma silmi kasutada, need on tal vähe 
treenitud.» 

«Te tunnete minu peremeest hästi! Jah, just nii see on. Kui söör Thomas mingit eset täpselt 
meelde tahab jätta, peab ta seda pikka 

aega silmitsema, siis kinnisilmi selle vorme ette kujutama, kujutletut mitu korda tegelikuga 
võrdlema.» 

«Ta peaks joonistamist harjutama, see treenib silmi.» 

«Minu peremees ja joonistama? Päeva parim nali! See saab talle kohe edasi öeldud, niipea kui 
ta koju tuleb. Ta naerab end surnuks!» 

Aga Morus ei naera. Patterson sammub talle pidulikult vastu. 

«Söör Thomas! Kuulus kunstnik Hans Holbein on otsustanud teid hoolimata teie piiratud 
andest oma õpilaseks võtta. Sest kes teab, mis Inglise krooninõukogust võib saada, ja siis on 
teil vähemalt üks elukutse, millega oma suurt perekonda ülal pidada. Mind muidugi ka!» 
«Arvate? Ja kuidas te seda õpetamist ette kujutate?» 

«Te peate pisut rohkem oma silmi treenima, söör Thomas.» 

«Teil on õigus, Holbein, mu silmad on tõesti laisad. Mis siis ikka, harjutame! Aga kuidas te 
seda teha kavatsete?» 

Holbein avab akna. «Kirjeldage mulle, söör Thomas, kuidas näeb välja see puu siin akna all. 
Mis puu see on? Vaadake täpselt! Ja nüüd sulgege silmad ning kirjeldage.» 

Oh, kui abitu on Morus selle harjutuse juures! 


«Jaa, meister Holbein, see on vist... õunapuu? Või mitte, see on ikka ploomipuu! Ta on 
võrdlemisi kõrge, kahara võraga ...» 

«Eksite, söör Thomas, see on pihlakas.» 

Õpetatud riigimees naerab täiest kõrist. 

«Vilets õpilane on teil, meister Holbein! Aga ärge mõelge minust liiga halvasti, ma püüan end 
parandada. Ent kuidas ma saaksin oma mälu ergutada?» 

«Joonistage seda puud, söör Thomas! Joonistage täpselt nii, nagu ta aknast paistab.» 

«Aga meister Holbein, ma ei oska ju joonistada! Ma võin teile selle puu kohta kreekakeelse 
luuletuse kirjutada, ent joonistada... Aga ma proovin.» 

Holbein astub oma töölaua juurde. 

«Siin on teile poogen paberit. Mõelge enne järele, kui suurelt te puu joonistate. Mitte nii 
väikese, söör Thomas, suuremat on kergem joonistada. Pliiatsit hoidke lõdvalt käes, muidu 
tulevad jooned liiga kramplikud. Ei, tüvel on teistsugune kõverus, vaadake ometi 
paindekohta! Ja kõigepealt suuremad oksad, siis alles väikesed!» 

Nii harjumatu töö toob söör Thomasele higi otsaette. 

«Kuulge, see on ju hullem kui krooninõukogu istung! Ja niisugust tööd peate teie iga päev 
tegema — ei, ei, mul tuleb teie tasu tingimata tõsta!» 

«Minu oma kah, söör Thomas, sest mina olin see, kes meister Holbeinile selle mõtte pähe 
istutas.» 

«Selleks pole küll mingit vajadust,» lausub Holbein naerdes. «Te 

176 

maksate mulle niigi vürstlikult. Baseli raad ei maksnud mulle iial niisugust summat ning ma 
pidin vähema raha eest palju rohkem tööd tegema. Nende jaoks olin ma vaid käsitööline, 
raamatuid ei andnud mulle keegi lugeda. Ja ka töö polnud sugugi nii kerge kui siin, teie 
majas! Pidin kõrgetel tellingutel maalima, kuigi mul hakkab kõrguses pea pööritama. Teie 
juures aga tunnen ma end nagu Fuggeri mõisas. Mul pole küll kunagi au olnud Fuggeri 
mõisas külalisena viibida, kuid oma vaikses ateljees olen ma rikaste elamuid kõige 
säravamates värvides ette kujutanud ning maalinud. Ent mulle tundub, et teie maja ületab 
need kujutlused märgatavalt!» 

Ta vaatab uuesti joonistusele, mille kallal Thomas Morus ikka veel kurja vaeva näeb. 

«Te peaksite tihedamini joonistama, söör Thomas, teie käsi liigub nii vaevaliselt. Aga 
kirjutate sealjuures ometi nii hästi ja ladusalt!» 

«Olge minuga kannatlikum, meister Holbein, ma olen ju vana mees ... Mind rõõmustab, et te 
end minu majas hästi tunnete, aga kas te võiksite mulle öelda, miks see nii on? Ma arvan, et 
mitte üksi raha pärast.» 

Holbein mõtleb viivu. 

«Ei, söör Thomas, mitte ainult raha pärast. Kuigi ma pean teile tunnistama, et ma raha sugugi 
ei põlga, oh ei, ma armastan seda ... Teiesuguse vaga mehe kõrvadele kõlab see muidugi 
jõhkrana! Sellegipoolest ma tunnistan teile üles oma armastuse raha vastu, sest ma usaldan 
teid. Vaadake, ma olin oma nooruses vaene ja mu isa pidi surema suurimas viletsuses. Ma 
tean, mis maik vaesusel on! Ma tean ka seda, kuidas raha inimeselt vabaduse võtab, kuidas ta 
selle omaniku orjaks muudab! Ma tunnen palju selliseid kaukaorje, aga need pole mulle 
eeskujuks! 

Ent raha teeb ka vabaks, ka seda olen ma omal nahal kogenud. Mul ei tarvitse suursuguste ees 
kummardada ega oma kaupa turul müümas käia, ma võin rahus maalida ning joonistada ja 
mul pole hirmu, et ma pean niisuguse kiirusega töötama, mis mu pildid halvaks muudab. 
Nüüd te teate, mida ma rahast mõtlen ja ärge mõistke mind hukka! Ent mitte raha pärast ei 
pea ma end õnnelikuks, et siin elada tohin, vaid seepärast, et teie majas on kõik nii mõistlikult 
korraldatud. Teie majas valitseb kord, kuid sealjuures on igaühel ka oma isiklik elukorraldus. 
Isegi minu jaoks olete erikorra loonud ja ma tunnen end selle juures hästi. Te teate, et ma olen 


varane tõusja ning seepärast tahan õhtuti ka varem voodisse minna. Teie ise olete just vastu- 
pidise elukorraldusega, ometi annate mulle võimaluse toimida oma sisseharjunud korra järgi, 
ning isegi teie maja on end selle järele seadnud. On mul tarvis veel rohkem näiteid teie 
hoolitsuse kohta 

tuua? Te teate neid ise paremini, sest olete minu isikut uurinud... 

Ja kuna te nii hea inimesetundja olete, võiks teist saada suurepärane portreemaalija, kui te 
seda tööd tunneksite... Oleksin mina teie sarnane, maaliksin ma kaugelt paremaid portreesid!» 
«Ma tänan teid nende sõnade eest. Ma olen teie maalide ja joonistustega väga rahul, meister 
Holbein,; te olete tagasihoidlik, te ei praali, ja te leiate siin veel palju sõpru ...» 

Söör Thomast katkestatakse, kõlab koputus ja teatatakse, et Londonist on saabunud käskjalg 
kirjaga Baseli kunstnikule meister Hans Holbeinile. Holbeinil on otsekohe selge, kellelt see 
kiri tuleb ning teda valdavad läbisegi hirm, mure ja rõõmus ootusärevus. 

«Mister ja missis Matthewsilt mister Holbeinile. 

Kuna oleme usaldusväärsetest allikatest kuulnud, et te pidavat olema teine Apelles kunstnike 
hulgas, otsustasime Teil lasta jäädvustada oma portreed niipea, kui Te olete täitnud oma 
kohustused kõrgestiaustatud söör Thomas Moruse vastu. Teid ootab vürstlik tasu. Kui meie 
palve on teile vastuvõetav, palume sellest teatada. Te saate meie majas oma käsutusse terve 
korruse, samuti on Teil luba kasutada meie rikkalikku raamatukogu, nii nagu oleks see Teie 
enda oma ... Teatage, palun, kas võime Teie tulekuga arvestada. 

Jeanne Matthews.» 

Alla on kirjutanud ainult Jeanne. Holbein näitab kirja Morusele. 

«Noh näete? Kas ma just praegu ei öelnud, et te leiate veel palju sõpru. Ja tõestus järgnes 
silmapilk. Minu arvates peaksite selle ettepaneku vastu võtma ja otsekohe. Mister Matthews 
on väga haige ja te peaksite teda maalima, enne kui ta.. . Siis jääb missis Matthewsile temast 
vähemalt piltki. Minu portreega pole ruttu, mina tunnen end veel elu ja tervise juures olevat. 
Mul pole selle vastu midagi, kui te teatavaks ajaks Matthewsite majja üle kolite.» 

Holbein kõhkleb. Kui ta tookord Chelsea'sse saabus, kustutas söör Thomas parajasti 
rentnikumajas tulekahju. Kes aga kustutab selle lõõma, mida Jeanne oma kirjaga läita tahab? 
Sest seda ta ju tahab! 

«Ma mõtlen veel järele, söör Thomas. Kõigepealt tahaksin teie portree valmis maalida, see 
võtab kõigest mõne päeva veel. Üldiselt — kas Patterson ei võiks minuga Matthewsite juurde 
kaasa tulla? Ma olen nii harjunud temaga!» 

Patterson kargab suurest rõõmust õhku. 

«Oh jaa, söör Thomas! Pisike õhuvahetus mõjuks mulle kindlasti hästi. Voib-olla õpin seal ka 
mõned uued naljad juurde, vanadega ei pääse ju teie juures enam löögile! Ja siis veel 
majaproua, too hurmav prantslanna! Mõelge, kui hästi talle mõjuks, kui üks Patterson talle 

silmi teeb! Mis õnne ta oma luise raamatuvorpija kõrval seni on näinud? Lubage mul minna, 
söör Thomas! Ma ei tee teile kindlasti häbi.» 

«Noh olgu, kui sa nii kangesti tahad ... Võib-olla on Holbeinil sinust tõesti kuskil abi...» 
Ühel päikeselisel märtsipäeval kolivadki Holbein ja Patterson Londonisse. 

«Miks nii kohutavalt sünge, maalermeister? Vaadake ometi, kui kaunis on maailm! Kurb ja 
igav talv on lõpuks jälle möödas... ja meie läheme Londonisse. Eks leia ka teie, et madam 
Jeanne on nõiduslik naisterahvas? Ja küllap me selle köhiva naisemehega, juba hakkama 
saame!» 

«Jäta oma jabur loba!» 

«Aga meister Holbein! Ainult jabura loba eest mulle makstaksegi, ja loomulikult ka selle eest, 
et ma kedagi tõsiselt ei võta!» 

Vaikides sõidavad nad Matthewsite maja ette. Ukse ees võtab külalisi vastu Jeanne. 


«Sa näid nii süngena, Hans,» lausub ta saksa keeles. «Tuli mu ettepanek ebasobival ajal? Ja 
miks sa üksi ei ole?» 

«See on Henrik Patterson, Thomas Moruse majanarr.» 

«Majanarr? Ega ta meid segama ei hakka?» 

«Segama? Milles?» 

«Maalimise juures loomulikult. Mida sina mõtlesid?» 

Juba samal päeval alustab Holbein majahärra joonistamist. Ometi tuleb tal töö ühtelugu 
katkestada, sest mister Matthewsit piinavad kohutavad köhahood, ta läheb siis näost siniseks 
ja ahmib õhku. 

«Ta on väga haige,» lausub Jeanne. «Niipea, kui te joonistuse valmis saate, läheb Matthews 
voodisse.» 

Patterson näitab end erakordselt võimeka haigetalitajana, ta võtab haige kukile ning tassib 
ülakorrusele. 

«Tubli mees, see sinu Patterson,» sõnab Jeanne. «Kõlbab ka muuks kui majanarriks. Siin 
majas poleks ta selleks niikuinii sobinud.» 

Mõne päeva pärast alustab Holbein maalimist. Ta on seejuures äärmiselt sõnakehv. Talle 
tundub, nagu vaataks talle lõuendi nelinurgalt vastu surnu. Patterson hoolitseb haige eest, 
Jeanne istub suurem-jagu aega molberti kõrval. 

«Tahad, ma toon sulle veini? Meil on väga head veini, ehk teeb see sind vähe lõbusamaks.» 
«Hea küll, too pealegi. Ega see kahjuks ei tule.» 

Kuid veingi ei päästa tema keelepaelu valla. Holbein jääb rusu-tuks nagu ennegi. Terve nädala 
maalib Holbein surmahaige mister Matthewsi portreed. Kirjastaja jääb rahule, kui tahvlit 
näeb, ja noo- 

gutab väsinult. «Ma teadsin, et usaldan end headesse kätesse!» Siis laseb ta end tagasi 
voodisse kanda. 

«Ja nüüd maalid sa mind!» ütleb Jeanne. 

«Sind? Kuidas arvad... Joonistada pole mul sind tarvis, mul on veel vanad joonistused alles. 
Need, mis ma laeval tegin. Mäletad veel?» 

«Milleks see küsimus... Ma pole sellest ajast saadik millelegi muule mõelnudki. Ja sain oma 
karistuse... Ei tea, kas sa üldse mõistad seda. Mu isa on minu peale vihane, ja ma ei tea, kas ta 
mulle kunagi andestabki.» Jeanne vaatab akna poole, millest kiirgab sisse kevadet. 

Holbein pakib joonistused lahti. Kui väga on Jeanne muutunud! Mida kõike on ta pidanud läbi 
elama... 

«Ärgem tantsigem surmatantsu teist korda,» ütleb Holbein tasa. «Otsusta ise, millise 
joonistuse ma valin. Millise portree ma pean maalima?» 

Jeanne ei suuda läbi pisarate õieti midagi näha, siiski osutab ta ühele joonistustest ja ütleb: 
«Maali mind sellisena, Hans... Siis jääb mulle vähemalt ilus mälestus.» 

Järgmisel päeval pingutab Holbein uue lõuendi raamile ja krundib selle hoolikalt kriidiga. Ka 
Patterson astub vahetevahel ateljee-tuppa. 

«Majahärraga on varsti lõpp, maalermeister... Varsti on meil võimalus noore leskprouaga üksi 
majja jääda ... Miks ta oma mehest küll nii vähe hoolib?» 

«Hoolitse sina tema eest, Patterson! Ja kui asjad nii kaugel on, kutsu arst ning preester ...» 
Terve päeva maalib Holbein Jeanne'i portreed. Möödanik ärkab veel kord ellu: nad vuravad 
läbi Burgundia väravate, astuvad Saõne'il laevale, nad seisavad kaldal ja jätavad jumalaga, 
nad kohtuvad taas, istuvad paavstipalee päikesesoojal rõdul ja vaatavad alla Avignonile. Ja 
siis — surmatants. Peo lõpule ei söanda Holbein mõelda, sealt said alguse kõik surmatantsud. 
Ja Annele suri. 

Missugune armas neiunäoke oli Jeanne'il! Nüüd on ta hoopis teistsugune, mitte kui rahus 
kasvanud ja küpseks saanud, vaid kui liiga vara nopitud vili. Aga seda näeb ainult tema silm. 


Ja seepärast maalib Holbein teda mitte sellisena, nagu ta kogenud kunstnikupilk praegu näeb, 
vaid sellisena, nagu ta oli olnud tookord paavstipalee rõdul. Silmad kiirgavalt tumesinised — 
need paistavad nüüd heledamatena —, nahavärv päikesepruun — praegu on see haiglaselt 
kollakas —, pehmed, kohevad sinakasmustad juuksed — täna on need pisut karmimad ja 
rabedamad. Ta maalib suud, pehmet, kauni huultekaarega 

suud, täis küsimusi. Kui kalk on see nüüd! Suudab see suu veel mõnd kentsakat küsimust 
esitada? 

Kui Jeanne pilti näeb, purskuvad tal pisarad silmist. 

«Niisugune oleksin ma veel praegugi, kui ma... Ma tean, et sina oled selles süüdi, kuid ikkagi, 
kõigest hoolimata ei suuda ma sind oma südamest välja tõrjuda. Ma olen sinule mõelnud 
päeval ja ööl, mulle oli ükskõik, et ma sellele... Matthewsile pidin minema. Sama hästi oleks 
see võinud mõni teine olla. Ma ei mõelnud tial, et ma sind veel kohtan, aga kui see nüüd nii 
juhtus, siis... Nüüd on mulle kõik ükspuha ... Täiesti ükspuha ...» 

Ta võtab Holbeinil pintsli käest, ta võtab tal peast bareti, mille too maalimise ajaks pähe on 
pannud, ta paneb oma käed tema kaela ümber ja tõmbab ta polsterdatud pingile akna all. Ja 
siis suudleb ta teda. Holbein haarab ta oma embusse ja vastab suudlustele. Holbein unustab 
Baseli katkuvankrid, unustab rauga, kes talle koduukse avas ja oli Elisabeth, tema enda naine; 
unustab oleviku ja mineviku ... 

Hilisööl tormab ateljeesse Patterson. Ta on nii erutatud, et Holbeini ja Jeanne'i segadusse 
sattumist tähelegi ei pane. 

«Teie mehega on kohe lõpp! Kutsusin juba arsti ja preestri. Kas te ei tahaks tema juurde 
minna?» 

«Ei,» vastab Jeanne külmalt. 

«Mine, Jeanette,» lausub Holbein joovastusest ärgates vaikselt saksa keeles. «Keelatud 
armastusele järgneb alati surmatants... Ja mitte üksi keelatud armastusele ...» 

Jeanne tõuseb, teeb paar sammu, vaatab siis tagasi. Korraga teab ta, et kui ta siit toast praegu 
lahkub, kaotab ta Holbeini alatiseks. Alatiseks ... Hans ... Kui ta vaid ühe sõna ütleks! 
Holbein vaikib. 


XIV SÖÖR THOMAS MORUS DESIDERIUSELE ROTTERDAMIST 


Asjaolu, et Sa kunstnik Hans Holbeini minu majja läkitasid, on Sind mulle veelgi armsamaks 
muutnud, kõrgestiõpetatud Desiderius; eelkõige Sinu eestkoste tõttu temale, teiseks ka 
seepärast, et Holbein on tõepoolest hea kunstnik ja on Londonis endast juba paljusid rääkima 
pannud. 

Sa kirjutasid oma kirjas surmatantsupiltidest. Ma nägin neid ja nad jätsid mulle sügava mulje. 
Nägin, kuidas Aadam vaevaga puid langetab ja kände juurib, et lapikest põldu üles harida, mis 
talle ning tema väikesele perekonnale peatoidust peab kasvatama. Tema kõrval aga kangutab 
Surm, pikk kaigas kõvasti käes. Ennäe, juba vajubki kuivanud puu, ent Aadam kardab Surma 
poole vaadata, tema nägu on hirmust moondunud. 

Peaksin mina nende piltide juurde teksti looma, kirjutaksin nii: 

Kardad sa surma, Aadam? Tema eest ei suuda sind keegi kaitsta, kuid ega sellepärast tohi sa 
kogu oma elu surmahirmus ära raisata, see oleks rumal. Iga inimene peab kord surema, igaüks 
teab seda. Seepärast ela nüüd, sest elu on kõige väärtuslikum kingitus, mis inimesele iial 
antud, ja kasuta seda nii targalt, nii mõistlikult kui võimalik! Seepärast langeta puu ja 
rõõmusta jõu üle, mis sulle antud. Hari oma põldu ja rõõmusta, kui seemnest tärkab oras ja 
õitest valmib vili. Rõõmusta, et sulle on antud vilja koristada ning see oma kotta kanda. 

Ehita langetatud puudest endale peavari, et su naine ja laps ei peaks enam lageda taeva all 
istuma, sea end sisse nii mugavalt kui saad, kuigi tead, et too õudne sell sind sinu kodu ja 


põllulapi juurest kunagi minema veab. Ära hooli temast praegu! Sea end sisse! Vaata oma 
lapse poole ja naerata talle. Sinu naeratus jääb tema näole elama kogu eluks. Ole uhke 
armastuse üle, millega sinu naine last ümbritseb — see on osake sinu enda armastusest. Kui sa 
nõnda elad, on maa sinu ümber õitsev aed, mitte kivine kõrb, ja sa elad Utoopias. 

Teine pilt: keiser Maximilian istub oma troonil ja peab õigust mõistma, samal ajal aga võtab 
Surm tal krooni peast. Selle pildi juurde kirjutaksin ma: jah, Püha Saksa-Rooma keisririigi 
majesteet, seal te nüüd troonite, ometi olete juba ammu surnud! Teie toolil istub keegi teine. 
Praegu pole te veel unustatud, kuid tuleb aeg, kus teid meenutab vaid kivvi raiutud, rauda 
valatud või raamatuisse trükitud nimi, sest surm — see tähendab unustatust. Teie pole mingi 
Utoopia kodanik, sest teie pale on vaid rikaste ja suursuguste poole pööratud. Ainult neile 
mõistate teie õigust. Alandlikke palujaid oma jalgade ees pole te iial märganud ega ära 
kuulanud, seepärast ei kõlba te Utoopia riigi valitsejaks. Te pole mõistnud, et oma krooni ei 
saa te kanda igavesti. Oleksite te palujate vastu armulik olnud, kuuluks nüüd teile üks teine 
kroon, headuse ja mõistuse kroon. Kuna te aga olete mõistmatu, sest usute vaid rikkusse ja 
võimu, siis ütlen ma: kaduv on see kõik, olete surmale kerge saak! 

Ka kuningas — Holbein mõtleb siin kindlasti Prantsuse kuningat? — ei kõlba Utoopia 
valitsejaks! Paks ja ennasttäis, troonib ta oma laua ääres, nagu peakski see nii olema. Oh ei, 
mitte nii ei pea see olema! Sina, võimas kuningas, istud küll toitu täis vaagnate ja taldrikute 
juures, aga sinu laua poole vaatavad näljased inimesed. Mõistlikum oleks, kui sa kõigepealt 
oma rahva vaagnad ja taldrikud täidaksid ning alles siis maha istuksid ja endale hea maitsta 
laseksid. Sest näljane rahvas on tavaliselt sõnakuulmatu ja tõrges. 

Ja isegi pilt kohtunikuga — seda vaadates ei saa ma rahulikuks jääda, sest siit on näha, miks 
daam Justitia nii lodevate elukommetega on. Oled sa näinud seda lehte? Kaks meest seisavad 
kohtuniku ees. Üks paistab tagapool ja see on mütsi aupaklikult peast võtnud, teine uhkes 
riides seevastu on mütsi pähe jätnud. Ja mida teeb kohtunik? Ta nõuab raha! Ta laseb endale 
õigusemõistmise eest maksta! Langegu Jumala needus sellise kohtuniku peale! Ja rikas annab 
talle raha, ta käsi kahmab kotist suurt pihutäit. Kahtlemata teeb kohtunik nüüd otsuse tema 
kasuks. Aga mis saab õigusest? See sureb. Niisugune kohtunik on õiguse surm! Seda on meie 
sõber õigesti tabanud ja õigesti kujutanud. Jah, niisuguse mehe käes võib kohtunikusauaks 
olla tõesti ainult selline kuivanud kepp, nagu Surm on talle ametimärgiks laenanud. Täpne 
tähelepanek! 

Ja järgmine leht: kaitsekõne. Seal laseb mees oma kaitsekõne eest kõlisevate kuldnatega 
maksta ja on selge, et nüüd muutub tema hoolsalt lihvitud kõnes must valgeks ning valge 
mustaks. Vaene mees tagaplaanil aga ringutab asjatult käsi, teda ei võta keegi kaitsta. Ta pole 
ju maksuvõimeline! 

Ära imesta, kallis Desiderius, et ma nõnda ärritun: need pildid tabavad minu hinges kõige 
tundlikumaid kohti. Sa tead, et kaua aega 

ei suutnud ma otsusele jõuda, millist elukutset valida: kas vaimuliku või õigusteadlase oma. 
Kummaski neist on palju väärituid inimesi, kelle sõnad ja teod on valelikud. Kui mõistmatud 
on meie kohtunikud ja advokaadid! Neid tuleks häbiposti naelutada ja ma olen rõõmus, et 
Holbein mind selles aitab. 

Väga sügava mulje jättis mulle ka pilt noorest nunnast, kes oma kongis altari ees põlvitab 
ning samal ajal iharalt noore lautomängija poole piilub, kes tema voodis külitab. Vale, igal 
pool aina vale! Ma olen kindel, et see nunn andis vandetõotuse kaalumatult, võib-olla teda 
isegi sunniti selleks. Kes sundis? Võib-olla vanemad? Või õed-vennad? Ta valis vaimuliku 
neitsipõlve, ent kuna ta ei suuda selles elada, siis elab ta vales. Kes aga vales elab, selle kõrval 
seisab alati Surm. 


Jah, Holbein on suur kunstnik ning aus inimene — seda on tema piltidest näha. Ja mitte üksi 
piltidest! Aga sellest hiljem. 

Nüüd leht vana naisega. Miks on see naine nii üksi? Kus on tema lapsed ja lapselapsed? Miks 
on nad ta üksi jätnud? 

Siin komberdab vana mees haua poole. On see Holbeini isa? Miks jättis Holbein ta üksi? 
Holbein on siiski vastuoluline inimene. Ta näeb küll, miks Surm läbi meie maailma tantsib: 
sellepärast, et inimesed elavad vales ja mõistmatuses. Aga tal endal puuduvad veel mitmedki 
omadused selleks, et Utoopia elanik olla. Ent ma ei karda tema pärast, Holbein on vapper 
mees, sama vapper kui põllumees tema pildil. 

Jah, see põllumees on tõesti vapper! Ta näeb küll, et hobuseid ajab Surm, kuid sellele 
vaatamata künnab ta oma põldu edasi, sest vili tahab külvata ja elu nõuab oma. See põllumees 
elab täielikult Utoopias. Vaata, kuidas säravana tõuseb künka tagant päike, kuidas lebab tema 
kiirtes rahulikuna küla! Põllumees on kuningast üle! Aidakem siis teda, et ta rahus künda ja 
külvata saaks ning et ta oma adra taga enam kaltsudes ei peaks käima. 

Armas Erasmus, ma ei usu, et minu mõtted Sinu isiklikke järeldusi mingil määral ennetaksid 
või neile segavana mõjuksid, sest noa tean, et Sa mulle tellist siirust lubad. 

Kahjuks peab Holbein meilt jälle lahkuma, just nimelt peab. Sa kirjutasid tookord tema 
õnnetust armastusest. Nüüd viis julm jumalanna Fortuuna ta uuesti selle naisega kokku ja 
tõukas ta kireratta kodarate vahele. Sel ajal, kui nood kaks oma kirest rõõmu tundsid, suri 
tolle noore naise juba aastates abikaasa, ja Holbein oli taas surma-tantsuriwi tõmmatud. Mul 
on tõesti kahju, et see nii pidi minema. Kuid see lugu näitas mulle, kui aus ta tegelikult on, 
sest ta jutustas mulle kõik. Nagu oleksin mina mingi preester või pihiisa. Ma ei osanud talle 
muud nõu anda, kui Baselisse tagasi pöörduda. Ta palus, et ma noore lese ajutiselt oma majja 
võtaksin, ja selle palve ma täitsin. 

Cecily Heron hoolitseb Jeanne Matthewsi, Lyoni kuulsa kirjastaja Trechseli tütre eest... Ja 
Holbein? Kui ma ka teda aidata suudaksin! Aga nii nagu Sina teda mulle soovitasid, soovitan 
mina teda nüüd Sulle tagasi... Sul oli õigus, ta on suurepärane kunstnik, tõeline Erasmus 
kunstnike hulgas! Tema teema on Inimene ja selles on ta kõigist meistritest üle. Maalitud, 
väljatahutud ja nikerdatud pühakute aeg on ammu möödas, ainus, mis nüüd maksab, on 
Inimene. 

Mu kõige kallim Erasmus, kui väga ma rõõmustaksin, kui ma Sind oma suure perekonna 
keskel tervitada võiksin, aga nähtavasti annab Sul juba vanadus tunda, nõnda et Sa enam 
pikka ja rasket reisi ette võtta ei söanda. Minu südames aga elad Sa nagu ennegi. Las Holbein 
näitab Sulle suurt sulejoonistust, mille ta minu perekonnast tegi. 

Minu paremal käel istub mu armas isa, kes on nüüd juba 76 aastat vana, minu taga seisab 
Anna Cresacre, mu poja pruut. John ise seisab minu kõrval koos Henrik Pattersoniga, lõbusa 
selliga, kes meil õuenarriks on. Nende ees istuvad minu tütred Cecily Heron ja Marga-rete 
Roper, nende taga on minu abikaasa Alice. Teisel pool seisab minu tütar Elisabeth Dancy 
koos minu kasutütre Margarete Gigs'iga. Holbein võib neid Sulle täpselt kirjeldada ja 
iseloomustada! Ta on terava silmaga vaatleja ning tundis end meie majas nii koduselt, nagu 
oleks ta terve oma elu meie perekonna keskel veetnud. Ma olen väga kurb, et ta meid maha 
jätab. Kuid ta peab! Sa vaata ainult, missuguse kiiruga on ta visandanud kõik raamatud, mis 
mu lapsed käes hoiavad! 

Ole tervitatud minu ja mu perekonna poolt! 

Vana sõpruse ja armastusega Thomas Morus.» 


XV ISENHEIM 


«Meil läheb veel mõni päev aega, enne kui minema saame,» ütleb kaubakaravani juht Lille'is. 
«Vankrid pole veel valmis seatud. Tuleb veel rattaid määrida, tiislid üle vaadata, vankrikatted 
igast küljest kontrollida. Siis peavad mu mehed veel lõuendit ja nööri juurde ostma; ka relvad 
tuleb korda seada, ajad on rahutud. Kas teie ise oskate end kaitsta? Aga mis ma tühja pärin, te 
olete ju šveitslane! Ah jaa, siis veel toiduvarud, neid tuleb ju kah täiendada... Andke andeks, 
et ma siin teile kõik üles loen, see on rohkem mu enda jaoks, et midagi meelest ei lipsaks...» 
«Ärge kiirustage, mind ei aja keegi taga,» sõnab Holbein. Kuid kaupmees ei kuule neid sõnu, 
ta on juba minema rutanud. 

Lõpuks ollakse niikaugel, et igati varustatud ja korras kaubakara-van võib edasi liikuda ... 
Holbein ei otsi kaupmeestega mingit kontakti. Ta istub ühes poolhämaras plaanvankris 
villapallide otsas ja laseb end kannatlikult läbi Flandria logistada. Tal on endalgi küllalt 
mõelda ja meenutada, ning ta on ainult rõõmus selle üle, et keegi temaga vestlust ei alusta. 
London, söör Thomas, Jeanne ... surmatants. 

Kui õhtu kätte jõuab, veereb karavan kaupmeeste rõõmuks ühe väikelinna väravast sisse. 
«Kust te tulete? Ja kuhu tee läheb?» «Lille'ist tuleme ja tahaksime Ingolstadti jõuda.» «Ohoo, 
see on pikk reis,» lausub väravavalve ülem, vaadeldes vankrite voori ja nende ees auravaid 
hobuseid. 

«Kes teist kõige paremini inglise keelt räägib?» «Härra kolmandast vankrist.» 

Ülem lükkab vankrikatte kõrvale ja lausub Holbeinile: «Ma palun teilt üht teenet, härra! 
Vaadake, me tabasime ühe inglase, kuid ei tea, mida temaga peale hakata. Olge nii kena ja 
tõlkige meile ta jutt ära, et me teaksime, mis plaani ta haub.» 

Holbein noogutab ja ronib vankrist maha. Samas tuuakse ka väravaruumist mees välja. 
«Sõdida tahan, sõdida! Ja mitte midagi muud kui ainult sõdida, ükskõik, kelle eest,» pomiseb 
vahistatu. «Võib-olla Prantsuse kuninga eest? Ah? Mis te arvate, härra, kas ta maksab hästi? 
Või Saksa keisri eest? Aga see peab hullupööra maksma! Ja kui ma kedagi ei leia, kes mind 
sõduriks tahaks, siis võtan siin Flandrias naise. See oleks kah tulutoov jobi! Hahahaa! öelge, 
kaasmaalane, nii omavahel, ega te ei tea mulle mõnda naist juhatada? Natuke nodi peaks tal 
muidugi kah olema ...» 

«Te olete tuulepea, vaat mis ma teile ütlen! Sõdida! Nagu maailmas rahulikku tööd poleks!» 
«Lihtsalt üks ringihulkuv landskneht!» sõnab Holbein väravavalve ülema poole pöördudes. 
«Pange ta tänavaid puhastama või linnamüüri parandama. Ta pole kindlasti mingi spioon ja 
karta pole temast midagi.» 

Valveülem noogutab kaalutlevalt. 

«Mul on pagana hea meel, et ma ükskord ometi kaasmaalase peale sattusin,» hüüab 
landskneht. «Kui üksikuna ma end siin võõral maal tunnen. Võtke mind kaasa! Te olete rikas 
mees ja teil läheb sulast vaja, kes teid häda korral kaitseks. Aga vaadake, kus mul on käsi!» 
Landskneht painutab rusikas kätt ning mängitab muskleid. 

«Ma pole sugugi teie kaasmaalne, vaid sakslane Baselist!» 

«See pole võimalik! Te näete välja nagu inglane, olete riietatud nagu inglane ja räägite nagu 
inglane.» 

«Eksite! Ma olen tõepoolest šveitslane, ainult ma elasin kauemat aega Inglismaal ja mul oli 
hea keeleõpetaja.» 

«Kes see oli?» küsib inglise vagabund uskumatult. 

«Kas te tunnete söör Thomas Morust, kuninga kantslerit?» 

«Ei tunne. Mistarvis ma teda tundma peaksin? Kuninga kantslerid vahetuvad nagu aastaajad... 
Mina küll ei tahaks kuninga kantsler olla, see on ohtlik jobi...» 

«Noh, teil on ka üsna vähe väljavaateid selleks saada...» 


Holbein muheleb endamisi. Tal on hea meel, et ta inglise keeles juba nii tugev on, et tõlkida 
suudab. Inglast aga kaupmehed kaasa ei võta, olgugi et relvakäsitsemisoskusega sulane neile 
ära kuluks. Landskneht ei paista neile küllalt usaldusväärsena. 

Nad veedavad öö väikeses linnas ja aohakul sõidavad edasi. Lõuna paiku tunneb Holbein, et 
tema vankri kutsariga on miski korrast ära. Hobused ei kuuletu enam juhtijale, vaid jooksevad 
kord ühel pool, kord teisel pool tee ääres. Holbein ronib vankrist välja ning näeb, et kutsari 
nägu palavikust õhetab. 

«Pea kinni!» käsutab ta. «Ja nüüd vahetame kohad. Sina heidad vankrisse õlgedele ning 
puhkad välja, mina katsun hobustega hakkama saada.» 

Kaupmehed ja voorisulased on vankri ümber kogunenud. 

«Teie, kunstnik? Mis teie hobustest teate?» imestab üks. 

«Mul oli Inglismaal ka hobustega tegemist, nii et võite mureta olla. Ei juhtu teie hobustega 
ega vankriga midagi...» 

Nii suursugune mees ja kutsariks? ... Tulevad aga suurtel härradel vahel tujud! Aga nad 
lasevad tal oma tahtmist teha. 

Holbein võtab piitsa ja ohjad kindlalt kätte ning kaubavoor veereb edasi läbi Flandria ja 
Hennegau krahvkonna, läbi Lüttichi piiskopkonna ja Luksemburgi hertsogiriigi, läbi Lotringi 
ja Elsassi ikka Strassburgi poole. 

Juba Maasist alates on vana voorimees jälle platsis ja rõõmus tagasitulnud tervise üle. 
Strassburgis kuuleb Holbein, et kaupmehed oma etteplaanitud teed tahavad muuta ning läbi 
Baseli sõita, kuna neil ka seal mõned äritehingud teha olevat. «Äri, äri...» mõtleb Holbein. 
«Varsti hakkan ka mina seal jälle ostu-müügitehinguid tegema. Kuid mis saab kunstist?» 
Siiski rõõmustab ta, et nüüd teise küüdi otsimine ära jääb. Mõne päeva peatub voor 
Münsterstadtis. Kui nad edasi lõuna poole sõitma hakkavad, astub linnavärava juures üks 
munk tagasihoidlikult Holbeini juurde ja palub: 

«Kas te oleksite nii hea ja võtaksite mind natuke maad lõuna poole kaasa. Kui teil ainult 
vankris platsikene leidub.» 

«Noh nii kõhnukesele mehele meil ikka platsikene leidub,» vastab üks kaupmees. «Kuhu teil 
tarvis jõuda on?» 

«Isenheimi. Nimelt olen sealse kloostri antoniit ja meie abt saatis mind Pariisi, et ma seal 
arstiks õpiksin. Nüüd olen tagasiteel. Ma olen nii palju päevi rännanud ja nii väsinud, nii 
hirmus väsinud. Laske mind vähemalt tunnikeseks vankrisse.» 

Antoniit saab loa Holbeini vankrisse istuda, ta heidab villapalli-dele pikali ja uinub 
silmapilkselt. Tunnikesest saab kolm päeva, siis lausub kaubakaravani juht mungale: 

«Siin peame teid maha panema. Oleme Ensisheimis ja siit pole Isenheim enam kaugel. Te 
olete ju nüüd kenasti välja puhanud ja jõuate viimase osa oma teekonnast isegi jooksujalu ära 
käia.» 

«Jumal tasugu teile,» tänab munk ja kobib vankrist välja. Viskab kompsu üle õla, lehvitab 
hüvastijätuks ja sammub loojuva päikese suunas minema. 

Holbein vaatab talle üksisilmi järele. Korraga hüüab: 

«Oodake pisut, vend! Võtke ka mind kaasa. Mul oligi tarvis, et keegi mind Isenheimi 
juhataks.» 

188 

«Te tahate Isenheimi tulla? Kas te olete haige?» 

«Võib-olla olen.» 

«Andku püha Antonius teile head tervist,» kostab munk. 

Oma pakid jätab Holbein vankrisse ja palub voori juhti need Baselisse kaasa võtta ja tema 
naisele üle anda. 


«Mis paganat te sinna Isenheimi otsite? Teil oli tarvis ju kõige otsemat teed Baselisse jõuda,» 
poriseb jässakas vooriülem. 

«Kes teab, võib-olla läheb minu jaoks kõige otsem tee Baselisse just läbi Isenheimi.» 
Kaupmehed raputavad päid. «Nagu soovite, meister Holbein, maksnud te ju olete!» 

«Täiesti õige, maksnud olen ma teile kõige eest. Elage hästi.» 

«Head teed ka teile!» 

Holbein heidab oma väikese reisikoti üle õla ning peab mungaga käbedalt sammu. Too ei 
pärigi, miks ta Isenheimi tahab minna, vaid hakkab arvatavasti selleks, et uue seltsi 
harjumatusest üle saada, rääkima hoopis oma stuudiumist Pariisis. 

«Õppisin seal hoolega, kogusin palju uusi teadmisi ja kogemusi, nii häid kui halbu ... Jah, ka 
halbu! Ma poleks iial uskunud, et pühades paikades nõnda palju kurja leidub. Sest kas pole 
ülikool püha paik? Nüüd on mu süda rõõmus, et jälle Isenheimi tagasi saan; seal on mul 
võimalus kõiki oma teadmisi kasutada. Te arvatavasti teate, et Isenheimi tuleb palju haigeid. 
Nad tulevad, et paluda enda tervekssaamist ime läbi. Meil, antoniitidel, on aga seal suur 
hospidal, sest me teame väga hästi, et suuremale osale haigetest on rohkem tublit arsti tarvis 
kui imet. Minu abt lubas mul arstiks õppida. Ei tea ainult, kas minust saab hea arst? Aga peab 
saama! Mu süda on rahul, et ma nüüd haigeid ravida ning nende eest hoolitseda tohin.» 

Ta kirjeldab Holbeinile väga täpselt kloostri asukohta ning sealset elu. 

«Siis seal saatis mu isa mööda oma viimased eluaastad,» mõtleb Holbein. «Küllap möödusid 
need rahus.» 

Kui nad mõne tunni pärast kloostri juurde jõuavad, lausub munk: 

«Ma näen väga hästi, et te pole haige, vaid teid vaevab mingi mure, ja mulle ei valmistaks 
mingit raskust teile külalistetuppa koht muretseda.» 

Kuid Holbein ütleb ära. 

«Ma ei taha mingit erandit mängida. Magan selle öö palverändurite varjupaigas.» 

«Kuid seal on ju vaene rahvas, igasugu haigeid ja tõbiseid koos. Kas te kannatate välja?» 
«Küllap kannatan.» 

Palverändurite varjupaik on puupüsti täis. Pikalt laotatud õle-puistangul leiab kunstnik vaevu 
platsikese. Vaadeldes inimesi, kellega ta seda ruumi peab jagama, hakkab tal õudne. Kõik 
paistavad tõbised, kõik nad on tulnud kaugelt, et antoniitide kiriku imettegevailt reliikviailt 
tervist leida. Holbein istub õlgedele ja tõmbab põlved konksu, et võimalikult vähe ruumi võtta 
ja et mitte kedagi neist vaestest, haigetest ning räpastest inimestest endale ligi lasta. Ta on 
vapustatud viletsusest enda ümber ja kahetseb juba oma ennatlikku otsust. Ehk oleks siiski 
õigem olnud kloostri võõrastetoas magada! Kuid nüüd peab ta siia jääma vähemalt veel üheks 
päevaks ja ööks; peab, ükskõik kui raske see ka poleks. Mitte selleks, et pattu kahetseda, ei, ta 
ei tunne end patukahetsejana, vaid selleks, et teada saada, kuidas inimkonna sellel astmel 
elatakse. Just nüüd, pärast seda, kus ta on elanud inimeste keskel, kel on võimalus oma päevi 
kaunimal ja sõbralikumal viisil mööda saata. 

Holbeini kõrval lamab langetõbine, abitu inimpundar, kel pole enam mingit võimu oma 
liikmete üle, ta loobib oma käsi siia-sinna ning tõmbab ikka ja jälle jalad konksu, et neid kohe 
sirgu ajada. Keegi ei osuta talle tähelepanu, siin ollakse niisuguste piltidega harjunud. 
Vaadatakse ainult ette, et kuskilt hoopi ei saaks või et kellelegi peale ei astuks. 

Kuna õhtu on kätte jõudnud, asutavad palverändurid end magama, kuid vaikust ei saabu terve 
öö: ikka ja jälle kõlavad läbi pimeda ruumi läbilõikavad karjatused ning ägavad hüüded. 
Holbeinil, kes silma kinni ei saa, kerkib pähe sadu küsimusi, millele vastuse leidmiseks 
sooviks ta siia Paracelsust, kes selliseid palverändurite varjupaiku kindlasti hästi tunneb, sest 
kust mujalt on ta oma valurikkad ja targad kogemused saanud. Miks peab küll elus nii palju 
vastuolusid olema? Ühel pool Thomas Moruse maja — teisel pool too tõbiste varjupaik siin, 
täis inimlikku häda ja viletsust. Kust küll võtavad inimesed jõudu edasielamiseks, kui nad on 


nii haiged, et oma ihuliikmeid ja meeligi ei valitse? Miks on ometi nii vähe arste, kes selliseid 
inimesi aitaksid? Nüüd aga klammerduvad tõbised mingi ime külge ja lähevad siit tagasi 
niisama haigetena kui tulleski. 

Alles vastu hommikut jääb Holbein lõpuks magama, kuid ärkab peagi tugeva löögi peale. 
Tema haige naaber, kes ilmselt üles tõusta tahtis, on talle peale kukkunud. Ettevaatlikult 
veeretab Holbein ta kõrvale ning püüab siis teda püsti upitada. Haige laliseb raskel keelel: 
«Kirikusse, vend, vii mind kirikusse ...» 

Holbein haarab vankujal mõlemast käest ning talutab ta üle tühja platsi suurde palverändurite 
kirikusse, kus vaatamata varasele hommikutunnile juba äraarvamatu inimhulk tungleb Kõige 
suurem tung on peaaltari juurde, kuhu juba imettegevad reliikviad on välja 

pandud. Äärmise jõupingutusega saab Holbein langetõbise enda ees nii kaugele trügida, et see 
altaripilte näeb. Varjupaiganaaber variseb põlvili, tõstab käed taeva poole ja kogeleb 
arusaamatuid palvesõnu. Holbein jääb ta juurde seisma, tal on hirm, et teised võivad haige 
jalge alla tallata. Teistpidi on tal aga jube vaadata mehe kummalist väänlemist. Missugune 
karikatuur inimesest! 

Korraga näeb ta enda kõrval noort munka, kellega koos ta siia oli sõitnud. 

«Tolle mehe koht on hospidalis,» lausub antoniit. «Siin rüsinas võib ta muidu veel rohkem 
viga saada.» 

Kui haige taas põrandale vajub, haarab munk tal kaenla alt, tõmbab enda vastu ja tüürib ta 
ettevaatlikult välja. 

Holbeini trügitakse ikka ettepoole, peagi seisab ta Mathis Nitharti «Ristilöömise» all. Pilt on 
heledasti valgustatud, selle ees põleb hulk küünlaid. Holbeinil jookse-vad judinad üle selja, 
kui ta silmad tahvleile tõstab. Taevas risti taga on hirmuära-tavalt roheline ning laip, mis nii 
raskelt ristil ripub, et põiktala paindub, on veel jubedam kui too Kristus, kelle Holbein ise 
palju aastaid tagasi ühe Reini uppunud mehe järgi maalis. On siin mõni pidalitõbine või 
katkuhaige modelliks olnud? Mida ütleks Thomas Morus selle pildi kohta? Kuidas see tema 
Utoopiaga sobiks? Risti all ei seisa üksnes Jeesuse lemmikjünger Johannes, vaid ka Ristija 
Johannes, kes oma liiga pikaks maalitud sõrmega risti peale näitab ning nende talupoegadega 
sarnaneb, kes ühise häda sunnil saapa märgiga lipu alla ühinenult võitlesid. Lootusetus 
meeleheites on risti ette varisenud Maria Magdalena, vaene nõrk inimlaps, mitte mingi 
heroiline enesevõitja. Tähendab, ka kunstnik Gotharti jaoks ei elanud enam need vanad 
pühakud, kes võimsalt ja võidukalt kõigist raskustest üle olid! 

Holbein oli Isenheimi hoopis teisiti kujutlenud, ent ta ei leia siit midagi salapärast ega 
müstilist. Igal sammul, iga silmapilk kohtab ta haigeid, kannatajaid, surmalemääratuid. Ainult 
siin võis Nithart sellise ristilöömise maalida, teistsuguseid pilte ei saanud tema kujutluses 
üldse tekkida. Holbein oli oma surnud Kristuse vaid sellepärast maalinud, et teda huvitasid 
muutused surnud keha juures. Miks aga oli Nithart selle surnu maalinud? Kaastundest? Või 
süüdistuseks? Ja kui hõõguvais värves oli ta selle stseeni maalinud! Niisuguseid pole Holbein 
eales oma paletil seganud. Kogu pilt ainult värvides elabki. Holbein otsustab maali siis 
täpsemalt uurida, kui nii palju rahvast ees pole, ning astub aeglaselt kirikust välja. 

Ta küsib ühelt möödaruttavalt mungalt teed abti elukohta ning too juhatab ta väikese üksiku 
maja juurde. 

Holbein tõmbab kellanööri. Talle avab sõbraliku välimusega munk ja palub pisut oodata. 
Vähe aja pärast kutsutakse teda abti 

vastuvõtutuppa. Abt vaatab talle raamatuid ja käsikirju täis laua tagant oma lühinägelike 
sõbralike silmadega otsa. «Mis soov teid minu juurde tõi?» 

«Ma olen kunstnik Hans Holbein. Minu isa veetis teie kloostris oma viimased elupäevad ning 
suri siin. Ma palun, et te näitaksite mulle tema hauda.» 


Abt lööb raamatu, mida ta oli lugenud, kinni, tõuseb ja astub kunstniku juurde. 

«Olge tervitatud, meister Holbein! Te olete oma isaga väga sarnane. Me ootasime teid juba 
ammu, sest minu kirstus on veel teie isa asju: pintsel, pliiatsid ja mõned joonistused. Midagi 
rohkem teie isa kahjuks maha ei jätnud. Soovite need kohe kaasa võtta?» 

Holbein noogutab. Abt avab kirstu ning võtab sealt välja lõuendisse mähitud pakikese. 
Holbein ohkab vaikselt ja keerab räti lahti. Kõige peal lebab joonistus, mille isa oli palju 
aastaid tagasi oma poegadest teinud. Kuidas see oligi tookord? 

«Hansuke, Ambrosius, istuge nüüd siia! Täna ma pühakuid ei joonista, täna joonistan ma 
teid!» 

Isa teadis väga hästi, miks ta oma poegi joonistada tahtis: mitte sellepärast, et nad kõige 
sobivamad modellid olnuksid, vaid sellepärast, et nad üksteisele võõraks ähvardasid jääda. 
Hansukesele aga ei pakkunud mingit lõbu ateljees istuda ning isal endale üksisilmi otsa 
jõllitada lasta. Ta oleks hea meelega plehku pannud, kuid siis oleks isa vihastanud. Isa ta 
kartis, ent kas ka armastas? Niipea, kui isa raske käsi hellitavalt üle tema juuksetuka libises, 
vajus ta selle pehme surve all väiksemaks ning püüdis end võimalikult kiiresti vabastada ja 
õrnusekoorma alt välja libiseda. Talle ei meeldinud, et isa teda joonistas, see paistab isegi 
pildilt ära. Hansukese nägu on trotslik ja tõrjuv. Ometi oli isa selle lehe alles hoidnud, sest see 
oli tal ainuke pilt oma poegadest. Oli see ka viimane leht, mida ta enne surma vaatles, et see 
kõige peal lebas? 

«See siin olen mina, isa abt, koos vend Ambrosiusega,» pomiseb Holbein selgitavalt. 

«Teil on ka vend? Kus tema elab, meister Holbein?» 

Holbein naeratab kohmetult ja kehitab õlgu. «Ma ei tea, isa abt, me pole teineteist kaua 
aastaid näinud.» 

«See pole teist ilus. Inimene peab teadma, kus tema vend on...» 

«Jah, isa abt, peaks teadma, aga mina ei tea ... Olge nii hea ja näidake mulle nüüd isa hauda.» 
«Hea meelega, meister Holbein. Teie isa puhkab meie kloostri surnuaias. Ma tundsin teda 
hästi ja hindasin väga kõrgelt, sest ta oli tagasihoidlik inimene ja vaeste sõber. Meil on siin 
väga palju vaeseid, te olete seda juba arvatavasti märganud.» 

«Jah, isa abt. öelge mulle ainult, kuidas suudate seda kõike iga päev taluda?» 

«Taluda?» küsib abt vastu. «Asi pole ju talumises, vaid selles, et me püüame nende inimeste 
häda ja viletsust leevenda.» 

Nad lähevad koos kloostri väikesele surnuaiale. See on madala müüriga ümbritsetud plats, täis 
õitsevaid põõsaid. Isa haud on otse värava vastas. Vastu müüri toetub väike hauakivi, mille 
keskele on raiutud Augsburgi vapp — piiniakäbi, ülal- ja allservas ainult surmadaatum ja kiri- 
«Hans Holbein, kunstnik». Mõlemal pool isa hauda on Isenheimi preestermunkade kääpad, 
nende hauakivid kujutavad karikat hoidvat kätt. Keegi vanem mees seal on parajasti uue 
hauakivi panemisega ametis. Ta kannab pooleldi munga, pooleldi ilmalikku riietust ning näeb 
raske kivi upitamisega kurja vaeva. 

Palju kordi on Holbein seda tundi kartnud, ent ometi ei kujune need silmapilgud isa haua 
juures nii piinavaks, kui ta oli arvanud; ta tunneb, et siin paigas pole tal tarvis midagi heaks 
teha, muuta ega andeks paluda. Siin on kõik rahulik, vaikne ja sõbralik. Holbein noogutab 
endamisi ja pöördub minekule. 

«Kas te ei tahagi isa haual palvetada?» küsib abt imestunult. «Või kuulute hoopis uueusuliste 
hulka? See mees siin teid ei sega, tema on meie juures juba kaua aega vaikselt ja 
tagasihoidlikult elanud, pooleldi munga, pooleldi aednikuna. Mina aga jätan teid nüüd 
meeleldi üksi.» Holbein noogutab uuesti, ja et abti mitte solvata, jääb mõneks pilguks 
liikumatult haua juurde seisma. Aednik on hauakivi vahepeal paigale saanud ning madala 
müüri peale puhkama istunud. Ta vahib kunstnikku üksisilmi. Holbein tunneb võõra pilku 
ning vaatab pisut pahaselt tema poole. Mehe vanust on raske määrata: kuju poolest on ta veel 


nooruslik, kuid juuksed on juba hõredad ning nägu tursunud ja haiglase jumega, silmad 
väsinud ja tuhmid. Ikka veel viibib ta pilk kunstnikul. Siis astub aednikust munk kõhklevalt 
lähemale, nagu tahaks midagi küsida, kuid ei söanda. 

«Mis sa põrnitsed mind?» küsib Holbein kulmu kortsutades. «Kas ma segan sind?» 

Mees raputab pead, kuid astub veelgi lähemale, ainsatki sõna lausumata. Holbeinil hakkab 
jube. Ta on tolle imeliku mehega täiesti üksi, sest abt läks minema. Mida nüüd teha? 

«Mis sa tahad minust?» 

Mees püüab naeratada, kuid sellest ei tule midagi välja. 

«Kas sa ei tunne mind?» 

See hääl! See hääl on unustamatu ... 

«Ambrosius!» hüüab Holbein. 

Vend surub sõrme huultele. «Tasa! Siin ei tea seda keegi ja ei tohigi teada...» 

«Miks siis?» 

Ambrosius raputab pead. Ta näeb eemalt abti tulemas ja sosistab: 

«Oota mind pärast õhtumissat kiriku taga, seal jutustan sulle kõik!» Siis pöördub ta 
ükskõiksel näol taas oma töö juurde, katkub haudadelt rohtu ja eemaldab hauakividelt 
sammalt. 

«Kas haual viibimine teid tõesti nii väga erutas? Te paistate ju täiesti enesest väljas olevat!» 
imestab abt. «Teie isal oli kerge surm. Ma olin ise tema viimse tunni juures... Ta suri ilma 
valu ja piinata, ta ei pidanud surmaga heitlema.» Abt võtab Holbeinil käe alt kinni ning juhib 
ta paljude kloostrihoonete vahelt sinna ruumi, kus isa oli elanud, näitab väikesi aknaruute, 
mida isa veel üsna surma eel oli maalinud ning vanu kloostri maale, mida ta kohati oli 
taastanud. Kõikjal valitseb puhtus ja kord. Mungad tervitavad kunstnikku sõbralikult ning 
jätkavad häirimatult oma tegevust. Kõige kauem peatub Holbein koos abtiga kloostrikirikus 
Mathis Nitharti maalide ees. Siin tunneb ta end isale lähemal kui haua juures, sest neid pilte 
oli ju isa kindlasti iga päev näinud ja oma kunstnikusilmaga vaadelnud. Mida võisid need 
pildid küll temale öelda? Sellist maalimisviisi polnud isa kunagi harrastanud. Talle nagu 
pojalegi oli tähtis joon, puhas kontuur, hästikonstrueeritud vorm. Holbeinid täitsid teravalt 
piiritletud vormi värvidega, Nitharti maalides seevastu elas kogu vorm värvides, jah, see 
kasvas eelkõige värvidest välja. Holbein silmitseb kõiki maale suurel altaril, mille ees nüüd 
ainult mõni üksik inimene põlvitab. Milline võõras maailm! Võõras ja muinasjutuline. Kui 
omapäraselt on meister Mathis maalinud Mariat lapsega. Too hellitab pojakest avara maastiku 
foonil, kõrval kõrgub tavatult lahtine hoone, täis tiivulisi ingleid, kes, pillid käes, 
musitseerivad ennastunustavalt. Veel teist kordagi on Mariat kujutatud: inglite keskelt välja 
astuvana, kroon peas ja pühapaiste pea kohal. Holbein on kuulnud, et meister Mathis olevat 
suur rootsi nunna Birgitta prohvetlike kirjade austaja olnud ning neist palju ideid ammutanud. 
Holbeinile on see maailm võõras, kuid võib-olla on see Isenheimile hea ja õige. Võib-olla oli 
see ka isale meelepärane. Kindlasti täidab too inglikontsert sfäärid magusa muusikaga, ent 
Holbeini kõrvale jääb see kuulmatuks, voolab temast ühegi mõjuta mööda. Ta võiks 
Isenheimist kerge südamega lahkuda, kui mitte... jah, kui mitte poleks siin vend, keda ta 
kadunuks oli arvanud, ja keda ta polnud ära tundnud muidu, kui ainult tema hääle järgi. 
Mungad tulevad kirikusse õhtumissale ning Holbein peab peaaltari ees koha vabastama. 
Salmide ja hümnide laulmise ning palve ajal vaatab ta maale ning pühakujusid paljudes 
väikestes ja suurtes kõrvalkabelites; kui missa lõpule jõuab, astub ta kirikust välja ja vaatab, 

kas venda näha pole. Tal ei tarvitse kaua oodata ega vaadata. Ambrosius on juba kohal oma 
poolmungalikus riietuses ning koos astuvad nad väikese kuusetuka poole, mis kiriku taga 


lamedal künkal kõrgub. Seal istuvad nad maha. Päike vajub ikka madalamale ja madalamale, 
avar tasandik mähkub õmsinisesse uttu, mis kaotab piirid lähedase ja kauge vahel. 

«Palju aastaid tagasi alustasin ausat kunstnikuelu, täpselt nagu sinagi...» hakkab Ambrosius 
vaikselt rääkima. «Sa tead seda. Sain endale ateljee, küll tagasihoidliku, aga siiski... Leidsin 
õpipoisi, nõutasin endale tellimusi, asi arenes, aegapidi küll, aga kindlalt. Ja küllap oleks mul 
ajapikku veelgi paremini hakanud minema, kui minus mitte nii palju rahutust ja seiklushimu 
poleks istunud. Ma ei tea, kas ka sina midagi taolist oled tundud...» 

«Missugune kunstnik ei tunne rahutust ja seikluslusti! Teisiti ta polekski ju mingi kunstnik!» 
«Minuga oli asi kahjuks keerulisem. Kui ma kuulsin, et sina oled Itaaliasse rännanud, ei 
valinud ma vahendeid, et sama saavutada. Lasksin end landsknehtiks värvata!» 
«Landsknehtiks? Sina, Holbein! Ja sinust sai samasugune hulgus nagu tolle Hans Herbsteri 
vend? Kas meie perekonna hea nimi sulle kõige vähematki ei lugenud?» 

«Ära ole nii hukkamõistev. Kas sinu elus pole olnud tunde, mil sa meie perekonnale häbi oled 
teinud?» 

Holbein vaikib. 

«Keegi ei leidnud selles midagi iseäralikku, et minust hulgus sai! Ma polnud ainus kunstnik, 
kes seda teed läks. Meenuta kuulsat Urs Grafi! Ainult varsti said mulle trumm ja pudel 
armsamaks kui värvid ... See elu oli mulle meelepärane, ma ei häbenegi sulle tunnistada ... 
Palju aastaid rändasin landsknehtidega mööda Itaaliat, võitlesime kord ühe, kord teise 
kondotjeeri all. Kui ühtki peremeest polnud, võitlesime omal käel. Mõnikord joonistasin veel 
natuke, aga mõõk teeb käe kangeks. Keegi ei tulnud selle pealegi, et too metsistunud 
landskneht Ambrogio oli kunagi kunstnik olnud. Sain mitu korda haavata, mu kehal on arvutu 
hulk arme. Kord haigestusin kurnavasse palavikku, aga sain jälle terveks. Kui itaalia harrastel 
šveitsi landsk-nehtidest küllalt sai, pöördusin tagasi põhja poole. Kord mõtlesin isegi sind või 
isa üles otsida, kuid see mõte kestis vaid silmapilgu. Sest mida olnuks teil minuga peale 
hakata? Otsisin endale uue teenistuse ja võitlesin rüütlite poolel ülestõusnud talupoegade 
vastu.» 

«Sa võitlesid talupoegade vastu? See on mulle küll arusaamatu!» 

«Mis sind nii kangesti ärritab? Või oled sina talupoegade eest võidelnud?» 

«Ei!» 

«Mulle oli täiesti ükskama, kelle poolt või kelle vastu võidelda, peaasi ainult, kui trumm 
hüüaks ja lipp lehviks. Tõin sellele lipule suurt kuulsust, minust sai kõige kardetum 
talupoegade vaenlane kogu Elsassis, ja ma olin selle üle uhke. Kahjuks tuli sellele elule peagi 
lõpp. Banzenheimis Reini lähedal õnnestus talupoegadel mind kinni nabida. Nad kolkisid 
mind nii kaua, kui ma enam oimugi ei liigutanud, siis arvasid vist, et nüüd on toss väljas ja 
viskasid mu ühte kraavi. Tolle kraavi lähedal põllul töötas keegi naine, kes leidis mind sealt 
mitu tundi hiljem. Ma hingasin veel, kuid mu elujõud oli otsakorral. Naine põrnitses mulle 
vaenulikult otsa. Ta teadis täpselt, mis-sugJuse poole peal ma olin võidelnud. Ootasin juba 
surmahoopi, sest tollal olid ka naised relvastatud. Aga ei! Ta kutsus abi ja vedas mind oma 
hütti. Seal vankusin mitu kuud elu ja surma vahel, ent lõpuks sai mu terve natuur tänu heale 
hoolitsusele võidu. Kuid terveks sai ainult minu keha, mu elutahe oli kadunud ja igasugune 
teotahe murdunud. Ma ei osanud oma taaskingitud eluga midagi peale hakata. Päev päeva 
järel lösutasin oma viletsal asemel ja põrnitsesin mustaks suitsunud madalat lage. Naist, kes 
mind üles oli korjanud, hüüti Annaks. Ta elas üksi. Mees oli tal talupoeg olnud ja kuskil 
lahingus-löömingus kadunuks jäänud. Küllap löödi maha. Naine oli selle teadmisega 
leppinud. Lapsi tal ei olnud ja vaene ta kah eriti polnud. Kogu ta hool kuulus nüüd mulle, 
raskesti haavatule. Küllap lootis salamisi, et ma tema juurde jään. Alguses mul polnudki sinna 
jäämise vastu midagi, kuhu ma ikka pidin minema. Elasime ligi aasta aega kokku nagu mees 
ja naine, inimesed külas vahtisid minu peale viltu. Ent kuigi mul oli õnnestunud kunstnikust 


landsknehtiks muutuda, landsknehtist talupojaks ma muutuda ei suutnud, ja see oli mulle kibe 
kogemus. Kui ma nägin pääsukesi ja kurgi lõuna poole lendamas, raputasin end sellest elust 
vabaks ja läksin jälle teele. Lõpuks söandasin Isenheimi tulla, et isa juures enda jaoks mingit 
uut algust leida. Ent kui ma siia jõudsin, oli isa just nädal tagasi surnud. Ma ei andnud ennast 
tunda. Kuna ma Banzenheimi või veel enam Augsburgi pelgasin tagasi pöörduda, jäin siia ja 
segunesin palverändurite hulka. Alguses muidugi selleks, et mind ei märgataks. Hiljem olin 
haigetele ja vigas-tele abiks, siis pakkusin end munkadele kõige raskemaid ja mustemaid töid 
tegema. Kui mu riided täiesti räbalaiks muutusid, sain munkadelt selle kantud, hõredaks 
kulunud kuue. Pean nüüd surnuaeda korras, puhastan kirikut ja palverändurite varjupaika ning 
matan surnuid! Mõnikord üllatan munki sellega, et olen võimeline nende pühakujusid 
parandama või mõne tuhmiks läinud maali ära puhastama ja uue hiilgusega rüütama. Jah, 
selline on nüüd minu elu.» 

Hans Holbein raputab laitvalt pead. 

«Mul pole küll mingit õigust sulle teistsugust elu soovitada, sest ma ise pole põrmugi sinust 
parem. Aga mis sa edasi kavatsed peale hakata? Sa ei või ju ometi alatiseks munkade sulaseks 
jääda?» 

Ambrosius kehitab õlgu. 

«Miks mitte? Siin on mul küllaldaselt süüa ja juua, mingeid plaane ega soove mul enam ei 
ole. On küllalt, kui ma saan päeva päeva järel õhtusse veeretada, lehti kokku hanguda, 
varjupaigas läppunud õlgi pöörata ja munkade hobusetallist sõnnikut välja loopida.» 

«Ja sinu seisuse au?» 

Ambrosius pahvatab naerma. «Oma au olen ma ammu panti andnud. Niisugusesse ausse usun 
ma küll kõige vähem! Maalimise olen ma unustanud, oma talendi ära pillanud — siin pole 
enam midagi muuta! Ja üldiselt, ma olen haige ning tean täpselt, et minuga on varsti lõpp...» 
«Ma palun sind, tule koos minuga Baselisse! Jääd minu majja elama ja saad korralikku ravi. 
Mu naine hoolitseb sinu eest ja sul ei saa millestki puudust olema, võid selles täiesti kindel 
olla!» 

«Ei, Hans, sel pole mõtet. Ma ei kuulu enam teie hulka. Mina jään Isenheimi nii kauaks, kui 
Liiva-Hannus mu siit koristab. Ainult üks palve on mul: kas sa oleksid nii hea ja läheksid 
Banzenheimi Annat vaatama. Ma jäin tema ees süüdlaseks ja see süütunne kasvab iga päe- 
vaga.» 

«Kas sa ise ei tahaks seda teed jalge alla võtta?» 

Ambrosius raputab pead. «Ei, selleks mul pole julgust...» 

On pimedaks läinud. Ainult venna valge rüü helendab veel pisut, kõik muu ümberringi on 
nähtavuse kaotanud. Ambrosius tõuseb maast üles, ta peab minema hobuseid söötma. Ka 
Hans tõuseb ja ohkab. Ei, hobusetalli kaasa minna ta ei suuda! Jube oleks näha venda sulase- 
tööd tegemas. «Kuidas ma saaksin teda ometi aidata?» mõtleb ta. 

«Vajad sa raha?» 

«Ei,» vastab Ambrosius, «mul pole mingit raha tarvis.» 

«Abt andis mulle isast järelejäänud asjad, seal on ka üks meist kunagi maalitud pilt. Tahad sa 
seda endale?» 

Ambrosius naerab mürinal. «Mine nüüd! See kõik ei lähe mulle enam korda!» 

Kiriku juures lahkuvad nad teineteisest. Hans läheb mõtteisse süvenenult veel kord 
palverändurite varjupaika, Ambrosius söödab hobused ära ja viskab end siis talli kõrvalruumis 
oma kitsale asemele pikali. 

Järgmisel hommikul pakib Holbein isa pintslid, pliiatsid ja joonistused oma 
surmatantsulehtede juurde ning jätab jumalaga abti ja mungaga, kellega koos oli Isenheimi 
saabunud. Asjatult otsib ta 

venda, ent teda pole kuskil. Siis asub ta teele Banzenheimi. Ta on kindlalt otsustanud, et otsib 
üles naise, kellega vend oli koos elanud. 

Pärastlõunal istubki ta Banzenheimis, naise lihtsas kambris tema vastas. Anna Merswin on 
umbes kolmekümne viie aastane. «Ta pole üldse talunaise moodi,» mõtleb Holbein. «Liiga 
peen nägu maainimese kohta. Ja kui kitsad ning õrnad on ta käed hoolimata põllutööst!» 
Enesekindlalt ja rahulikult istub naine külalise ees laia laua taga. 

«Mis see mees küll tahab minust?» mõtleb Anna. «Aga kannatust, küll ta varsti oma 
soovidega lagedale tuleb.» 

Holbein langetab pea, ta ei tea, kuidas alustada. Südame teeb täis, aja nüüd veel ka venna 
asju! Miks Ambrosius ometi nii arg on? Kardab ta selle naise selgeid silmi? Temal, Holbeinil, 
on oma muredega küllalt tegemist! Aga mis see loeb? Kunstnik silmitseb väikest tüdrukut, 
kes põrandal mängib. Lapsel on küll ema õrnad käed, ent pruunid juuksed ja silmad. Lõpuks 
võtab Holbein julguse kokku. 

«Kus peremees on? Ma mõtlen, teie mees...» 

Anna vastab pelgamata: 

«Minu esimene mees sai hukka, olgu Jumal ta hingele armuline. Ta läks suurde sõtta, ei mina 
teda pidada suutnud. Suured härrad tegid ju talumeestele liiga. Siis oli mul veel teine mees, 
üks jooksik landskneht, aga muidu hea ja vaikne inimene. Kahjuks jättis ta mind aasta pärast 
maha. Ju oli maailm tema jaoks siin liiga kitsas. Nüüd on mulle veel ainult väike tütar, 
Gertrud, järele jäänud.» 

Holbein on naise avameelsusest rabatud, kuid tolle silmis särab nii palju soojust ja lahkust, et 
ta oma kohmetusest veel kord võitu saab. 

«Kas teie teise mehe nimi oli Ambrosius Holbein?» 

Naine noogutab. «Jah, härra, Ambrosius oli ta küll. Seda teist nime, Holbein, pole ta mulle 
küll kunagi öelnud. Ta nimetas end ikka itaallase moodi Ambrogio, aga jutust sain aru, et ta 
sakslane oli.» 

Anna silmadesse tekib kummaline läige. 

«Kas härra tunneb teda?» 

«Ma olen Hans Holbein, Ambrosiuse vend,» lausub Holbein aeglaselt ja imestab ise, kui 
kergesti need sõnad tal üle huulte tulid. 

«Kas Ambrosius elab? Kus ta on? Millal ta tagasi tuleb? See väike tüdruk on ju tema laps, ja 
ta pole teda veel näinudki.» Rohkem ei ütle naine midagi ja Holbein ootab asjatult etteheiteid, 
kaebeid ja pisaraid. 

«Ma tean, et mu vend on teile suurt ülekohut teinud. Ta rääkis mulle sellest alles eile. Teie 
päästsite tema elu, tema aga jättis teid maha! Ma tean, kus mu vend on, aga uskuge mind, teile 
enesele on parem, kui ta siia tagasi ei tule. Ta on haige ja murtud mees ning oleks teile ainult 
ristiks kaelas.» 

«Ma kannaksin seda risti rõõmuga,» ütleb naine tasa. «Armastus on alati ristiks.» 

Nad vaikivad kaua. Ka laps on vait ja vaatab suurisilmi võõra poole. Holbein ei oska enam 
midagi öelda. Ta näperdab oma reisi-pampu ja hoidub lapsele otsa vaatamast 

Lõpuks küsib naine: 

«Ehk ütlete mulle, kus te vend on?» 

Holbein kõhkleb, ta ei tea, kas Ambrosius oleks sellega nõus. Aga võib-olla annab just nii 
kõik heaks pöörata? 

«Ta elab Isenheimis munkade juures.» 

«On ta siis munk?» Holbein raputab pead. 

«On ta seal õnnelik?» 


«Jah, ma peaaegu usun, et on. Aga ta on kuidagi väga kummaline ... Kõik on talle ükspuha! 
Isegi minuga ei tahtnud ta suurt tegemist teha. Peab Isenheimis sulaseametit ja püüab 
minevikku unustada.» 

«Mulle pole ta kunagi oma minevikust rääkinud, ega ka sellest, et tal vend on. Te näete välja 
nagu suurtsugu rikas härra. Kust te pärit olete? Ja kust oli Ambrosius?» 

Kui Holbein talle Augsburgist ja Baselist jutustab, kuulab Anna ehmunud näoga. Siis nii 
tähtsale mehele oli ta oma majas peavarju andnud? Kunstnikule, kes mõistis pühakute ja teiste 
inimeste pilte puutahvleile maalida? 

«Oh, ja kuidas võisin siis mina suuta teie venda siin kinni pidada, kunstnikku ja Baseli linna 
kodanikku... Häbi peaks mul olema ...» 

«Ei! Piinlik peaks olema mu vennal, kes võttis vastu teie abi, aga pärast tõukas teid häbisse 
E 

«Aga ma armastasin teda... ja armastan ikka veel. öelge, kas ma tohiksin Isenheimi minna, et 
teda kas või kaugeltki näha? Ainult üks pilk eemalt, sellest jätkuks mulle! Mis te arvate, kas 
ma tohin seda teha?» 

«Ei, mitte eemalt ei pea te vaatama,» ütleb Holbein ja tunneb valusat klompi kurgus, «te peate 
tema ette astuma ja talle last näitama — võib-olla tuleb ta siis teiega...» 

Naine hüppab püsti. 

«Kas te tõesti usute seda? Hommepäev müün oma pardid ja haned turul maha, et meil 
toiduraha oleks. Tahtsin nende müümisega küll veel natuke oodata, aga ...» 

«Oodake, proua Anna, elatisraha peate minult saama!» Holbein sorib reisikotis, leiab oma 
väikese kukru üles ja paneb kaks kuldraha lauale. Naine on jahmatusest keeletu. 

«Ma ei saa seda vastu võtta, ma pole millegagi ära teeninud... Ma võin ju veel töötada...» Ta 
on täiesti segaduses. Holbein veenab teda raha vastu võtma., 

«Ehk jätkub tal piisavalt energiat vend tagasi tuua ning selle rahaga kooselule kas või 
tagasihoidlik alus rajada,» mõtleb ta. «Sooviksin kogu südamest, et ta seda suudaks!» Holbein 
võtab väikese kohmetu tüdrukutirtsu sülle ja mängib temaga. 

«Teil on nii ilus aed,» lausub ta seejuures. «Tulen kindlasti tagasi teid vaatama ja kõigepealt 
muidugi sind, väike Gertrud!» 


XVI KOJUTULEK 


Lõpuks hakkavad kaugusest paistma Baseli tornid. Holbein istub teepervele, et enne 
sihilejõudmist veel natuke puhata. Kuidas küll väsinud jalad tulitavad! Kui pika tee on ta 
pidanud maha käima pärast seda, kui ta Banzenheimi juures üle laia Reini jõe oli sõitnud. Ja 
kui kaunis oli too jõgi hommikuvärskuses! Ent nüüd astub ta varsti jälle üle oma armsa tuttava 
koduläve ja pikk reis on lõppenud. See, et kauges Londonis Jeanne talle teist ja kolmandat 
korda teele sattus, oli Fortuuna kapriis, ja mida suutnuks tema Fortuuna tujude vastu? Ainus 
pääsemine oli avameelsuses: ta jutustas Morusele kõigest ning palus end teenistusest 
vabastada. Rohkemaks polnud ta võimeline! Ja Jeanne? Kas ta hakkab endale uut kaasat 
vaatama? Mida oli ta hüvastijätul öelnud? 

«Sa tuled veel tagasi, Hans, ma tean... Ma tunnen seda, ma olen selles täiesti veendunud. Siis 
elame koos nagu paradiisis, see on minu lootus.» 

«Kuidas saaks see juhtuda?» oli ta vastu küsinud. «Sa ju tead, et ma olen abielus ja mul on 
kaks last... Ma ei tule iial Londonisse tagasi, nii õnnelik kui ma ka siin polnud... See pole 
võimalik. Ela hästi, ma armastasin sind ja armastan ikka veel!» 

«Just seepärast tuled. Sa ei lakka mind iial armastamast.» 

Võib-olla oli Jeanne'il õigus... 


Elisabethile ei räägi ta Jeanne'ist midagi. Ja mis see aitakski? Ärgu tulgu Elisabethile tema 
läbi enam ühtki muret, olgu kõik jälle nii nagu nende abielu algusaastail! Ta on ära teeninud, 
et mees teda armastaks. Holbein rõõmustab juba ette tema tasaduse, sooja hääle ja emalikkuse 
üle. Niisiis üles ja edasi! Ta ringutab oma kangestunud liikmeid ning kuuleb äkki imestusega, 
et toomkirikust ja Püha Anto-niuse kirikust kostab kõva kellahelin. Miks lüüakse kella? Kas 
Baselis pühitsetakse midagi? Praegu, kesksuve ajal? Väike-Baseli väravast 

veereb välja plaanvanker ja suundub tema poole. «Tore,» mõtleb Holbein, «nüüd saan 
kutsarilt küsida, mis mind Baselis ootab.» Vanker vurab tasapisi lähemale. Kutsar teeb pahase 
näo, kui Holbein palub peatuda. 

«Mu peremees hakkab riidlema, kui ma aega raiskan.» 

«Kes see peremees sul ön?» 

Kellegi käsi lükkab katteriide kõrvale. Holbein ei usu oma silmi. «Erasmus Desiderius! Sina 
oled siis esimene, kes mind kodulinnas tervitab!» 

Erasmus on väga vanaks jäänud, ta silmade ümber on mustad rõngad ning kortsud 
suunurkades nii teravad, nagu oleksid need noaga puusse lõigatud. Kuigi ilm on väga soe, 
plagisevad Erasmusel hambad, ja ta on toppinud oma käed sügavale õpetlaserüü laiadesse 
varrukatesse. 

«Hans! Ma tervitan sind! Kuid see pole sulle enam tervitus kodulinnas, sest ma lähen Baselist 
minema ega tule siia eales tagasi!» 

«Sa lähed ära? See pole võimalik! Just nüüd, kus ma sinu sõbra Thomas Moruse majast tulen; 
nüüd, kus ma tean, kuidas Utoopias elatakse, ja kus sa minus lõpuks selle riigi kaaskodaniku 
oled leidnud? Sa pead siia jääma.» 

Erasmus muigab oma vana tuntud iroonilist naeratust. 

«Pean... Baselis ei saa enam elada! Kuuled, kuidas nad kelli taovad? Mina kolin Freiburgi. 
Kuidas mu sõbral Thomas Morusel läheb?» 

Holbein võtab reisikotist Moruse kirja. 

«Olgu, ma loen selle läbi, nii kauaks võin ma sõidu katkestada.» 

Kuni Erasmus kirja loeb, murrab Holbein pead, mis küll Baselis lahti võiks olla. Jälle katk 
või? Agaei, siis kellad vaikiksid. 

«Sa said jälle Jeanne Trechseliga kokku? Ma ei taha sulle seekord laidukõnet pidada, sest ka 
Morus ei mõista sind hukka... Vaata ise, kuidas omadega hakkama saad ... Jah, Morus on 
haruldane mees! Ma pean end õnnelikuks inimeseks, et saan seda kirja lugeda ja selle juures 
veel viimast korda Baseli torne imetleda. See linn on nüüd uut vaimu täis. On see üldse mingi 
vaim? Ei tea, võib-olla olen selle mõistmiseks juba liiga vana... Holbein, tule ka sina Baselist 
tulema! Usu mind, sa ei tunne seal end enam kodus, sa ei leia sealt enam ühtki sõpra. Ma ei 
taha su südant küll raskeks teha, kuid Baselis pole sul enam võimalik Erasmus Holbeiniks 
jääda... Ela hästi! Külasta mind Freiburgis, aga ära pikalt viivita, minu jalad seavad end juba 
surmatantsuks ...» 

Ta annab kutsarile märku ning vanker hakkab loginal edasi veerana; Holbein vaatab sellele 
tummalt järele. Veel kunagi pole tal nutt nõnda kurgus olnud nagu praegu. Ta pöördub 
aeglaselt ja marsib edasi. Reisikott ta õlgadel oa korraga rõhuvalt raske. Ikka lähemale 

ja lähemale tuleb kellakõla. Seal näeb ta ratsanikku. Kas see poJe mitte...? Ja tõesti, see on 
Bonifacius Amerbach! Hans viipab ta peatuma. 

«Ega sina ometi Baselist lahkuda mõtle? Su hobune on nii raskelt koormatud, nagu veaksid sa 
raamatuid! Kas sul on mingi mure Bonifacius? Su juuksed on ju täiesti halliks läinud! Aga ma 
ei lase sul ju sõnakestki öelda...» 

«Tere tulemast ja ela hästi, meister Hans! Nii kiiresti ei suuda ma sulle kõike selgitada, aga 
sul on õigus: mu hobuse koormaks on tõesti raamatud. Ratsutan Erasmusele järele, ehk võtab 


ta need oma vankrisse. Ka mina lähen Baselist minema!» Amerbach ohkab sügavalt. «Jah, sa 
kuulsid õigesti.» 

«Ka sina tahad Baselist lahkuda? Sina, kes sa selles linnas oled sündinud? Ma ei mõista enam 
mitte midagi! Erasmus läheb minema, sina lähed minema... Mis lahti on? Sa oled ju ometi 
ammuaegne Baseli professor?» 

«Jah, Holbein, ma olen professor! Aga missugune õnnetu professor! Iga päev kisuvad 
üliõpilased mind dispuutidesse, mis vaatamata mu pikale stuudiumile Avignonis mulle üle jõu 
käivad! Nii see kahjuks on! Suurem osa üliõpilasi on varem Wittenbergis tudeerinud; mõistad 
sa, Wittenbergis, linnas, millest hiljaaegu veel keegi midagi ei teadnud... Aga nüüd! Nüüd on 
Wittenberg Euroopa süda, olen seda valuga pidanud tunnistama. Ei, mina lähen Freiburgi 
nagu Erasmus, seal valitseb veel vana võim ja vana vaim... Baselisse ei suuda ma kauemaks 
jääda, seal läheb ühtelugu rahutumaks; uueusulised kinnitavad üha enam kanda, ja nendega 
ma ei saa ega tahagi liituda. Pole ka sinust Baselisse jääjat! Millest sa kavatsed seal elada?» 
«Ah sinu arvates peaksin ka mina Freiburgi kolima? Miks ma siis Baselis elada ei saa?» 

«Sa ainult kuula, kuidas nad kelli taovad! Mine väravast sisse ja vaata! Sul tulevad pisarad 
silma! Ja pea meeles, sinu sõbrad on Freiburgis ... Ela hästi, Hans, ma pean ruttama, et 
Erasmuse kätte saaksin; nüüd oleme rohkem kui kunagi varem üksteisest sõltuvad. Ela hästi!» 
Holbein sammub masendatult edasi. Miks seisab suur linnavärav valveta? Seda pole veel 
kunagi olnud, et keegi takistamatult väravast sisse saaks, alati on seisnud siin linnasõdurid ja 
pärinud rangelt: «Kust te tulete? Kuhu teil vaja on?» 

Väravate ja linnamüüri äärsed tänavad on inimtühjad, ainult kellalöögid kaiguvad läbi õhu. 
Kui nüüd kuskilt võimas laul kostma hakkab, lisab Holbein sammu ja näeb suurt hulka 
inimesi üle silla kirikuplatsi poole tunglemas. 

Kirikuesisel platsil kajavad jutlusesõnad. Kuid täna ei lehvi platsil 

203 

mitte arvukad kirikulipud, täna ehivad platsi leegitsevad tuleriidad. Neis ei põle nagu tookord 
ülikooli õuel vanad meditsiiniraamatud, vaid hulk pühapilte. Need on maha kistud viiest 
Baseli kirikust, kus rae otsuse kohaselt nüüd uueusuliste jumalateenistusi hakatakse pidama. 
Logisevates vankrites on kohale veetud Sebastiani, Rochuse ja teiste avitajate puufiguurid, 
auväärsed staatuad, mis kujutavad Mariat lapsega ja Maria külastust, maalitahvlid Joachimi ja 
Anna looga ning Püha Katariina ja Barbara kohutavate kannatustega... Karjudes ning huilates 
haaratakse kärust maale ja pühakujusid ning loobitakse suures kaares leekidesse. Sinna juurde 
laulab rahvasumm: «Nüüd Püha Vaimu palun ma, meil õiget usku õnnista ...» 

Kui laul vaikib, alustab mustas magistrikuues vaimulik, kes ühes tühjaksloobitud vankris 
seisab, jutlust paavstliku ebajumalateenistuse vastu, pühakute ja vana usu vastu; ning ikka ja 
jälle kõlavad rahvahulga juubeldavad kiiduavaldused, lauldakse ja nõutakse karjudes uut 
tulerooga. 

Pead raputades tungib Holbein läbi rahvasumma ning tal õnnestub ühe, juba lõpunipõlenud 
riida juurde pugeda. Kuid mis see siis on? Holbein ajab silmad pärani. Siin lebavad tema enda 
tööd, avitajate altari maalitahvlid! Pooleldi söestunult kerkivad need leekidest, ja päästa pole 
enam midagi! Miks põletatakse pilte? Kunstnikku haarab õudus. Tema ees lebab linnapea 
Meyer zum Haseni madonna, leegid nilpavad juba selle ääri. Holbeini süda kisub krampi. Ei! 
Seda ei tohi juhtuda! Välkkiirelt kummardub ta ja tõmbab tahvli tulest välja. Ent juba on üks 
seisjaist Holbeini päästeaktsiooni märganud ja röögatab: 

«Vaadake! Üks neetud paavsti sabarakk kisub ebajumalapilte tulest välja!» 

Ühe silmapilguga on Holbein ümber piiratud. Ta hoiab hõõguvat tahvlit kõrgel pea kohal, 
söestunud puu põletab ta sõrmi, kuid ta ei lase seda käest. 

«Viska pilt tulle, paavstisulane!» karjub mees. 

«Ei, Baseli kodanikud!» hüüab Holbein. «Selle pildi olen ma ise kaks aastat tagasi maalinud 
ja mitte selleks, et tema ees palvetada, vaid selleks, et te võiksite näha, kui kaunis on inimene. 


Seda pilti ei tohi te tulle visata! Te olete arust ära, kaaskodanikud!» Keegi krahmab tal käest, 
ent keegi teine astub vahele ja hüüab: 

«Jätke ta rahule! Ma tunnen seda meest ja kaitsen teda. See on kunstnik Hans Holbein, laske 
tal minna!» 

«Tänan teid,» ütleb Holbein. «Pange rahvale aru pähe!» 

«Pais on valla, meister Holbein! Liiga palju oli selle taha kogunenud ja meie võimuses pole 
enam voolule tõkkeid panna ...» 

Holbein võtab poolpõlenud maalitahvli, viskab reisikoti õlale ja sammub minema, süda raske 
ning kulm kortsus. Kirikust kõmavad 

204 

ikka veel kellalöögid. Korraga kerkib ühel kitsal tänaval tema ette Meyer zum Hasen, ise 
hirmunult ringi vahtides. 

«Meister Holbein, olete see tõesti teie? Ja on see tõesti minu pilt, mida te käes kannate?» 
«Jah, see olen tõesti mina, Meyer zum Hasen, aga teie pilt see küll ei ole! Te ei võtnud ju seda 
tookord vastu, kuna see polnud küllalt vaga teie jaoks!» 

«Ma olin pimedusega löödud! See peab vaga pilt olema, muidu poleks rüüstajad seda teie 
ateljeest põletamisele tassinud. Need ju põletavad ainult pühapilte.» 

Holbein, kelle käed põletusvillidest väljakannata-matult valutavad, asetab pildi tagaküljega 
vastu majaseina. 

«Te ütlesite, et käisite minu ateljees?» 

«Jah. Teie naine põgenes koos lastega Freiburgi...» 

«Elisabeth läks ära? See pole võimalik!» 

«Juba mõne nädala eest. Ma ise andsin talle linnavalvureist kindla kaitse kaasa. Aga eile 
tungis paar löömameest teie majja, vana teenija oli ainukesena kodus, mis tema nende vastu 
sai? Jooksis minu juurde, nii kuidas haiged jalad võtsid ja karjus: 

«Tulge ruttu, teie ausus, nad rüüstavad meie maja tühjaks!» Jooksin küll kaasa, aga mul pole 
ju Baselis enam võimu, õnneks oli teie ateljees vähe pilte ja minu madonna oli ainus, mis 
nende metslaste arvates kaasa võtta tasus. Jõudsin parajasti selleks ajaks kohale, kui nad seda 
molbertilt maha kiskusid. Siis tuligi pilti see pragu, mis mul põigiti üle näo jookseb.» Holbein 
hakkab naerma. 

«Parem olgu pildis auk, kui teie pealuus! Selle haava siin võin ära parandada.» 

«Just seda ma tahaksingi teilt paluda. Andke mulle andeks, meister Holbein, et ma teile 
ülekohut tegin! Olge nii hea ja jätke see pilt ikka mulle, kuigi ma tookord nii mõistmatult 
rääkisin! Maksan teile hea meelega veel suurema summa juurde, sest ma müün siin Baselis 
kõik oma krundid, majad, sissesõiduhoovid ja viinamäed ära. Kolin Freiburgi nagu teie sõbrad 
Desiderius Erasmus Rotterdamist ja professor Bonifacius Amerbach. Siin enam elada ei saa. 
Kui oleksite kuulnud, mida need püdiröövlid ütlesid, kui nad mind madonna ees põlvitamas 
nägid! «Vagatseja niisugune, neetud paavstisulane! Tuleriidale viia!» Ei, siia jääda ma ei saa. 
Tehke pilt korda, ma võtan selle Freiburgi kaasa.» 

«Hästi, teie ausus. Nüüd on mulle täiesti selge, miks Baselis kella lüüakse. Need on 
kurjaendelised helid! Külastage mind õige varsti, ma võtan pildiparandamise kohe ette.» 

Kui Holbein oma ateljeesse astub, haarab teda niisugune raev, mida ta veel elus pole tundnud. 
Ruum näeb välja, nagu oleksid siin 

möllanud kõige metsikumad ja jõhkramad landsknehtid. Ja see sünnib uhkes Baselis, linnas, 
kes on oma korraarmastust ja kodaniku-meelt alati teiste omast kõrgemaks kiitnud! 

Vana teenijanna Marten seisab nuttes lävel. 

«Ma ei suutnud teie varandust kaitsta, härra, ma tahtsin küll, aga ei saanud! Aga seda te ju 
minult ootasite! Teie proua usaldas kogu maja ja vara minu hoole alla, ja ma olin nõnda uhke 
selle üle! Ma olen küll rumal harimata naine, aga seda ma ometigi mõistsin, et madonnapilt on 


suur kallisvara, ja ma hoidsin sellest kahe käega kinni. Aga nad virutasid mu põrandale pikali 
ja kiskusid pildi käest. «Maha need paavstlikud ebajumalad! Maha Meyer Jänespüks ja tema 
paavsti-meelne pesakond!» Oh, härra, see oli kole!» Ta saab nutu pärast vaevu rääkida. 

«Jää nüüd rahule, Marten. Vaata, pilt on jälle siin! Oma kätega tõmbasin ta leekidest välja. 
Ainult ääred on söestunud, aga need teen jälle korda. Kuid kõigepealt lööme ateljees korra 
majja! Tuled mulle appi?» 

Marten noogutab. Alles nüüd märkab ta Holbeini käsi. 

«Halastus, mis teie kätega on juhtunud? Need ju puha villis!» 

«Pole midagi, see juhtus siis, kui ma põlevast pildist kinni haarasin. Võib-olla leiad mulle 
natuke salvi, Elisabeth hoidis seda alati kirstus. Siis on villid mõne päeva pärast kadunud.» 
Holbein käib majas kõik toad läbi. Teenijanna Marten järgneb talle kohmetult. Loodetavasti 
leiab meister eest kõik nii, nagu ta on oodanud! 

Marteni kartus on asjatu, Holbein jääb rahule. Kõik toad on puhtad ja koristatud ning mööbel 
vanas kohas. Isegi surnud Annele voodi seisab seal kus varem. 

«Sa oled maja hästi korras pidanud, Marten!» kiidab Holbein. «Siin ülal pildiröövlid ei 
käinud?» 

«Ole tänatud kiitmast, härra. Ei, siin nad ei käinud, neile oli püha madonna pildist küllalt.» 
«Kunas emand Elisabeth tagasi lubas tulla?» 

«Seda ma ei tea, härra. Ta palus mul ainult maja hästi korras pidada, ja jumal näeb, et ma olen 
seda püüdnud.» 

«Seda oled sa teinud. Kas ta sõitis oma venna juurde?» 

«Seda ma usun jah. Alguses ta tahtis, et vend tuleks siia, aga see ei saanud Freiburgist ära 
tulla — ta ehitab seal uut maja — ja viis proua koos mõlema poisiga ilma pikema jututa sinna. 
Vanem pidigi päriselt Freiburgi jääma, onu tahtnud teda tündersepaks õpetada ...» 

«Soo-s00, või tündersepaks! See on tulus amet...» 

Läheb kaks päeva, enne kui ateljee jälle nii korras on, et Holbein täöd võib alustada. Miks oli 
neil metsikutel tüüpidel tarvis kõik aknaruudud 

puruks peksta? Ainult sellepärast, et need olid pühakupilti-dega kaunistatud? Missugune 
nõmedus! 

Holbein seab linnapea Meyeri madonna uuesti molbertile ja alustab tööd. Lõikab söestunud 
ääred ettevaatlikult ära ning kleebib uued lõuendiribad asemele. Selle tööga saab suhteliselt 
kergesti hakkama. Aga pragu linnapea laubal! Terve päev näeb Holbein vaeva, et seda 
kõrvaldada ja nägu uuesti siledaks ning veatuks muuta. Nüüd tuleb kasuks tema meisterlik 
oskus kanda värv pinnale õhkõrna kihina. 

Kui Meyer zum Hasen saabub, hiilgab «tema» madonna talle säravas kauniduses vastu. 
Hetkeks unustab mees viimaste päevade sündmused ja ta näoilme pehmeneb. 

«Madonna aitab meid,» ütleb ta. «Ta kaitseb meid ikka, olgugi et teda selles linnas kuulmata 
viisil teotati.» 

«Kas ma tohin teile, Meyer zum Hasen, selle peale mõned laused kosta? Te teate, et on alanud 
uus ajajärk ...» 

«Ja veel missugune ajajärk!» 

«Lubage ma räägin lõpuni! Olgem rõõmsad, et sel ajajärgul elada tohime. Vanad pühakud ei 
suuda meid enam kaitsta — ärge vaadake mulle nii imestunult otsa, see on nii! — nüüd 
tulevad uued pühakud, ja mina arvan, et ma olen üht neist juba tundma õppinud. See pole 
mitte mõni üksiklane, kes kaljukoopas elab, ega õpetatud munk, kes ketserite vastu jutlusi 
peab, vaid üks abielumees ja suure perekonna isa. Tema maja on täis naeru ja nalja ning ta 
peab muide isegi maja-narri... Kuid selles majas ka töötatakse ja vägagi hoolsasti... Ta on 
pühak, sest ta armastab inimesi ja muudab neid paremaks. Ka mind ... Ta kingib neile — see 
tähendab meile kõigile — suuremaid teadmisi ning nõuab, et me oleksime uhked oma 


võimete ja võimaluste üle, ja et me oma elu võimalikult arukalt korraldaksime. Seda elu 
nimetab ta utoopiaks...» 

«Ma olen sellest raamatust kuulnud, pidavat väga kuulus olema...» 

«Olete ka lugenud?» 

Meyer zum Hasen suleb hetkeks silmad. «Ei. Te ju teate, et mul on praegu nii vähe aega 
olnud, ja kui ongi olnud, siis olen pühaku-legende lugenud.» 

«Nüüd on teil rohkem aega, lugege «Utoopiat». Morus õpetas veel teisigi tõdesid, ka seda, 
mida me viimastel päevadel nii kibedalt kogema oleme pidanud. «Kõik vana saab lüüa ja 
pühitakse maa pealt, nii nagu purustati ja pühiti maa pealt Rooma keisri väed, ja huküa saab 
ka palju sellest, mis vanas head oli, aga see peab sündima,» öties Morus, «sest uus nõuab 
eluruumi.» 

«Mis siin uut on?» küsib Meyer zum Hasen. «Eks mäleta te jut- 

207 

lustaja sõnu, et kõik maailmas on tühine ja pole midagi uut päikese all.» 

«On siiski, Meyer zum Hasen! Inimese pilt on uus! Ma ei oska seda teile nii hästi selgitada 
nagu Thomas Morus, aga nüüd tuleb uus inimene, uskuge mind!... «Kunstnikud on nüüd 
tähtsamad kui õpetlased,» ütles Thomas Morus, «sest nende ülesandeks on luua uuest ini- 
mesest uus pilt.» Ja mind ta kiitis, Meyer zum Hasen, ütles, et ma jõuan kunstnike hulgas 
niisama kõrgele kui Erasmus õpetlaste hulgas.» 

«Mis te siis veel Baselis istute? Siin ju Erasmust enam ei hinnata, sellepärast ta Freiburgi 
läkski. Kas teie ei taha kaasa tulla?» 

«Ei, mina jään siia. Praegu on mul tellimusi küllalt, pean maalima Thomas Moruse suure 
perekonnaportree paljude inimeste ja üksikasjadega. Siis tahavad ka Baseli uued härrad end 
maalida lasta. Nii et mina tulevikku ei karda ...» 

«Noh, kui vanad sõbrad teile enam midagi ei loe, siis... Pimedaks läheb, pakkige mu pilt sisse 
ja laske ma lähen oma teed ...» 

«Lõpuks veel üks küsimus, Meyer zum Hasen: kas professor Para-celsus on veel Baselis?» 
«Kas te mõtlete seda Theophrastust või kuidas teda siin hüüti — Cacophrastust? Ärge tuletage 
mulle teda meelde! Tuulepea niisugune, hullem veel kui need uueusulised! Ei, teda pole 
ammu enam Baselis, ei tea mina, kus ta nüüd oma tükke teeb. Üks hirmus inimeseloom!» 
«Ärge öelge nii, Meyer zum Hasen! Theophrastus Bombastus von Hohenheim oli minu 
sõber.» 

Meyer raputab halvakspanevalt pead. 

«Aga meister Holbein! Kuidas te võisite ometi sellise inimese oma sõbraks valida, ta ju 
põletas raamatuid, isegi Erasmus mõistis teda selle pärast hukka. Theophrastus — ja teie 
sõber? Aga eks see ole teie oma asi! Jääge nüüd jumalaga! Ei, siiski, enne kui ma lähen, tea- 
tan teile veel midagi rõõmustavat: Bonifacius Amerbach päästis suurema osa teie töid ära. 
Laskis kavalusega terve vankritäie Baseli kirikust kokkuröövitud maale oma maja ette vedada 
ja seal maha laadida. Nii et nendega pole midagi juhtunud. Ainult teie Avitajate altar põletati 
ära.» 

«Noh, näete nüüd, kui palju neist avitajaist abi on ...» 

«Ärge teotage!» 

Meyer zum Hasen lööb ukse kinni ja lahkub oma madonnapildiga Holbeini majast. 


«Marten, ma kirjutan nüüd ühe kirja ja sa viid selle härra Meyer zum Haseni kätte, sa ju 
tunned teda. Emand Elisabeth peab koos Philipiga Baselisse tagasi tulema, ma tahan neid 
väga näha. Mees ja naine kuuluvad kokku. Oota, ma kirjutan kohe valmis.» 

Holbein istub ateljees oma töölaua taha. Tema pole selline kirjamees nagu Erasmus, seepärast 
läheb tükk aega, enne kui ta kõik vajalikud sõnad oma kauni kunstnikukäekirjaga ritta saab 
lükitud. Esimene küünal põleb lõpuni. Ta süütab uue. Lõpuks on kiri valmis. 

«Kallis Elisabeth, mu armas naine! Ma olen jälle Baselis tagasi. Teekond oli pikk ja ma olen 
ikka veel reisist väsinud, aga nüüd olen lõpuks ometi jälle kodus. Kõik on majas vanal kohal, 
ainult ateljees olid need pildiröövlid märatsenud. Nad olid linnapea Meyeri madonna kaasa 
vedanud ja tuleriidale visanud. Jõudsin veel õigel ajal jaole ning sain ta leekidest välja 
tõmmata. Nüüd võttis Meyer pildi ikka endale! Ta toob selle Freiburgi kaasa, võib-olla 
tuntakse seal veel vanade pühakute vastu poolehoidu. Kuidas mina neist mõtlen, seda sa ju 
tead. Mul on sulle nii palju rääkida! Sa ei kujuta ette, kuidas näeb välja suur London! Sellest 
võiks tundide kaupa jutustada. Seepärast oleks tore, kui sa varsti koos Philipiga koju tagasi 
tuleksid. Ma kuulsin, et Hermann tahab tündersepaks õppida; väga hea, mul pole selle vastu 
midagi. Aga Philipp? Mina tahaksin, et temast kullassepp saaks, sest ka minu vanaisa ja 
vanavanaisa olid kullassepad. Tema saab siinsamas Baselis õppida, sest mina kavatsen esialgu 
Baselisse jääda, öelgu pealegi kõik, et siin ei saavat enam elada. Ma sain Inglismaalt palju 
tellimusi kaasa ja alustan varsti maalimist. Oleks hea, kui sa selleks ajaks jälle koju jõuaksid. 
Sa ju tead, et ma pole mingi sulemees, aga pintsliga ei saa kirja kirjutada. Maja on nii tühi. 
Marten on küll hea hing ja hoolitseb minu eest, aga ma tunnen end väga üksikuna. Kõik mu 
sõbrad on Baselist minema kolinud: Erasmus, Amerbach, Paracelsus... Nüüd läheb ka Meyer 
zum Hasen. Ta polnud küll mlnju sõber, aga ta suhtus minusse hästi. Ma jään Baselisse 
jumala üksi... Kas ma niimoodi kaua vastu pean? Tule ruttu tagasi, kallis Elisabeth! Ma tahan 
sulle ka Isenheimist ja oma vennast Ambrosiu-sest jutustada. Sain temaga kokku. Praegu aga 
on mul silmad juba kibedad ja ma lõpetan kirja; Meyer zum Hasen tahab homme vara- 
hommikul välja sõita. Võib-olla saad juba järgmisel nädalal tagasi tulla. Ootan sind. 
Tervitades sinu abikaasa Hans.» 

Mida küll Elisabeth ütleb, kui nii ootamatult temalt kirja saab? Niipalju kui Holbein mäletab, 
on see teine kiri, mille ta on Elisabethile kirjutanud. Mitu aastat tagasi ta esimese kirjutas? 
Oh, siis polnud nad veel abieluski. Kuhu küll on aastad kadunud? 

Hommikul voldib ta kirja hoolikalt kokku ja pitseerib oma pit-sersõrmusega. «Aga miks ei 
võiks ma ise kirja endise linnapea kätte viia?» mõtleb ta ja seab end Meyer zum Haseni poole 
minekuks korda. 

«Ära karda, Marten!» hüüab ta teenijale, kes köögis askeldab. «Ma tulen kohe tagasi ja siis 
oleks mul isu üks hea ja rikkalik hom- 

mikueine süüa. Ja olgu ka vein laual! Ma usun, et selle jätsid pildi-röövlid keldris 
puutumata...» 

Baseli tänavad on ikka veel rahutud. Paljud küll tervitavad Holbeini, kuid juttu ei alusta. 
Keegi ei küsi temalt: «Kuidas Londonis läks?» Kõigepealt tuleb ära oodata, millise poole ta 
valib. Kas klammerdub vana, oma aja äraelanu külge või liitub uue parteiga. Kunstnik? 
Uueusulised ei oska kunstnikega suurt midagi peale hakata. Ja nüüd pöörab teine veel 
paavstiteenri Meyer zum Haseni majja! Äkki sepitsevad nad vandenõu? Tuleb valvel olla, mis 
sest, et linnapea on omadega juba nii kaugel, et linnast jalga laseb. 

«Noh, teie ausus, kas pilt on korralikult sisse pakitud?» küsib Holbein majahärralt, kes 
ülestikku laotud kastide ja kirstude vahelt vaevalt välja paistab. 

«Ärge muretsege, meister Holbein, madonna lahkub Baselist kindlalt kaitstuna!» 

«Olge nii kena ja võtke Freiburgi kaasa kiri minu naisele! Ta elab seal oma venna, tündersepp 
Rottingeri juures. Tehke mulle seda rõõmu! Ta peab tagasi tulema, muidu olen ma Baselis 
liiga üksi.» 

«Hea meelega täidan teie soovi. Kui ta tahab, võib koos minu sulastega tagasi sõita; need 
peavad teist korda Baselisse tulema, sest korraga ei jõua ju kõiki asju ära vedada...» 


«Olge tänatud, teie ausus. Baselis hakatakse teist veel puudust tundma!» 

Meyer zum Hasen vaatab kõrvale. 

«Ärgem rääkigem sellest. Elatakse ära ju igal pool ja harjutakse samuti, ka siis, kui enam 
esimeses nooruses ei olda ...» 

Marteni valmistatud hommikusöök on tõepoolest maitsev ja rikkalik. 

«On see ikka õige vein, mis ma lauale tõin? Ega mina veine tunne.» 

«On küll õige! Justament see vein, mis inimese julgeks teeb. Ja täna on mul julgust tarvis, sest 
ma tahan uut pilti alustada. Ma ei tea küll, Marten, kas sina sellest aru saad, aga algus on alati 
kõige raskem ...» 

«Just seda ütles ka minu isa alati, kuigi tema oli harimata mees, lihtne hobuserautaja...» 

«Täna tõmban esimesed jooned, aga ma pean sealjuures juba teadma, kuidas kogu pilt välja 
näeb, muidu ma tõmban nad valesti. Vaat sellepärast ongi mul julgust tarvis ja sellepärast on 
vaja head veini!» 

«Olgu terviseks, härra!» 

Holbein rüüpab aeglaselt pikki sõõme. Praegu on ilm veel jahe, 

hiljem läheb veini joomiseks liiga soojaks. Täna tahab ta Thomas Moruse perekonnaportreega 
algust teha. See pole kerge ülesanne, mitte ainult pildi suuruse tõttu, ei, vaid ka sellepärast, et 
Holbein pole kunagi ühtki perekonnaportreed näinud. Perekonnaportree? Mida see seni 
kunstnikele ja tellijatele oli tähendanud? Perekonda madonna kaitsva mantli varjus, nagu 
linnapea Meyer zum Hasen oli tahtnud näha... Või keisri perekonda, et kadedatele rivaalidele 
näidata, kui võimsa dünastiaga neil tegemist on... Aga tavaline perekond? Kuidas seda 
maalida? Ei saa ju kõiki perekonnaliikmeid lihtsalt üksteise kõrvale lükkida: Moruse 
perekonna meesliikmed ühes reas, Cecily Heron Henrik Pattersoni kõrval, leedi Alice 
valitsejannana keskel... Rahutult kõnnib Holbein ateljees edasi-tagasi. Korraga tuleb talle 
hüva mõte ja ta hakkab oma aastate eest valmislõigatud tahvli tagavara hulgas sorima. Õnneks 
pole pildiröövlid neid lõhkunud, ainult üks tahvel on kirvega pooleks löödud — see, millele ta 
oli alustanud Püha Johannese maalimist. Teine pool on veel paraja suurusega ja igati sobiv 
tema kavatsuse elluviimiseks. Ta asetab tahvli molbertile ning imestab ise, et ta linnapea 
Meyeri madonnast, mis nii kaua siin molbertil oli seisnud, puudust ei tunne. Jah, selle 
puudumine isegi ei häiri teda . 

Esimese tööna krundib ta tahvli kriidiga üle. Kuna õpipoissi pole käepärast — ei tea, kas leiab 
Baselist veel mõne? —, tuleb seda endal teha. Aga Holbein teeb seda meeleldi, sest kuidas oli 
isagi öelnud: 

«Need pildid, mille juures kõik algusest lõpuni ise tehakse, tulevad alati kõige paremini 
välja.» Nõnda oli öelnud hoolas ja tubli käsitööline, kuid tal oli õigus! Holbein tunneb 
kunstnikke, kes ise ainult «paremaid asju» maalivad, näoilme ja rõivastuse peensusi, kuid 
nende pilte pikemalt silmitsedes paistab, et miski on puudu. Võib-olla peegeldub teose ühtne 
plaan ja seda läbiv mõte taustalt sama palju kui näiteks silmakulmudelt ja sõrmeotstelt? 
Kannatlikult hõõrub Holbein ühe kriidikorra teise peale. Mõttes näeb ta pilti juba valmina ja 
muheleb omaette. Jah, sellest tuleb Thomas Moruse perekonnaportreele tubli eelproovi Ja 
mitte ainult seda ...! 

Mõne päeva pärast on kriidikrunt maalimiseks valmis. Holbein alustab joonistamist. Ta töötab 
kiiremini kui muidu. Mis pilt siit küll taleb? Kas midagi itaalia laadis, näiteks Maria 
Johannese ja Jeesus-lapsukesega? Peaaegu kõik itaalia kunstnikud on selliseid pilte maalinud, 
Holbein on neid palju näinud ja alati igavust tundnud. Või tuleb siia Maria külastus? Oh ei, 
see pilt on Holbeini jaoks ammu surnud. Ta joonistab suure, kedagi emalikult embava naise ja 
asetab ta monumentaalsena ja valitsevana pildi keskele. Kompositsioon on õnnestunud, 
Holbein noogutab rahulolevalt. Mõne tõmbega annab ta naisele 

näo: see on tema oma naine Elisabeth. Parema käe on ta nende poja Philipi õlale pannud, 
Holbein joonistab poisi profiilis ja laseb tal ülespoole vaadata nagu pühapildil. Ei, see pole 
pühapilt, sest Elisabethi vasakul põlvel istub Annele, nende surnud tütreke ja emand Elisabeth 
peab teda käega kõvasti kinni hoidma, sest Annele ei näe siin välja nagu haiglane 
liikumisvõimetu laps, vaid nagu rahutu väike tüdruk, keda ema süles istumine on ära 
tüüdanud. Holbein joonistab öö läbi. Aga Hermann, Elisabethi poeg esimesest abielust? 
Holbeinil pole küll midagi tema vastu, aga ta rikuks kompositsiooni. Kuhu ta panna? 
Elisabeth kurvastab, kui Hermanni pildil pole... Ei, pole midagi parata, tema jaoks ruumi pole! 
Järgmisel päeval alustab Holbein juba maalimist. Üllatav, kui hästi ja täpselt tal omaste 
näojooned meeles on! Ta suudab isegi seda ette kujutada, kuidas Annele välja näinuks, kui ta 
terve ja pisut vanem olnuks. Tal on isa silmad ja suu, kuid laup on emalt — kõrge ja kumer. 
Jah, nii oleks Annele välja näinud, kui ta mitte... Holbein maalib lapsele trullakad käsivarred, 
mis lausa kutsuvad näpistama. 

Ja Elisabeth? Holbein maalib teda sellisena, nagu ta teda viimati, enne Inglismaale sõitu oli 
näinud: naine, kes on läbi teinud ränga haiguse ja ränga pettumuse. Silmad ja suujoon 
peegeldavad mõlemaid üleelamisi. E1, see pole mingi madonna ega ema Anna; see on 
inimene, kes on kannatanud, ja kannatanud tema süü läbi. Ent kõigest hoolimata — Elisabeth 
Holbein on ilus naine. Tema näojooned on malbed ja sõbralikud ning tal on vaid üks eesmärk: 
olla oma lastele ema. 

Holbein unustab maalides söömise ja joomise ning isegi Thomas Moruse perekonnaportree. 
Jah, tema naine on ilus. Ka Jeanne Matthews on ilus, aga teistmoodi... Teda ei suudaks 
Holbein iial kahe lapsega maalida. Kuidas tal küll minema peaks? Kõik lootused on söör 
Thomas Morusele pandud. Igatahes praegune lahusolek Jeanne'ist ei valmista Holbeinile 
sellist piina nagu tookord. Võib-olla on Jeanne vaid üks aste tema «keerdtrepil», millest oli 
rääkinud meister Jakob? 

Emand Marten pistab pea ukse vahelt sisse ja hakkab peremehega riidlema: 

«Teil on sihuke nägu peas, nagu ma oleks teid ühtelugu näljas pidanud! Mis proua ütleb, kui 
ta tagasi jõuab? Ta mõtleb, et ma jätsin oma kohustused lohakile ja et mind ei saa üldse 
usaldada, aga seda mu au ei kannata. Mu isa oli küll harimata hobuserautaja, aga eks oma au 
ja uhkus ole minulgi! Kas minu hautatud nuudlid teile ei maitse? Või olete Inglismaal 
teistsuguste pipstükkidega harjunud?» 

Holbein naerab. «Inglismaal ma sõin tihti kalkunit.» 

«Kalkunit? Ei mina tea, mis see on! Miks me vanad tuntud toidud siis enam ei kõlba?» 
«Kõlbavad ikka, ainult mul pole viimastel päevadel isu, olnud. Sa 

parem vaata, mis ma maalisin!» Ta laseb Marteni ateljeesse. See lööb imestusest käsi kokku. 
«Armas aeg, see on ju proua! Kuidas te oskasite teda lihtsalt niisama maalida, teda pole ju 
praegu siin! Kas te tõesti mäletate nii täpselt, kuidas te naine välja näeb?» 

«Jah, jumal tänatud, mäletan ikka veel...» 

«Ja see on ju Philipp! Hästi mõistlik poiss! Aga kes see pisike tüdruk on? Ega mitte Annele, 
kellest proua nii tihti rääkis? Ei noh, kunstnik on ikka ehtne võlur! Isegi surnud oskab ellu 
äratada! Kas te minu surnud mehest ei saaks pilti maalida?» 

«Ei, emand Marten, seda ma küll ei saa. Ma ju ei tundnud teda. Aga kuula! Üks vanker jäi 
väljas pidama! Elisabeth tuli!» Holbein tormab akna juurde ja näeb, kuidas Meyer zum Hasen 
parajasti koos ühe sulasega pukist alla ronib. Linnapea läheb ümber vankri ja aitab emand 
Elisabethil maha astuda, sulane laob samal ajal kaste ja kotte maha. 

Holbein kisub uksed lahti ja jookseb tänavale. Ta haarab Elisabethil selja tagant ümbert kinni, 
nii et too ehmatusest oma raske reisitasku maha pillab. 

«Aga, Hans!» 

«Ometi ükskord tulid!» 


«Sa oled nii kõhnaks jäänud, Hans. Oled sa haige?» 

«Pole ta haige midagi, proua,» lausub Marten. «Härral on nii palju tööd, et söömine läheb 
meelest ära. Aga nüüd on pilt valmis, ehk ta hakkab jälle toitu suhu võtma. Kõige parema 
meelega sööks ta kalkunit. Kas teie teate, mis asi see on?» 

«Ei! Sel kõigel pole mingit tähtsust! Lähme tuppa! Ja teie, härra Meyer zum Hasen, olge 
tuhandeks tänatud, et te mu naise isiklikult Baselisse tõite!» 

«Pole tänu väärt. See oli meeldiv sõit, ajasime teie pojaga nii toredasti juttu.» 

Holbein annab naisele ainult niipalju aega, et ta saab teetolmu maha pesta ja natuke keha 
kinnitada, ning viib ta siis pildi ette. 

«Mis nüüd lahti on?» mõtleb Elisabeth. «Ta pole ju kunagi tahtnud, et ma ta pilte vaataksin.» 
«Hans, see olen ju mina! Ja Philipp! Ja...» Elisabeth vaikib. Holbein võtab tal õlgade ümbert 
kinni. 

«Elisabeth, see pilt ei pea meile olema mitte üksi mälestus möödunust, mis valu teeb, see peab 
olema ka pilk tulevikku ... Mõistad?» 

«Aga Hans — minu vanuses ...» 

«Sa oled noor, Elisabeth, noor ja ilus. Nii ilus, kui sinu vanuses üldse saab olla ...» 

Elisabeth punastab. 

«Missuguseid sõnu sa räägid, Hans...» 

«Noh hästi, ärgem siis rääkigem sellest. Kõik minu sõbrad on Baselist läinud, Erasmus, 
Amerbach... Aga mina jään siia. Tõin Londonist suure tellimuse kaasa, see võtab kindlasti 
aasta tööd. Mina jään Baselisse ja me kõik jääme kokku, meie neli — või meie viis...» 

«Kas piisab sulle Baselist, nüüd, kus pole enam Erasmust ega vana raadi? Kas piisab sulle 
meist, isegi siis, kui tollest pildist, mis sa maalisid, jälle tõelikkus saab? Ära hinda end üle, 
Hans! Mõtle Melanhooliale! See naine ei maga, ta jättis su ainult natukeseks rahule. Ühel heal 
päeval sirutab ta jälle oma käed sinu järele.» 

«Sellele ärgem täna mõelgem. Täna pühitseme jällenägemist! Me kõik oleme palju läbi 
elanud. Kuid vana aeg on lõppenud; palju on muutunud maailmas ja meis enesteski. Meie 
ülesandeks on alustada uut, ütleb Thomas Morus. Ta ei ütle küll täpselt, kuidas seda peab 
tegema, kuid alustada meil tuleb. Ja seepärast maalisin ma selle pildi... Ma usun, et niisugust 
pole veel kunagi enne maalitud... Võibolla on juba isegi see uue algus!» 


HOLBEIN OMA AJAS 


1493 

Maximilian 1 saab Saksa keisriks (surn. 1519). 

1497/98 

Augsburgis tuleb ilmale Hans Holbein noorem. Tema isa, Hans Holbein vanem (1460/70— 
1524) oli üks saksa hilisgooti maalikunsti tuntumaid meistreid, ka isa vend, Siegmund 
Holbein, oli kunstnik. Vanaisa oli kullassepp. Maalimist õppis Hans Holbein n. koos vanema 
venna Ambrosiusega isa ateljees. Vaba riigilinn Augsburg oli tollal üks tähtsamaid linnu 
Saksamaal; see oli värav, mille kaudu itaalia renes-sansskunst levis edasi põhja poole. 
Milaanos lõpetab Leonardo da Vinci Santa Maria delle Grazie kloostris fresko «Püha 
õhtusöömaaeg». 

Albrecht Dürer maalib autoportree (Prado) ja joonistab oma puugravüüride seeria 
«Apokalüpsis». 

Lüübekis ilmub madalmaade loomaeepose «Reinuvader Rebane» esmatrükk. 

Portugallane Vasco da Gama avastab meretee Ida-Indiasse ümber Lõuna-Aaft'ka. 

1499 

Šveits saavutab Svaabi sõjas sõltumatuse Saksa-Rooma riigist, ümb. 1590 


Michelangelo lõpetab Peetri kirikus «Pietä». 

1502 


Kuurvürst Friedrich Tark rajab Wittenbergi ülikooli. Luther studeerib Erfurtis. 

Umb. 1503 

Paavst lubab indulgentsidemüügi. Michelangelo «Taavet». 1506 

Roomas alustatakse Peetri kiriku ümberehitust Bramante projekti järgi. Riemenschneider 
lõpetab Rothenburgis püha õhtusöömaaega kujutava nikerdaltari. Leonardo da Vinci maalib 
Mona Lisa. Christoph Kolumbuse surma-aasta. 

1508 

Michelangelo alustab maalimist Sixtuse kabelis (1512. aastani). Vatikanis alustab Raffael 
stanzade kaunistamist freskodega (1519. aastani). 

1509 

Inglise kuningaks saab Henry VIII Tudor (surnud 1547. a.). Šveitsi reformaatori Johannes 
Calvini sünniaasta. Cranachil valmib Torgau altar. Erasmus Rotterdamist kirjutab «Narruse 
kiituse», milles kritiseerib teravalt skolastikat, Ameerikas algab kauplemine neegerorjadega. 
Umb. 1510 

Peter Henlein leiutab taskukella. 1511 

Hans Holbein vanema hõbepliiatsijoonistus oma poegadest Ambrosiu-sest ja Hansust (Berliin, 
Vaselõikekabinet). 

1513 

Paavstiks saab Leo X (surn. 1521). 

Dürer joonistab oma vaselõike «Rüütel, Surm ja Kurat». Macchiavelll raamat «II principe». 
Vaikse ookeani avastamine. 

1514/15 

Holbein rändab oma venna Ambrosiusega Baselisse ning hakkab tööle kunstnik Hans 
Herbsteri ateljees. Ka Holbein vanem lahkub vaesu-nuna Augsburgist ning leiab asupaiga 
antoniitide kloostris Isenheimis Colmari lähedal. Ambrosius Holbeini edasisest saatusest pole 
midagi teada. 

1515 

Prantsusmaa kuningaks saab Franz 1 (surn. 1547). Holbein maalib ühe pühakupea ja ühe 
kroonitud pühaku pea (Baseli Kunstimuuseum). Düreri vaselõiked «Hieronymus toas» ja 
«Melanhoolia» ning vapustav söejoonistus emast. Grünewald lõpetab Isenheimi altari (alust. 
1511). Tizian maalib «Maksuraha». Rahvaraamatu «Till Ulenspiegel» vanim trükk 
Strassburgis. «Pimedate meeste kirjad» klerikalismi vastu. 

1516 

Holbein maalib Baseli linnapea Jakob Meyer zum Haseni ja tema naise Dorothea 
Kannengiesseri kaksikportree (Baseli Kunstimuuseum), sildi ühele koolmeistrile (Baseli 
Kunstimuuseum) ning äärejoonistused «Narruse kiitusele» (Baseli Kunstimuuseum). Thomas 
Moruse «Utoopia». 

1517 

Holbein siirdub Luzerni, kus saab tellimuse Jacob Hertensteini maja kaunistamiseks 
maalidega. Edasised tööd: «Eeva võrgutab Aadamat» (Baseli Kunstimuuseum) ja lauaplaat 
Hans Baerile. Lutheri teesidenaelutamine Wittenbergis juhatab sisse reformatsiooni. 
Maximilian 1 loob allegoorilise luuletuse «Teuerdank», Hans Sachs esimese oma 
seitsmekümnest vastlamängust. 

Sureb Heinrich Isaak, Maximiliani õuekomponist («Innsbruck, ma pean sind jätma»). 

1518 


Luther kuulutatakse Augsburgis ketseriks. 

Melanchthon saab Wittenbergis professoriks. Dürer maalib Jakob Fuggeri portree. Augsburgis 
saab valmis Fuggeri kabel, esimene saksa 

renessanssehitis (alustatud 1509, esimene pühitsemine 1512). Samal ajal rajatakse ka 
«Fuggerei», elamukoloonia vaestele. Hiinast jõuab portselan Euroopasse. 


1518/19 

Holbein rändab Põhja-Itaaliasse ning peatub arvatavasti Milaanos ja Comos. 25. septembril 
1519 astub ta vabameistrina Baseli maalri-tsunfti liikmeks ja abiellub Elisabeth Schmidtiga, 
Baseli parkalilesega, kellel on eelmisest abielust poeg. Neil sünnib kaks poega, Philipp ja 
Jacob, kellest mõlemast saavad kullassepad, ning mitu tütart, kelle järeltulijaid peaks Baselis 
veel praegugi elama. 1519. a. maalib Holbein Baseli õigusteadlase Bonifacius Amerbachi 
portree (Baseli Kunstimuuseum), Kristuse kannatajana (Baseli Kunstimuuseum) ja Maria 
kannatava emana (Baseli Kunstimuuseum). Samast aastast pärinevad tal ka arvukad 
raamatuillustratsioonid (puu- ja metallilõiked, kõige enam Baseli kirjastaja Frobeni tarvis). 


1519 

Saksa keisriks saab Karl V (kuni 1558). 

Paavst paneb Lutheri kirikuvande alla. Zwingli alustab reformatsiooni Šveitsis. 

Leonardo da Vinci ja Michael Wohlgemuthi, Albrecht Düreri õpetaja surma-aasta. 
Magalhäesi ümbermaailmareis tõestab Maa kerakujulisust Umb. 1520 

Holbein maalib «Püha õhtusöömaaja» (Leonardo da Vinci järgi) ning 1520/21 Oberriedi altari 
mõlema tiiva siseküljed (Freiburg Breisgaus, peakiriku ülikoolikabel). 

Luther kirjutab oma kolm tähtsamat reformatsioonikirja: «Saksa rahva kristlikule aadlile», 
«Ristiinimese vabadusest» ja «Kiriku Paabeli vangipõlvest». 

Dürer rändab Madalmaadesse, Paracelsus alustab oma rännakut läbi Euroopa. 


1520 
Raffaeli surma-aasta. 

Holbein saab tellimuse kaunistada Baseli raekoja istungitesaal Va.na Testamendi ja 
antiikajaloo teemaliste maalidega; teemad valis Beatus Rhenanus, Rotterdami Erasmuse 
sõber. Need seinamaalid Pole säilinud. Samast aastast on pärit ka Holbeini maal «Kristus 
hauas» (Baseli Kunstimuuseum). 

Hans Brüggemann nikerdab Schleswigi toomkirikule Bordesholmi altari. 

Mehhikos saab hispaanlasest Hernando Cortezist pärast asteekide riigi verist hävitamist Karl 
V asehaldur. 

1522 

Lutheri poolt saksa keelde tõlgitud Uue Testamendi esmatrükk. Humanisti ja 
reformatsioonivastase Johann Reuchlini surma-aasta. 


1523 

Holbein maalib Rotterdami Erasmuse (1467—1536) laua taga seisvana (Longford Castle, Earl 
of Radnor) ja Rotterdami Erasmuse oma kirjutuspuldi taga (Pariis, Louvre). Zürichi raad 
tunnustab Zwingli reformatsiooni. Hans Sachs kirjutab Lutheri kohta luuletuse «Wittenbergi 
ööbik». Altdorfer maalib «Maastiku suure kuusega» (akvarell). 


1524 


Hans Holbein vanem sureb Isenheimis. Holbein noorem reisib Lyoni ja Avignoni. Pärast 
Baselisse tagasipöördumist töötab intensiivselt surmatantsuseeria kallal; selle teemaga on ta 
juba varasematel aastatel algust teinud. Neljakümne ühest pildist koosnev tsükkel, mis alles 
1538. aastal vendade Caspard ja Melchior Trechseli poolt Lyonis avaldatakse, kujutab endast 
vana ikonograafilise teema uut lahendust neljakümnes variatsioonis. Esimesi selleteemalisi 
etüüde kohtab juba tema tiitellehekaunistustes ja Initsiaalides, mis 1520/22. aastail Baseli 
trükistes ilmusid. Tõsiselt aga alustab ta surmatantsupiltidega tööd umbes 1523. aasta paiku ja 
lõpetab seeria 1526. aasta juuniks. Algab Talurahvasõda Saksamaal, mida Frankimaal juhib 
Florian Geyer, Tüüringis Thomas Müntzer ja Tiroolis Michael Gaismair. Luther pöörab 
talupoegadele selja; ägedad vaidlused Erasmusega. 

Holbein maalib Magdalena Offenburgi Baselist Veenusena (Baseli Kunstimuuseum), 
Korintose Laisina (Baseli Kunstimuuseum) ning kaitsemantliga madonna endise linnapea 
Jakob Meyer zum Haseni altarimaalil. Viimast nimetatakse ka Darmstadti madonnaks (ümber 
töötatud 1528/30; Darmstadti Lossimuuseum). 

Saksa Suure Talurahvasõja kõrgpunkt. Talupojad nõuavad 12 artiklis oma seisukorra 
kergendamist, saavad aga Frankenhauseni lahingus lüüa, mis annab vürstidele võimaluse oma 
võimu tunduvalt tugevdada. Lutheri kirjutis «Roimarlike ja mõrvarlike talupojajõukude 
vastu», mille tagajärjel paljud temast pettunult ära pööravad. Dürer kirjutab esimese 
proportsioonide ja joonperspektiivide teooriat käsitleva saksakeelse õpiku «Underweysung 
der messung mit dem zirckel und richtscheyt, in linien, ebnen und gantzen corporen». 
Mennonittide sekti rajamine Madalmaades. 

Itaalia helilooja Giovanni Pierluigi da Palestrina sünniaasta (surn. 1594). 

1526 

Holbein reisib Inglismaale, kus teda Erasmuse soovitusel võetakse vastu Thomas Moruse 
(1477—1535) majas, kuhu ta jääb peaaegu kaheks aastaks. 

Düreri «Apostel» kui reformatsiooni heakskiitmine kunstis. Ofen (Budapest) türklaste 
valduses. 

1527 

Holbein maalib söör Thomas Morust (New York, Fricki kollektsioon), Alice Middletoni, leedi 
Morust (Corsham Court of Bath, lord Paul Methuen), söör Henry Guildfordi (Windsori 10ss), 
Mary Wottenit, leedi Guildfordi (St. Louis, USA, Kaunite Kunstide Muuseum) ja Can-terbury 
peapiiskoppi William Warhami (London, Lambeth Palace). Keisri palgasõdurid vallutavad ja 
rüüstavad Rooma («Sacco di Roma»). 

Luther loob kirikulaulu «Üks kindel linn ja varjupaik». 

Paracelsus teeb Baseli ülikoolis teatavaks oma uue õpetamisprogramni ja põletab skolastilise 
meditsiini õpikuid. 

1528 

Holbein maalib daami portree orava ja harakaga, (Houghton Hall, Norfolk, Marguess of 
Cholmondely), Henry VIIL astronoomi Nikolaus 

Kratzeri (Pariis, Louvre) ja Thomas Godsalve'i ning tema poja Johni portreed (Dresden, 
Riiklik Kunstikogu). Ta pöördub Baselisse tagasi ja ostab seal maja. 

Baselis on protestandid viis kirikut üle võtnud ning korraldavad suure pühapiltide hävitamise. 
Paljud vanade patriitsisuguvõsade esindajad lahkuvad linnast. Albrecht Düreri surma-aasta. 
Johannes Agricola (1494—1566) alustab saksa vanasõnade kogumist. 1529 

Holbein maalib oma perekonda (Baseli Kunstimuuseum). Toomkapiitel annab talle tellimuse 
kaunistada katedraali oreli tiibuksed maalidega. Türklased esimest korda Viini piiramas. 
Luther kirjutab oma Katekismuse. Altdorfer maalib «Aleksandri lahingu», esimese saksa 
maastikumaali. 


Tizian maalib «Madonna Pesaro perekonnaga». 1532 

Holbein lahkub alatiseks Baselist ja oma perekonnast ning läheb tagasi Londonisse. 
1536 

Holbeinist saab Henry VIII õuekunstnik. 1543 

Holbein sureb Londonis katku. 

ILLUSTRATSIOONIDE NIMEKIRI 


Initsiaalid surmatantsutähestikust Puulõige. Teostaja Hans Lüs-selburger. Originaalsuurused 
Surmatantsupildid. Puulõige. Originaalsuurused. 

Põllumees 

Laevnik 

Rüütel 

Kaupmees 

Kuningas 

Aadlidaam 

Rikas mees 

Väike laps 

Baseli naine Etüüd (25,4X19,7 cm). Basel, Avalik Kunstikogu. 

William Parr, Northamtoni markii (31,7X21,2 cm). Windsori loss. 

Etüüd Thomas Moruse perekonna grupipildile (38,7X51 cm). Basel, Vaselõikekabinet. 
Linnapea Meyeri madonna (umb. 1526—1530. a. 146,5X102 cm). Darmstadti 
Lossimuuseum. 

Kunstniku perekond (79,5X65,5 cm). Basel, Avalik Kunstikogu. 

Autoportree (umb. 1543. a., 24X18 cm). Firenze, Uffizi Muuseum. 

Baseli linnapea Jakob Meyer zum Haseni portree (umb. 1516. a., 38,5X31 cm). Baseli 
Kunstimuuseum. 

Baseli õigusteadlane Bonifacius Amerbach (1519. a., 28,5X27,5 cm). Basel, Avalik 
Kunstikogu. 

Dorothea Offenburg Korintose Laisina (1526. a., 34,7X27 cm). Basel, Avalik Kunstikogu. 
Erasmus Rotterdamist oma kirjutuspuldi taga (1523. a., 43X33 cm). Pariis, Louvre, 

Prantsuse saadikud Inglise õukonnas (1533. a., 206X209 cm). London, Rahvusgalerii. 
Kaupmees Gisze Danzigist (1532. a., 96,3X85,7 cm). Berliini Riigimuuseum. 

Charles de Solier, Sieur de Morette, Prantsuse saadik Inglise õukonnas (92,5X75,4 cm). 
Dresden, Riiklik Kunstikogu. 

Söör John Godsalve (36,4X29,3 cm). Windsori loss. 

Söör George Carow (31,7X25,3 cm). Windsori loss. 

Kuningas Henry VIII (88,2X75 cm). Rooma, Rahvusgalerii. 

Jane Seymour, kuningas Henry VIII kolmas naine (65X40,5 cm). Viin, 
Kunstiajaloomuuseum. 

Edward VI portree (1543. a., läbimõõt 32 cm). New Yorgi Kunstimuuseum. 

Etüüd Thomas Moruse perekonna grupipildile 


Linnapea Meyeri madonna 


Kunstniku perekond Autoportree 


Baseli linnapea Jakob Meyer zum Haseni portree 
Baseli õigusteadlane Bonlfaeius Amerbach 


Dorothea Offenburg Korintose Laisina 


Erasmus Rotterdamlst oma kirjutuspuldi taga 


Prantsuse saadikud Inglise õukonnas 


Kaupmees Glsze Danztgtst 


Charles de Soller, Sieur de Morette. Prantsuse saadik Inglise õukonnas 


Söör John Godsalve 


Kuningas Henry VIII 
Jane Seymour, kuningas Henry VIII kolmas naine 


Söör George Carow 

Edward VI portree 

